
Există foarte mulți oameni care m-au ajutat în viață şi 
datorită sprijinului lor sunt ceea ce vedeți astăzi. Vreau să le 
aduc mulțumiri doar câtorva. Moderatorii actuali ai 
website-ului meu (Katie, Michele, Maricarmen, Victoria şi 
Kerri) îmi fac viața mult mai uşoară, şi trebuie să-mi scot 
pălăria şi în fața foştilor moderatori (Beverly şi Debi). Cititorii 
care vizitează site-ul www.charlaineharris.com pentru a-mi 
împărtăşi comentariile, ideile şi laudele lor constituie 
întotdeauna o sursă de încurajare. 

Având în spate o echipă de mii de oameni - mă rog, de fapt, 
patru —, Toni Kelner şi Dana Cameron îmi oferă în permanență 
sprijinul, încurajările, simpatia şi entuziasmul lor. Nu ştiu ce 
m-aş face fără ele. 


CAPITOLUL 1 


— Vampirii de rasă caucaziană nu ar trebui niciodată să 
poarte alb, rosti afectat prezentatorul de televiziune. Am 
filmat-o în secret pe Devon Dawn, care e vampir doar de un 
deceniu, cum se pregăteşte pentru o noapte în oraş. Uitaţi-vă 
la ţinuta ei! Nu i se potriveşte deloc! 

— Ce-o fi fost în mintea ei? zise o voce acidă de femeie. A 
rămas înțepenită în anii nouăzeci! Uitaţi-vă la bluză, dacă i se 
poate spune aşa. Pielea ei cere o culoare contrastantă, şi ea ce 
alege? Nuanţa fildeşului! Îi face pielea să arate ca o pungă 
Heftyl. 

M-am oprit din legatul şiretului ca să văd ce se întâmpla 
atunci când cei doi specialişti în moda vampirilor se repezeau 
asupra victimei neajutorate — oh, scuzați-mă, a norocosului 
vampir — care era pe cale să treacă printr-o transformare pe 
care nu şi-o dorise. Va avea în plus şi plăcerea de a descoperi 
că prietenele ei o dăduseră pe mâna Poliției Modei. 

— Nu cred că se va termina bine, zise Octavia Fant. 

Deşi colocatara mea, Amelia Broadway, o strecurase 
oarecum pe Octavia în casa mea -— profitând de o invitaţie 
aruncată la întâmplare într-un moment de slăbiciune —, 
aranjamentul funcționa. 

— Devon Dawn, iat-o pe Bev Leveto de la Cel mai bine 
îmbrăcat vampir, iar eu sunt Todd Seabroock. Prietena ta, 
Tessa, ne-a sunat ca să ne spună că ai nevoie de ajutor în 
alegerea hainelor! Te-am filmat în secret în ultimele două nopți 
şi... AAAAAUUU! 

O mână albă se repezi la gâtul lui Todd şi în secunda 
următoare în locul gâtului se afla o gaură roşiatică. Camera de 
luat vederi ezită, fascinată, în timp ce Todd se prăbuşi la 
podea; apoi se hotări să se ridice ca să urmărească lupta 


1 Marcă producătoare de pungi pentru alimente sau pentru gunoi. 


dintre Devon Dawn şi Bev. 

— La naiba, zise Amelia. Se pare că Bev are să câştige. 

— Se pricepe mai bine la strategie, am zis. Ai văzut că l-a 
lăsat pe Todd să intre primul pe uşă? 

— Am pus mâna pe ea, zise Bev, apărând triumfătoare pe 
ecran. Devon Dawn, în timp ce lui Todd îi revine vocea, vom 
arunca o privire prin dulapul tău. O fată care va trăi veşnic 
nu-şi poate permite să fie lipsită de gust. Vampirii nu pot 
rămâne blocaţi în trecutul lor. Trebuie să fim cu un pas 
înaintea modei! 

Devon Dawn scânci: 

— Dar îmi plac hainele mele! Ele mă reprezintă! Mi-ai rupt 
mâna. 

— O să-ţi treacă. Auzi, nu cred că vrei să fii cunoscută drept 
micul vampir care nu putea? nu-i aşa? Nu vrei să-ți ţii mintea 
blocată în trecut! 

— Păi, cred că nu... 

— Grozav! Îți dau drumul acum. Îmi dau seama după tuse că 
Todd se simte mai bine. 

Am stins televizorul, mi-am legat şiretul şi de la celălalt 
pantof, clătinând din cap în fața noii dependențe pe care o 
arăta America față de reality-show-urile cu vampiri. Mi-am 
scos din dulap haina roşie. Văzând-o, mi-am amintit că eu 
însămi aveam nişte probleme reale cu un vampir; în cele două 
luni şi jumătate care trecuseră de la preluarea regatului 
vampirilor din Louisiana de către vampirii din Nevada, Eric 
Norfhman a fost foarte ocupat cu consolidarea poziției sale în 
cadrul noului regim şi evaluarea a ceea ce rămăsese din cel 
vechi. 

Trecuse multă vreme de când ar fi trebuit să discut cu el 
despre amintirile pe care şi le recuperase de curând, legate de 
perioada intensă şi ciudată pe care am petrecut-o împreună 
atunci când îşi pierduse memoria din cauza unei vrăji. 

— Ce veţi face în seara asta cât eu sunt la muncă? le-am 
întrebat pe Amelia şi pe Octavia, căci nu mai aveam nevoie de 


2 Aluzie la The Little Engine that Could, poveste pentru copii, 
publicată în 1910. 


încă o discuţie imaginară. 

Mi-am pus haina. Partea nordică a Louisianei nu are 
temperaturile îngrozitoare ale adevăratului Nord, dar acum 
erau cam patru grade, iar când ieşeam eu de la muncă avea să 
fie şi mai frig. 

— Nepoata mea şi copiii ei mă scot în oraş la cină, zise 
Octavia. 

Amelia şi cu mine ne aruncarăm priviri surprinse, în timp ce 
capul bătrânei se aplecă asupra bluzei pe care o cârpea. Era 
prima dată când Octavia se întâlnea cu nepoata ei după ce se 
mutase din casa acesteia şi venise să locuiască la mine. 

— Cred că Tray şi cu mine venim la bar în seara asta, spuse 
Amelia în grabă, ca să acopere mica pauză din conversație. 

— Deci ne vedem la Merlotte's. Eram chelneriță acolo de ani 
buni. Octavia zise: 

— Oh, am luat aţa de culoarea greşită, şi porni pe hol spre 
camera ei. 

— Să înţeleg că nu te mai vezi cu Pam? am întrebat-o pe 
Amelia. Tu şi cu Tray începețţi să vă întâlniți cam des. 

Mi-am îndesat mai bine tricoul alb în pantalonii negri. Am 
aruncat o privire în oglinda veche de deasupra căminului. 
Părul meu era ridicat şi prins în coadă, aşa cum îl purtam de 
obicei la muncă. Am zărit pe roşul hainei un fir de păr lung şi 
blond, şi l-am dat la o parte. 

— Pam a fost doar o aventură, şi sunt sigură că şi ea crede la 
fel despre mine. Tray chiar îmi place, spunea Amelia. Lui nu 
pare să-i pese de banii lui tati şi nu-şi face probleme că sunt 
vrăjitoare. Şi e nemaipomenit în pat. Aşa că ne înțelegem de 
minune. 

Amelia îmi aruncă un zâmbet ca al unei pisici care tocmai a 
înghițit canarul. Poate că arăta ca o mamă conservatoare, în 
formă - păr scurt, strălucitor, un zâmbet care lăsa să i se vadă 
dinții albi minunați, ochi deschişi la culoare — dar era foarte 
interesată de sex şi (după standardele mele) interesele sale 
erau variate. 

— E un tip grozav, am zis. L-ai văzut şi transformat în lup? 

— Nu, dar abia aştept. 

Am prins ceva care m-a uimit în mintea fără ascunzişuri a 


Ameliei. 

— Are loc curând? Revelația? 

— Vrei să nu faci asta? Amelia lua de obicei ca atare 
abilitatea mea de a citi gândurile, dar nu şi azi. Trebuie să 
păstrez secretele celorlalți, să ştii! 

— Îmi pare rău, am zis. 

Şi-mi părea, dar în acelaşi timp eram oarecum mâhnită. Ai 
înclina să crezi că mă pot relaxa în propria mea casă şi că pot 
lăsa frâiele cu care îmi controlez cititul gândurilor. În fond, 
trebuie să mă lupt cu asta destul în fiecare zi la muncă. 

Amelia zise imediat: 

— Şi mie îmi pare rău. Auzi, trebuie să mă pregătesc. Ne 
vedem mai târziu. 

A pornit în sus pe scări, spre primul etaj, care aproape că nu 
fusese folosit până când ea nu venise cu mine de la New 
Orleans, cu câteva luni în urmă. Spre deosebire de biata 
Octavia, pe ea nu o prinsese uraganul Katrina. 

— La revedere, Octavia. Distracţie plăcută! am strigat şi am 
ieşit pe uşa din spate în curte, unde tineam maşina. 

În timp ce conduceam pe drumul lung ce tăia pădurea către 
Hummingbird Road, m-am întrebat ce şanse aveau Amelia şi 
Tray Dawson să rămână împreună. Tray, vârcolac, lucra ca 
mecanic de motociclete şi uneori pe post de „gorilă". Amelia era 
o vrăjitoare în devenire, cu un tată extrem de bogat, chiar şi 
după Katrina. Uraganul cruțase majoritatea materialelor din 
depozitul său şi-i dăduse de muncă să-i ajungă decenii întregi. 

Conform creierului Ameliei, aceasta era seara cea mare - nu 
seara în care Tray o cerea în căsătorie, ci seara în care Tray 
ieşea la iveală. Dubla-natură a lui Tray reprezenta un mare 
atu în ochii colocatarei mele, care era atrasă de exotism. 

M-am dus la uşa angajaților şi am intrat direct în biroul lui 
Sam. 

— Salut, şefu”, am zis când l-am văzut în spatele biroului. 
Sam detesta să se ocupe de registrele contabile, dar exact 
asta făcea. Poate că avea nevoie de ele ca să-i distragă atenția. 

Părea îngrijorat. Părul îi era şi mai încâlcit decât de obicei, 
buclele blond-roşcate formându-i o aură în jurul feţei înguste. 

— Pregăteşte-te. Asta e seara cea mare, zise. 


Eram atât de mândră că-mi spusese, iar gândurile sale 
însemnau într-atât ecoul gândurilor mele, încât nu m-am 
putut abţine să nu zâmbesc. 

— Sunt gata. Voi fi chiar aici. 

Am lăsat geanta în sertarul adânc al biroului său şi mi-am 
legat şorțul. O schimbam pe Holly, dar, după ce am discutat 
cu ea despre clienţii de la mesele noastre, i-am zis: 

— Ar trebui să stai prin preajmă în seara asta. Se uită cu 
atenţie la mine. Holly îşi lăsase de curând părul să crească, 
astfel încât vârfurile vopsite în negru păreau înmuiate în 
gudron. Culoarea ei naturală, care se vedea acum cam de vreo 
trei centimetri la rădăcină, se dovedea a fi un plăcut 
şaten-deschis. Îl vopsea de atâta vreme, încât chiar uitasem 
asta. 

— Merită să-l las pe Hoyt să mă aştepte? mă întrebă. El şi 
Cody se înțeleg de minune, dar eu sunt mama lui Cody. 

Hoyt, cel mai bun prieten al fratelui meu, Jason, fusese 
preluat de Holly. Acum era acolitul ei. 

— Ar trebui să stai puţin, am repetat, ridicând din sprâncene 
cu subînțeles. 

Holly întrebă: 

— Vârcolacii? Am încuviințat, iar fața i-a fost luminată de un 
zâmbet larg. Oh, Doamne! Ariene o să se cace pe ea. 

Ariene, colega noastră şi fostă prietenă, devenise implicată 
politic cu câteva luni în urmă din cauza unuia dintre 
numeroşii ei iubiți. Acum se situa undeva de-a dreapta 
hunului Attila, mai ales când venea vorba de vampiri. Se 
alăturase Frăției Soarelui, o biserică în adevăratul sens al 
cuvântului. Acum stătea la una dintre mesele ei, având o 
discuţie serioasă cu iubitul, Whit Spradlin, un oficial oarecare 
al FS, care lucra la unul dintre magazinele Home Depot din 
Shreveport. Avea o chelie destul de mare şi un început de 
burtă, dar asta nu mă deranja deloc. Politica lui, da. 
Bineînţeles, era însoțit de un tovarăş. Cei din FS păreau să 
circule doar în haită — exact ca o altă minoritate cu care aveau 
să facă cunoştinţă. 

Fratele meu, Jason, se afla şi el la o masă, cu Mei Hart. Mei 
lucra la Bon Temps Auto Parts şi era cam de vârsta lui Jason, 


în jur de treizeci şi unu de ani. Suplu, dar bine făcut, Mei avea 
părul castaniu-deschis, purta mustață şi barbă, şi avea un 
chip plăcut. Îl văzusem deseori în ultima vreme pe Jason 
împreună cu Mei. Jason simţise nevoia să umple golul lăsat de 
Hoyt, bănuiesc. Fratele meu nu era fericit fără un acolit. În 
această seară, amândoi aveau parteneră. Mei era divorțat, dar 
Jason era încă însurat, oficial, aşa că nu avea ce căuta în 
public alături de o altă femeie. Nu că l-ar fi învinovățit cineva. 
Soţia lui, Crystal, fusese prinsă înşelându-l cu un tip din zonă. 

Auzisem că Crystal îşi mutase ființa gravidă înapoi în mica 
aşezare Hotshot, ca să stea la rude. (în orice casă din Hotshot 
găsea cameră ar fi fost la rude. Era genul acela de loc.) Mei 
Hart se născuse şi el în Hotshot, dar era unul dintre rarii 
membri ai tribului care alesese să trăiască în altă parte. 

Spre surprinderea mea, Bill, fostul meu prieten, stătea 
alături de un alt vampir, numit Clancy. Clancy nu era una 
dintre persoanele mele favorite, fără nici o legătură cu faptul 
că era neviu. Amândoi aveau în fața lor pe masă sticle cu 
Sângeadevărat. Nu cred că acest Clancy trecuse vreodată pe la 
Merlotte's ca să bea ceva, şi cu siguranţă niciodată alături de 
Bill. 

— Hei, băieți, mai vreți un rând? am întrebat, zâmbind cât 
puteam. 

Sunt puţin cam agitată în preajma lui Bill. 

— Te rog, zise Bill, politicos, iar Clancy îmi arătă sticla goală. 

Am păşit în spatele barului ca să mai scot încă două sticle de 
Sângeadevărat, le-am desfăcut şi le-am pus la microunde. 
(Cincisprezece secunde e cel mai bine.) Am agitat încet sticlele 
şi am pus băuturile calde pe o tavă, cu nişte şervețele curate. 
Mâna lui Bill o atinse pe a mea în timp ce aşezam băutura în 
fața lui. 

— Dacă ai nevoie de ajutor acasă, te rog, sună-mă. 

Ştiam că intenţiile lui erau dintre cele mai bune, dar scoteau 
oarecum în evidenţă statutul meu de femeie fără un bărbat 
alături. Casa lui Bill se afla chiar dincolo de cimitir, față de a 
mea, iar după felul în care dădea târcoale noaptea, îmi 
imaginam foarte bine că ştia clar că nu am pe nimeni alături. 

- Mulţumesc, Bill, am zis forțându-mă să-i zâmbesc. 


Clancy doar mârâi. 

Tray şi Amelia intrară în bar, şi, după ce o conduse pe Amelia 
la o masă, Tray se îndreptă spre bar, salutând în drumul său 
pe toată lumea din încăpere. Sam ieşi din biroul său pentru a 
se alătura bărbatului solid, care era cu cel puțin doisprezece 
centimetri mai înalt decât şeful meu şi de vreo două ori mai 
solid. Îşi zâmbiră larg. Bill şi Clancy deveniră atenți. 

Televizoarele montate pe pereţi la distanţe regulate în toată 
încăperea îşi întrerupseră transmisia sportivă. O serie de 
semnale acustice îi anunţă pe clienţii barului că ceva se 
întâmpla pe ecran. În bar se făcu linişte, cu excepţia câtorva 
conversații şoptite. Pe ecran începu să clipească titlul „Ediţie 
specială", peste un crainic cu părul scurt şi dat cu gel şi cu o 
față foarte serioasă. Pe un ton solemn, acesta spuse: 

— Sunt Matthew Harrow. În seara aceasta, vă prezint o ediţie 
specială. Ca în toate studiourile de ştiri din țară, şi aici în 
Shreveport avem un invitat. 

Camera se deplasă ca să prindă un unghi mai larg, şi o 
femeie frumoasă intră în cadru. Chipul ei îmi era vag 
cunoscut. Îşi flutură mâna în semn de salut către cameră. 
Purta un fel de muumuu* o alegere ciudată pentru o apariţie la 
televizor. 

— Ea este Patricia Crimmins, care s-a mutat în Shreveport 
acum câteva săptămâni. Patty... pot să-ți spun Patty? 

— În prezent, numele meu e Patricia, zise bruneta. 

Era unul dintre membrii haitei care fusese absorbită de cea a 
lui Alcide, mi-am amintit. Era frumoasă ca o cadra, iar ceea ce 
nu era acoperit de muumuu părea în formă şi bine întreţinut. Îi 
zâmbi lui Matthew Harrow şi continuă: 

— Mă aflu aici ca reprezentant al celor care trăiesc printre voi 
de mulți ani. Din moment ce vampirii s-au descurcat atât de 
bine când au ieşit la lumină, ne-am decis că e momentul să vă 
anunțăm şi existența noastră. În fond, vampirii sunt morţi. 
Nici măcar nu sunt umani. Dar noi suntem oameni obişnuiţi, 
ca toată lumea, cu o mică diferență. 

Sam dădu sonorul mai tare. Oamenii din bar începură să se 


3 Rochie de origine hawaiiană, în culori vii şi cu o croială amplă. 


întoarcă spre televizor ca să vadă ce se întâmplă. 

Zâmbetul crainicului deveni cât de rigid putea să fie un 
zâmbet, iar el era vizibil nervos. 

— Ce interesant, Patricia! Ce... ce eşti tu? 

— Mulţumesc că m-ai întrebat, Matthew! Sunt vârcolac. 

Patricia îşi ţinea mâinile adunate pe genunchi. Stătea cu 
picioarele încrucişate. Arăta suficient de veselă încât să poată 
vinde şi maşini uzate. Alcide făcuse o alegere bună. În plus, 
dacă cineva o omora pe loc, ei bine... era doar fata cea nouă. 

În bar începea să se lase liniştea, pe măsură ce vestea trecea 
de la o masă la alta. Bill şi Clancy se ridicaseră ca să se aşeze 
lângă bar. Mi-am dat seama acum că se aflau aici ca să 
mențină ordinea dacă avea să fie nevoie; Sam probabil că-i 
rugase să vină. Tray începu să-şi descheie cămaşa. Sam purta 
un tricou cu mânecă lungă şi şi-l trase peste cap. 

— Vrei să spui că te transformi în vârcolac atunci când e 
lună plină? 

Matthew Harrow se cutremură, încercând din răsputeri să-şi 
păstreze zâmbetul şi interesul reflectat pe chip. Nu-i ieşi prea 
bine. 

— Şi în alte momente, explică Patricia. Când e lună plină, 
majoritatea dintre noi trebuie să se transforme, dar, dacă 
suntem vârcolaci pursânge, ne putem transforma şi în alte 
momente. Vârcolacii se pot transforma în tot felul de animale, 
iar eu, de exemplu, devin lup. Noi suntem cei mai numeroşi 
dintre cei cu dublă-natură. Acum am să vă arăt ce proces 
uimitor se petrece. Nu vă speriați. O să fiu bine. 

Îşi scoase pantofii, dar nu şi ciudatul muumuu. Am înţeles 
brusc că îl purta ca să nu fie nevoie să se dezbrace în fața 
camerei TV. Patricia îngenunche pe podea, zâmbi spre cameră 
pentru o ultimă oară şi porni să se răsucească. Aerul din jurul 
său începu să vibreze din cauza magiei şi toată lumea din 
Merlotte's exclamă „Ooooooo”, la unison. 

În momentul în care Patricia îşi începu procesul 
transformării pe ecranul televizorului, Sam şi Tray o făcură şi 
ei, chiar atunci, pe loc. Purtau lenjerie pe care nu-i deranja să 
o facă bucăţi. Toată lumea din bar se uita când la frumoasa 
femeie care se transforma într-o creatură cu colți albi şi lungi, 


când la spectacolul celor doi bărbaţi pe care-i cunoştea şi care 
făceau acelaşi lucru. Izbucniră tot felul de exclamații în întreg 
barul, cele mai multe dintre ele neputând fi reproduse într-un 
cadru civilizat. Partenera lui Jason, Michele Schubert, chiar se 
ridică în picioare ca să poată vedea mai bine ce se petrece. 

Eram atât de mândră de Sam. Îi trebuia foarte mult curaj 
pentru a face asta, din moment ce avea o afacere care 
depindea în mare măsură de cât îl plăceau ceilalți. 

Încă un minut şi totul se termină. Sam, o specie rară de 
teriantrop pursânge, se transformă în cea mai familiară formă 
a sa - un minunat collie. Veni să se aşeze în fața mea şi scoase 
un scheunat vesel. M-am aplecat şi l-am mângâiat pe cap. 
Scoase limba şi chiar îmi rânji. Forma animalică a lui Tray era 
mult mai spectaculoasă. Lupi uriaşi nu sunt văzuţi prea des în 
Louisiana de Nord; ca s-o spunem cinstit, sunt chiar 
înspăimântători. Oamenii se foiră agitaţi şi poate că s-ar fi 
ridicat să o şteargă din încăpere dacă Amelia nu s-ar fi dus 
lângă Tray şi nu şi-ar fi pus braţele în jurul gâtului puternic al 
animalului. 

— Înţelege tot ceea ce spuneţi, le zise ea încurajator celor de 
la cea mai apropiată masă. 

Amelia avea un zâmbet grozav, larg şi sincer. 

— Hei, Tray, du-le acest suport pentru pahar, îi dădu unul 
dintre suporturile de la bar, iar Tray Dawson, unul dintre cei 
mai neîndurători luptători atât sub forma sa de lup, cât şi în 
cea umană, merse către femeie şi i-l puse în poală. Aceasta 
clipi, ezită o clipă şi, în cele din urmă, se hotări să râdă. 

Sam îmi linse mâna. 

— Oh, Dumnezeule, exclamă tare Ariene. Whit Spradlin şi 
tovarăşul său erau în picioare. 

Dar, deşi câțiva dintre ceilalți clienți păreau agitaţi, nici unul 
dintre ei nu avusese o reacție violentă. 

Bill şi Clancy urmăreau totul cu figuri inexpresive. Erau 
evident gata să facă față necazurilor, dar totul părea să meargă 
bine în cazul Marii Revelaţii. Noaptea Marii Revelații a 
vampirilor nu mersese la fel de bine pentru că fusese prima 
dintr-o serie de şocuri pe care societatea urma să le resimtă în 
anii ce aveau să urmeze. Treptat, vampirii ajunseseră să fie 


recunoscuți ca făcând parte din America, deşi drepturile lor 
cetăţeneşti aveau anumite restricții. 

Sam şi Tray se plimbară printre clienţii obişnuiţi, dându-le 
voie acestora să-i mângâie ca şi cum ar fi fost animale 
domestice obişnuite. În timp ce făceau asta, crainicul de la 
televizor tremura vizibil în timp ce se uita la minunatul lup alb 
în care se transformase Patricia. 

— Ia te uite, e atât de speriat, că tremură! zise D'Erig, 
debarasator şi ajutor de bucătar. 

Râse în hohote. Băutorii din bar se relaxară suficient încât să 
se simtă cumva superiori. În fond, trataseră situaţia cu 
aplomb. 

Noul prieten al lui Jason, Mei, zise: 

— Nimeni nu poate fi speriat de o doamnă atât de drăguță 
nici dacă năpârleşte, iar râsetele şi relaxarea din bar deveniră 
generale. 

Am respirat uşurată, deşi m-am gândit că situaţia era 
oarecum ironică fiindcă oamenii din bar poate nu s-ar fi arătat 
la fel de amuzațţi dacă Jason şi Mel s-ar fi transformat; aceştia 
erau vârcolaci-panteră, deşi Jason nu se putea transforma 
complet. 

Dar, după râsul tuturor, am simţit că totul avea să fie bine. 
Bill şi Clancy se întoarseră la masa lor, după ce aruncară o 
privire atentă în jur. 

Whit şi Ariene, înconjurați de cetățeni care primeau cu foarte 
mult calm noutățile, păreau împietriți. Am putut-o auzi pe 
Ariene că se simțea extrem de confuză în privința felului în 
care ar fi trebuit să reacționeze. În fond, Sam fusese şeful 
nostru ani buni. Dacă nu voia să-şi piardă slujba, nu putea să 
pună punct. Dar puteam citi şi teama pe care o simţea şi furia 
crescândă care o cuprinseseră. Whit avea aceeaşi reacție, 
întotdeauna, la ceva ce nu cunoştea. Ura acel lucru, iar ura 
este molipsitoare. Îşi privi tovarăşii de pahar şi schimbară 
priviri întunecate. 

Gândurile se învârteau prin creierul lui Ariene ca bilele de 
loto în urnă. Era greu de zis care dintre ele va ieşi primul la 
suprafață. 

— Iisuse, trăsneşte-l pe loc! zise Ariene, fierbând. 


Bila urii ieşise prima. Câţiva oameni ziseră: 

— Oh, Ariene!... dar cu toții deveniră atenţi la cuvintele ei. 

— Asta este împotriva lui Dumnezeu şi a naturii, explodă 
Ariene cu voce ridicată şi furioasă. Părul vopsit roşu i se 
scutura din cauza vehemenţei cu care vorbea. Vreţi să vă 
vedeți copiii stând în preajma acestor creaturi? 

— Copiii noştri au fost întotdeauna în preajma acestora, zise 
Holly la fel de tare. Doar că nu am ştiut-o. Şi nu li s-a 
întâmplat nimic rău. 

Se ridică şi ea în picioare. 

— Dumnezeu ne va pedepsi dacă nu-i omoram, zise Ariene 
arătând spre Tray într-un mod dramatic. 

Faţa îi devenise aproape la fel de roşie ca şi părul. Whit se 
uita la ea aprobator. 

— Nu înțelegeţi! continuă. Vom merge cu toții în iad dacă nu 
ne luăm lumea înapoi din mâinile lor! Ia uitaţi-vă pe cine au 
adus ca să ne ţină la locurile noastre! 

Degetul ei ţâşni înainte ca să-i arate pe Bill şi Clancy, dar, 
deoarece aceştia îşi ocupaseră din nou locurile, ea pierdu 
câteva puncte în bătălie. 

Mi-am aşezat tava pe bar şi am făcut un pas, cu mâinile 
strânse pumn. 

— Noi toți ne înțelegem aici în Bon Temps, am rostit cu voce 
calmă şi egală. Tu pari a fi singura care eşti supărată, Ariene. 

Ea aruncă o privire în jurul barului, încercând să prindă 
privirea diferiților clienţi. Îi cunoştea pe fiecare dintre ei. 
Ariene era sincer şocată să vadă că nu se arătau mai multe 
persoane care să-i împărtăşească opinia. Sam veni şi se aşeză 
în fața ei. Se uită în sus către fața ei, cu ochii săi minunati, de 
câine. 

Am mai făcut un pas spre Whit, ca să fiu sigură. Acesta se 
gândea cum să procedeze, lua în calcul ideea de a sări la Sam. 
Dar cine i s-ar fi alăturat să bată un collie? Chiar şi Whit îşi 
putea da seama de absurditatea gestului, iar asta îl făcea să-l 
urască şi mai mult pe Sam. 

— Cum ai putut? strigă Ariene la Sam. M-ai mințit în toți 
aceşti ani! Am crezut că eşti o ființă umană, nu un supra 
afurisit! 


— Este o ființă umană, dar mai are şi o altă latură, atâta tot, 
am spus eu. 

— Şi tu, zise, scuipând cuvintele. Tu eşti cea mai ciudată, 
cea mai inumană dintre ei toți. 

— Până aici, zise Jason. 

Sări în picioare şi, după un moment de ezitare, Mei i se 
alătură. Partenera sa păru alarmată, deşi prietena lui Jason 
doar zâmbi. 

— Să-mi laşi sora în pace. A stat cu copiii tăi şi ţi-a curățat 
rulota şi te-a ajutat cu toate rahaturile ani în şir. Ce fel de 
prietenă eşti tu? 

Jason nu se uită la mine. Rămăsesem înghețată de uimire. 
Asta era un gest foarte ne-Jason. Era posibil să se fi maturizat 
şi el puţin? 

— Genul care nu vrea să stea cu creaturi anormale, ca sora 
ta, zise Ariene. 

Îşi smulse şorțul şi zise: 

— Demisionez! adresându-se unui Sam transformat în collie. 

Țâşni apoi către biroul lui Sam ca să-şi ia de acolo geanta. 
Poate un sfert dintre oamenii din bar părură alarmați şi 
neliniştiți. Jumătate din ei erau fascinați de spectacol. Asta 
mai însemna că un sfert erau indecişi. Sam scânci ca un câine 
trist şi-şi puse botul între labe. După ce asta smulse un hohot 
de râs, momentul dificil trecu. Am văzut cum Whit şi tovarăşul 
său ieşiră pe uşă şi m-am relaxat când i-am văzut plecați. 

Pentru cazul în care Whit ar fi înhățat o puşcă din camioneta 
parcată afară, am aruncat o privire către Bill, care s-a 
strecurat pe uşă în urma lui. Într-o clipă era înapoi, 
făcându-mi semn că tipii de la FS plecaseră. 

Odată ce uşa din spate se trânti în urma lui Ariene, restul 
serii decurse destul de bine. Sam şi Tray se retraseră în biroul 
lui Sam să revină la forma lor umană şi să se îmbrace. Sam se 
întoarse apoi la locul său din spatele barului, ca şi cum nimic 
nu s-ar fi întâmplat, iar Tray se duse să se aşeze la masă 
alături de Amelia, care-l sărută. Pentru un timp, oamenii se 
evitară şi unii îşi aruncară priviri suspicioase; dar, după o oră, 
atmosfera din Merlotte's păru să revină la normal. M-am oferit 
să iau şi mesele la care servea Ariene, şi am avut grijă să fiu 


foarte amabilă cu cei ce nu-şi făcuseră încă o părere în 
legătură cu evenimentele serii. 

Oamenii părură să bea zdravăn în acea seară. Poate că erau 
neîncrezători în legătură cu cealaltă fațetă a lui Sam, dar nu 
aveau nici o problemă în a-i spori profiturile. Bill îmi prinse 
privirea şi-şi ridică mâna ca să-mi facă semn că pleacă. El şi 
Clancy ieşiră din bar. 

Jason încercă o dată sau de două ori să-mi atragă atenţia, iar 
amicul său, Mei, îmi adresă zâmbete largi. Mei era mai înalt şi 
mai slab decât fratele meu, dar amândoi aveau aceeaşi privire 
strălucitoare şi nerăbdătoare a bărbaţilor care nu gândesc, ci 
acționează împinşi de instinct. Ca un punct în favoarea sa, Mei 
nu părea să fie de acord cu tot ceea ce spunea Jason, nu în 
felul în care o făcuse mereu Hoyt. Mei părea să fie un tip în 
regulă, cel puţin aşa mi se păruse când făcusem cunoştinţă cu 
el; că era una dintre puţinele pantere care nu stătea în Hotshot 
însemna un nou punct în favoarea lui, şi probabil ăsta era 
motivul pentru care el şi Jason erau atât de buni amici. 
Semănau cu alți vârcolaci-panteră, dar în acelaşi timp erau şi 
diferiți. 

Dacă urma vreodată să vorbesc din nou cu Jason, aveam o 
întrebare pentru el. În această seară importantă pentru 
vârcolaci şi teriantropi, cum de nu profitase de ocazie să 
atragă puţin din lumina rampei şi pentru el? Jason era foarte 
mândru de statutul său de vârcolac-panteră. Fusese muşcat, 
nu născut. Asta înseamnă că contractase virusul (sau ce-o fi 
fost) fiind muşcat de un alt vârcolac-panteră, deci nu se 
născuse cu abilitatea de a se transforma, aşa cum era cazul lui 
Mei. Forma alterată a lui Jason era umană, cu păr peste tot şi 
cu o față cu trăsături de panteră, şi cu gheare: foarte 
înspăimântătoare, îmi spusese. Dar nu era un animal 
minunat şi asta îl sâcâia pe fratele meu. Mei era de rasă pură, 
şi probabil că era frumos şi totodată înspăimântător atunci 
când se transforma. 

Poate că vârcolacilor-panteră li se ceruse să nu iasă în 
evidenţă pentru că panterele erau pur şi simplu prea 
înspăimântătoare. Dacă ceva atât de mare şi de fioros ca o 
panteră ar fi apărut în bar, reacția clienţilor ar fi fost cu 


siguranță mult mai isterică. Deşi creierul vârcolacilor era greu 
de citit, puteam simţi dezamăgirea pe care cele două pantere o 
împărtăşeau. Eram sigură că decizia îi aparținuse lui Calvin 
Norris, în calitate de lider al panterelor. Bună mişcare, Calvin, 
m-am gândit. 

După ce l-am ajutat să închidă barul, l-am îmbrăţişat pe 
Sam când m-am oprit în biroul lui să-mi iau geanta. Părea 
obosit, dar fericit. 

— Te simți la fel de bine pe cât arăţi? 

— Da. Adevărata mea natură a ieşit la iveală. Mă simt 
eliberat. Mama a jurat că avea să-i spună tatălui meu vitreg în 
seara asta. Aştept veşti de la ea. 

Chiar în acea clipă sună telefonul. Sam ridică receptorul, 
încă zâmbind. 

— Mamă? întrebă. 

Apoi expresia i se schimbă, ca şi cum o mână i-ar fi şters 
zâmbetul. 

— Don? Ce ai făcut? 

M-am aşezat pe scaunul de lângă birou şi am aşteptat. Tray 
venise să-i mai spună ceva lui Sam, iar Amelia era cu el. 
Amândoi rămaseră nemişcați în prag, nerăbdători să audă ce 
se întâmplase. 

— Oh, Doamne, zise Sam. O să vin imediat ce pot. Pornesc la 
drum în noaptea asta. 

Puse telefonul în furcă cu mişcări lente. 

— Don a împuşcat-o pe mama, zise. Când s-a transformat, a 
îimpuşcat-o. 

Nu-l văzusem niciodată pe Sam atât de supărat. 

— A murit? am întrebat, temându-mă de răspuns. 

— Nu, zise. Nu, dar este în spital cu o claviculă sfărâmată şi 
cu o rană de glonț în partea superioară a umărului stâng. 
Aproape că a ucis-o. Dacă nu ar fi sărit... 

— Îmi pare atât de rău, zise Amelia. 

— Cum te pot ajuta? am întrebat. 

— Ține barul deschis cât lipsesc eu, zise, ieşind din starea de 
şoc. Sună-l pe Terry. Terry şi Tray pot stabili împreună un 
program de stat la bar. Tray, după cum ştii, te voi plăti când 
mă întorc. Sookie, programul chelnerițelor este afişat pe perete 


în spatele barului. Găseşte, te rog, pe cineva să preia schimbul 
lui Ariene. 

— Desigur, Sam, am zis. Ai nevoie de ajutor la strânsul 
bagajelor? Pot să fac plinul la camionetă sau altceva? 

— Nu, mă descurc. Ai cheia de la rulota mea ca să-mi uzi 
florile? Nu cred că voi fi plecat mai mult de două zile, dar nu se 
ştie niciodată. 

— Bineînţeles, Sam. Nu-ţi face griji. Ţine-ne la curent. 

Cu toții am plecat pentru ca Sam să poată merge la rulotă 
să-şi facă bagajul. Era pe terenul din spatele barului, aşa că 
măcar putea să se pregătească rapid. 

În timp ce conduceam spre casă, am încercat să-mi imaginez 
cum de ajunsese tatăl vitreg al lui Sam să facă aşa ceva. 
Fusese atât de îngrozit de descoperirea celeilalte vieți a soției 
sale încât să-şi piardă minţile? Se transformase în altă parte şi 
nu în fața lui şi-l luase prin surprindere? Pur şi simplu nu-mi 
venea să cred că puteai împuşca pe cineva pe care-l iubeşti, pe 
cineva cu care trăieşti, doar pentru că este mai mult decât ai 
crezut. Poate că Don a văzut cealaltă fațetă a ei ca pe o trădare. 
Sau poate îl deranjase faptul că o ascunsese. Puteam oarecum 
înțelege reacția bărbatului, dacă o priveam în felul acesta. 

Toţi oamenii au secrete, iar eu mă aflam în postura de a le şti 
pe majoritatea dintre ele. Să fii telepat nu e amuzant. Auzi 
lucruri josnice, triste, dezgustătoare, jalnice... lucrurile pe 
care noi toți vrem să le ținem ascunse de ceilalți oameni, astfel 
încât să-şi păstreze intactă imaginea pe care o au despre noi. 

Secretele despre care ştiu cel mai puţin sunt ale mele. 

Cel la care mă gândeam în seara asta era moştenirea 
genetică neobişnuită pe care eu şi fratele meu o aveam în 
comun şi care venise pe linie paternă. Tatăl meu nu ştiuse 
niciodată că mama lui, Adele, ascunsese un secret teribil, unul 
pe care-l descoperisem doar în octombrie trecut. Cei doi copii 
ai bunicii mele - tatăl meu şi sora lui, Linda - nu erau 
rezultatul lungii sale căsătorii cu bunicul meu. 

Amândoi fuseseră concepuți ca urmare a relaţiei ei cu o ființă 
pe jumătate zână, pe jumătate om, numită Fintan. Conform 
celor spuse de tatăl lui Fintan, Niall, partea de zână din 
moştenirea genetică a tatălui meu fusese responsabilă de 


pasiunea pe care mama mea o avusese pentru el, pasiune din 
cauza căreia copiii ei nu primiseră decât resturile atenţiei şi 
afecțiunii ei. Această moştenire genetică nu păruse să schimbe 
nimic pentru sora tatălui meu, Linda; cu siguranţă, nu o 
ajutase să oprească evoluția cancerului care-i pusese capăt 
zilelor sau să-i păstreze soțul alături de ea, mult mai puțin 
pasionat. Oricum, nepotul Lindei, Hunter, era telepat ca mine. 

Încă mă mai luptam cu unele aspecte ale acestei poveşti. 
Credeam că istoria pe care Niall mi-o depanase era adevărată, 
dar nu puteam înțelege cât de puternică fusese dorința bunicii 
mele de a avea copii, astfel încât să o determine să-l înşele pe 
bunicul. Asta nu se potrivea pur şi simplu cu caracterul ei şi 
nu puteam înțelege de ce nu citisem asta în mintea ei în toți 
aceşti ani în care stătuserăm împreună. Trebuie să se fi 
gândit, din când în când, la circumstanţele conceperii copiilor 
ei. Nu avea cum să fi depozitat aceste evenimente într-un 
sertar al minţii ei. 

Dar bunica mea era moartă de mai bine de un an şi nu 
aveam să mai pot niciodată să o întreb despre asta. Soţul ei 
murise cu ani în urmă. Niall îmi spusese că bunicul meu 
biologic, Fintan, era şi el mort şi-ngropat. Îmi trecuse prin 
minte să mă uit prin lucrurile bunicii mele, căutând vreun 
indiciu despre felul în care gândea, al reacției ei la această 
întâmplare extraordinară din viața ei, dar apoi m-am hotărât... 
de ce să-mi bat capul? 

Trebuia să suport consecințele aici şi acum. 

Urma de sânge de zână pe care o aveam mă făcea mai 
atrăgătoare pentru supra, sau cel puţin pentru unii dintre 
vampiri. Nu toți puteau simți slaba urmă de zână din genele 
mele, dar aveau tendința de a fi măcar interesați de mine, deşi 
uneori asta atrăgea rezultate neplăcute. Sau poate că toată 
chestia asta cu sângele de zână era o prostie, iar vampirii erau 
interesați de o tânără femeie atrăgătoare care-i trata cu 
respect şi toleranță. 

Cât despre relația dintre telepatie şi sângele de zână, cine 
ştie? Nu puteam întreba pe prea mulți oameni şi nu prea 
aveam unde să citesc despre asta, şi nici nu puteam să mă duc 
la un laborator pentru teste. Poate că micuțul Hunter şi cu 


mine dezvoltaserăm amândoi această capacitate printr-o 
coincidenţă... da, sigur. Poate că trăsătura era genetică, dar 
separată de genele de zână. 

Sau poate că doar avusesem pur şi simplu noroc. 


CAPITOLUL 2 


M-am dus la Merlotte's dimineața devreme — pentru mine 
asta însemnând la opt şi jumătate — ca să verific cum stătea 
treaba la bar şi ca să acopăr şi tura lui Ariene. Trebuia să 
lucrez un schimb dublu. Slavă cerului că nu a fost mare 
aglomerațţie la prânz. Nu ştiu dacă s-a întâmplat aşa din cauza 
dezvăluirilor făcute de Sam sau ăsta era mersul normal al 
lucrurilor. Cel puţin am reuşit să dau nişte telefoane cât timp 
Terry Bellefleur (care se descurca de la un salariu la celălalt cu 
ajutorul unor slujbe cu program redus) se ocupa de bar. Terry 
era binedispus sau se afla într-o stare care pentru el însemna 
asta; era un veteran al războiului din Vietnam, pentru care 
perioada petrecută acolo fusese cruntă. Avea suflet bun şi 
întotdeauna ne-am înțeles. Se simțea cu adevărat fascinat de 
ieşirea la lumină a vârcolacilor; de când cu războiul, Terry se 
înțelesese mai bine cu animalele decât cu oamenii. 

— Pun pariu că de asta mi-a plăcut întotdeauna să lucrez 
pentru Sam, zise Terry, iar eu i-am zâmbit. 

— Şi mie îmi place să lucrez pentru el, am răspuns. 

În timp ce Terry tot umplea paharele de bere şi stătea cu 
ochii pe Jane Bodehouse, clientă a localului, alcoolică, am 
început să dau telefoane ca să găsesc o chelneriță care să o 
înlocuiască pe Ariene. Amelia îmi promisese că mă va ajuta 
puţin, dar numai seara, pentru că acum avea o slujbă 
temporară, îi ţinea locul unei funcționare de la agenţia de 
asigurări, aflată în concediu de maternitate. 

Mai întâi, am sunat-o pe Charlsie Tooten. Charlsie, deşi ne 
compătimea, mi-a spus că avea grijă cu normă întreagă de 
nepot, cât fiica ei se afla la muncă, aşa că era prea obosită să 
mai vină. Apoi, am sunat o altă fostă angajată a barului, dar 
începuse lucrul în altă parte. Holly îmi spusese că putea face o 
dată tură dublă, dar nu putea mai mult din cauza băiețelului 
ei. Danielle, cealaltă chelneriță cu normă întreagă, mi-a spus 


acelaşi lucru. (În cazul lui Danielle, scuza era dublă pentru că 
avea doi copii.) 

Aşa că, în cele din urmă, oftând adânc pentru ca biroul gol al 
lui Sam să ştie cât de exploatată eram, am sunat-o pe una 
dintre cele mai puțin simpatice ființe — Tanya Grissom, 
vârcolac-vulpe şi sabotoare. Mi-a luat ceva până să-i dau de 
urmă, dar sunând vreo două persoane din Hotshot, am fost în 
cele din urmă capabilă să dau de ea acasă la Calvin. Tanya se 
vedea cu el de ceva vreme. Îmi plăcuse şi mie tipul, dar, când 
m-am gândit la cele câteva căsuțe de la bătrâna răscruce, 
m-am cutremurat. 

— Tanya, ce faci? Sunt Sookie Stackhouse. 

— Serios? Hmmm. Bună. 

Nu o puteam învinovăți că era precaută. 

— Una dintre chelnerițele lui Sam a demisionat — îți mai 
aminteşti de Ariene? S-a speriat de toată treaba cu vârcolacii şi 
a plecat. Mă întrebam dacă ai putea să preiei câteva dintre 
schimburile ei, doar pentru o perioadă. 

— Acum eşti partenera lui Sam? Nu-mi făcea treaba mai 
uşoară. 

— Nu, caut ajutoare în locul lui. A avut o problemă în familie. 

— Probabil că sunt ultima pe lista ta. Tăcerea mea de câteva 
clipe i-a dat răspunsul. 

— Bănuiesc că putem lucra împreună, am zis, fiindcă 
trebuia să spun ceva. 

— Acum am o slujbă de zi, dar cred că pot ajuta în câteva 
seri, până găsiți pe cineva permanent, zise Tanya. 

Era greu să citeşti ceva în vocea ei. 

— Mulţumesc. 

Asta îmi asigura temporar două persoane, Amelia şi Tanya, 
iar eu puteam face restul orelor care rămâneau descoperite. 
Astfel nu avea să fie greu pentru nimeni. 

— Poţi veni mâine-seară pentru schimbul de noapte? Dacă ai 
fi aici pe la cinci, cinci şi jumătate, una dintre noi o să-ți mai 
arate cum stau treburile pe aici, şi ai putea lucra până ce barul 
se închide. 

— Voi fi acolo, zise Tanya, după o tăcere scurtă. Am nişte 
pantaloni negri. Ai tu vreun tricou care să-mi vină? 


— Da. Mediu? 

— E bun. Închise. 

Nu mă aşteptam să fie fericită că avea veşti de la mine, sau 
încântată să-mi facă un serviciu, pentru că niciodată nu ne 
plăcuserăm prea mult. De fapt, deşi nu credeam că-şi 
aminteşte, împreună cu Amelia şi cu mentorul ei, Octavia, 
îndepărtaserăm o vrajă care fusese făcută asupra ei. Încă mă 
mai simțeam umilită când mă gândeam cum am schimbat 
viața Tanyei, dar nu cred că atunci aveam prea multe opţiuni. 
Uneori trebuie, pur şi simplu, să ai păreri de rău şi să mergi 
mai departe. 

Sam sună în timp ce Terry şi cu mine închideam barul. 
Aveam capul greu şi mă dureau picioarele. 

— Cum merg lucrurile pe acolo? întrebă Sam. Aproape îşi 
pierduse vocea de epuizare. 

— Ne descurcăm, am spus, încercând să par veselă şi lipsită 
de griji. Cum se simte mama ta? 

— Încă e în viaţă, zise. Vorbeşte şi respiră autonom. Medicii 
spun că probabil se va reface foarte bine. Tatăl meu vitreg este 
arestat. 

— Ce tragedie, am spus, sincer îngrijorată pentru Sam. 

— Mama zice că ar fi trebuit să-i mărturisească înainte totul, 
îmi explică el. Doar că i-a fost teamă. 

— Păi... avea dreptate, nu-i aşa? După cum s-a dovedit. 

El inspiră adânc. 

— Îşi imaginează că dacă ar fi avut o discuţie lungă cu el, 
apoi l-ar fi lăsat să o vadă cum se transformă, după ce văzuse 
o transformare şi la televizor, el n-ar fi avut nici o problemă. 

Fusesem atât de ocupată la bar, încât nu avusesem ocazia să 
fiu atentă la reportajele de la televizor legate de reacțiile 
provocate pe glob de această a doua Mare Revelatie. M-am 
întrebat cum mergeau lucrurile în Montana, Indiana, Florida? 
M-am întrebat dacă vreunul dintre actorii faimoşi de la 
Hollywood recunoscuse că era vârcolac. Ce-ar fi fost dacă Ryan 
Seacrest‘ s-ar fi umplut de blană la fiecare lună plină? Sau 
Jennifer Love Hewitt sau Russel Crowe? (Ceea ce credeam că e 


4 Gazda show-ului American Idol. 


destul de probabil.) Asta ar fi însemnat o uriaşă diferență în 
acceptarea situaţiei de către public. 

— L-ai văzut pe tatăl tău vitreg sau ai vorbit cu el? 

— Nu, nu încă. Nu mă pot hotări să fac asta. Fratele meu l-a 
văzut. Mi-a spus că Don a început să plângă. A fost urât. 

— E şi sora ta acolo? 

— E pe drum. A fost greu să găsească pe cineva să se ocupe 
de copii. 

Păru că ezită uşor. 

— Ştia despre mama ta, nu-i aşa? 

Am încercat să-mi ascund neîncrederea care-mi răzbătea din 
voce. 

— Nu, zise. Foarte des, părinţii vârcolaci nu le dezvăluie asta 
copiilor care nu sunt afectați. Frații mei nu au ştiut nici despre 
mine, din moment ce nu ştiau despre mama. 

— Îmi pare rău, am spus, ceea ce era valabil pentru multe 
lucruri. 

— Aş fi vrut să fii aici, zise Sam, luându-mă prin 
surprindere. 

— Aş fi vrut să te pot ajuta mai mult, am spus. Dacă ţi se 
pare că aş mai putea face ceva, sună-mă, indiferent de oră. 

— Ai grijă de bar în lipsa mea. Asta înseamnă foarte mult, 
zise. Mai bine m-aş duce la culcare. 

— Bine, Sam. Vorbim mâine, da? 

— Sigur, zise. 

Părea atât de epuizat şi trist, încât cu greu m-am abținut să 
nu plâng. 

După conversaţia asta, m-am simțit uşurată, astfel că mi-am 
lăsat sentimentele deoparte şi am sunat-o pe Tanya. Am făcut 
ceea ce trebuia să fac. Faptul că mama lui Sam fusese 
împuşcată pentru ceea ce era mă făcea să privesc faptul că nu 
o suportam pe Tanya dintr-o cu totul altă perspectivă. 

Am căzut lată în seara aceea şi cred că am dormit neîntoarsă. 

Eram sigură că sentimentul plăcut pe care telefonul lui Sam 
mi-l dăduse mă va ajuta să trec peste ziua următoare, dar 
dimineața începu rău. 

Sam comanda întotdeauna marfa şi, bineînţeles, se ocupa de 
inventar. De asemenea, bineînțeles, uitase să-mi spună că 


trebuiau să-i fie livrate nişte lăzi cu bere. Am primit un telefon 
de la şoferul camionului, Duff, şi a trebuit să sar din pat şi să 
mă grăbesc la Merlotte's. Îndreptându-mă spre uşă, am zărit o 
luminiță care clipea pe robotul telefonic, pe care uitasem de 
obosită ce eram să-l verific cu o seară înainte. Dar nu aveam 
timp acum să mă gândesc la mesaje ratate. Eram pur şi 
simplu uşurată că Duff se gândise să mă sune când nu 
primise nici un răspuns de la Sam. 

Am deschis uşa din spate de la Merlotte's, iar Duff a băgat 
lăzile înăuntru şi le-a pus acolo unde trebuiau să stea. 
Oarecum nervoasă, am semnat în locul lui Sam. Până când am 
terminat şi camionul a plecat din parcarea de la Merlotte's, 
Sarah Jen, poştărița, a venit cu scrisorile pentru bar şi cu 
corespondența personală a lui Sam. Le-am luat pe toate. 
Sarah Jen avea chef de vorbă. Aflase (deja) că mama lui Sam 
era în spital, dar nu am simțit că trebuia să-i dau amănunte 
asupra circumstanțelor. Asta era treaba lui Sam. Sarah Jen 
voia de asemenea să-mi comunice că nu fusese deloc uimită să 
afle că Sam era teriantrop, pentru că ea crezuse întotdeauna 
că se petrecea ceva ciudat cu el. 

— E un tip drăguţ, recunoscu Sarah Jen. Nu spun că n-ar fi. 
Doar... că era ceva ciudat aici. Nu am fost deloc surprinsă. 

— Serios? El spune numai lucruri bune despre tine, am spus 
dulce, privind în jos ca şi cum replica ar fi fost ceva zis la 
întâmplare. 

Puteam simţi plăcerea inundându-i mintea lui Sarah Jen la 
fel de clar ca şi cum ea mi-ar fi făcut un desen. 

— A fost întotdeauna foarte politicos, zise, brusc privindu-l 
pe Sam ca pe un bărbat foarte atent. Ei, mai bine plec. Trebuie 
să-mi termin traseul. Dacă vorbeşti cu Sam, spune-i că mă 
gândesc la mama lui. 

După ce am pus corespondenţa pe biroul lui Sam, am primit 
un telefon de la Amelia, aflată la biroul companiei de asigurări, 
să-mi spună că a sunat-o Octavia ca să o întrebe dacă vreuna 
dintre noi o putea duce la Wal-Mart. Octavia, care-şi pierduse 
majoritatea lucrurilor în timpul uraganului Katrina, era 
blocată acasă fără maşină. 

— O să trebuiască să te duci cu ea în timpul pauzei tale de 


prânz, am spus, străduindu-mă din greu să nu țip la Amelia. 
Sunt ocupată până peste cap azi. Şi se pare că necazurile nu 
s-au oprit aici, am zis în timp ce o maşină oprea în parcarea 
angajaţilor lângă maşina mea. Uite-l şi pe omul de zi al lui 
Eric, Bobby Burnham. 

— Oh, chiar voiam să-ți spun. Octavia mi-a zis că Eric a 
încercat să dea de tine pe telefonul de acasă de două ori. Aşa 
că, în cele din urmă, i-a spus lui Bobby în dimineaţa asta unde 
eşti, explică Amelia. S-a gândit că o fi important. Bine, osă mă 
ocup de Octavia. Văd eu cum. 

— Bun, am zis, încercând să nu arăt cât de nervoasă eram. 
Vorbim mai târziu. 

Bobby Burnham cobori din Impala şi se îndreptă către mine. 
Şeful său, Eric, era legat de mine printr-o relație complicată 
care se baza nu numai pe trecutul nostru comun, ci şi pe 
faptul că făcusem de câteva ori schimb de sânge. 

Asta nu fusese o decizie pe care să o iau în cunoştinţă de 
cauză. 

Bobby Burnham era un ticălos. Poate că Eric îl găsise la 
reduceri? 

— Domnişoară Stackhouse, zise, exagerând cu politețea. 
Stăpânul îţi cere să vii la Fangtasia în seara asta, pentru o 
întrevedere cu locotenentul noului rege. 

Nu aceasta era convocarea pe care o aşteptasem sau genul 
de conversație pe care-l prevăzusem cu vampirul şerif al 
Districtului 5. Dat fiind faptul că aveam nişte probleme 
personale de discutat, mi-am imaginat că Eric avea să mă 
cheme când lucrurile s-ar fi liniştit cu noul regim, şi am fi avut 
o întrevedere oarecare — sau o întâlnire — ca să discutăm 
despre nişte lucruri care ne priveau pe amândoi. Nu eram 
încântată de această convocare impersonală, făcută prin 
intermediul unui lacheu. 

— Ai auzit vreodată de telefon? am întrebat. 

— Ţi-a lăsat mesaje aseară. Mi-a cerut ca negreşit azi să stau 
de vorbă cu tine. Execut doar ordinele. 

— Deci Eric ţi-a cerut să-ți pierzi vremea conducând încoace, 
ca să-mi ceri să fiu la barul lui în seara asta. 

Chiar şi pentru urechile mele păream neconvingătoare. 


— Da. A zis: „Găseşte-o, du-i personal mesajul şi fii 
politicos." lată-mă. Politicos. 

Îmi spunea adevărul şi asta îl tortura pur şi simplu. Ceea ce 
era aproape suficient ca să mă facă să zâmbesc. Bobby chiar 
nu mă plăcea. Motivul cel mai apropiat de adevăr pe care-l 
descoperisem era că Bobby nu credea că sunt demnă de 
atenţia lui Eric. Nu-i plăcea atitudinea mea 
nu-prea-politicoasă față de Eric, şi nu putea înțelege de ce 
Pam, vampirul care reprezenta mâna dreaptă a lui Eric, era 
leşinată după mine, când nu dădea doi bani pe Eric. 

Nu puteam face nimic ca să schimb asta, chiar dacă m-ar fi 
îngrijorat faptul că Bobby nu mă plăcea... iar asta nu se 
întâmpla. Dar Eric mă îngrijora din plin. Trebuia să vorbesc cu 
el, şi aş fi putut la fel de bine să termin odată. Era spre 
sfârşitul lui octombrie, când îl văzusem ultima dată, iar acum 
era mijlocul lui ianuarie. 

— Pot să vin doar când termin aici. Temporar sunt şefă, am 
spus nereuşind să par nici încântată, nici politicoasă. 

— La ce oră? Vrea să fii acolo la şapte. Victor va veni atunci 
acolo. 

Victor Madden era reprezentantul noului rege, Felipe de 
Castro. Fusese o preluare sângeroasă, iar Eric era singurul 
şerif care rezistase din vechiului regim. Evident, pentru Eric 
era important să rămână în grațiile noului regim. Nu eram 
încă sigură în ce măsură era asta problema mea. Dar intrasem 
în grațiile lui Felipe de Castro datorită unui accident fericit şi 
voiam să rămân aşa. 

— S-ar putea să reuşesc să fiu acolo până la şapte, am spus 
după câteva deliberări interne. 

Am încercat să nu mă gândesc cât de mult mi-ar fi plăcut 
să-l am pe Eric în faţa ochilor. În ultimele câteva săptămâni, 
m-am oprit de cel puţin câteva ori înainte să urc în maşină să 
mă duc să-l văd. Dar rezistasem cu succes pornirilor, pentru 
că am fost în stare să-mi dau seama că se lupta să-şi păstreze 
poziția în fața noului rege. 

— Va trebui să o instruiesc şi pe tipa cea nouă de la bar... 
Da, şapte e posibil. 

— O să fie atât de fericit, zise Bobby, reuşind să scoată un 


mârâit. 

Abține-te, idiotule, mi-am zis în gând. Şi probabil că felul în 
care mă uitam la el i-a transmis acest gând, pentru că Bobby a 
adăugat: 

— Da, chiar o să fie, pe un ton cât putu el de sincer. 

— Bine, mesaj livrat, am zis. Trebuie să mă întorc la muncă. 

— Unde ţi-e şeful? 

— Are o problemă în familie, în Texas. 

— Oh, m-am gândit că poate l-au prins hingherii. 

Ce mai glumă. 

— La revedere, Bobby, am spus şi i-am întors spatele ca să 
mă duc la uşa din spate. 

— Uite, l-am mai auzit spunând, iar eu m-am întors 
nervoasă. Eric a zis că o să ai nevoie de ăsta. 

Îmi întinse un pachet învelit în catifea neagră. Vampirii nu-ţi 
puteau trimite nimic într-o pungă de la Wal-Mart sau ambalat 
în hârtie pentru cadouri, oh, nu. Catifea neagră. Pachetul era 
strâns cu un şnur împletit, auriu, din acela folosit la legarea 
draperiilor. 

Îmi dădea o senzaţie neplăcută doar pentru că-l ţineam în 
mână. 

— Şi ce vrea să fie ăsta? 

— Nu ştiu, nu am fost însărcinat să-l deschid. Detest 
cuvântul „însărcinat", la fel de tare ca şi pe „dotat. 

— Ce ar trebui să fac cu el? am întrebat. 

— Eric a zis: „Spune-i să mi-l dea în seara asta, în fața lui 
Victor." 

Eric nu făcea nimic fără vreun motiv. 

— Bine, am zis fără nici un chef. Consideră-mă înştiințată. 

Am făcut față cu bine următoarei ture. Toată lumea se oferea 
să ajute, şi asta era plăcut. Bucătarul muncise din greu toată 
ziua; el era probabil al cincisprezecelea bucătar pe care-l 
avusesem de când începusem eu să lucrez la Merlotte's. Se 
perindaseră toate felurile de ființe umane pe care vi le puteți 
imagina: negru, alb, bărbat, femeie, tânăr, bătrân, mort (da, 
un bucătar vampir), cu tendinţe licantrope (un vârcolac) şi 
probabil unul sau doi de care uitasem cu totul. Bucătarul 
actual, Antoine Lebrun, era foarte amabil. Venise la noi după 


Katrina. Stătuse mai mult decât majoritatea celorlalți 
refugiaţi, care se mutaseră înapoi în zona golfului sau 
plecaseră mai departe. 

Antoine avea în jur de cincizeci de ani, părul său creț având 
unul sau două fire albe. Se ocupase de distribuirea locurilor la 
Superdomes5, îmi povestise chiar în ziua în care a fost angajat, 
şi ne-am cutremurat amândoi. Antoine se înțelegea de minune 
cu D'Erig, spălătorul de vase, care avea şi rolul de ajutor de 
bucătar. 

Când m-am dus în bucătărie ca să mă asigur că avea tot ce-i 
trebuie, Antoine mi-a spus că era foarte mândru să lucreze 
pentru un teriantrop, iar D'Eriq voia să ne povestească întruna 
reacția sa la transformările lui Sam şi a lui Tray. După ce 
plecase de la muncă, D'Eriq primise un telefon de la vărul său 
din Monroe, iar acum D'Eriq voia să ne dea amănunte despre 
soția vărului său care era vârcolac. 

Reacţia lui D'Eriq speram să fie cea a majorităţii. Cu două 
seri înainte, mulți oameni au descoperit că unul dintre cei pe 
care-i cunoşteau personal era vârcolac. Să sperăm că, dacă 
vârcolacul nu dăduse niciodată semne de tulburări psihice 
sau violenţă, aceşti oameni vor vrea să accepte că schimbarea 
formei era un adaos lipsit de pericol la celelalte cunoştinţe ale 
lor despre lume. Era chiar plăcut. 

Nu avusesem timp să verific reacțiile de pe mapamond, dar 
cel puţin local lucrurile păreau să meargă bine. Nu aveam 
impresia că exista cineva care avea să pună bombe la 
Merlotte's pentru că Sam avea dublă-natură, şi credeam că şi 
afacerea cu motociclete a lui Tray era în siguranţă. 

Tanya a venit cu douăzeci de minute mai devreme, ceea ce a 
făcut-o să crească în ochii mei, şi i-am zâmbit sincer. După ce 
am trecut în revistă câteva din elementele de bază, cum ar fi 
programul, salariul şi regulile lui Sam, am întrebat-o: 

— Îţi place acolo, în Hotshot? 

— Da, îmi place, răspunse părând uşor surprinsă. Familiile 
din Hotshot chiar se înțeleg bine. Dacă ceva nu merge bine, se 


5 Arena acoperită din New Orleans, unde au fost adăpostiți cei mai 
mulți refugiați, când a lovit uraganul Katrina. 


întâlnesc şi discută problema. Cei cărora nu le place viaţa din 
Hotshot pleacă, aşa cum a făcut Mei Hart. 

Aproape toţi cei din Hotshot făceau parte fie din familia Hart, 
fie din familia Norris. 

— Văd că e prieten bun cu fratele meu, în ultima vreme, am 
spus, pentru că eram curioasă cu privire la noul prieten al lui 
Jason. 

— Da, aşa am auzit. Toată lumea e fericită că şi-a găsit pe 
cineva cu care să-şi piardă vremea după ce a fost singur atâta 
timp. 

— De ce nu s-a adaptat acolo? am întrebat direct. Tanya 
răspunse: 

— Am înţeles că lui Mei nu-i place să împartă, aşa cum 
trebuie să faci atunci când trăieşti într-o comunitate mică, aşa 
cum e asta. E foarte... „ce-i al meu e-al meu". Ridică din umeri. 
Sau asta zic ei. 

— Şi Jason e la fel, am spus. 

Nu puteam citi mintea Tanyei prea limpede, din cauza 
naturii sale duble, dar îi puteam citi starea sufletească, iar 
când am încercat asta, am înțeles că restul panterelor erau 
îngrijorate pentru Mei Hart. 

Bănuiesc că erau preocupate de felul în care se descurca Mei 
în lumea cea mare din Bon Temps. Hotshot era un mic univers 
închis. 

Mă simțeam ceva mai uşurată până când am terminat 
instructajul Tanyei (care avea categoric experienţă) şi mi-am 
agăţat şorțul în cui. Mi-am apucat geanta şi pachețelul primit 
de la Bobby Burnham şi m-am grăbit spre uşa angajaţilor ca 
să pornesc spre Shreveport. 

Am început să ascult ştirile în timp ce conduceam, dar eram 
obosită de realitatea tristă. În locul lor, am ascultat un CD cu 
Mariah Carey şi m-am simţit foarte bine. Nu pot cânta nici un 
cuvințel, dar îmi place să lălăi versurile unui cântec atunci 
când conduc. Tensiunile adunate peste zi începură să dispară, 
înlocuite de o dispoziție optimistă. 

Sam avea să se întoarcă odată ce mama sa se recupera, iar 
soțul ei îşi va cere scuze şi va declara că o iubeşte pentru 
totdeauna. Lumea avea să scoată exclamațţii de încântare cu 


privire la vârcolaci şi alți teriantropi, apoi totul va fi din nou 
normal. 
Nu e întotdeauna o idee proastă să gândeşti aşa? 


CAPITOLUL 3 


Cu cât mă apropiam mai mult de barul vampirilor, cu atât 
mai mult îmi creştea pulsul; asta era partea proastă a legăturii 
de sânge pe care o aveam cu Eric Northman. Ştiam că urma 
să-l văd, şi eram pur şi simplu fericită datorită acestui lucru. 
Ar fi trebuit să fiu îngrijorată, ar fi trebuit să fiu temătoare cu 
privire la ce voia, ar fi trebuit să pun un milion de întrebări cu 
privire la obiectul înfăşurat în catifea, dar eu doar conduceam, 
cu un zâmbet larg pe față. 

Deşi nu puteam controla felul în care mă simţeam, îmi 
puteam controla acțiunile. Din pură răutate, din moment ce 
nimeni nu-mi spusese să intru pe uşa angajaţilor, am intrat pe 
uşa principală. La Fangtasia era o noapte aglomerată şi o 
mulțime de oameni aşteptau pe bănci, după primul rând de 
uşi. Pam stătea pe podiumul recepţionerului. Îmi zâmbi 
frumos, arătându-şi puțin colții. (Publicul fu încântat.) 

Deja o cunoşteam de ceva vreme pe Pam şi se apropia cel mai 
mult de noțiunea de prieten, dintre toți vampirii pe care îi 
ştiam. În seara aceasta, femeia-vampir blondă purta rochia 
mulată neagră, obligatorie, şi o asortase cu un văl negru, 
diafan. Unghiile îi erau colorate în sângeriu. 

— Draga mea, zise Pam, şi ieşi din spatele pupitrului ca să 
mă îmbrățişeze. 

Eram surprinsă, dar încântată, şi i-am întors cu bucurie 
îmbrățişarea. Se dăduse cu puțin parfum ca să mascheze 
mirosul slab, mai degrabă uscat şi fad, de vampir. 

— Îl ai? îmi şopti la ureche. 

— Oh, pacheţelul? E în geanta mea. 

Mi-am ridicat ţinând-o de barete geanta maro, mare. 

Pam îmi aruncă o privire pe care vălul mă împiedică să o 
interpretez prea bine. Se pare că era o expresie care cuprindea 
exasperare şi afecțiune. 

— Nici măcar nu te-ai uitat înăuntru? 


— Nici măcar nu am avut timp, am zis. 

Nu că nu aş fi fost curioasă. Pur şi simplu nu avusesem 
timpul să mă gândesc la asta. 

— Sam a trebuit să plece pentru că mama lui a fost 
împuşcată de către tatăl lui vitreg, iar eu m-am ocupat de bar. 

Pam îmi aruncă o privire cercetătoare. 

— Du-te în spate, în biroul lui Eric şi oferă-i pachetul, zise. 
Nu-l desface. Indiferent cine se află acolo. Şi nici nu i-l întinde 
ca şi cum ar fi o unealtă de grădină uitată afară. 

I-am aruncat înapoi aceeaşi privire. 

— Ce fac, Pam? am întrebat, simțind prea târziu nevoia de a 
fi precaută. 

— Îţi aperi pielea, zise Pam. Să nu te îndoieşti de asta. Acum, 
du-te. 

Mă bătu uşor pe spate şi se întoarse ca să răspundă 
întrebării unui turist despre cât de des trebuiau vampirii să-şi 
curețe dinţii. 

— Vrei să te apropii foarte mult şi să te uiţi la ai mei? întrebă 
Pam cu o voce fierbinte, iar femeia ţipă de teamă şi încântare. 

De asta veneau oamenii în barurile vampirilor, şi în cluburile 
de stand-up comedy ale vampirilor şi în curățătoriile chimice 
ale vampirilor, şi în cazino-urile vampirilor... ca să flirteze cu 
pericolul. 

Din când în când, flirtul se transforma în ceva adevărat. 

Mi-am croit drum printre mese şi prin ringul de dans, către 
spatele barului. Felicia, barmanița, nu păru fericită să mă 
vadă. Găsi de făcut ceva care implica ghemuirea în afara razei 
mele vizuale. Aveam o poveste nefericită cu barmanii de la 
Fangtasia. 

Erau câțiva vampiri aşezaţi în zona barului, risipiţi printre 
turiştii care căscau gura, aspiranții la vampirism, costumați şi 
ființele umane care aveau afaceri cu vampirii. Dincolo, în 
magazinul de suveniruri, unul dintre vampirii din New 
Orleans, refugiați din calea Katrinei, vindea un tricou cu 
Fangtasia unor fete care chicoteau. 

Micuța Thalia, mai albă decât bumbacul decolorat şi cu un 
profil demn de o monedă veche, stătea singură la o masă mică. 
Thalia era de fapt urmărită de către fani, care-i dedicaseră un 


website, deşi ei nu i-ar fi păsat nici dacă ar fi izbucnit cu toții 
în flăcări. Un soldat beat de la Baza Aeriană din Barksdale 
îngenunche în fața ei, în timp ce priveam, iar când Thalia îşi 
întoarse ochii negri către el, discursul pregătit i se opri în gât. 
Devenind şi el foarte palid, tânărul solid se dădu înapoi din 
fața vampirului care era pe jumătate cât el, şi, deşi prietenii îl 
luară peste picior când se întoarse la masă, ştiam că nu se va 
mai apropia niciodată de ea. 

După acest mic episod din viaţa barului, eram bucuroasă să 
bat la uşa lui Eric. I-am auzit vocea înăuntru, spunându-mi să 
intru. Am intrat şi am închis uşa în urma mea. 

— Bună, Eric, am zis, şi aproape că am amuţit simțind valul 
de bucurie ce mă cuprindea de fiecare dată când îl zăream. 

În această seară, părul său lung şi blond era împletit, iar el 
purta combinaţia favorită de blugi şi tricou. Tricoul era de un 
verde strălucitor, făcându-l să arate şi mai palid decât de 
obicei. 

Valul de plăcere nu era provocat neapărat de cât de frumos 
era Eric şi nici de faptul că ne tăvăliserăm puţin. Legătura de 
sânge era cauza. Poate. Trebuia să-mi țin sentimentele în frâu. 
Sigur. 

Victor Madden, reprezentantul noului rege, Felipe de Castro, 
se ridică şi îşi înclină capul cu păr negru şi cârlionțat. Victor, 
scund şi îndesat, era întotdeauna politicos şi întotdeauna bine 
îmbrăcat. În această seară era în mod special strălucitor 
într-un costum oliv şi cu o cravată cu dungi maro. l-am zâmbit 
şi aproape că eram pe cale să-i spun că mă bucuram să-l văd 
din nou, când am observat că Eric se uita la mine cu 
nerăbdare. Oh, desigur. 

Mi-am dat jos haina şi am scos din geantă obiectul învelit în 
catifea. Am lăsat geanta şi haina pe un scaun şi m-am 
îndreptat către biroul lui Eric, ținând pachetul cu ambele 
mâini întinse în față. Asta era tot ceea ce puteam oferi, în afară 
de a mă lăsa în genunchi şi a mă târî spre el, ceea ce aveam de 
gând să fac atunci când avea să îngheţe iadul. 

Am depus pachetul în fața lui, mi-am înclinat capul în ceea 
ce speram a fi o manieră ceremonioasă, după care m-am 
aşezat pe celălalt scaun pentru vizitatori. 


— Eric, ce ţi-a adus prietena noastră cu părul blond? întrebă 
Victor cu vocea sa veselă, pe care o etala în majoritatea 
timpului. 

Poate că era într-adevăr atât de fericit, sau poate că mama lui 
îl învățase (cu câteva secole în urmă) că poți prinde mai multe 
muşte cu miere decât cu oţet. 

Cu un anume simț al dramaticului, Eric dezlegă şnurul 
auriu şi despături catifeaua. Strălucind ca o bijuterie pe 
materialul închis la culoare, se afla cuțitul pentru ceremonii 
pe care-l văzusem ultima dată în Rhodes. Eric îl folosise atunci 
când oficiase căsătoria celor doi regi vampiri, şi din nou mai 
târziu, când crestase pielea şi luase din sângele meu şi-mi 
dăduse în schimb dintr-al său: ultimul schimb, cel care (din 
punctul meu de vedere) provocase toate necazurile. Acum, Eric 
ridică lama strălucitoare către buze şi o sărută. 

După ce Victor recunoscuse cuțitul, pe chipul său nu mai 
rămase nici o urmă de zâmbet. El şi Eric se priviră, gravi. 

— Foarte interesant, zise Victor în cele din urmă. 

Din nou aveam sentimentul că mă înec, când eu nici măcar 
nu ştiam că sunt în piscină. Am dat să vorbesc, dar puteam 
simți cum voința lui Eric mă domină, ordonându-mi să tac. În 
ceea ce priveşte treburile vampirilor, era mai inteligent să-i 
ascult sfatul lui Eric. 

— Atunci voi scoate din discuţie cererea tigrului, zise Victor. 
Oricum, stăpânul meu era nefericit pentru că tigrul vrea să 
plece. Şi, bineînţeles, o să-l informez pe stăpânul meu despre 
prima cerere. Recunoaştem legătura ta oficială cu aceasta. 

Din înclinarea capului lui Victor în direcția mea, mi-am dat 
seama că eu sunt „aceasta". Şi cunoşteam un singur 
vârcolac-tigru mascul. 

— Despre ce vorbiți? am întrebat sec. 

— Quinn a cerut o întrevedere privată cu tine, zise Victor. 
Dar nu se poate întoarce în zona lui Eric fără aprobarea lui 
Eric. Este una dintre condiţiile pe care le-am negociat când 
noi... când Eric a devenit noul nostru asociat. 

Asta era un mod drăguţ de a spune: Când i-am omorât pe toți 
ceilalți vampiri din Louisiana, cu excepția lui Eric şi a adepților 
lui. Când l-ai salvat pe regele nostru de la moarte. 


Mi-am dorit să fi avut un moment de gândire, departe de 
această cameră în care doi vampiri se holbau la mine. 

— Această nouă regulă i se aplică doar lui Quinn sau tuturor 
vârcolacilor care vor să vină în Louisiana? Cum poți să faci pe 
şeful vârcolacilor? Şi când a intrat în vigoare această lege? 
l-am întrebat pe Eric, încercând să câştig timp ca să mă adun. 

Îmi doream şi ca Victor să explice ultima parte a discursului 
său, cea cu legătura oficială, dar am decis să pun întrebările 
pe rând. 

— Acum trei săptămâni, zise Eric, răspunzând mai întâi la 
ultima întrebare. Faţa îi era calmă, vocea blândă. Şi regula se 
aplică tuturor vârcolacilor care fac afaceri cu noi. 

Quinn lucra pentru Evenimente Extreme (Elegante), EE (E), 
firmă care bănuiesc că era deținută parțial de vampiri, din 
moment ce slujba lui Quinn nu avea de-a face cu nunțile şi 
petrecerile de Bar Mitzvah de care se ocupa latura dedicată 
oamenilor. Munca lui Quinn presupunea organizarea 
evenimentelor supranaturale. 

— Te-ai despărțit de tigru. Am auzit-o chiar din gura lui. De 
ce ar trebui să se întoarcă? ridică din umeri Eric. 

Cel puţin nu încerca să îndulcească pilula spunând ceva de 
genul: „M-am gândit că s-ar putea să te deranjeze" sau „Am 
făcut-o pentru binele tău". Indiferent cât eram de legaţi — şi eu 
chiar mă luptam cu tentația de a-i zâmbi — am simţit cum mi 
se ridică părul de la ceafă la ideea că Eric îmi conducea viața 
astfel. 

— Acum, că tu şi Eric sunteți în mod oficial legaţi, zise Victor 
cu o voce mieroasă, cu siguranță că nu vei dori să-l vezi pe 
Quinn, şi o să-i comunic asta. 

— Ce suntem? m-am holbat la Eric, care se uita la mine cu o 
expresie pe care o pot descrie doar ca plăcută. 

— Cuţitul, continuă Victor părând încă şi mai fericit. Asta 
este semnificaţia lui. Este un cuțit ritual care a parcurs 
secolele şi a fost folosit în ceremonii importante şi în sacrificii. 
Nu este singurul de acest fel, bineînţeles, dar este rar. Acum 
este folosit doar în ceremoniile de căsătorie. Nu ştiu cum a 
ajuns Eric în posesia lui, dar faptul că i l-ai înmânat, iar el l-a 
acceptat, poate însemna doar că tu şi Eric sunteți legaţi unul 


de celălalt. 

— Hai să ne oprim şi să tragem adânc aer în piept, am spus, 
deşi eram singura persoană care respira din cameră. 

Am ridicat o mână, ca şi cum ei ar fi venit spre mine şi 
semnul meu de „stop" i-ar fi oprit. 

— Eric? 

Am încercat ca vocea mea să spună totul, dar un singur 
cuvânt nu poate transmite atât de multe. 

— Este pentru protecția ta, iubito, zise. 

Încerca să fie relaxat, ca şi cum ceva din relaxarea sa s-ar 
putea transmite prin legătura noastră către mine. 

Dar nu m-ar fi calmat nici tone de relaxare. 

— Câtă aroganță, am spus cu voce sugrumată. Totul este 
pur şi simplu lipsit de considerație. Cum ai putut face aşa ceva 
fără să vorbeşti cu mine? Cum ai putut crede că te voi lăsa să 
mă constrângi la ceva înainte să stăm mai întâi de vorbă? Nici 
măcar nu ne-am văzut de nişte luni bune. 

— Am fost cam ocupat pe aici. Am sperat că simţul tău de 
autoconservare va învinge, zise Eric, ceea ce era cinstit, dacă 
nu chiar plin de tact. Te îndoieşti că vreau ce e mai bun pentru 
tine? 

— Nu mă îndoiesc că doreşti ceea ce crezi că e mai bine 
pentru mine, am zis. Şi nu mă îndoiesc că asta se potriveşte cu 
ceea ce crezi că e mai bine pentru tine. 

Victor râse: 

— Te cunoaşte bine, Eric, spuse, şi amândoi ne uitarăm la el. 
Aoleo, zise, şi-şi dădu câteva palme peste gură. 

— Eric, plec acasă. O să vorbim curând despre asta, dar nu 
ştiu când. Mă ocup de bar câtă vreme e Sam plecat. Are 
necazuri în familie. 

— Dar Clancy a zis că anunțul a mers bine în Bon Temps. 

— Da, aşa a fost, dar acasă la familia lui Sam, în Texas, nu a 
mers la fel de bine. 

Eric păru dezgustat. 

— Am făcut tot ce am putut să ajut. Am trimis cel puţin unul 
dintre oamenii mei la fiecare dintre transformările publice. Am 
mers chiar eu să urmăresc transformarea lui Alcide la 
Shamrock Casino. 


— A mers bine? am întrebat, distrasă pentru un moment. 

— Da, doar câţiva beţivi au încercat ceva. Au fost potoliți 
destul de uşor. Una dintre femei chiar i s-a oferit lui Alcide, 
când acesta era sub formă de lup. 

— Câh, am spus, şi m-am ridicat luându-mi geanta. 

Îmi distrăsese destul atenţia. 

Eric se ridică şi sări peste birou, cu o mişcare care era pe cât 
de uimitoare, pe atât de impresionantă. Brusc stătea în fața 
mea, iar brațele sale mă cuprindeau, şi mă ținea strâns la 
piept. Am avut nevoie de toată puterea ca să rămân nemişcată, 
să nu mă topesc în braţele lui. E greu de explicat cum mă făcea 
să mă simt legătura noastră. Indiferent cât de furioasă eram 
pe Eric, mă simțeam mai fericită atunci când mă aflam cu el 
alături. Nu că aş fi murit de dorul lui dacă nu eram împreună; 
doar că eram conştientă de această atracție. Tot timpul. M-am 
întrebat dacă şi pentru el era la fel. 

— Mâine-noapte? mă întrebă dându-mi drumul. 

— Dacă reuşesc să scap. Avem multe de discutat. I-am făcut 
lui Victor o plecăciune scurtă şi am ieşit. Am aruncat o privire 
înapoi ca să văd cuțitul scânteind pe catifeaua neagră, aşa 
cum stătea pe biroul lui Eric. 

Ştiam cum pusese Eric mâna pe cuţit. Îl păstrase pur şi 
simplu, în loc să i-l înapoieze lui Quinn, care se ocupase de 
nunta rituală dintre cei doi vampiri, o ceremonie la care 
asistasem în Rhodes. Eric, care era un fel de preot prin 
corespondență, oficiase slujba, şi după aceea era evident că 
păstrase cuțitul, pentru că nu se ştia când i-ar fi putut folosi. 

Cum îl recuperase din dezastrul de la hotel, nu ştiu. Poate se 
întorsese în timpul nopţii, după explozia care avusese loc ziua. 
Poate o trimisese pe Pam. Dar pusese mâna pe el şi acum îl 
folosea ca să mă ţină lângă el. 

Şi mulțumită pasiunii mele lipsite de rațiune... sau 
sentimentelor... sau obsesiei... pentru vikingul vampir, 
făcusem exact ce-mi ceruse, fără să-mi ascult bunul-simț. 

Nu ştiam pe cine eram mai furioasă — pe mine sau pe Eric? 


CAPITOLUL 4 


AM petrecut o noapte agitată. Mă gândeam la Eric şi simțeam 
un val de bucurie caldă, şi apoi mă gândeam iar la Eric şi 
voiam să-i trag un pumn în față. M-am gândit şi la Bill, primul 
bărbat cu care îmi dădusem mai mult de o întâlnire, primul 
bărbat cu care m-am culcat; când mi-am amintit de vocea şi 
corpul său, ambele reci, de calmul lui imperturbabil, şi am 
comparat totul cu Eric, nu mi-a venit să cred că mă 
îndrăgostisem de doi bărbați atât de diferiți, mai ales atunci 
când scurtul episod cu Quinn intra în ecuație. Quinn avusese 
sânge fierbinte în toate sensurile, şi fusese impulsiv şi bun cu 
mine, şi atât de speriat de trecutul său, pe care nu mi l-a 
împărtăşit — ceea ce, din punctul meu de vedere, a dus la 
distrugerea relației noastre. Am ieşit şi cu Alcide Herveaux, 
lider de haită, dar nu am mers niciodată prea departe. 

Acesta este Catalogul bărbaţilor lui Sookie Stackhouse. 

Nu urâţi nopțile ca asta, în care te gândeşti la fiecare greşeală 
pe care ai făcut-o, la fiecare rană pe care ai primit-o, la fiecare 
fărâmă de răutate cu care ai avut de-a face? Nu ai nimic de 
câştigat, nu are nici un rost, şi ai nevoie de somn. Dar, în acea 
noapte, în mintea mea bântuiau câțiva bărbați şi nu într-un 
context fericit. 

Când am epuizat subiectul problemelor mele cu sexul 
masculin, am început să mă îngrijorez în legătură cu 
responsabilitatea pe care o aveam la bar. În cele din urmă, am 
prins trei ore de somn, după ce m-am convins singură că, în 
nici un caz, nu-i puteam distruge afacerea lui Sam în doar 
câteva zile. 

Sam sună a doua zi dimineață pe când eram încă acasă, ca 
să-mi spună că mama lui se simțea mai bine şi că avea să-şi 
revină sigur. Fratele şi sora lui făceau față revelaţiilor din 
familie într-un mod mai calm. Don, bineînţeles, se afla încă în 
închisoare. 


— Dacă starea ei continuă să se îmbunătățească, s-ar putea 
să mă întorc în vreo două zile, zise. Sau chiar mai devreme. 
Bineînţeles, doctorii ne tot spun că nu pot crede cât de repede 
îşi revine. Oftă. Cel puţin, acum, nu mai trebuie să ascundem 
asta. 

— Cum se descurcă mama ta cu partea emoțională? am 
întrebat. 

— Insistă că ar trebui să-l elibereze pe Don. Şi, din moment 
ce a avut o discuţie sinceră cu toți trei, a recunoscut că s-ar 
putea să fie cazul ca ea şi Don să divorțeze. Nu e deloc fericită 
la gândul ăsta, dar nu ştiu dacă te poți împăca sincer cu 
cineva care te-a împuşcat. 

Deşi am răspuns la telefonul de lângă pat şi stăteam într-o 
poziție comodă, mi-a fost imposibil să mai adorm după ce am 
închis. Nu-mi plăcea să aud durerea din vocea lui Sam. Avea 
destule pe cap fără să-l mai supăr şi eu cu problemele mele, 
aşa că nici măcar nu m-am gândit să-i povestesc despre treaba 
cu cuțitul, deşi mi-ar fi făcut bine să-i împărtăşesc grijile mele. 

Eram în picioare şi îmbrăcată înainte de opt, devreme pentru 
mine. Deşi mă mişcăm şi gândeam, m-am simţit la fel de 
şifonată ca şi cearşafurile mele. Mi-aş fi dorit ca cineva să mă 
întindă şi să mă aranjeze, la fel cum făceam eu cu aşternutul. 
Amelia era acasă (când făceam cafeaua, am verificat să văd 
dacă maşina ei era parcată în spate) şi am zărit-o pe Octavia 
târându-şi picioarele spre baia de pe hol, aşa că se întrezărea o 
dimineaţă obişnuită, aşa cum erau dimineţile în casa mea. 

Situaţia a fost schimbată de o bătaie la uşa din față. De 
obicei, sunt avertizată de zgomotul pietrişului de pe alee, dar, 
în oboseala matinală mai accentuată acum decât de obicei, îl 
ratasem. 

Am privit pe vizor şi am văzut un bărbat şi o femeie, amândoi 
îmbrăcaţi în costume clasice. Nu arătau a Martori ai lui lehova 
şi nici a spărgători de case. I-am cercetat mental şi nu am 
descoperit nici ostilitate şi nici teamă, doar curiozitate. 

Am deschis uşa. Am zâmbit: 

— Cu ce vă pot ajuta? am întrebat. 

Aerul rece îmi cuprinse picioarele desculțe. 

Femeia care avea în jur de patruzeci de ani îmi zâmbi şi ea. 


Părul ei castaniu avea fire albe şi era tăiat foarte simplu, la 
nivelul bărbiei. Îi făcuse o cărare perfectă. Costumul cu 
pantalon pe care-l purta era de culoarea cărbunelui. Puloverul 
negru de dedesubt era negru, la fel ca pantofii. Avea o geantă 
neagră, care nu aducea cu o poşetă, ci mai degrabă cu o 
geantă pentru laptop. 

Mi-a întins mâna şi când i-am atins-o am aflat mai multe. A 
fost greu să nu las să mi se citească şocul pe față. 

— Sunt de la biroul FBI din New Orleans, zise, ceea ce era un 
fel de deschidere-bombă pentru o conversație. Sunt agent 
Sarah Weiss. El este agentul special Tom Lattesta, de la biroul 
nostru din Rhodes. 

— Şi sunteți aici pentru...? am întrebat, păstrându-mi 
expresia neutră. 

— Am putea intra? Tom a bătut tot drumul de la Rhodes ca 
să stea de vorbă cu dumneavoastră, şi vă lăsăm tot aerul cald 
să iasă din casă. 

— Desigur, am zis, deşi nu eram chiar atât de sigură. 

Încercam din răsputeri să-mi dau seama cu ce intenţie 
veniseră, dar nu era uşor. Îmi puteam da seama că nu erau 
aici ca să mă aresteze, şi nici altceva la fel de drastic. 

— Este un moment potrivit? întrebă agentul Weiss. 

Sugera că ar fi fost încântată să revină mai târziu, ceea ce eu 
ştiam că nu era adevărat. 

— La fel de potrivit ca oricare altul, am zis. 

Bunica mea mi-ar fi aruncat o privire aspră pentru 
impolitețe, dar buni nu a fost niciodată interogată de FBI. Asta 
nu era ceea ce s-ar fi putut numi o vizită de curtoazie. 

— Va trebui să plec la muncă destul de curând, am adăugat, 
ca să-mi las o portiță de scăpare. 

— Ceea ce a pățit mama şefului tău e o veste proastă, zise 
Lattesta. Marele anunț a mers bine la barul vostru? 

Din accentul lui îmi dădeam seama că se născuse la nord de 
linia Mason-Dixons, şi din cunoştinţele pe care le avea despre 
ceea ce i se întâmplase lui Sam şi despre identitatea lui, îşi 


6 Granița dintre Maryland şi Pennsylvania, o linie simbolică de 
diviziune între Nord şi Sud înainte de Războiul Civil American. 


făcuse temele, şi mersese până la a investiga locul în care 
lucram. 

Senzaţia de rău pe care o simțeam în stomac se intensifică. 
Am avut un moment în care mi l-am dorit pe Eric atât de 
puternic, că m-a luat cu amețeală, apoi m-am uitat pe 
fereastră la soarele de afară şi am simţit doar furie pentru 
dorința apărută fulgerător. Asta meriţi, mi-am spus. 

— Vârcolacii fac lumea mai interesantă, am zis, nu-i aşa? 
Zâmbetul mi se ivi pe față, zâmbetul care spunea că sunt cu 
adevărat tensionată. Daţi-mi voie să vă iau hainele. Vă rog, 
luaţi loc. Le-am arătat canapeaua şi s-au aşezat pe ea. Vă 
servesc cu o cafea sau cu un ceai cu gheață? am întrebat, 
mulțumindu-i bunicii pentru antrenamentul în menţinerea 
unei conversații. 

— Oh, zise Weiss. Nişte ceai cu gheaţă ar fi minunat. Ştiu că 
e frig afară, dar eu beau tot anul aşa ceva. Sunt născută şi 
crescută în Sud. 

Şi te bazezi cam mult pe asta, după părerea mea. Nu cred că 
Weiss avea să devină cea mai bună prietenă a mea, şi nu 
plănuiam să fac schimb de rețete. 

— Dumneavoastră? am întrebat privind spre Lattesta. 

— Desigur, super, zise. 

— Îndulcit sau neîndulcit? 

Lattesta se gândea că avea să fie amuzant să guste din 
faimosul ceai dulce al sudiştilor, iar Weiss acceptă ceaiul ca pe 
un numitor comun. 

— Daţi-mi voie să le spun colocatarelor mele că avem 
musafiri, am zis şi am strigat spre etaj: Amelia! A venit FBI-ul! 
— Cobor într-un minut, veni răspunsul, Amelia nepărând 

deloc surprinsă. 

Ştiam că stătuse în capul scărilor ascultând fiecare cuvinţel. 

Şi iat-o şi pe Octavia, îmbrăcată cu pantalonii ei favoriţi, 
verzi, şi cu o bluză în dungi, cu mânecă lungă, arătând demnă 
şi simpatică, aşa cum numai o negresă cu părul alb poate 
părea. Rubby Dee” nu arată mai bine decât Octavia. 

— Bună, zise zâmbind frumos. 


7 Actriță de culoare născută în 1924. 


Deşi arăta ca o bunicuţă simpatică, Octavia era o vrăjitoare 
puternică, putând să facă vrăji cu o precizie aproape 
chirurgicală. Avea experiență de-o viață în a-şi masca 
abilitatea. 

— Sookie nu ne-a zis că aşteaptă musafiri, că am fi făcut 
curat. 

Octavia zâmbi şi mai larg. Cu o mişcare a mâinii arătă 
sufrageria. Nu avea să apară niciodată în Southern Living? dar, 
la naiba, era curată. 

— Mie mi se pare că arată foarte bine, zise plină de respect 
Weiss. Aş vrea ca şi casa mea să arate la fel de ordonată. 

Spunea adevărul. Weiss avea doi băieți adolescenți, un soț şi 
trei câini. Aveam un sentiment de simpatie — şi poate de 
uşoară invidie — față de agentul Weiss. 

— Sookie, aduc ceai pentru oaspeţii noştri cât timp staţi voi 
de vorbă, zise Octavia cu cea mai dulce voce a ei. Stai jos şi 
continuaţi discuția. 

Agenţii erau aşezaţi pe canapea şi cercetau livingul modest 
cu interes când ea se întoarse cu şervețele şi două pahare de 
ceai îndulcit. Gheaţa din pahare scotea un clinchet plăcut. 
M-am ridicat de pe scaunul din fața canapelei ca să aşez 
şervețelele în fața lor, iar Octavia puse paharele pe şervețele. 
Lattesta sorbi o înghițitură. Colţul gurii Octaviei se ridică doar 
puţin când el făcu o față uimită şi apoi se strădui cât putu ca 
să-şi transforme expresia într-una de surpriză plăcută. 

— Ce voiați să mă întrebaţi? 

Era vremea să revenim la oile noastre. Le-am zâmbit, 
ținându-mi mâinile încrucişate în poală, picioarele lipite şi cu 
genunchii strânşi. 

Lattesta venise cu o servietă, iar acum o puse pe măsuţă şi o 
deschise. Scoase o fotografie şi mi-o întinse. Fusese făcută în 
mijlocul după-amiezii în oraşul Rhodes, cu câteva luni în 
urmă. Imaginea era suficient de clară, deşi toată atmosfera din 
jurul oamenilor care se aflau în ea era plină cu nori de praf 
care se ridicau din hotelul Piramida din Gizeh, care se 
prăbuşise. 


8 Revistă de decorațiuni interioare. 


Am privit imaginea, am continuat să zâmbesc, dar nu mi-am 
putut împiedica inima să-mi sară din piept. 

În imagine, Barry Recepţionerul şi cu mine stăteam alături în 
ruinele Piramidei, hotelul pentru vampiri pe care o facțiune a 
Frăției îl aruncase în aer în octombrie trecut. Eram oarecum 
mai uşor de recunoscut decât tovarăşul meu, pentru că Barry 
se vedea din profil. Eu stăteam cu fața la cameră, fără să ştiu 
că aceasta e acolo, cu privirea ațintită asupra feței lui Barry. 
Amândoi eram acoperiți de mizerie şi sânge, cenuşă şi praf. 

— Asta sunteți dumneavoastră, domnişoară Stackhouse, 
zise Lattesta. 

— Da, aşa este. 

Era inutil să susțin că în imagine nu eram eu, dar, desigur 
mi-aş fi dorit să o fac. Să privesc fotografia îmi făcea rău, 
pentru că mă obliga să-mi amintesc cu prea multă precizie 
respectiva zi. 

— Aşadar, stăteați la Piramidă în momentul exploziei? 

— Da, stăteam. 

— Eraţi acolo în slujba lui Sophie-Anne Leclerq, o femeie de 
afaceri, vampir. Aşa-numita regină a Louisianei. 

Am vrut să-i explic faptul că nu există „aşa-numită" când e 
vorba de Sophie-Anne, dar discreția m-a determinat să-mi 
înfrânez vorbele. 

— M-am dus acolo cu ea, am spus în schimb. 

— Şi Sophie-Anne Leclerq a suferit răni grave în explozie? 

— Aşa am înţeles. 

— Nu aţi văzut-o după explozie? 

— Nu. 

— Cine este bărbatul de lângă dumneavoastră în poză? 

Lattesta nu îl identificase pe Barry. Trebuia să-mi țin umerii 
drepți, să nu se relaxeze de uşurare. Am ridicat doar din 
umeri. 

— A venit la mine după explozie, am zis. Eram într-o formă 
mai bună decât majoritatea, aşa că am ajutat la căutările 
supraviețuitorilor. 

Era adevărat, dar nu era întregul adevăr. Îl cunoscusem pe 
Barry cu câteva luni înainte de a-l întâlni la reuniunea 
vampirilor care se ţinea la Piramidă. El venise acolo în serviciul 


regelui din Texas. M-am întrebat cât de mult ştia de fapt 
FBI-ul despre ierarhia vampirilor. 

— Cum aţi căutat voi doi supraviețuitorii? întrebă Lattesta. 

Era o întrebare-capcană. La momentul respectiv, Barry era 
singurul telepat pe care-l mai întâlnisem. Am încercat să ne 
ținem de mâini ca să ne creştem „puterea" şi am căutat 
amprente cerebrale în mormanul de dărâmături. Am tras 
adânc aer în piept. 

— Sun bună la găsit lucruri, am zis. Mi s-a părut important 
să ajut. Atât de mulți oameni au fost grav răniți! 

— Pompierul-şef care era la fața locului a zis că ai dat 
impresia că ai capacități paranormale, zise Lattesta. 

Weiss privi în jos, în pahar, pentru a-şi ascunde expresia 
feței. 

— Nu sunt paranormală, am spus cu sinceritate, iar Weiss 
se simți imediat dezamăgită. 

Se gândea că s-ar fi putut afla în prezenţa unui impostor sau 
a vreunui lunatic, dar sperase că voi recunoaşte că aveam cu 
adevărat capacități paranormale. 

— Şeriful Trochek a declarat că le-ai indicat unde să 
găsească supraviețuitori. A spus că ai condus echipele de 
salvare către cei aflaţi în viață. 

Amelia cobori scările chiar atunci, arătând foarte 
respectabilă într-un pulovăr roşu şi cu blugi de marcă. l-am 
prins privirea, sperând că a remarcat că îi ceream pe tăcute 
ajutorul. La momentul tragediei, nu putusem să întorc spatele 
unei situații în care chiar puteam salva vieți. Când mi-am dat 
seama că puteam găsi oameni — că asocierea cu Barry va duce 
la salvarea de vieţi - nu m-am putut sustrage acestei 
îndatoriri, deşi mi-era teamă că voi fi dată de gol şi privită ca o 
ciudățenie. 

E greu de explicat ce văd exact. Cred că e ca şi cum te-ai uita 
prin ochelari cu infraroşu sau ceva de genul ăsta. Văd căldura 
creierului; pot număra oamenii vii dintr-o clădire, dacă am 
timp. Creierul vampirilor lasă o gaură, un minus; de obicei le 
pot număra şi pe acestea. Oamenii morți pur şi simplu nu-mi 
apar deloc. În acea zi, când Barry şi cu mine ne-am ţinut de 
mâini, asocierea ne-a sporit abilitățile. Am putut să-i găsim pe 


cei în viață şi am putut să auzim ultimele gânduri ale 
muribunzilor. N-aş dori asta nimănui. Şi nici eu nu vreau să 
mai trec vreodată prin aşa ceva. 

— Pur şi simplu, am avut noroc, am zis. 

Asta nu suna deloc convingător. Amelia înainta cu mâna 
întinsă. 

— Eu sunt Amelia Broadway, zise, ca şi cum s-ar fi aşteptat 
ca ei să ştie cine este ea. 

Şi chiar ştiau. 

— Sunteţi fiica lui Copley, nu-i aşa? întrebă Weiss. L-am 
întâlnit acum vreo două săptămâni, ceva legat de un program 
comunitar. 

— Este atât de implicat în problemele oraşului, zise Amelia 
cu un zâmbet uimitor. E ocupat cu o mie de treburi, cred. Tata 
ține tare mult la Sook. 

Nu prea subtil, dar speram că eficient. Lăsaţi-mi colocatara în 
pace. Tata e o persoană importantă. Weiss încuviință amabilă. 

— Cum aţi ajuns aici, în Bon Temps, domnişoară Broadway? 
întrebă. Probabil că aici vi se pare că este foarte multă linişte, 
spre deosebire de New Orleans. Ce face o ticăloasă bogată ca 
tine în fundătura asta? Apropo, tăticul tău nu e aici ca să-ți 
pună o pilă. 

— Casa mi-a fost afectată în timpul uraganului Katrina, zise 
Amelia. 

Nu mai adaugă nimic. Nu le spuse că ea se afla deja în Bon 
Temps când a lovit Katrina. 

— Şi dumneavoastră, domnişoară Fant? întrebă Lattesta. Aţi 
fost şi dumneavoastră evacuată? 

Nu abandonase deloc subiectul abilităților mele, doar că 
acum se lăsa dus de conversație. 

— Da, zise Octavia. Stăteam în nişte condiții dificile la 
nepoata mea, iar Sookie mi-a oferit cu generozitate un 
dormitor liber. 

— Cum v-aţi cunoscut? întrebă Weiss, ca şi cum s-ar fi 
aşteptat să audă o poveste încântătoare. 

— Prin Amelia, i-am zâmbit şi eu la fel de plăcut. 

— lar dumneavoastră şi Amelia v-aţi întâlnit...? 

— În New Orleans, zise Amelia ferm, punând capăt acestor 


întrebări. 

— Mai doriți nişte ceai? îl întrebă Octavia pe Lattesta. 

— Nu, mulțumesc, zise el, aproape cutremurându-se. 

Fusese rândul Octaviei să pregătească ceaiul, iar ea nu se 
zgârcea deloc la zahăr. 

— Domnişoară Stackhouse, nu aveți nici o idee cum putem 
lua legătura cu acest bărbat? îşi continuă Lattesta tirul 
întrebărilor. 

Îmi arătă poza. Am ridicat din umeri: 

— Amândoi am ajutat la căutarea cadavrelor, am zis. A fost o 
zi îngrozitoare. Nu-mi amintesc cum a spus că-l cheamă. 

— Mi se pare ciudat, zise Lattesta, iar eu m-am gândit: Oh, 
rahat. Din moment ce o persoană a cărei descriere seamănă cu 
dumneavoastră şi un tânăr a cărui descriere seamănă cu el 
s-au cazat în acea noapte la un motel la o oarecare distanță de 
locul exploziei şi au împărțit o cameră. 

— Păi, nu trebuie să ştii cum se numeşte o persoană ca să-ţi 
petreci noaptea cu ea, zise înțelept Amelia. 

Am ridicat din umeri şi am încercat să par jenată, ceea ce nu 
era prea greu. Preferam să creadă că aveam moravuri uşoare, 
decât că meritam mai multă atenție. 

— Am trecut împreună printr-un eveniment oribil, stresant. 
După aceea, ne-am simţit foarte apropiați. Asta a fost reacția. 

De fapt, Barry adormise numaidecât, iar eu, aproape imediat 
după el. Nici măcar nu ne trecuse prin minte să facem sex. 

Cei doi agenți se uitară la mine cu neîncredere. Weiss se 
gândea că aproape sigur mințeam, iar Lattesta bănuia asta. El 
credea că îl cunosc foarte bine pe Barry. 

Sună telefonul, iar Amelia se grăbi în bucătărie ca să 
răspundă. Când se întoarse, era verde la față. 

— Sookie, era Antoine, care te suna de pe telefonul lui mobil. 
Au nevoie de tine la bar, zise. 

Apoi se întoarse către agenţii FBI. 

— Cred că ar trebui să mergeţi cu ea. 

— De ce? întrebă Weiss. Ce s-a întâmplat? Era deja în 
picioare. Lattesta îşi punea fotografia la loc în servietă. 

— Un cadavru, zise Amelia. O femeie a fost crucificată în 
spatele barului. 


CAPITOLUL 5 


Agenţii mă urmară la Merlotte's. Erau cinci sau şase maşini 
trase de-a curmezişul locului unde se termina parcarea din 
față şi începea cea din spate, blocând astfel eficient accesul 
către zona din spate. Dar eu am sărit din maşina mea, m-am 
strecurat printre ele, iar agenţii FBI au venit în urma mea. 

Nu-mi venea să cred, dar era adevărat. În parcarea 
angajaților, în spate, lângă copaci, unde se termina pietrişul şi 
începea noroiul, era ridicată o cruce. Un corp era bătut în cuie 
pe ea. Ochii mei l-au cercetat, au remarcat corpul 
contorsionat, şiroaiele de sânge uscat, şi au ajuns la față. 

— Oh, nu, am zis şi mi s-au înmuiat genunchii. 

Antoine, bucătarul, şi D'Erig, spălătorul de vase, au apărut 
imediat de o parte şi de alta a mea şi m-au sprijinit. Faţa lui 
D'Eriq era brăzdată de lacrimi, 

Antoine părea trist, dar bucătarul nu-şi pierduse cumpătul. 
Fusese în Irak şi în New Orleans în timpul uraganului Katrina. 
Văzuse şi lucruri mai rele. 

— Îmi pare rău, Sookie, zise. 

Andy Bellefleur era acolo, la fel şi şeriful Dearborn. Veniră 
spre mine, părând mai mari şi mai masivi în hainele lor 
impermeabile vătuite. Aveau chipurile împietrite din cauza 
şocului. 

— Îmi pare rău pentru cumnata ta, zise Bud Dearborn, dar 
abia dacă am fost atentă la cuvintele sale. 

— Era însărcinată, am zis. Era însărcinată. Asta era singurul 
lucru la care mă puteam gândi. 

Nu eram uimită că cineva ar fi vrut să o omoare pe Crystal, 
dar eram cu adevărat îngrozită din cauza bebeluşului. 

Am tras adânc aer în piept şi am reuşit să mă uit din nou la 
ea. Mâinile însângerate ale lui Crystal erau labe de panteră. Şi 
partea inferioară a picioarelor se transformase. Efectul era cu 
atât mai şocant şi mai grotesc decât crucificarea unei femei 


obişnuite, şi, dacă aşa ceva era posibil, şi mai demn de milă. 

Gânduri fără nici o logică îmi treceau rapid prin minte. M-am 
gândit la cine ar fi trebuit să afle de moartea lui Crystal. 
Calvin, nu numai în calitate de şef al clanului, ci şi de unchi. 
Soțul lui Crystal, fratele meu. De ce fusese Crystal lăsată 
tocmai aici dintre toate locurile posibile? Cine ar fi putut face 
asta? 

— L-ai sunat deja pe Jason? am întrebat, deşi aveam buzele 
înțepenite. Am încercat să dau vina pe frig, dar ştiu că era din 
cauza şocului. Trebuie să fie la muncă la ora asta. Bud 
Dearborn zise: 

— L-am sunat. 

— Te rog, nu-l lăsa să vadă asta, am zis. Sângele se scurgea 
pe lemnul crucii până la baza ei. Mi-a venit să vomit, m-am 
controlat. 

— Am înțeles că l-a înşelat şi că despărțirea lor era 
cunoscută. 

Bud încerca să fie neutru, dar făcea un efort pentru asta. 
Furia i se citea în ochi. 

— Poţi să-l întrebi pe Dove Beck despre asta, am spus, 
devenind brusc defensivă. 

Alcee Beck era detectiv în departamentul de poliție din Bon 
Temps, iar bărbatul cu care Crystal alesese să păcătuiască era 
vărul lui Alcee, Dove. 

— Da, Crystal şi Jason s-au despărțit. Dar el nu i-ar face 
niciodată rău copilului său. 

Eu ştiam că Jason nu i-ar fi făcut niciodată un lucru atât de 
îngrozitor lui Crystal, indiferent de motiv, dar nu mă aşteptam 
ca şi alții să mă creadă. 

Lattesta se îndreptă spre noi, cu agentul Weiss călcându-i pe 
urme. Avea buzele cam palide, dar vocea nu-i tremura. 

— Din felul în care arată corpul, cred că această femeie e 
un... vârcolac-panteră. 

Spuse asta ca şi cum i-ar fi fost greu să pronunţe cuvintele. 

Am încuviințat din cap. 

— Da, doamnă, era. 

Încă mă mai luptam să recâştig controlul asupra stomacului. 

— Atunci, aceasta ar putea fi o crimă rasistă, zise Lattesta. 


Chipul îi era imobil, iar gândurile i se derulau în ordine. Îşi 
făcea o listă mentală cu telefoanele pe care trebuia să le dea şi 
încerca să găsească o metodă prin care putea prelua 
conducerea cazului. Dacă era o crimă rasistă, avea mari şanse 
să fie implicat în investigaţie. 

— Şi cine sunteți dumneavoastră? întrebă Bud Dearborn. 

Ținea mâinile în şolduri şi se uita la Weiss şi la Lattesta ca şi 
cum aceştia ar fi fost vânzători de locuri de veci. 

În timp ce reprezentanţii forţelor de ordine se prezentau unii 
altora şi făceau comentarii pertinente despre locul crimei, 
Antoine zise: 

— Îmi pare rău, Sookie. Trebuia să-i sunăm. Dar imediat 
după aia te-am anunțat pe tine. 

— Bineînţeles că trebuia să-i suni, am zis. Mi-aş fi dorit ca 
Sam să fie aici. 

Oh, Doamne! Mi-am scos telefonul din buzunar şi am apăsat 
pe apelare rapidă unde aveam numărul lui. 

— Sam, am zis când a răspuns. Poţi vorbi? 

— Da, zise, părând îngrijorat. 

Îşi dăduse deja seama că ceva nu era în ordine. 

— Unde eşti? 

— În maşina mea. 

— Am veşti proaste. 

— Ce s-a întâmplat? A ars barul? 

— Nu, dar Crystal a fost ucisă în parcare. În spate, lângă 
rulota ta. 

— Oh, la naiba! Unde e Jason? 

— A pornit încoace, din câte am aflat. 

— Îmi pare rău, Sookie. Părea frânt. E de rău. 

— FBl-ul e aici. Cred că e posibil să fie o crimă rasistă. 

Am sărit peste explicaţia legată de motivele care-i aduseseră 
în Bon Temps. 

— Păi, o mulțime de oameni nu o plăceau pe Crystal, zise 
Sam precaut, cu o voce surprinsă. 

— A fost crucificată. 

— La naiba. 

O pauză lungă. 

— Sook, dacă mama se menține stabilă şi nu se întâmplă 


nimic din punct de vedere legal cu tatăl meu vitreg, plec spre 
casă azi mai târziu, sau mâine-dimineață devreme. 

— Bine. 

Nu reuşisem să redau în cuvântul ăsta toată uşurarea pe 
care o simțeam. Şi nu avea nici un rost să pretind că aveam 
totul sub control. 

— Îmi pare rău, scumpo, zise din nou. Îmi pare rău că trebuie 
să treci prin aşa ceva, îmi pare rău că Jason va fi suspectat, 
îmi pare rău pentru tot. Îmi pare rău şi pentru Crystal. 

— O să mă bucur să te văd, am spus, iar vocea îmi tremura 
din cauza lacrimilor care stăteau gata să apară. 

— Ne vedem curând. Şi închise. 

Lattesta zise: 

— Domnişoară Stackhouse, bărbații aceştia sunt angajaţi la 
bar? 

I-am prezentat pe Antoine şi pe D'Eriq lui Lattesta. Expresia 
lui Antoine nu se schimbă, dar D'Eriq era absolut impresionat 
de faptul că întâlnise un agent FBI. 

— Amândoi o cunoşteați pe Crystal Norris, nu-i aşa? întrebă 
calm Lattesta. 

Antoine spuse: 

— Doar din vedere. Venea uneori la bar. D'Eriqg încuviință. 

— Crystal Norris Stackhouse, am zis. Este cumnata mea. 
Şeriful l-a sunat pe fratele meu. Dar trebuie să-l sunați pe 
unchiul ei, Calvin Norris. Lucrează la Norcross. 

— Este cea mai apropiată rudă în viață? În afara soțului? 

— Are o soră. Dar Calvin este liderul... M-am oprit, pentru că 
nu eram sigură dacă Marea Revelaţie fusese acceptată de 
Calvin. 

— El a crescut-o, am spus. Destul de apropiat de adevăr. 

Lattesta, Weiss şi Bud Dearborn formau un grup. Erau 
adânciți în conversaţie, probabil discutau despre Calvin şi 
micuța comunitate aflată la deprimanta răscruce, formată 
dintr-un grup de căsuțe care ascundeau multe secrete. Crystal 
dorise să scape din Hotshot, dar, în acelaşi timp, se simțea mai 
în siguranță acolo. 

Privirea mi se întoarse către chipul torturat de pe cruce. 
Crystal era îmbrăcată, dar hainele i se sfâşiaseră atunci când 


braţele şi picioarele începuseră să se transforme în membre de 
panteră, şi era sânge peste tot. Mâinile şi picioarele, prinse în 
cuie, îi erau pline de sânge închegat. Frânghiile îşi făcuseră 
treaba ținând-o pe cruce şi împiedicând carnea să se smulgă 
din cuie. 

Văzusem o mulțime de lucruri îngrozitoare, dar probabil 
acesta era cel mai jalnic. 

— Biata Crystal, am spus şi am descoperit că nu-mi puteam 
opri lacrimile care îmi curgeau pe obraji. 

— Nu-ţi plăcea de ea, zise Andy Bellefleur. M-am întrebat de 
când stătea acolo, uitându-se la rămăşiţele a ceea ce fusese 
odată o femeie vie, sănătoasă, care respira. Andy era 
nebărbierit şi avea nasul roşu. Era răcit. Strănută şi apoi se 
scuză şi se şterse cu batista. 

D'Eriq şi Antoine discutau cu Alcee Beck. Alcee era celălalt 
detectiv al poliției din Bon Temps şi asta nu făcea ca 
investigația să arate prea promițător. Nu avea să regrete foarte 
tare moartea lui Crystal. 

Andy se uită din nou la mine după ce-şi îndesă batista în 
buzunar. M-am uitat la fața lui trasă. Ştiam că avea să facă tot 
ce putea ca să afle cine a comis crima. Aveam încredere în 
Andy. Andy cel solid, cu câţiva ani mai mare decât mine, care 
nu fusese niciodată un tip zâmbăreţ. Era serios şi suspicios. 
Nu ştiam dacă îşi alesese profesia pentru că i se potrivea sau 
profesia îi schimbase caracterul. 

— Am auzit că ea şi Jason s-au despărțit, zise. 

— Da. L-a înşelat. 

Era un lucru cunoscut. Nu aveam de gând să pretind altceva. 

— Aşa însărcinată cum era? spuse Andy şi clătină din cap. 

— Da, am făcut un gest larg cu mâinile. Aşa era ea. 

— E scârbos, zise Andy. 

— Da, este. Să înşeli având copilul soțului tău în pântece 
între tine şi... este foarte scârbos. 

Era un gând mai vechi, dar nu-l rostisem niciodată cu voce 
tare. 

— Aşadar, cine a fost celălalt bărbat? întrebă ca din 
întâmplare Andy. Sau au fost mai mulți? 

— Tu eşti singurul tip din Bon Temps care nu ştie că şi-o 


trăgea cu Dove Beck, am spus. 

De data asta, a reținut. Andy îi aruncă o privire lui Alcee 
Beck şi apoi se uită înapoi la mine. 

— Acum ştiu, zise. Cine o ura atât de mult, Sookie? 

— Dacă îţi trece prin cap numele lui Jason, mai gândeşte-te. 
Nu i-ar face niciodată aşa ceva copilului său. 

— Dacă ea era atât de libertină, poate că nici nu era copilul 
lui, zise Andy. Poate a aflat asta. 

— Era al lui, am spus cu o hotărâre pe care nu eram sigură 
că o simțeam. Dar chiar dacă nu ar fi fost, dacă vreun test de 
sânge ar fi dovedit contrariul, nu ar fi omorât copilul nimănui. 
Oricum, nu stăteau împreună. Se mutase înapoi la sora ei. De 
ce să fi căutat el necazul cu tot dinadinsul? 

— Ce căuta FBl-ul la tine acasă? 

Bine, aşadar treaba asta cu pusul întrebărilor ducea undeva. 

— Nişte întrebări legate de explozia din Rhodes, am zis. Am 
aflat despre Crystal în timp ce ei erau la mine. Au venit din 
curiozitate profesională, cred. Lattesta, tipul, crede că poate fi 
o crimă rasistă. 

— O idee interesantă, spuse. Este fără îndoială o crimă 
rasistă, dar, dacă este sau nu de competenţa lor, asta nu ştiu 
încă. 

Plecă să stea de vorbă cu Weiss. Lattesta se uită în sus la 
trupul răstignit, clătinând din cap, ca şi cum ar fi remarcat 
ceva mult mai înspăimântător decât credea el că poate exista. 

Eu nu ştiam ce să fac acum. Eram responsabilă cu barul, iar 
locul crimei se afla pe proprietatea barului, aşa că se pare că 
trebuia să rămân acolo. 

Alcee Beck strigă: 

— Toţi cei care nu sunt ofițeri de poliție să părăsească zona! 
Toţi ofițerii de poliție care nu sunt indispensabili pentru 
investigație să meargă în parcarea din față! 

Privirea îi căzu asupra mea şi-mi arătă cu degetul către zona 
din fața barului. Aşa că m-am sprijinit de maşina mea. Deşi 
vremea era destul de rece, aveam noroc că ziua se arăta 
însorită şi vântul nu sufla. Mi-am ridicat gulerul ca să-mi 
acopăr urechile şi m-am aplecat în interiorul maşinii ca să-mi 
iau mănuşile negre. Mi le-am pus şi am aşteptat. 


Timpul trecea. Am urmărit cum diferiți ofițeri de poliție vin şi 
pleacă. Când Holly a apărut pentru schimbul ei, i-am explicat 
ce s-a întâmplat şi am trimis-o acasă, spunându-i că o s-o sun 
după ce primesc permisiunea să redeschid barul. Nu îmi venea 
nimic altceva în cap ce să fac. Antoine şi D'Eriq plecaseră cu 
mult timp în urmă, după ce le salvasem numerele de telefon în 
memoria mobilului meu. 

Camioneta lui Jason opri cu scrâşnet de frâne lângă maşina 
mea, iar el sări din ea şi se opri în fața mea. Nu mai vorbiserăm 
de săptămâni întregi, dar nu era momentul să discutăm 
despre problemele noastre. 

— E adevărat? întrebă fratele meu. 

— Îmi pare rău. E adevărat. 

— Şi copilul? 

— Da. 

— Alcee a venit la locul unde munceam, zise apatic. A venit 
să întrebe de când n-am mai văzut-o. Nu am mai vorbit cu ea 
de patru sau cinci săptămâni, în afară de momentele când 
i-am trimis nişte bani pentru doctor şi vitaminele. Am văzut-o 
o dată la Dairy Queen”. 

— Cu cine era? 

— Cu sora ei. A tras adânc aer în piept şi s-a cutremurat. 
Crezi că... a fost rău? 

Nu avea nici un rost să-l mint. 

— Da, am răspuns. 

— Atunci îmi pare rău că a trebuit să treacă prin asta, zise. 

Nu era obişnuit să exprime emoții complexe şi nu i se 
potrivea această combinaţie de durere şi regret şi pierdere. 
Părea cu cinci ani mai în vârstă. 

— Am fost atât de rănit şi atât de furios pe ea, dar nu am vrut 
să sufere şi să fie speriată. Dumnezeu ştie dacă am fi fost sau 
nu buni ca părinți, dar nici măcar nu am avut ocazia să 
încercăm. 

Am fost de acord cu toate cele spuse de el. 

— Ai fost cu cineva azi-noapte? am întrebat în cele din urmă. 

— Da, am condus-o acasă pe Michele Schubert, de la Bayou, 

zise. 

Bayou era un bar în Clarice, la doar câteva mile distanţă. 

— A rămas la tine peste noapte? 

— l-am făcut ouă-jumări azi-dimineaţă. 

— Bine. 

De data asta se dovedea utilă şi promiscuitatea fratelui 
meu... Michele era divorțată, nu avea copii şi, pe lângă asta, 
era şi disponibilă. Dacă era cineva dispus să povestească 
poliției unde fusese şi ce făcuse, Michele era aceea. Şi cu asta 
am spus tot. 

— Poliția a vorbit deja cu ea, îmi spuse Jason. 

— S-au mişcat repede. 

— Bud a fost la Bayou noaptea trecută. 

Aşadar, şeriful îl văzuse pe Jason plecând şi observase cine îl 
însoțea. Bud n-ar fi rămas atâta vreme în funcția de şerif, dacă 
nu ar fi fost aşa istet. 

— Asta-i bine, am spus, şi nu am găsit nimic altceva de 
adăugat. 

— Crezi că e posibil să fi fost omorâtă pentru că era panteră? 
întrebă Jason ezitant. 

— Poate, era parţial transformată când a fost omorâtă. 

— Biata Crystal, zise. Nu ar fi suportat să o vadă toată lumea 
aşa. 

Şi, spre uimirea mea, lacrimi începură să-i curgă pe obraji. 
Nu aveam nici cea mai vagă idee cum să reacționez. Tot ce 
puteam face era să scot un şervețel din cutia pe care o aveam 
în maşină şi să i-l pun în mână. Nu-l mai văzusem de ani buni 
pe Jason plângând. Oare plânsese când a murit bunica? Poate 

că o iubea cu adevărat pe Crystal. Poate că nu era doar 
mândria lui rănită cea care-l îndemnase să regizeze 
demascarea ei atunci când l-a înşelat. Aranjase ca şi eu şi 
unchiul ei, Calvin, să o prindem asupra faptului. Mă simțisem 
atât de dezgustată şi furioasă că fusesem obligată să fiu 
martoră la scenă şi apoi să suport toate consecințele, încât îl 
evitasem pe Jason săptămâni întregi. Moartea lui Crystal a 
potolit oarecum această furie, cel puţin pentru moment. 

— Acum asta nu mai are importanță, am zis. 

Camioneta rablagită a lui Calvin trase de cealaltă parte a 


maşinii mele. Mai rapid decât am putut eu să observ, el se afla 
deja în fața mea, în timp ce Tanya Grissom se dădu jos pe 
cealaltă parte. Parcă un străin mă privea prin ochii lui Calvin. 
De obicei de o culoare gălbuie ciudată, aceşti ochi erau acum 
aproape aurii, iar irisul devenise foarte mare. Pupilele i se 
alungiseră. Nu purta nici măcar o haină uşoară. Mă lua cu frig 
când mă uitam la el, şi la propriu, şi la figurat. 

Mi-am ridicat mâinile: 

— Calvin, îmi pare rău, am spus. Trebuie să ştii că nu Jason 
a făcut asta. 

Am ridicat privirea şi i-am văzut ochii bizari. Calvin era ceva 
mai cărunt decât fusese când l-am întâlnit în urmă cu câțiva 
ani, şi ceva mai gras. Încă arăta solid, şi de încredere, şi dur. 

— Trebuie să o miros, zise, ignorându-mi cuvintele. Trebuie 
să mă lase lângă ea să o miros. Atunci o să aflu. 

— Atunci hai să le cerem asta, am spus, nu numai pentru că 
era o idee bună, dar şi pentru că voiam să-l ţin la distanţă de 
Jason. 

Cel puţin Jason era suficient de deştept ca să stea cât mai 
departe, lângă maşina mea. L-am luat pe Calvin de braț şi am 
pornit pe lângă clădire, până ce am fost opriți de banda ce 
înconjura locul crimei. 

Bud Dearborn se puse în mişcare de cealaltă parte a benzii, 
atunci când ne văzu. 

— Calvin, ştiu că eşti afectat şi îmi pare foarte rău pentru 
nepoata ta..., începu acesta. 

Dintr-o singură mişcare, Calvin rupse cu ghearele banda ce 
înconjura locul şi porni către cruce. 

Înainte să apuce să facă trei paşi, cei doi agenţi FBI se 
apropiară de el ca să-l oprească. Brusc, amândoi erau la 
pământ. Se auziră strigăte şi se produse multă agitaţie, după 
care Calvin a fost tras înapoi de Bud, Andy şi Alcee, cu Lattesta 
şi Weiss încercând să-i ajute din poziţiile lor lipsite de 
autoritate în acest context. 

— Calvin, şuieră Bud Dearborn. 

Bud nu mai era tânăr şi era clar că efortul depus ca să-l țină 
pe Calvin îl costa orice urmă de putere pe care o mai avea. 

— Stai deoparte, Calvin. Orice probă pe care o vom ridica va 


fi contaminată dacă nu stai departe de cadavru. 

Am fost uimită de felul în care reuşea Bud să se controleze. 
M-aş fi aşteptat să-i crape capul lui Calvin cu bastonul sau cu 
lanterna. În loc de asta, părea înțelegător, pe cât putea fi un 
bărbat care era atât de tensionat. Pentru prima dată am 
înțeles că nu eram singura care ştiam despre secretul 
comunității din Hotshot. Mâna ridată a lui Bud îl bătu pe 
Calvin pe braţ cu un gest consolator. Bud avu însă grijă să 
evite să atingă ghearele lui Calvin. Agentul special Lattesta le 
observă şi trase cu zgomot aer în piept, scoțând un mormăit 
incoerent de atenţionare. 

— Bud, zise Calvin, iar vocea îi suna ca un mârâit, dacă nu 
mă poți lăsa acum acolo, trebuie să o miros când o dau jos. O 
să încerc să adulmec mirosul celui care a făcut asta. 

— O să văd dacă pot să te ajut, zise neclintit Bud. Dar acum, 
amice, trebuie să ne îndepărtăm pentru că vor aduna toate 
probele de aici, probe care vor putea fi acceptate la tribunal. 
Stai departe de ea. Bine? 

Lui Bud nu i-a păsat niciodată de mine şi nici mie de el, dar 
de data asta am avut numai gânduri bune la adresa lui. 

După un lung moment, Calvin acceptă. O parte din tensiune 
dispăru de pe umerii săi. Toţi cei care îl țineau îi dădură 
drumul. 

Bud zise: 

— Stai acolo în față, te chemăm noi. Ai cuvântul meu. 

— Bine, zise Calvin. 

Oamenii legii îi dădură drumul. Calvin mă lăsă să-l cuprind 
cu un braţ. Împreună ne-am întors spre parcarea din față. 
Tanya îl aştepta, cu fiecare fibră a corpului încordată. Avea 
aceleaşi speranţe ca şi mine: Calvin va reuşi să rezolve cazul. 

— Nu Jason a făcut asta, am spus din nou. 

— Nu-mi pasă de fratele tău, zise, întorcându-şi ciudațţii ochi 
către mine. Nu mă interesează. Nu cred că el a ucis-o. 

Era clar că se gândea că temerile mele legate de Jason îmi 
blocau preocuparea față de adevărata problemă, moartea 
nepoatei sale. Era clar că nu aprecia asta. Trebuia să-i respect 
sentimentele, aşa că mi-am ţinut gura. 

Tanya îi apucă mâinile, fără să-i pese de gheare. 


— Te vor lăsa să te apropii de ea? îl întrebă. Nu scăpa din 
ochi chipul lui Calvin. Se comporta de parcă eu nici nu aş fi 
fost acolo. 

— Când vor da corpul jos, răspunse. 

Ar fi minunat dacă el ar fi putut identifica vinovatul. Slavă 
cerului că vârcolacii au ieşit la lumină. Dar... ăsta ar fi putut 
reprezenta motivul pentru care Crystal fusese omorâtă. 

— Crezi că vei reuşi să descoperi vreun miros? întrebă din 
nou Tanya. 

Vocea îi era liniştită, hotărâtă. Era mai serioasă decât o 
văzusem eu vreodată în scurtele noastre întâlniri. Îl luă în 
braţe pe Calvin, şi, deşi acesta nu era un tip înalt, ea îi venea 
doar până la piept. Se uită în sus spre el. 

— O să simt o grămadă de mirosuri după ce au atins-o toți 
aceşti oameni. Pot doar să încerc să aflu cui îi aparține fiecare. 
Mi-aş fi dorit să fi ajuns aici primul. 

Se ținea de Tanya ca şi cum ar fi avut nevoie să se sprijine de 
cineva. 

Jason stătea la doi metri distanță, aşteptând să-l observe 
Calvin. Spatele îi era încordat, chipul îi era împietrit. Când 
Calvin a privit peste umărul Tanyei şi l-a observat pe Jason, a 
urmat un moment greu de tăcere. 

Nu ştiu cum a reacționat Tanya, dar fiecare muşchi din 
corpul meu s-a încordat din cauza tensiunii, încet, Calvin i-a 
întins o mână lui Jason. Deşi era din nou o mână umană, era 
evident că suferise un accident. Pielea era proaspăt zgâriată şi 
unul dintre degete uşor îndoit. 

Eu făcusem asta. Îl susținusem pe Jason la nunta lui şi 
Calvin o susținuse pe Crystal. După ce Jason ne-a făcut 
martorii infidelităţii lui Crystal, a trebuit să răspundem pentru 
ei când s-a pronunțat pedeapsa: zdrobirea unei mâini sau a 
unei labe. A trebuit să izbesc cu o cărămidă mâna prietenului 
meu Calvin. De atunci, nu am mai avut aceleaşi sentimente 
pentru Jason. 

Jason se aplecă şi-i linse dosul mâinii, marcând prin acest 
gest că îi era supus. A făcut-o neîndemânatic, pentru că era un 
ritual nou pentru el. Mi-am ținut respirația. Ochii lui Jason 
priveau în sus, ca să vadă reacția lui Calvin. Când Calvin 


încuviință, ne-am relaxat cu toţii. Calvin acceptase supunerea 
lui Jason. 

— Vei participa la uciderea vinovatului, zise Calvin, ca şi 
cum Jason l-ar fi întrebat ceva. 

— Mulţumesc, spuse Jason, apoi se dădu înapoi. Se opri 
când ajunse cam la un metru distanță. Vreau să o îngrop, zise. 

— O s-o îngropăm cu toții, răspunse Calvin. Când ne vor da 
voie să o luăm. 

Nu era nici o urmă de compromis în vocea sa. Jason ezită un 
moment, apoi acceptă. 

Calvin şi Tanya se întoarseră la camioneta lui Calvin. Urcară 
în ea. Era clar că intenționau să aştepte acolo până ce corpul 
avea să fie coborât de pe cruce. Jason zise: 

— Mă duc acasă. Nu pot să stau aici. Părea aproape copleşit. 

— În regulă, i-am răspuns. 

— Tu... tu intenționezi să rămâi aici? 

— Da, mă ocup de bar cât timp e Sam plecat. 

— Asta înseamnă că are mare încredere în tine, zise Jason. 

Am încuviințat. Ar trebui să mă simt onorată. Chiar mă 
simțeam onorată. 

— E adevărat că tatăl său vitreg i-a împuşcat mama? Asta 
am auzit la Bayou seara trecută. 

— Da, am spus. Nu ştia că mama lui Sam e, ştii tu... 
teriantrop. 

Jason clătină din cap. 

— Toată chestia asta cu ieşitul la lumină, zise. Nu ştiu dacă a 
fost o idee chiar atât de bună. Mama lui Sam a fost împuşcată, 
Crystal a murit. Cineva care ştia despre ea a pus-o sus acolo, 
Sookie. Poate, acum, vor veni după mine. Sau după Calvin. 
Sau după Tray Dawson. Sau Alcide. Poate vor încerca să ne 
omoare pe toți. 

Am vrut să spun că asta nu s-ar fi putut întâmpla, că 
oamenii pe care-i cunoşteam eu nu s-ar fi putut întoarce 
împotriva prietenilor şi vecinilor lor pentru că aceştia 
avuseseră un accident la naştere. Dar, în cele din urmă, nu am 
zis asta, pentru că m-am întrebat care era de fapt adevărul. 

— Poate că o vor face, am spus, simțind un fior rece pe şira 
spinării. Am tras adânc aer în piept. Dar, din moment ce nu au 


făcut-o cu vampirii — în majoritatea cazurilor — cred că sunt 
capabili să accepte vârcolaci de toate felurile. Cel puţin, aşa 
sper. 

Mei, care purta pantalonii şi cămaşa sport pe care le purta 
zilnic la magazinul de piese auto, cobori din maşină şi se 
îndreptă spre noi. Am observat că avea grijă să nu se uite la 
Calvin, deşi Jason stătea chiar lângă camioneta panterei. 

— Deci e adevărat, zise Mei. Jason spuse: 

— A murit, Mei. 

Mei îl bătu pe Jason pe umăr, în stilul neîndemânatic pe 
care-l au bărbaţii atunci când trebuie să consoleze un alt 
bărbat. 

— Haide, Jason. Nu e nevoie să stai pe aici. Hai să mergem la 
tine acasă. O să bem ceva, amice. 

Jason acceptă, complet tulburat. 

— Bine, hai să mergem. 

După ce Jason a plecat spre casă, cu Mei în urma lui, m-am 
urcat în maşina mea şi am luat ziarele din ultimele zile de pe 
bancheta din spate. Deseori le cumpăr de pe stradă când plec 
la muncă, le arunc în spate, şi încerc să citesc măcar prima 
pagină într-un interval rezonabil de timp. Aşa că, acum, cu 
plecarea lui Sam şi cu treaba pe care o aveam la bar, nu 
apucasem să arunc nici măcar un ochi peste ele de când 
existența vârcolacilor devenise publică. 

Am pus ziarele în ordine şi am început să citesc. 

Reacţia publicului varia de la panică la calm. Mulţi oameni 
pretindeau că avuseseră bănuieli că lumea însemna mai mult 
decât oameni şi vampiri. Vampirii îi sprijineau sută la sută pe 
frații lor blănoşi, cel puţin în public. Din experiența mea, cele 
două grupuri supranaturale majore aveau o relație cam 
tumultuoasă. Teriantropii şi vârcolacii ridiculizau vampirii, iar 
vampirii îi insultau. Dar, se părea că ființele supranaturale se 
puseseră de acord să apară ca unite în fața lumii, cel puțin 
pentru o vreme. 

Reacțiile guvernelor variau destul de mult. Cred că politica 
din Statele Unite se datora vârcolacilor care lucrau în sistem, 
pentru că era categoric favorabilă. Exista tendința ca 
vârcolacii să fie acceptați ca şi cum ar fi complet umani, ca 


drepturile lor de americani să fie păstrate exact aşa cum erau 
şi atunci când nimeni nu ştia că aveau dublă-natură. Vampirii 
nu aveau cum să fie prea încântați de asta, pentru că ei nu 
obţinuseră încă drepturi depline în fața legii. Căsătoriile legale 
şi moştenirile erau încă interzise în anumite state, iar vampirii 
nu aveau voie să dețină anumite afaceri. Oamenii au făcut 
lobby şi au avut succes în a interzice vampirilor deținerea 
directă de cazinouri, ceea ce eu nu pot înțelege, şi, deşi 
vampirii pot fi ofițeri de poliție sau pompieri, medicii vampiri 
nu erau acceptați în nici un domeniu care presupunea 
tratarea pacienților cu răni deschise. Vampirii nu erau 
acceptați nici în competiții sportive. Asta puteam înțelege: 
erau prea puternici. Dar existau deja o mulțime de atleți al 
căror arbore genealogic includea vârcolaci pursânge sau 
metisați, pentru că în mod natural erau înclinați către sport. 
Şi printre militari existau o mulțime de bărbați şi femei ai căror 
bunici urlau la luna plină. Erau chiar şi nişte vârcolaci 
pursânge în armată, deşi reprezenta o ocupaţie riscantă 
pentru nişte persoane care au nevoie de intimitate trei nopți pe 
lună. 

Paginile de sport erau pline de imagini ale unor vârcolaci 
metisaţi sau pursânge care deveniseră faimoşi. Un fundaş de 
la New England Patriots, un mijlocaş de la Cardinals, un 
maratonist... toți recunoscuseră că sunt vârcolaci de un fel 
sau altul. Un înotător, campion olimpic, tocmai descoperise că 
tatăl său era un vârcolac-focă, iar numărul unu la tenis 
feminin în Marea Britanie aflase că mama ei era un 
vârcolac-leopard. Lumea sportului nu mai trecuse prin aşa o 
agitație de la ultimul scandal cu droguri. Oare moştenirea 
acestor atleți le oferise un avantaj necinstit asupra celorlalți? 
Ar trebui ca trofeele să le fie retrase? Oare recordurile lor ar 
trebui să mai fie valabile? Într-o altă zi, mi-ar fi plăcut să 
dezbat acest subiect cu cineva, dar acum pur şi simplu nu-mi 
păsa. 

Am început să văd imaginea generală. leşirea la lumină a 
celor cu dublă-natură era o revelaţie diferită de anunțul făcut 
de vampiri. Vampirii fuseseră complet în afara lumii umane, 
cu excepţia legendelor şi tradițiilor. Trăiseră separat. Din 


moment ce puteau trăi cu sângele sintetic japonez, s-au 
prezentat ca fiind complet neamenințători. Dar vârcolacii 
trăiseră printre noi tot timpul, integrați în societatea noastră, 
păstrându-şi vieţile şi alianțele secrete. Uneori, nici chiar 
copiii lor (cei care nu erau primii născuți şi din acest motiv nu 
erau vârcolaci) nu ştiau ce se întâmpla cu părinții lor, mai ales 
dacă nu erau lupi. 

— M-am simțit trădată, era citată o femeie. Bunicul meu se 
transformă în râs în fiecare lună. Umblă şi omoară diverse 
chestii. Cosmeticiana mea, la care merg de cincisprezece ani, e 
coiot. Nu ştiam! Simt că am fost trădată într-un fel urât. 

Unii oameni credeau că ceea ce se întâmplă este fascinant. 

— Directorul nostru este vârcolac, zicea un puşti din 
Springfield, Missouri. Nu-i aşa că e mişto? 

Simpla existenţă a vârcolacilor îi înspăimânta însă pe 
anumiți oameni. 

— Mi-e teamă că-mi voi împuşca vecinul dacă-l văd trecând 
pe drum, zicea un fermier din Kansas. Ce fac dacă se dă la 
găinile mele? 

Diferite biserici condamnau în politica lor vârcolacii. 

— Nu ştim ce să credem, declara un oficial al Vaticanului. 
Sunt vii, trăiesc printre noi, probabil au suflete. Chiar şi nişte 
preoți sunt vârcolaci. 

Chiar şi fundamentaliştii erau la fel de confuzi. 

— Eram îngrijorați de Adam şi Steve, declara un preot 
baptist. Ar fi trebuit mai degrabă să ne facem griji din cauza lui 
Grivei şi Hector? 

În timp ce eu stătusem ruptă de lume, izbucnise iadul. 

Dintr-odată, parcă devenea mai uşor să-mi dau seama de ce 
cumnata mea, vârcolac-panteră, sfârşise pe o cruce lângă un 
bar al cărui proprietar era teriantrop. 


CAPITOLUL 6 


În clipa în care cuiele i-au fost scoase din mâini şi din 
picioare, corpul lui Crystal redeveni complet uman. Am 
urmărit totul de dincolo de banda care delimita locul crimei. 
Acest proces atrase atenţia îngrozită a tuturor celor de față. 
Chiar şi Alcee Beck dădu înapoi. Când s-a întâmplat asta 
aşteptam deja de ore bune; citisem toate ziarele de două ori, 
am găsit un roman în torpedou şi parcursesem cam o treime 
din el, şi avusesem o conversație cam nereuşită cu Tanya 
despre mama lui Sam. După ce am discutat puţin despre acest 
subiect, ea a vorbit mai mult despre Calvin. Am aflat că se 
mutase cu el. Avea o slujbă cu jumătate de normă în birourile 
de la Norcross, pe un post de funcţionar. Îi plăcea programul 
fix. 

— Şi nu trebuie să stau în picioare toată ziua, îmi explică. 

— Sună bine, am spus politicoasă, deşi detestam genul acela 
de serviciu. 

Să lucrezi în fiecare zi cu aceiaşi oameni? Aş fi ajuns să-i 
cunosc mult prea bine. Nu aş fi putut să nu intru în mințile lor 
şi aş fi ajuns la un moment în care aş fi vrut să nu-i mai văd, 
pentru că aş fi ştiut prea mult despre fiecare. La bar intrau 
mereu diferiți oameni care să-mi distragă atenţia. 

— Cum a mers Marea Revelaţie pentru tine? am întrebat. 

— Le-am mărturisit a doua zi la Norcross, răspunse ea. Când 
au aflat că sunt un vârcolac-vulpe li s-a părut amuzant. Păru 
însă necăjită. De ce animalele mari au parte de toată atenția? 
Calvin este privit cu respect de echipa sa. Eu ascult glume 
despre cozi stufoase. 

— Nu-i cinstit, am fost de acord, încercând să nu zâmbesc. 
— Calvin este complet distrus din cauza lui Crystal, spuse 
Tanya brusc. Era nepoata lui favorită. I-a părut rău pentru ea 
când s-a dovedit a fi un vârcolac atât de slab. Şi pentru copii. 
Pentru Crystal, produs al consangvinizării, dura o veşnicie 


să se transforme în panteră şi avea dificultăți pentru a reveni 
la normal, în forma sa umană. Pierduse şi mai multe sarcini. 
Singurul motiv pentru care i se permisese să se căsătorească 
cu Jason era că devenise evident că nu va reuşi probabil 
niciodată să ducă la sfârşit o sarcină cu un bebeluş de 
vârcolac pursânge. 

— E posibil ca acest bebeluş să fi fost pierdut înainte de 
crimă, sau a avortat în timpul crimei, am zis. Poate — oricine ar 
fi fost cel care a făcut asta — nu ştia. 

— Se vedea că este însărcinată, dar nu prea mult, zise 
Tanya, încuviințând. Era foarte mofturoasă la mâncare pentru 
că era hotărâtă să-şi păstreze silueta. Clătină din cap cu o 
expresie amară pe chip. Dar, Sookie, chiar contează dacă 
ucigaşul ştia sau nu? Sfârşitul e acelaşi. Copilul e mort, la fel 
şi Crystal, iar ea a murit singură şi speriată. 

Tanya avea perfectă dreptate. 

— Crezi că va reuşi Calvin să dea de urma criminalului după 
miros? am întrebat. 

Tanya păru a avea unele rezerve. 

— Sunt o mulțime de mirosuri, zise. Nu ştiu dacă-şi poate da 
seama care este Mirosul. Şi uite, toți o ating. Unii dintre ei 
poartă mănuşi de cauciuc, dar şi acestea au miros, ştii şi tu. 
Vezi, uite-l şi pe Mitch Norris ajutându-i să o dea jos, şi ele 
unul dintre noi. Cum să poată găsi Calvin? 

— În afară de asta, poate fi unul dintre ei, am spus făcând un 
semn cu capul către grupul adunat în jurul femeii moarte. 

Tanya se uită cu atenție la mine. 

— Vrei să spui că forțele de ordine ar putea fi implicate? 
întrebă. Ştii ceva? 

— Nu, am spus regretând că nu-mi ținusem gura aia mare. 
Doar că... nu ştim nimic sigur. Cred că mă gândeam la Dove 
Beck. 

— El e cel cu care era în pat în ziua aceea? Am făcut cu capul 
un semn de aprobare. 

— Tipul ăla mare de acolo... cel negru în costum. Este vărul 
său, Alcee. 

— Crezi că ar fi putut avea vreo legătură cu asta? 

— Nu chiar, am zis. Eu făceam doar... presupuneri. 


— Pun pariu că şi Calvin s-a gândit la asta, zise. Calvin e 
foarte inteligent. 

Am fost de acord. Calvin nu avea o minte sclipitoare şi nu 
reuşise să meargă la colegiu (nici eu), dar creierul lui funcționa 
bine. 

Bud îi făcu semn lui Calvin, iar acesta cobori din camionetă 
şi se îndreptă spre cadavrul care fusese întins pe o targa, 
într-un sac special pentru cadavre, lăsat deschis. Calvin se 
apropie cu atenţie de trupul lipsit de viață, ținându-şi mâinile 
la spate, ca să n-o atingă pe Crystal. 

Cu toții l-am urmărit, unii cu aversiune şi dezgust, alții cu 
indiferență sau interes, până când a terminat. 

S-a îndreptat de spate, s-a întors şi a pornit înapoi spre 
camionul său. Tanya a ieşit din maşina mea ca să meargă spre 
el. L-a luat în braţe şi a privit în sus către el. El a clătinat uşor 
din cap. Mi-am coborât fereastra ca să pot auzi ce spune. 

— Nu am putut simți prea mult pe rămăşiţele ei. Prea multe 
alte mirosuri. Mirosea ca o panteră moartă. 

— Să mergem acasă, Calvin, zise Tanya. 

— Bine. 

Mi-au făcut amândoi un semn cu mâna ca să-mi dea de ştire 
că pleacă, după care m-am trezit singură în parcarea din fața 
barului, încă aşteptând. Bud îmi ceru să deschid uşa 
angajaţilor la bar. l-am întins cheile. După câteva minute, s-a 
întors să-mi spună că uşa fusese închisă bine şi că nu existau 
semne că ar fi intrat cineva în bar de când încinsesem. Mi-a 
întins cheile. 

— Aşadar, putem deschide? am întrebat. 

Unele dintre maşinile poliției plecaseră, cadavrul fusese luat 
şi mi se părea că întregul proces se apropia de sfârşit. Eram 
dispusă să aştept, dacă puteam intra curând în clădire. 

Dar, după ce Bud îmi spuse că era posibil să mai dureze încă 
două, trei ore, m-am decis să merg acasă. Vorbisem cu fiecare 
angajat de care putusem da, iar orice client putea vedea 
limpede, după banda care înconjura parcarea, că barul era 
închis. Îmi pierdeam vremea. Agenţii mei de la FBI, care 
petrecuseră ore întregi cu telefonul lipit de ureche, păreau 
acum să fie mai preocupaţi de crima aceasta decât de mine, 


ceea ce era grozav. Poate că uitaseră cu totul de persoana mea. 

Din moment ce nimeni nu părea să mă urmărească sau să fie 
atent la ce fac, mi-am pornit maşina şi am plecat. Nu aveam 
chef să fac cumpărături. Am mers direct acasă. 

Amelia plecase de mult timp la muncă, la agenţia de 
asigurări, dar Octavia era acasă. Pusese masa de călcat în 
camera ei. Călca tivul unor pantaloni pe care abia îi scurtase, 
şi avea un teanc de cămăşi de-ale ei pregătite pentru a fi 
călcate. Cred că nu exista nici o vrajă care să netezească 
rufele. M-am oferit să o conduc în oraş, dar mi-a răspuns că 
drumul pe care-l făcuse cu o zi în urmă împreună cu Amelia îi 
rezolvase toate problemele. M-a invitat să iau loc pe scaunul 
de lemn de lângă pat, câtă vreme ea-şi vedea de treabă. 

— Călcatul merge mai uşor dacă ai pe cineva cu care să stai 
de vorbă, zise, şi păru atât de însingurată încât m-am simțit 
vinovată. 

I-am povestit despre dimineața pe care o avusesem, despre 
circumstanțele morții lui Crystal. Octavia văzuse câteva 
lucruri rele la viața ei, aşa că nu s-a îngrozit. A avut 
răspunsurile potrivite şi a arătat şocul pe care oricine l-ar 
simţi, dar nu o cunoscuse cu adevărat pe Crystal. Îmi dădeam 
seama însă că era preocupată de ceva. 

Octavia lăsă fierul de călcat şi se întoarse, astfel încât să mă 
privească în față. 

— Sookie, zise, trebuie să-mi iau o slujbă. Ştiu că sunt o 
povară pentru tine şi pentru Amelia. Obişnuiam să împrumut 
maşina nepoatei mele în timpul zilei, atunci când lucra în 
schimbul de noapte, dar, de când m-am mutat aici, trebuie să 
vă rog pe voi să mă duceți. Ştiu că e obositor. Făceam curat în 
casa nepoatei mele şi găteam şi o ajutam să aibă grijă de copii 
ca să-mi plătesc casa şi masa, dar tu şi cu Amelia faceți aşa o 
curățenie, încât ajutorul meu nu are nici o valoare. 

— Mă bucur că eşti aici, Octavia, am zis, nu pe de-a-ntregul 
sinceră. M-ai ajutat în multe feluri. Îţi aminteşti că mi-ai luat-o 
pe Tanya de pe cap? Şi acum se pare că e îndrăgostită de 
Calvin. Aşa că nu mă va mai sâcâi. Ştiu că te-ai simți mai bine 
dacă ai putea obţine o slujbă, şi poate se va ivi ceva. Între timp, 
eşti bine aici. O să ne gândim la ceva. 


— L-am sunat pe fratele meu în New Orleans, spuse, spre 
surprinderea mea. 

Nici măcar nu ştiam că avea un frate în viață. 

— Mi-a spus, a continuat ea, despre compania de asigurări 
că a decis să-mi acorde o despăgubire. Nu e prea mult, luând 
în calcul că am pierdut aproape totul, dar va fi suficient să-mi 
cumpăr o maşină la mâna a doua. Cu toate acestea, nu voi 
avea nimic acolo la care să mă întorc. Nu voi reconstrui nimic 
şi nu sunt prea multe locuri pe care să mi le pot permite de 
una singură. 

— Îmi pare rău, am zis. Mi-aş fi dorit să pot face ceva, 
Octavia. Să fac lucrurile mai bune pentru tine. 

— Ai făcut deja lucrurile mai bune pentru mine, zise. Îţi sunt 
recunoscătoare. 

— Oh, te rog, am spus, simțindu-mă stânjenită. Nu face aşa 
ceva. Mulțumeşte-i Ameliei. 

— Tot ce ştiu să fac este legat de magie, zise Octavia. Am fost 
foarte bucuroasă că te-am putut ajuta cu Tanya. Îşi aminteşte 
ceva? 

— Nu, am răspuns. Nu cred că-şi aminteşte nimic despre 
faptul că a fost adusă aici de Calvin, şi nici despre vrajă. Nu voi 
fi niciodată personajul ei favorit, dar cel puţin nu mai încearcă 
să-mi facă viața mizerabilă. 

Tanya fusese trimisă să mă saboteze de către o femeie 
numită Sandra Pelt, care era furioasă pe mine. Din moment ce 
Calvin făcuse o pasiune pentru Tanya, Amelia şi Octavia au 
făcut puţină magie ca să o scoată de sub influența Sandrei. 
Tanya încă mai părea cam dură, dar cred că ăsta era felul ei 
de-a fi. 

— Crezi că ar trebui să facem o reconstrucție ca să aflăm cine 
e ucigaşul lui Crystal? se oferi Octavia. 

M-am gândit la asta. Am încercat să-mi imaginez punerea în 
scenă a unei reconstrucții ectoplasmice în parcarea de la 
Merlotte's. Ar fi trebuit să mai găsim cel puțin încă o vrăjitoare, 
căci era o zonă mare şi nu eram sigură că Octavia şi Amelia se 
puteau descurca singure. Deşi, probabil că ele credeau că pot. 

— Mi-e teamă că vom fi văzute, am spus în cele din urmă. Şi 
asta nu ar fi bine pentru tine, şi nici pentru Amelia. În plus, ar 


trebui să ştim unde a avut loc moartea. Şi de asta chiar aveţi 
nevoie, nu-i aşa? Locul crimei? 

Octavia zise: 

— Da. Dacă nu a murit în parcare, reconstrucţia nu e de nici 
un folos. 

Părea uşurată. 

— Cred că nu vom şti până la autopsie dacă a murit aici sau 
înainte să o pună pe cruce. 

Oricum, nu credeam că mai suportam să văd încă o 
reconstrucție ectoplasmică. Văzusem două. Să priveşti 
moartea -— într-o formă învăluită parcă în ceaţă, dar 
recognoscibilă —, să readuci în scenă ultimele minute ale vieții 
victimelor însemna o experienţă de o ciudățenie de nedescris şi 
cumplit de deprimantă. 

Octavia se întoarse la călcatul ei, iar eu m-am dus în 
bucătărie şi mi-am încălzit nişte supă. Trebuia să mănânc 
ceva, şi singurul efort pe care-l puteam face era să deschid 
conserva. 

Orele care se târau nu aduseră nimic nou. Nu am primit nici 
o veste de la Sam. Nici poliția nu mi-a dat vreun semn despre 
deschiderea barului. Agenţii FBI nu se mai întoarseră să-mi 
pună întrebări. În cele din urmă, m-am decis să mă duc la 
Shreveport. Amelia se întorsese de la muncă şi, împreună cu 
Octavia, pregătea cina când am plecat de-acasă. Era o scenă 
domestică; mă simțeam pur şi simplu prea agitată ca să stau 
cu ele. 

Pentru a doua oară în două zile, m-am trezit pe drum spre 
Fangtasia. Am încercat să nu mă gândesc la nimic. Am 
ascultat un post de radio care difuza muzică gospel tot drumul 
până acolo, iar predica m-a ajutat să mă simt mai bine după 
toate evenimentele îngrozitoare ale zilei. 

Când am ajuns la Fangtasia era noapte, deşi încă prea 
devreme ca barul să fie aglomerat. Eric stătea la una dintre 
mesele din sala principală, cu spatele la mine. Bea nişte 
Sângeadevărat şi stătea de vorbă cu Clancy, care se situa sub 
Pam pe scara ierarhică, credeam eu. Clancy era cu fața la mine 
şi scoase un mârâit când văzu că mă îndreptam spre masă. 
Tipul nu era fan Sookie Stackhouse. Din moment ce era 


vampir nu puteam să aflu motivul, dar credeam că pur şi 
simplu nu mă plăcea. 

Eric se întoarse ca să mă privească în timp ce mă apropiam şi 
ridică o sprânceană. Îi spuse ceva lui Clancy, care se ridică şi 
se duse înapoi în birou. Eric aşteptă să mă aşez la masa lui. 

— Bună, Sookie, zise. Ai venit să-mi spui cât de furioasă eşti 
pe mine pentru legătura noastră? Eşti gata să avem acea lungă 
discuţie pe care trebuie să o purtăm mai devreme sau mai 
târziu? 

— Nu, am zis. 

Am tăcut amândoi o vreme. Mă simțeam epuizată, dar ciudat 
de liniştită. Ar fi trebuit să-i fac viața amară lui Eric pentru 
felul disprețuitor în care tratase cererea lui Quinn şi 
prezentarea cuţitului. Ar fi trebuit să-i pun tot felul de 
întrebări... dar nu îmi puteam aduna energia necesară. 

Voiam doar să stau lângă el. 

Se auzea muzică; cineva pornise postul de radio favorit al 
vampirilor, KDED. The Animals cântau „The Night". După 
ce-şi termină băutura, iar în sticlă mai rămăseseră doar nişte 
urme roşii, Eric îşi puse mâna albă şi rece peste a mea. 

— Ce s-a întâmplat azi? întrebă cu voce calmă. M-am apucat 
să-i povestesc, începând cu vizita celor de la FBI. Nu m-a 
întrerupt ca să scoată vreo exclamaţie sau să-mi pună 
întrebări. Chiar şi când mi-am terminat povestea cu coborârea 
trupului lui Crystal de pe cruce, nu a spus nimic o vreme. 

— Chiar şi pentru tine, Sookie, asta a fost o zi încărcată, zise 
în cele din urmă. În ceea ce-o priveşte pe Crystal, nu cred că 
am întâlnit-o vreodată, dar mi se pare că nu făcea doi bani. 

Eric nu se străduia niciodată să fie politicos. Deşi chiar îmi 
plăcea asta, mă bucuram că nu era o trăsătură prea 
răspândită. 

— Nu ştiu dacă e cineva care nu facă doi bani, am zis. Deşi, 
dacă ar trebui să aleg o persoană cu care să-mi petrec viața pe 
o insulă pustie, ea nu ar intra nici măcar pe lista lungă. 

Colțurile gurii lui Eric se ridicară într-un zâmbet. 

— Dar, am adăugat, era însărcinată, asta e chestia, iar 
copilul era al fratelui meu. 

— Pe vremea mea, femeile însărcinate valorau dublu atunci 


când erau omorâte, zise Eric. 

Nu-mi oferise niciodată de bunăvoie prea multe informații 
despre viața sa de dinainte de a fi transformat. 

— Ce vrei să spui prin a valora? am întrebat. 

— În război sau atunci când era vorba de străini, puteam 
omori pe cine aveam chef, zise. Dar în certurile între cei de-un 
neam cu noi, trebuia să plătim cu argint dacă omoram pe 
cineva. Părea că face un efort ca să-şi recupereze amintirile. 
Dacă persoana omorâtă era o femeie însărcinată, prețul era 
dublu. 

— Câţi ani aveai atunci când te-ai căsătorit? Ai avut copii? 

Ştiam că Eric fusese căsătorit, dar nu ştiam nimic altceva 
despre viața lui. 

— Am fost considerat bărbat la doisprezece ani, zise. M-am 
căsătorit la şaisprezece. Numele soției mele era Aude. Aude a 
avut... noi am avut... şase copii. 

Mi-am ţinut respiraţia. Îmi dădeam seama că privea înapoi 
prin uriaşul noian de timp care trecuse între prezent - un bar 
în Shreveport, Louisiana — şi trecut — o femeie moartă de o mie 
de ani. 

— Au trăit? am întrebat în şoaptă. 

— Trei au trăit, zise şi zâmbi. Doi băieți şi o fată. Doi au 
murit la naştere. Iar la al şaselea copil a murit şi Aude. 

— De ce? Ridică din umeri. 

— Ea şi copilul au făcut febră. Presupun că era de la vreun 
fel de infecție. Pe vremea aia, dacă oamenii se îmbolnăveau, 
majoritatea mureau. Aude şi copilul s-au stins la câteva ore 
unul de celălalt. I-am îngropat într-un mormânt frumos, spuse 
mândru. Soția mea a avut cea mai bună broşa pe rochie şi 
i-am pus copilul la piept. 

Niciodată nu păruse mai puțin modern decât acum. 

— Câţi ani aveai? Se gândi. 

— Abia trecusem de douăzeci de ani, zise. Poate douăzeci şi 
trei. Aude era mai în vârstă. Fusese soția fratelui meu, iar 
când el a murit în luptă, am simțit că trebuie să mă căsătoresc 
cu ea, pentru ca familiile noastre să păstreze alianța. Dar 
întotdeauna o plăcusem şi dorea şi ea să fim împreună. Nu era 
o fată prostuţă; pierduse doi copii de-ai fratelui meu şi era 


bucuroasă să aibă mai mulți care să trăiască. 

— Ce s-a întâmplat cu copiii tăi? 

— Când am devenit vampir? 

Am dat din cap în semn de încuviințare. 

— Nu puteau fi foarte mari. 

— Nu erau nici foarte mici. S-a întâmplat destul de curând 
după moartea lui Aude, zise. Mi-era dor de ea, înţelegi, şi 
aveam nevoie de cineva care să crească copiii. Nu exista pe 
atunci ideea de soț care să stea acasă. Râse. Trebuia să merg 
la luptă. Trebuia să mă asigur că sclavii făceau ceea ce trebuia 
pe câmp. Aşa că aveam nevoie de o altă soție, într-o seară, am 
fost să vizitez familia unei tinere femei care speram că avea să 
se căsătorească cu mine. Locuia la o milă sau două depărtare. 
Aveam ceva avere, iar tatăl meu era o căpetenie, iar eu eram 
considerat un bărbat arătos şi un luptător cunoscut, aşa că 
reprezentam o partidă bună. Frații şi tatăl ei erau bucuroşi să 
mă primească, iar ea părea... plăcută. Încercam să o cunosc 
puţin. Aveam mari speranţe. Dar băusem mult acolo la ei şi în 
drumul meu spre casă, în acea seară... 

Eric făcu o pauză şi i-am văzut pieptul mişcându-i-se. În 
amintirea ultimelor sale clipe ca om, chiar trăsese adânc aer în 
piept. 

— Era lună plină. Am văzut un bărbat rănit zăcând pe 
marginea drumului. În mod obişnuit, aş fi privit în jur să văd 
cine l-a atacat, dar atunci eram beat. M-am dus să-l ajut. 
Probabil că bănuieşti ce s-a întâmplat după aceea. 

— Nu era cu adevărat rănit. 

— Nu. Dar eu am fost, curând. Îi era foarte foame. Se numea 
Appius Livius Ocella. Eric chiar zâmbi, deşi fără prea mult 
chef. M-a învățat multe lucruri, iar primul era să nu-i spun 
Appius. Spunea că nu-l cunosc suficient de bine. 

— Cel de-al doilea? 

— Cum să-l cunosc. 

— Oh. 

Mi-am imaginat ce voia să spună. Eric ridică din umeri. 

— Nu a fost chiar atât de rău... odată ce am plecat din zona 
pe care o cunoşteam. Cu timpul, am încetat să mai simt lipsa 
copiilor şi a casei. Nu fusesem niciodată plecat de lângă ai mei. 


Tatăl şi mama mea erau încă în viață. Ştiam că frații şi surorile 
mele aveau să vegheze asupra copiilor mei şi că aceştia vor fi 
crescuți cum se cuvine, iar eu le lăsasem destul ca să nu 
devină o povară. Mi-am făcut griji, desigur, dar asta nu ajuta 
cu nimic. Trebuia să păstrez distanţa. În vremurile acelea, în 
satele mici, orice străin era imediat remarcat, iar dacă m-aş fi 
aventurat oriunde în apropierea zonei în care trăisem, aş fi fost 
recunoscut şi vânat. Ar fi ştiut ce eram, sau cel puţin ar fi ştiut 
că nu eram... În regulă. 

— Unde v-aţi dus, tu şi Appius? 

— Am mers în cele mai mari oraşe pe care le puteam găsi, 
care erau destul de puţine pe atunci. Călătoream tot timpul, 
paralel cu drumul, ca să vânăm călători. 

M-am cutremurat. Era dureros să mi-l imaginez pe Eric, atât 
de strălucitor şi inteligent, strecurându-se prin păduri în 
căutarea unei prăzi uşoare. Era îngrozitor să mă gândesc şi la 
nefericiții pe care-i prindea. 

— Nu erau atât de mulți oameni, continuă el. Sătenii ar fi 
remarcat imediat lipsa vecinilor. Trebuia să ne mişcăm 
întruna. Vampirii tineri sunt foarte înfometați; la început 
ucideam şi când nu voiam asta. 

Am tras adânc aer în piept. Asta făceau vampirii; când erau 
tineri, ucideau. Nu exista un înlocuitor al sângelui pe atunci. 
Omorau sau mureau. 

— A fost bun cu tine? Appius Livius Ocella? Ce putea fi mai 
rău decât să fii tovarăşul permanent al omului care te ucisese? 

— M-a învăţat tot ce ştia. Făcuse parte din legiunile romane 
şi era un luptător, aşa cum eram şi eu, aşa că aveam asta în 
comun. Îi plăceau bărbații, bineînţeles, şi cu asta a durat 
puţin până m-am obişnuit. Nu făcusem niciodată aşa ceva. 
Dar atunci când eşti un vampir proaspăt, tot ce ţine de sex 
pare excitant, aşa că mi-a făcut plăcere... În cele din urmă. 

— A trebuit să te supui, am zis. 

— Oh, era mult mai puternic... deşi eu eram mult mai mare 
decât el — mai înalt, cu brațe mai lungi. Fusese vampir de 
atâtea secole, încât le pierduse şirul. Şi, bineînţeles, era 
stăpânul meu. Trebuia să ascult. 

Eric ridică din umeri. 


— Asta e ceva mistic sau o regulă stabilită? am întrebat, 
curiozitatea învingând în cele din urmă. 

— Amândouă, zise Eric. E un impuls. Este imposibil să-i 
rezişti, chiar dacă ai vrea... chiar şi atunci când eşti disperat 
să scapi. 

Pe chip i se citea îngrijorarea. 

Nu mi-l puteam imagina pe Eric făcând ceva ce nu voia să 
facă, fiind într-o postură de sclav. Evident, acum avea un şef, 
nu era independent. Dar nu trebuia să facă plecăciuni şi să 
ajungă în situații jenante, şi lua singur majoritatea deciziilor. 

— Nu-mi pot imagina asta, am zis. 

— Nici n-aş vrea să o faci. 

Colțurile gurii i se lăsară în jos, într-o expresie amară. Chiar 
când începeam să mă întreb dacă asta nu era cumva o ironie, 
căci doar se căsătorise cu mine în stilul vampirilor, fără să mă 
întrebe, Eric schimbă subiectul, închizând uşa către trecutul 
său. 

— Lumea s-a schimbat foarte mult de pe vremea când eu 
eram om. Ultimii o sută de ani, mai ales, au fost foarte 
palpitanți. Şi acum, cu vârcolacii care au ieşit la lumină, şi toți 
ceilalți cu dublă-natură. Cine ştie? Poate vrăjitoarele sau 
creaturile magice vor face pasul următor. 

Îmi zâmbi, deşi oarecum forțat. 

Ideea sa mă făcu să-mi imaginez cu bucurie că l-aş fi văzut 
pe străbunicul meu, Niall, în fiecare zi. Aflasem de existența 
lui doar cu câteva luni înainte şi nu petrecuserăm mult timp 
împreună, dar vestea că aveam un strămoş care trăia era 
foarte importantă pentru mine. Aveam prea puţine rude. 

— Asta ar fi minunat, am spus gânditoare. 

— Iubita mea, asta n-o să se întâmple niciodată, zise Eric. 
Creaturile care aparțin categoriei magice sunt cele mai secrete 
dintre toate ființele supranaturale. Nu au rămas prea multe în 
țara asta. De fapt, nu au rămas prea multe în lume. Numărul 
celor de sex feminin şi fertilitatea acestora scad în fiecare an. 
Străbunicul tău este unul dintre puţinii supraviețuitori cu 
sânge albastru. Nu ar accepta niciodată să trateze cu oamenii. 

— Dar cu mine vorbeşte, am spus, pentru că nu eram sigură 
ce înseamnă „a trata". 


— Eşti rudă de sânge, dădu Eric din mâna liberă. Dacă nu ar 
fi fost aşa, nu l-ai fi văzut niciodată. 

Într-adevăr, nu, Niall nu avea să se oprească la Merlotte”s 
pentru o băutură şi o porție de pui şi ca să se salute cu toată 
lumea. L-am privit nefericită pe Eric. 

— Aş vrea să-l ajute pe Jason, am zis, şi nu credeam că voi 
spune aşa ceva. Niall nu-l place pe fratele meu, dar Jason se 
pare că o să aibă o mulțime de necazuri din cauza morții lui 
Crystal. 

— Sookie, dacă mă întrebi ce cred, nu am habar de ce a fost 
omorâtă Crystal. 

Şi nici nu-i prea păsa. Cel puţin cu Eric ştiai la ce să te 
aştepţi. 

În fundal, DJ-ul de la KDED anunţă: 

— Urmează Thom Yorke, „And It Rained ALI Night". 

În timp ce Eric şi cu mine am avut micul nostru tête-à-tête, 
zgomotul din bar a părut estompat, îndepărtat. Acum, se 
întorcea rapid. 

— Poliția şi vârcolacii-panteră vor da de urma celui care a 
făcut asta, zise. Sunt mai preocupat de agenții FBI. Ce 
urmăresc? Vor să te ia? Pot face aşa ceva în țara asta? 

— Vor să-l găsească pe Barry. Apoi, vor să afle ce putem face 
Barry şi cu mine, şi cum o putem face. Poate trebuiau să 
întrebe dacă am vrea să lucrăm pentru ei, iar moartea lui 
Crystal ne-a întrerupt conversaţia înainte ca ei să poată 
ajunge la subiect. 

— Şi tu nu vrei să lucrezi pentru ei. 

Ochii de un albastru strălucitor ai lui Eric mă priveau cu 
atenție. 

— Nu vrei să pleci. 

Mi-am tras mâna de sub a lui. Mi-am privit mâinile 
unindu-se, frământându-se. 

— Nu vreau să moară oameni pentru că nu i-am ajutat, am 
spus şi mi-am simţit ochii arzând din cauza lacrimilor. Dar 
sunt suficient de egoistă ca să nu vreau să merg oriunde m-ar 
trimite ei ca să găsesc oameni pe moarte. Nu aş putea suporta 
chinul de a vedea un dezastru în fiecare zi. Nu vreau să plec de 
acasă. Am încercat să-mi imaginez cum ar fi, ce m-ar putea 


pune să fac. Şi mă sperie de moarte. 

— Vrei ca viața ta să-ți aparțină, spuse Eric. 

— La fel de mult ca oricine altcineva. 

— Chiar când să cred că eşti o persoană simplă, spui ceva 
complicat, zise Eric. 

— Te plângi de asta? am întrebat, încercând să zâmbesc, dar 
nu am reuşit. 

— Nu. 

O fată solidă, cu maxilare puternice, a venit şi a înfipt în fața 
ochilor lui Eric un carnețel pentru autografe. 

— Vreţi să-mi semnaţi aici, vă rog? zise. 

Eric îi arătă un zâmbet orbitor şi semnă pe pagina albă. 

— Mulţumesc, spuse ea cu răsuflarea tăiată şi se duse înapoi 
la masa ei. 

Prietenele, toate femei care abia dacă erau suficient de 
mature încât să se afle într-un bar, scoteau exclamații 
admirative pentru curajul ei, iar ea se apleca spre ele, 
povestindu-le despre întâlnirea cu vampirul. Când termină de 
povestit, una dintre chelnerițele umane se îndreptă spre masa 
lor şi luă comanda pentru încă un rând de băuturi. Personalul 
de aici era bine antrenat. 

— La ce se gândea tipa? mă întrebă Eric. 

— Oh, era foarte nervoasă şi se gândea că arăţi foarte drăguţ, 
dar... 

Mă chinuiam să găsesc cuvintele potrivite. 

— Nu frumos într-un mod foarte real pentru ea, pentru că nu 
se gândeşte nici o clipă că ar putea ajunge să te aibă. E 
foarte... nu are o părere prea bună despre ea. 

Am avut atunci una din fanteziile mele care apăreau 
fulgerător. Eric se va îndrepta spre ea, îi va face o plecăciune, o 
va săruta respectuos pe obraz, le va ignora pe prietenele ei mai 
drăguţe. Acest gest îi va face pe bărbaţii din bar să se întrebe ce 
a văzut vampirul acela la ea şi ei nu puteau vedea. Brusc, fata 
cea obişnuită va fi copleşită de atenţiile bărbaţilor care 
urmăriseră scena. Prietenele ei îi vor acorda de acum mai mult 
respect, după întâmplarea cu Eric. Viaţa ei avea să se schimbe. 

Dar nimic din toate astea nu se întâmplă. Eric uită de fată 
chiar când eu am terminat de vorbit. Nu credeam că lucrurile 


ar fi mers ca în fantezia mea, chiar dacă el s-ar fi apropiat de 
ea. Am simțit dezamăgirea că poveştile cu zâne nu devin 
realitate. M-am întrebat dacă bunicul meu zână a auzit 
vreodată vreuna din ceea ce noi numeam „poveşti cu zâne'. 
Oare părinţii-zâne le spun copiilor lor poveşti cu oameni? 
Puteam pune pariu că n-o făceau. 

Am avut un moment de detaşare, ca şi cum m-aş fi retras din 
viața mea şi o priveam din afară. Vampirii îmi datorau bani şi 
favoruri pentru serviciile pe care le făcusem. Vârcolacii mă 
declaraseră prietenă a haitei pentru ajutorul pe care li-l 
oferisem în timpul abia sfârşitului război. Eram legată de Eric, 
ceea ce părea să însemne că eram logodită sau chiar măritată. 
Fratele meu era vârcolac-panteră. Străbunicul meu era zână. 
Mi-a luat ceva timp să mă adun. Viața mea era prea ciudată. 
Am avut din nou acel sentiment că am scăpat lucrurile de sub 
control, ca şi cum m-aş fi învârtit prea tare pentru a mă mai 
putea opri. 

— Nu discuta singură cu oamenii de la FBI, spunea Eric. 
Sună-mă pe mine, dacă vin în timpul nopţii. Sună-l pe Bobby 
Burnham, dacă apar ziua. 

— Dar mă urăşte! am spus, trezită la realitate şi nu prea 
precaută. De ce l-aş suna pe el? 

— Ce? 

— Bobby mă urăşte, am spus. l-ar plăcea la nebunie dacă 
agenții federali m-ar duce în vreun buncăr din Nevada pentru 
tot restul zilelor mele. 

Faţa lui Eric rămase încremenită. 

— A zis el asta? 

— Nu trebuia să o spună. Îmi dau seama când cineva crede 
că sunt un gunoi. 

— Trebuie să vorbesc cu Bobby. 

— Eric, nu e împotriva legii ca unii să nu mă placă, am spus, 
amintindu-mi cât de periculos putea fi să te plângi unui 
vampir. 

Râse. 

— Poate o să scot asta în afara legii, zise tachinându-mă, cu 
accentul său ceva mai pronunțat decât de obicei. Dacă nu poţi 
să dai de Bobby - şi sunt absolut sigur că te va ajuta - ar 


trebui să-l suni pe domnul Cataliades, deşi el e tocmai în New 
Orleans. 

— E bine? 

Nu-l mai văzusem şi nu mai auzisem nimic de avocatul pe 
jumătate demon de la prăbuşirea hotelului pentru vampiri din 
Rhodes. 

Eric dădu din cap. 

— Nici că se poate mai bine. Acum reprezintă interesele lui 
Felipe de Castro în Louisiana. Te va ajuta, dacă i-o ceri. Are o 
slăbiciune pentru tine. 

Am pus bucata asta de informație la păstrare, ca s-o analizez 
bine. 

— Nepoata lui a supraviețuit? am întrebat. Diantha? 

— Da, zise Eric. A stat îngropată douăsprezece ore, iar 
echipele de salvare ştiau că e acolo. Căzuseră multe grinzi 
peste locul unde se afla şi a durat ceva până să fie date la o 
parte. În cele din urmă, au reuşit să o scoată de-acolo. 

M-am bucurat să aud că Diantha era în viaţă. 

— Şi avocatul, Johan Glassport? am întrebat. După cum 
spunea domnul Cataliades, avea câteva vânătăi. 

— Şi-a revenit complet. Şi-a luat banii şi apoi a dispărut în 
Mexic. 

— Ce-am avut şi ce-am pierdut, am spus, ridicând din 
umeri. Bănuiesc că e nevoie de un avocat ca să-ţi iei banii 
atunci când cel care te-a angajat e mort. Eu nu mi i-am luat pe 
ai mei. Poate că Sophie-Anne a considerat că Glassport a făcut 
mai multe pentru ea, sau el a avut curajul să-i ceară, chiar 
dacă ea şi-a pierdut picioarele în explozie. 

— Nu ştiam că nu ai fost plătită. Eric păru din nou supărat. 
O să vorbesc cu Victor. Dacă Glassport şi-a luat banii pentru 
serviciile aduse lui Sophie, ar trebui să-i iei şi tu. Sophie a 
lăsat o avere mare şi nu are copii. Regele lui Victor îţi e dator. 
O să te asculte cu siguranţă. 

— Asta ar fi grozav, am spus. 

E posibil să fi părut prea uşurată. Eric îmi aruncă o privire 
tăioasă. 

— Ştii, zise, dacă ai nevoie de bani, trebuie doar să ceri. Nu 
vreau să-ți lipsească nimic din ceea ce ai nevoie şi te cunosc 


suficient de bine încât să ştiu că nu vei cere pentru chestii 
inutile. 

O spuse aproape ca şi cum asta nu ar fi fost o calitate. 

— Apreciez, am zis cu o voce aspră. Vreau doar ce mi se 
cuvine. 

A urmat o tăcere lungă, dar în jurul mesei lui Eric era nivelul 
de zgomot obişnuit în bar. 

— Spune-mi adevărul, zise Eric. E posibil să fi venit aici doar 
ca să-ţi petreci timpul cu mine? Încă nu mi-ai spus cât de 
furioasă eşti pentru că te-am păcălit în legătură cu cuțitul. 
Aparent nici nu o vei face, cel puţin nu în seara asta. Încă nu 
am discutat cu tine toate amintirile de pe vremea cât am stat 
împreună atunci când mă ascundeai la tine acasă. Ştii de ce 
am ajuns atât de aproape de casa ta, alergând pe drum, prin 
ger? 

Întrebarea lui era atât de neaşteptată, încât m-a blocat şi am 
rămas tăcută. Nu eram sigură că voiam să ştiu răspunsul. 
Dar, în cele din urmă, am zis: 

— Nu, nu ştiu. 

— Blestemul făcut de vrăjitoare, blestemul care s-a activat 
atunci când Clancy a omorât-o... spunea că voi fi aproape de 
ceea ce-şi doreşte inima mea fără ca măcar să-mi dau seama. 
Un blestem cumplit şi unul pe care Hallow l-a conceput cu 
mare subtilitate. L-am găsit marcat în cartea ei de vrăji. 

Nu aveam nimic de zis. Deşi aveam să mă gândesc la asta. 

Era prima dată când venisem la Fangtasia doar ca să stau de 
vorbă, fără să fiu chemată pentru vreun motiv de-al 
vampirilor. Era de vină legătura de sânge sau ceva mult mai 
simplu? 

— Cred că... voiam doar să nu fiu singură, am spus. Fără 
revelații care să mă tulbure. 

Zâmbi. 

— Asta e bine. 

Nu ştiam dacă era sau nu. 

— Ştii că nu suntem cu adevărat căsătoriţi, nu-i aşa? am zis. 

Trebuia să spun ceva, oricât de mult mi-aş fi dorit să uit că 
totul se întâmplase vreodată. 

— Ştiu că vampirii şi oamenii nu se pot căsători deocamdată, 


şi nu e o ceremonie pe care eu să o recunosc, şi nici statul 
Louisiana. 

— Ştiu doar că, dacă n-aş fi făcut-o, ai sta acum într-o 
cămăruţță în Nevada, ascultând cum Felipe de Castro încheie 
diverse afaceri cu oamenii. 

Detest când mi se confirmă bănuielile. 

— Dar l-am salvat, am spus încercând să nu scâncesc. l-am 
salvat viața şi mi-a promis prietenia. Ceea ce înseamnă 
protecția sa, am crezut. 

— Vrea să te protejeze, în timp ce-i stai alături, acum când 
ştie ce poți face. Vrea avantajul pe care deținerea ta i l-ar da 
asupra mea. 

— Ce mai recunoştinţă! Ar fi trebuit să-l las pe Sigebert să-l 
omoare. Am închis ochii. La naiba, pur şi simplu nu o pot 
scoate la capăt. 

— Nu te poate avea acum, zise Eric. Suntem uniți. 

— Dar Eric... 

Aveam atât de multe obiecţii față de acest aranjament, că nici 
nu puteam măcar să le enumăr. Îmi promisesem că nu aveam 
să încep să mă cert în acea seară, dar problema asta pur şi 
simplu nu putea fi ignorată, la fel ca o gorilă de patru sute de 
kilograme. 

— Dacă întâlnesc pe altcineva? Dacă tu...? Ştii ce? 
Explică-mi care sunt regulile de bază atunci când eşti căsătorit 
în mod oficial. 

— Eşti prea supărată şi obosită în seara asta pentru o 
conversaţie rațională, zise Eric. 

Îşi dădu părul pe spate şi o femeie de la masa de alături 
scoase un: Oooooooooh. 

— Trebuie să înţelegi că nimeni nu te poate atinge acum, că 
nimeni nu poate face asta dacă nu-mi cere voie. Pedeapsa este 
moartea. Şi aici cruzimea mea ne va fi de folos amândurora. 

Am tras adânc aer în piept. 

— Bine, ai dreptate. Dar nu am terminat subiectul. Vreau să 
ştiu totul despre noua noastră relație şi vreau să ştiu cum pot 
scăpa de ea, dacă nu o mai pot suporta. 

Ochii îi erau la fel de albaştri ca un cer senin de toamnă, şi la 
fel de lipsiți de sinceritate. 


— O să afli totul atunci când o să vrei, zise. 

— Spune-mi, noul rege ştie de străbunicul meu? Chipul lui 
Eric parcă era sculptat în piatră. 

— Iubita mea, nu pot să spun care ar fi reacția lui Felipe 
dacă află. Bill şi cu mine suntem singurii care ştim asta, 
acum. Aşa şi trebuie să rămână. 

Se întinse ca să-mi ia din nou mâna. Am putut simți fiecare 
muşchi, fiecare os, prin carnea rece. Era ca şi cum aş fi ținut 
de mână o statuie, o statuie foarte frumoasă. Din nou, m-am 
simţit ciudat de liniştită pentru câteva clipe. 

— Eric, trebuie să plec, am spus cu regret. 

Se aplecă spre mine şi mă sărută uşor pe buze. Când am dat 
să mă ridic de pe scaun, s-a ridicat şi el şi m-a condus spre 
uşă. Am simțit cum aspiranții îmi aruncau priviri invidioase 
cât am mers spre ieşirea din bar. Pam era la postul său şi se 
uită la noi cu un zâmbet înghețat. 

Cel puţin ne despărțeam ca doi porumbei. l-am zis: 

— Eric, când o să fiu din nou în firea mea, o să te jupoi 
pentru că m-ai obligat să fac un pas fără să ştiu ce consecinţe 
are. 

— Draga mea, poţi să mă jupoi oricând, zise şarmant, şi se 
întoarse la masă. 

Pam îşi dădu ochii peste cap: 

— Voi doi..., zise. 

— Auzi, eu nu am nimic de-a face cu asta, am zis, ceea ce nu 
era total adevărat. 

Dar era o replică bună de final, şi am profitat de ea ca să 
părăsesc barul. 


CAPITOLUL 7 


A doua zi dimineața, Andy Bellefleur m-a sunat ca să-mi dea 
undă verde să deschid barul. 

Până când banda care delimita locul crimei a fost 
îndepărtată, Sam se întorsese în Bon Temps. Am fost atât de 
fericită să-mi văd şeful, că mi s-au umezit ochii. Să conduci 
Merlotte's era mult mai greu decât am crezut vreodată. 
Trebuiau luate decizii în fiecare zi şi o uriaşă armată de 
oameni pe care să o mulțumeşti: clienții, angajații, 
distribuitorii, cei care făceau livrările. Contabilul m-a sunat şi 
mi-a pus nişte întrebări la care nu ştiam răspunde. Factura la 
utilități ajungea la scadenţă în trei zile, iar eu nu aveam drept 
de semnătură pe cecuri. Se adunaseră mulți bani care 
trebuiau depuşi în bancă. Se apropia ziua de salariu. 

Deşi simțeam nevoia să-i debitez toate problemele în 
momentul în care a intrat pe uşa din spate a barului, am tras 
aer în piept ca să mă calmez şi l-am întrebat despre mama lui. 

După ce m-a îmbrățişat pe fugă, Sam s-a trântit pe scaunul 
său care scârțâia, din spatele biroului. S-a întors ca să mă 
privească în față. Şi-a ridicat picioarele pe marginea biroului 
cu un aer de uşurare. 

— Vorbeşte, merge şi face progrese, zise. Pentru prima dată, 
nu a trebuit să inventăm o poveste ca să ascundem cât de 
repede se poate vindeca. Am dus-o acasă în dimineața asta şi 
încearcă deja să facă diverse lucruri pe lângă casă. Fratele şi 
sora mea îi pun un milion de întrebări, acum, că s-au obişnuit 
cu ideea. Chiar par oarecum invidioşi pe mine fiindcă am 
moştenit trăsătura asta. 

Eram tentată să-l întreb care era situația tatălui său vitreg, 
dar Sam părea îngrozitor de nerăbdător să intre în rutina sa 
obişnuită. Am aşteptat o clipă să văd dacă va aduce subiectul 
în discuţie. Nu a făcut-o. În loc de asta, a întrebat despre 
factura de utilități, şi, cu un oftat de uşurare, am putut să-i 


ofer lista cu problemele urgente. 

Primul punct pe listă era că le angajasem pe Tanya şi pe 
Amelia ca să vină seara, să compenseze plecarea lui Ariene. 

— Ariene a lucrat pentru mine de când am cumpărat barul, 
zise Sam trist. Va fi ciudat ca ea să nu mai muncească aici. A 
fost ca un junghi în coaste în ultimele câteva luni, dar mi-am 
imaginat că va reveni la felul ei normal de a fi, mai devreme 
sau mai târziu. Crezi că se va răzgândi? 

— Poate, acum că te-ai întors, am spus, deşi aveam mari 
îndoieli. Dar a devenit atât de intolerantă! Nu cred că poate să 
lucreze pentru un teriantrop. Îmi pare rău, Sam. 

Clătină din cap. Proasta sa dispoziție nu era o mare surpriză, 
dacă luam în calcul situația mamei sale şi nu chiar extaziata 
reacție a populaţiei din Statele Unite la partea ciudată a 
realității. 

Mă gândeam cu uimire că nici eu nu ştiusem nimic despre 
asta cândva. Nu-mi dădusem seama că unii dintre oamenii pe 
care-i cunoşteam erau vârcolaci, pentru că nu realizam că 
există aşa ceva. Poţi interpreta greşit orice indiciu mintal, dacă 
nu înţelegi de unde vine. M-am întrebat întotdeauna de ce unii 
oameni erau atât de greu de citit, de ce creierele lor îmi 
trimiteau o imagine diferită de a celorlalți. Pur şi simplu nu 
mi-a trecut prin minte că aceste creiere aparțineau unor 
oameni care, la modul propriu, se transformau în animale. 

— Crezi că afacerea va merge prost pentru că sunt teriantrop 
sau din cauza crimei? mă întrebă Sam. 

Apoi îşi dădu seama şi zise: 

— Îmi pare rău, Sook. Nu m-am gândit că victima a fost 
Crystal, cumnata ta. 

— Nu am fost niciodată înnebunită după ea, am spus cât de 
cinstit am putut. Dar cred că este îngrozitor ceea ce i s-a făcut, 
indiferent cum era. 

Sam încuviință. Nu i-am văzut niciodată fața atât de 
întunecată şi gravă. Sam era în general o ființă optimistă. 

— Oh, am spus ridicându-mă să plec, dar apoi m-am oprit şi 
mă tot bâțâiam de pe un picior pe celălalt. 

Am tras adânc aer în piept. 

— Apropo, Eric şi cu mine suntem căsătoriți. 


Dacă am sperat să-mi fac ieşirea într-o notă amuzantă, 
calculul meu a fost cât se poate de greşit. Sam a sărit în 
picioare şi m-a apucat de umeri. 

— Ce ai făcut? m-a întrebat. Era cât se poate de serios. 

— Nu am făcut nimic, am spus, uimită de vehemența 
reacției. E vorba de ce-a făcut Eric. 

I-am povestit lui Sam despre cuţit. 

— Nu ţi—ai dat seama că acel cuțit avea o semnificație? 

— Nici nu ştiam că e un cuţit, am răspuns, începând să mă 
simt destul de enervată, dar păstrându-mi încă un ton 
rezonabil. Bobby nu mi-a spus. Cred că nici el nu ştia, aşa că 
nu am putut-o citi în mintea lui. 

— Unde îţi era bunul-simț? Sookie, asta a fost o idioțenie. 

Asta nu era chiar reacția pe care o aşteptasem de la un 
bărbat pentru care-mi făcusem griji, un bărbat pentru care, în 
ultimele zile, muncisem de-mi ieşise pe nas. Mi-am adunat 
mândria rănită ca pe o jachetă, în jurul meu. 

— Atunci lasă-mă să-mi duc ființa idioată acasă, ca să nu 
mai ai de-a face cu idioțenia mai mult decât e nevoie, am spus 
cu vocea ridicată. Cred că acum, că te-ai întors, nu mai trebuie 
să fiu aici în fiecare minut ca să mă asigur că lucrurile merg 
bine. 

— Îmi pare rău, zise, dar era prea târziu. Eram pusă pe fapte 
mari şi voiam să plec. 

Am ieşit pe uşa din spate înainte ca cel mai aprig beţiv al 
nostru să poată număra până la cinci, şi apoi am urcat în 
maşină şi am pornit spre casă. Eram furioasă şi tristă, şi 
bănuiam că Sam avea dreptate. 

Atunci devii atât de furios, nu-i aşa? Când ştii că ai făcut 
ceva stupid! Explicaţia lui Eric nu îmi îndepărtase temerile. 

Eram programată să lucrez în acea seară şi aveam timp 
să-mi fac ordine în gânduri. Nici nu se punea problema să nu 
apar. Indiferent dacă Sam şi cu mine eram certațţi, trebuia să 
lucrez. 

Nu eram pregătită să merg acasă, unde ar fi trebuit să mă 
gândesc la sentimentele mele confuze. 

În loc să mă îndrept spre casă, m-am întors şi m-am dus la 
Tara's Togs. Nu o prea mai văzusem pe prietena mea Tara de 


când se căsătorise cu JB du Rone. Dar busola mea interioară 
mă îndrepta spre ea. Spre uşurarea mea, Tara era singură în 
magazin. Mckenna, „ajutoarea" ei, nu era angajată cu normă 
întreagă. Tara a ieşit din încăperea din spate, când a sunat 
clopoțelul. Mai întâi păru puţin surprinsă să mă vadă, apoi 
zâmbi. Prietenia noastră avusese suişurile şi coborâşurile ei, 
dar acum părea că suntem în regulă. Grozav. 

— Ce-ai pățit? întrebă Tara. 

Arăta foarte atrăgătoare şi plăcută, într-un tricou turcoaz. 
Tara e mai înaltă decât mine, foarte drăguță şi o femeie de 
afaceri cu adevărat bună. 

— Am făcut o tâmpenie şi nu prea ştiu ce să zic. 

— Spune-mi tot, îmi ceru ea, şi am mers să ne aşezăm la 
masa pe care erau ținute cataloagele cu rochiile de mireasă. 

Împinse cutia cu şerveţele spre mine. Tara ştie când urmează 
să plâng. 

Aşa că i-am spus povestea cu toate amănuntele, începând cu 
incidentul din Rhodes, unde am schimbat sânge cu Eric 
pentru ceea ce s-a dovedit a fi o dată prea mult. I-am explicat 
legătura ciudată pe care o aveam cu el. 

— Deci, fă-mă să pricep, zise. S-a oferit să bea din sângele 
tău, ca un vampir, chiar şi mai rău, să nu te muşte? 

Am încuviințat, frecându-mă la ochi. 

— Uau, ce sacrificiu de sine! 

Tara avusese nişte experienţe neplăcute cu vampirii. Nu 
eram surprinsă de remarca ei sarcastică. 

— Crede-mă, ceea ce a făcut Eric e de departe cel mai mic 
rău dintre cele două, am asigurat-o. 

Brusc, am realizat că aş fi liberă acum, dacă Andre ar fi băut 
din sângele meu în acea seară. Andre murise la locul exploziei. 
M-am gândit la asta o clipă şi am trecut mai departe. Dar nu se 
întâmplase aşa şi nu eram liberă, însă lanţurile pe care le 
purtam acum erau mult mai drăguțe. 

— Şi ce simți pentru Eric? întrebă Tara. 

— Nu ştiu, am zis. Sunt lucruri pe care aproape că le iubesc 
la el şi lucruri care mă bagă în sperieţi. Şi... ştii... Îl doresc. Dar 
face unele chestii despre care el spune că sunt pentru binele 
meu. Cred că îi pasă de mine. Dar îi pasă şi mai mult de el. Am 


tras adânc aer în piept. Îmi pare rău, mă bâlbâi. 

— De-asta m-am măritat cu JB, zise. Ca să nu trebuiască 
să-mi fac griji pentru rahaturi de genul ăsta. 

A dat din cap, accentuând astfel decizia bună pe care o luase. 

— Ei, l-ai luat ca să nu pun eu mâna pe el, am zis. 

Am încercat să zâmbesc. Căsătoria cu cineva atât de simplu 
precum JB părea cu adevărat relaxantă. Dar oare căsătoria 
presupunea să te relaxezi pe canapea? Cel puţin, să-ți petreci 
timpul cu Eric nu e niciodată plictisitor, m-am gândit. Oricât de 
dulce era, JB avea nişte limite serioase chiar şi în întreținerea 
unei conversații. 

În plus, Tara trebuia să fie mereu cea care lua deciziile. Tara 
nu era fraieră şi nici nu fusese orbită de dragoste. De alte 
lucruri poate, dar nu de dragoste. Ştiam că Tara înţelege 
perfect regulile căsătoriei ei cu JB, şi nu păreau să o deranjeze. 
Pentru ea, rolul de conducător/căpitan îi oferea confort şi 
energie. Cu siguranță îmi plăcea să fiu responsabilă pentru 
viața mea - nu voiam să aparțin cuiva — dar ideea mea despre 
căsătorie ţinea mai degrabă de un parteneriat democratic. 

— Deci, rezumând, zise Tara, imitându-l perfect pe unul 
dintre profesorii noştri de gimnaziu. Tu şi Eric nu ați fost 
cuminţi în trecut. 

Am recunoscut că aşa s-a întâmplat. Doamne, şi ce mai 
prostii am făcut! 

— Acum, întreaga organizație a vampirilor îţi e datoare 
pentru un anumit serviciu. Nu vreau să ştiu care a fost acesta 
şi nu vreau să ştiu de ce ai făcut-o. 

Am încuviințat din nou. 

— De asemenea, Eric deține oarecum o parte din tine din 
cauza chestiei ăsteia cu legătura de sânge. Ceea ce, ca să-i 
acordăm circumstanţe atenuante, nu a fost plănuit. 

— Da. 

— Şi acum te-a manipulat până ai ajuns în postura de a-i fi 
logodnică? Soţie? Dar tu nu ştiai ce faci. 

— Exact. 

— lar Sam ţi-a spus idioată pentru că l-ai ascultat pe Eric. 

Am ridicat din umeri: 

— Da, aşa a făcut. 


Chiar atunci, o clientă avu nevoie de ajutorul Tarei, dar 
numai pentru câteva minute. (Riki Cunningham voia să 
plătească o rochie pentru balul de absolvire, pe care o reținuse 
pentru fiica ei.) Când Tara se aşeză din nou pe scaunul ei, era 
gata să-mi spună ce părere are. 

— Sookie, cel puţin lui Eric îi pasă de tine, şi nu are să-ți facă 
rău niciodată. Ai fi putut fi mai deşteaptă, şi nu ştiu dacă nu ai 
făcut-o din cauza legăturii de sânge sau pentru că eşti atât de 
înnebunită după el, încât nu pui suficiente întrebări. Doar tu 
îți poţi da seama. Dar ar putea fi mult mai rău. Nici o ființă 
umană nu trebuie să ştie despre treaba cu cuțitul. lar Eric nu 
poate fi prin preajmă în timpul zilei, aşa că o să ai timp liber, 
fără Eric, să te gândeşti bine. De asemenea, el are propria 
afacere pe care trebuie să o conducă şi n-o să se țină după 
tine. lar noii lideri ai vampirilor trebuie să te lase în pace 
pentru că vor ca Eric să fie mulțumit. Nu-i prea rău, nu-i aşa? 

Îmi zâmbi, şi, după o clipă, i-am zâmbit şi eu. Am început 
să-mi recapăt buna dispoziţie. 

— Mulţumesc, Tara, am zis. Crezi că lui Sam o să-i treacă 
furia? 

— Nu m-aş aştepta chiar să ceară scuze pentru că a spus că 
te-ai purtat ca o idioată, mă avertiză Tara. În primul rând, 
pentru că e adevărat, şi în al doilea rând, pentru că e bărbat. 
Are cromozomul acela. Dar voi doi v-aţi înțeles întotdeauna 
minunat, şi-ţi e dator pentru că te-ai ocupat de bar. Aşadar, o 
să se rezolve. 

Am pus şervețelul folosit în coşul de gunoi de lângă masă. 
Am zâmbit, deşi probabil că nu a fost cel mai reuşit zâmbet al 
meu. 

— Între timp, zise Tara, şi eu am nişte noutăţi pentru tine. 

Trase adânc aer în piept. 

— Ce e? am întrebat încântată că prietenia noastră era pe 
drumul cel bun. 

— O să am un bebe, zise Tara, şi pe chip îi îngheță o grimasă. 

Aoleu! Un drum periculos. 

— Nu pari foarte fericită, am spus, precaută. 

— Plănuisem să nu am copii deloc, zise. Ceea ce pe JB nu-l 
deranja. 


— Şi...? 

— Nici metodele contraceptive multiple nu funcționează 
întotdeauna, zise Tara, privind în jos către mâinile ei, aşezate 
pe cataloagele cu rochii de mireasă. Şi pur şi simplu nu pot să 
renunt la el. E al nostru. Aşa că... 

— Poate... poate că vei reuşi să te bucuri de asta. 

Încercă să zâmbească. 

— JB e foarte fericit. E greu pentru el să păstreze un secret. 
Dar am vrut să aştept să treacă primele trei luni. Eşti prima 
căreia i-am spus. 

— Jur, am zis, şi m-am întins să o mângâi pe umăr, o să fii o 
mamă bună. 

— Chiar crezi asta? 

Arăta şi se simțea îngrozită. Părinţii Tarei fuseseră genul care 
uneori sunt împuşcaţi de progeniturile lor. Repulsia Tarei față 
de violență a împiedicat-o să o apuce pe această cale, dar nu 
cred că ar fi fost cineva surprins dacă bătrânii Thornton ar fi 
dispărut într-o noapte. Câţiva chiar ar fi aplaudat. 

— Da, chiar cred asta. 

Vorbeam serios. Puteam auzi direct din mintea ei, hotărârea 
Tarei de a şterge tot ceea ce i-a făcut mama ei, încercând să fie 
cea mai bună mamă pentru copil. În cazul Tarei, asta însemna 
că nu avea să bea, va fi blândă, cu un limbaj civilizat şi 
vrednică de laudă. 

— O să merg la fiecare lecție deschisă şi la fiecare şedinţă cu 
părinții, zise cu o voce care suna aproape înspăimântător din 
cauza fermităţii cu care vorbea. O să fac negrese. Copilul meu 
va avea haine noi. Pantofii vor fi pe mărimea lui. Va face toate 
vaccinurile şi va purta aparat dentar. Vom începe să punem 
deoparte bani pentru colegiu săptămâna viitoare. O să-i spun 
că-l iubesc în fiecare afurisită de zi. 

Dacă ăsta nu era un plan pentru a fi o mamă bună, nu mi-aş 
fi imaginat care altul putea fi. 

Ne-am îmbrățişat când m-am ridicat să plec. Aşa ar trebui să 
fie, m-am gândit. 

M-am dus acasă, am luat cu întârziere prânzul şi m-am 
schimbat în hainele de lucru. 

Când a sunat telefonul, am sperat că e Sam care vrea să 


calmeze lucrurile, dar vocea de la celălalt capăt al firului era a 
unui bărbat în vârstă, necunoscut. 

— Alo? Aş putea să vorbesc, vă rog, cu Octavia Fant? 

— Nu, domnule, e plecată. Îi pot transmite cumva un mesaj? 

— Dacă sunteți amabilă. 

— Desigur. 

Răspunsesem la telefon în bucătărie, aşa că aveam un creion 
şi o hârtie la îndemână. 

— Vă rog să-i spuneţi că a sunat-o Louis Chambers. Ăsta e 
numărul meu. Mi l-a spus încet şi cu grijă, iar eu l-am repetat 
ca să fiu sigură că l-am notat corect. Vă rog, spuneţi-i să mă 
sune. Voi fi bucuros să vorbesc cu ea. 

— O să mă asigur că primeşte mesajul. 

— Mulţumesc. 

Hmm. Nu puteam citi gândurile la telefon, ceea ce în mod 
normal consideram o uşurare. Dar mi-ar fi plăcut să aflu puțin 
mai multe despre domnul Chambers. 

Când Amelia a apărut acasă puțin după ora cinci, Octavia 
era cu ea în maşină. Am aflat că Octavia umblase prin centrul 
oraşului Bon Temps completând cereri de angajare, în timp ce 
Amelia îşi petrecuse după-amiaza la societatea de asigurări. 
Era seara în care gătea Amelia, şi, deşi trebuia să plec la 
Merlotte's în câteva minute, îmi plăcea să o văd în acțiune 
făcând sosul pentru spaghete. I-am întins Octaviei mesajul, în 
timp ce Amelia toca ardeiul gras şi ceapa. 

Octavia scoase un geamăt adânc şi atât de puternic, încât 
Amelia se opri din tocat şi veni lângă mine, aşteptând ca 
bătrâna să ridice privirea de pe bucata de hârtie şi să ne ofere 
nişte informaţii. Nu se întâmplă asta. 

După o clipă, mi-am dat seama că Octavia plângea şi m-am 
grăbit în dormitor ca să iau un şervețel. Am încercat să i-l 
strecor Octaviei cu tact, ca şi cum nu observasem nimic 
special, ci doar se întâmpla să am în mână un şerveţel în plus. 

Amelia a avut grijă să privească în jos la tocător şi şi-a reluat 
tocatul, în timp ce eu m-am uitat la ceas şi am început să caut 
în geantă cheile de la maşină, într-un timp inutil de lung. 

— Părea bine? întrebă Octavia cu voce sugrumată. 

— Da, am zis. 


Cam atât puteam să-mi dau seama din vocea de la celălalt 
capăt al firului. 

— Părea nerăbdător să stea de vorbă cu tine. 

— Oh, trebuie să-l sun înapoi, zise, iar vocea îi era încordată. 

— Desigur, am zis. Doar formează numărul. Nu-ţi face griji 
despre cât costă sau chestii din astea. Vedem când vine 
factura. 

I-am aruncat o privire Ameliei, ridicând o sprânceană. 
Clătină din cap. Nici ea nu ştia ce naiba se întâmplă. 

Octavia formă numărul cu degete tremurânde. Lipi şi mai 
tare telefonul de ureche. Mi-am dat seama când a răspuns 
Louis Chambers. Ochii i s-au închis, mâna i s-a încleştat pe 
telefon şi toți muşchii feței i s-au încordat. 

— Oh, Louis, spuse ea cu vocea plină de uşurare şi uimire. 
Oh, slavă Domnului. Eşti bine? 

Amelia şi cu mine am şters-o din bucătărie în acel moment. 
Amelia m-a condus la maşină. 

— Nu ai auzit niciodată de tipul ăsta, Louis? am întrebat. 

— Nu a vorbit niciodată despre viața ei privată pe vremea 
când lucra cu mine. Dar celelalte vrăjitoare mi-au spus că 
Octavia are un prieten stabil. Nu l-a pomenit de când e aici. Se 
pare că nu a auzit de el de la Katrina. 

— Poate a crezut că nu a supravieţuit, am zis, şi ne-am privit 
una pe cealaltă cu ochii mari. 

— Asta e ceva important, zise Amelia. Ei bine, s-ar putea să o 
pierdem pe Octavia. 

A încercat să-şi ascundă uşurarea, dar bineînțeles eu am 
putut-o citi. Oricât de ataşată era Amelia de mentorul ei 
într-ale magiei, mi-am dat seama că, pentru Amelia, să 
trăiască alături de Octavia era ca şi cum ai fi locuit cu un 
profesor de gimnaziu. 

— Trebuie să plec, am spus. Ţine-mă la curent. Dă-mi un 
mesaj dacă ai noutăți importante. 

Trimiterea de mesaje pe mobil era unul dintre talentele noi pe 
care le căpătasem datorită Ameliei. 

În ciuda aerului rece, Amelia se aşeză pe unul din scaunele 
de grădină pe care le scosesem de la adăpost ca o încurajare 
pentru anticiparea primăverii. 


— În clipa în care aflu ceva, te anunţ. Mai stau aici câteva 
minute, apoi merg să văd ce face. 

Am urcat în maşină şi am sperat că vremea se va încălzi 
curând. În apusul care se lăsa, am condus spre Merlotte's. Pe 
drum am zărit un coiot. De obicei erau prea isteţi ca să se lase 
văzuți, dar acesta mergea pe marginea drumului ca şi cum ar 
fi avut o întâlnire în oraş. Poate era un coiot adevărat, sau 
poate era o persoană sub o altă formă. Când m-am gândit la 
oposumii şi ratonii şi, din când în când, câte un tatu, pe care-i 
vedeam morți pe marginea drumului în flecare dimineaţă, 
m-am întrebat câte creaturi-vârcolac nu au fost ucise în forma 
lor animală, din neatenţie. Poate că unele dintre cadavrele pe 
care politia le considera drept victime ale unor crime fuseseră 
persoane ucise în forma lor secundară. Mi-am amintit că toate 
urmele de animal de pe corpul lui Crystal au dispărut atunci 
când a fost dată jos de pe cruce, după ce au fost scoase cuiele. 
Puteam să pun pariu că respectivele cuie erau din argint. 
Existau atât de multe lucruri pe care nu le ştiam. 

Când am ajuns la uşa din spate de la Merlotte's, plină de 
gânduri bune de împăcare cu Sam, l-am găsit pe şeful meu 
certându-se cu Bobby Burnham. Era aproape întuneric deja, 
iar Bobby trebuia să-şi fi terminat programul de lucru. În loc 
de asta, stătea pe holul de lângă biroul lui Sam. Era roşu la 
față şi agitat. 

— Ce s-a întâmplat? am zis. Bobby, vrei să vorbeşti cu mine? 

— Da. Tipul ăsta nu voia să-mi spună când ajungi aici, zise 
Bobby. 

— Tipul ăsta e şeful meu şi nu este obligat să-ți spună nimic, 
am zis. lată-mă. Ce vrei să-mi spui? 

— Eric ţi-a trimis plicul ăsta şi mi-a ordonat să-ți spun că 
sunt la dispoziţia ta oricând ai nevoie de mine. Se presupune 
că trebuie să-ți spăl şi maşina, dacă vrei tu asta. 

Faţa lui Bobby deveni încă şi mai roşie când zise asta. 

Dacă Eric s-a gândit că Bobby va deveni umil şi amabil după 
o umilire publică, era nebun. Acum, Bobby avea să mă urască 
în următoarea sută de ani, dacă trăia atât. Am luat plicul pe 
care mi-l întindea Bobby şi am zis: 

— Mulţumesc, Bobby. Întoarce-te la Shreveport. 


Înainte ca ultima silabă să-mi iasă din gură, Bobby a ieşit pe 
uşa din spate. Am studiat plicul alb şi apoi l-am îndesat în 
geantă. Am ridicat ochii. Sam mă privea. 

— Ca şi cum mai aveai nevoie de încă un duşman, zise şi 
intră în birou. 

Ca şi cum mai aveam nevoie de un prieten care să se poarte ca 
un ticălos, m-am gândit. Cam atât despre cum ar fi trebuit să 
râdem de neînțelegerea noastră. L-am urmat pe Sam, ca să-mi 
las geanta în sertarul pe care-l păstra gol pentru gentile 
chelnerițelor. Nu ne-am adresat nici un cuvânt. M-am dus în 
depozit ca să-mi iau un şorț. Antoine îşi schimba şorțul pătat 
cu unul curat. 

— D'Eriq a dat peste mine cu un borcan plin cu ardei iuți şi 
m-a stropit cu zeama, zise. Nu pot să le suport mirosul. 

— Auu, am zis, simțind un damf. Nu te condamn. 

— Mama lui Sam e bine? 

— Da, a ieşit din spital, am zis. 

— Veşti bune. 

În timp ce îmi legam cordonul în jurul taliei, m-am gândit că 
Antoine era pe cale să spună altceva, dar, dacă era aşa, şi-a 
schimbat părerea. A traversat holul ca să bată la uşa 
bucătăriei, iar D'Eriq a deschis-o din interior şi l-a lăsat 
înăuntru. Clienţii se aventuraseră de prea multe ori din 
greşeală în bucătărie, aşa că uşa stătea acum încuiată tot 
timpul. Mai exista o uşă, care dădea din bucătărie direct afară, 
lângă tomberonul de gunoi. 

Am trecut pe lângă biroul lui Sam fără să mă uit înăuntru. El 
nu voia să vorbească cu mine; bine, nici eu nu o să vorbesc cu 
el. Mi-am dat seama că aveam un comportament infantil. 

Agenţii FBI erau încă în Bon Temps, ceea ce nu ar fi trebuit 
să mă surprindă. În seara aceasta, veniseră la bar. Weiss şi 
Lattesta şedeau față în față într-un separeu, cu o carafa cu 
bere şi o porție de murături prăjite între ei, şi discutau 
concentrați. La o masă, în apropierea lor, cu un aer regal şi 
frumos şi îndepărtat, stătea străbunicul meu, Niall Brigant. 

Ziua aceasta avea să câştige premiul de cea mai ciudată zi. 
Am oftat şi m-am dus să-i iau comanda mai întâi 
străbunicului meu. S-a ridicat, când mă apropiam. Părul său 


blond şi drept era legat la spate. Purta un costum negru şi 
cămaşă albă, ca întotdeauna, în seara asta, în locul cravatei 
negre, simple, pe care o purta întotdeauna, avea cravata pe 
care i-o dădusem eu de Crăciun. Era cu dungi roşii, aurii şi 
negre, şi arăta spectaculos. Totul la el strălucea şi sclipea. 
Cămaşa nu era pur şi simplu albă -— era ca zăpada şi apretată; 
iar haina sa nu era doar neagră — era parcă de tuş şi fără pată. 
Pantofii nu aveau nici un fir de praf, iar rețeaua de riduri fine, 
fine de pe fața sa minunată nu făceau decât să-i pună în 
valoare perfecțiunea şi minunații ochi albaştri. Vârsta pe care 
o avea îi făcea aspectul mai atrăgător, în loc să i-l diminueze. 
Era aproape dureros să-l priveşti. Niall mă luă în braţe şi mă 
sărută pe obraz. 

— Sânge din sângele meu, zise, iar eu am zâmbit cu fața 
ascunsă la pieptul lui. 

Era atât de dramatic. Şi îi era atât de greu să arate uman. Îl 
zărisem o dată în forma sa adevărată şi fusese aproape orbitor. 
Din moment ce nimeni altcineva din bar nu rămăsese cu gura 
căscată la apariţia lui, am ştiut că nu-l vedeau în acelaşi fel ca 
mine. 

— Niall, am zis. Sunt atât de fericită să te văd! M-am simțit 
întotdeauna încântată şi flatată atunci când mă vizita. Să fiu 
strănepoata lui Niall era ca şi cum aş fi fost rudă cu un star 
rock; ducea o viață pe care nu mi-o puteam imagina, mergea în 
locuri în care eu nu voi ajunge niciodată, şi avea o putere pe 
care nici măcar nu o puteam bănui. Dar, din când în când, 
petrecea ceva vreme cu mine şi asta era întotdeauna ca şi cum 
ar fi venit Crăciunul. Zise foarte încet: 

— Oamenii de vizavi de mine nu fac altceva decât să 
vorbească despre tine. 

— Ştii ce este FBI-ul? 

Cunoştinţele lui Niall erau incredibile; era atât de bătrân 
încât se oprise cu numărătoarea la o mie şi ceva şi uneori 
greşea datele cu mai bine de un secol, dar nu ştiam cât de 
clare erau informațiile pe care le avea despre vremurile 
moderne. 

— Da, zise. FBI. O agenţie guvernamentală care adună date 
despre cei care încalcă legea şi despre teroriştii de pe teritoriul 


Statelor Unite. 

L-am aprobat. 

— Dar tu eşti o persoană atât de bună. Nu eşti un criminal 
sau un terorist, zise Niall, deşi nu părea să creadă că inocența 
mea avea să mă apere. 

— Mulţumesc, am zis. Dar nu cred că vor să mă aresteze. 
Bănuiesc că vor să afle cum obțin rezultate cu mica mea 
problemă mentală, şi, dacă ajung la concluzia că nu sunt 
nebună, probabil că vor vrea să muncesc pentru ei. De asta au 
venit în Bon Temps... dar au fost deturnați. 

Şi asta mă aduse la subiectul dureros. 

— Ştii ce i s-a întâmplat lui Crystal? l-am întrebat. 

Dar chiar atunci mă chemară alți clienţi şi a durat ceva până 
să mă întorc la Niall, care mă aştepta cu răbdare. Reuşea 
cumva să facă scaunul acela paradit să arate ca un veritabil 
tron. A reluat conversaţia exact de-acolo de unde o lăsasem. 

— Da, ştiu ce i s-a întâmplat. 

Trăsăturile feței îi rămaseră neschimbate, dar am simțit cum 
iese un val de răceală din el. Dacă aş fi avut vreo legătură cu 
moartea lui Crystal, mi-ar fi fost foarte frică. 

— Cum de-ți pasă? am întrebat. 

Nu-i acordase nici o atenţie lui Jason; de fapt, Niall părea să 
nu-l placă pe fratele meu. 

— Sunt întotdeauna interesat să aflu de ce a murit cineva 
înrudit cu mine, zise. 

Niall păru total indiferent atunci când vorbi de moartea lui 
Crystal, dar, dacă era interesat, poate că ar fi fost de ajutor. Ai 
fi crezut că vrea să-l disculpe pe Jason, din moment ce Jason 
era strănepotul său, la fel cum eu eram strănepoata sa, dar 
Niall nu manifestase niciodată dorința de a-l întâlni pe Jason, 
cu atât mai puțin de a-l cunoaşte. 

Antoine sună clopoțţelul în bucătărie ca să-mi comunice 
astfel că una dintre comenzile mele era gata. M-am grăbit să-i 
servesc pe Sid Matt Lancaster şi Bud Dearborn cu cartofii lor 
prăjiți cu brânză, chili şi bacon. Sid Matt, rămas văduv de 
curând, era atât de bătrân, încât îşi imaginase că arterele sale 
nu puteau suporta mai mult decât o făcuseră deja, iar Bud nu 
fusese niciodată amator de mâncare sănătoasă. Când m-am 


putut întoarce la Niall, am zis: 

— Ai vreo idee cine a făcut asta? Vârcolacii-panteră 
cercetează şi ci. 

Am mai pus un şervețel în plus pe masa lui, ca să-mi fac de 
lucru şi să par ocupată. 

Niall nu disprețuia panterele. De fapt, deşi zânele păreau a se 
considera speciale şi superioare față de toate celelalte specii 
ale supranaturalului, Niall (cel puţin) îi respecta pe toți cei 
care-şi schimbau forma, spre deosebire de vampiri, care-i 
considerau cetățeni de mâna a doua. 

— O să cercetez puţin. Am fost ocupat şi de asta nu am mai 
venit în vizită. Sunt probleme. 

Am văzut că expresia lui Niall era mai serioasă decât de 
obicei. 

Oh, rahat. Şi mai multe necazuri. 

— Dar tu nu trebuie să-ți faci griji, adăugă el, regeşte. O să 
mă ocup de asta. 

Am spus că Niall e puţin îngâmfat? Dar nu mă puteam abţine 
să nu mă simt îngrijorată. Într-un minut, avea să trebuiască 
să duc altcuiva o băutură şi voiam să fiu sigură că am înţeles. 
Niall nu apărea prea des şi, când o făcea, rareori stătea mai 
mult. Era posibil să nu mai am o altă ocazie să stau de vorbă 
cu el. 

— Ce s-a întâmplat, Niall? am întrebat direct. 

— Vreau să ai mare grijă de tine. Dacă vezi vreo altă zână, în 
afară de mine, sau de Claude ori Claudine, sună-mă imediat. 
— De ce mi-aş face griji dacă văd alte zâne? De ce ar vrea 

să-mi facă rău celelalte zâne? 

— Pentru că eşti strănepoata mea. 

Se ridică şi am ştiut că nu voi mai obține nici o altă 
explicație. 

Niall mă îmbrăţişa din nou, mă sărută din nou (zânele sunt 
foarte sensibile la atingere) şi ieşi din bar, cu bastonul în 
mână. Nu l-am văzut niciodată să-l folosească pentru a se 
ajuta la mers, dar îl purta întotdeauna cu el. În timp ce 
priveam în urma lui, m-am întrebat dacă avea un cuțit ascuns 
înăuntru. Sau poate era o baghetă magică foarte lungă. Sau 
amândouă. Mi-am dorit să fi stat împreună mai multă vreme, 


sau cel puțin să-mi fi explicat pe îndelete despre potenţialele 
pericole. 

— Domnişoară Stackhouse, zise o voce masculină 
politicoasă, ne-ați putea aduce încă o carafă de bere şi o porție 
de murături? 

M-am întors către agentul special Lattesta. 

— Desigur, cu plăcere, am spus, zâmbind automat. 

— Ce bărbat frumos, zise Sara Weiss. 

Sara resimțea efectele celor două pahare de bere pe care le 
băuse deja. 

— Cu siguranţă, arată diferit. E din Europa? 

— Pare străin, am fost şi eu de acord, după care am luat 
carafa goală şi le-am adus una plină, zâmbind tot timpul. 

Apoi, Catfish, şeful fratelui meu, lovi cu cotul un pahar cu 
rom şi cola şi a trebuit să-l chem pe D'Eriq să vină cu o cârpă 
de şters masa şi un mop pentru podea. 

După asta, doi idioţi care fuseseră la gimnaziu cu mine au 
început să se certe al cui câine de vânătoare e mai bun. Sam a 
trebuit să-i despartă. Clienţii se potoleau mult mai repede 
acum, când ştiau ce e Sam, ceea ce însemna un bonus 
neaşteptat. 

O mulțime din discuţiile din bar din acea seară aveau ca 
subiect, bineînțeles, moartea lui Crystal. Faptul că fusese 
vârcolac-panteră se întipărise în conştiinţa oraşului. Cam 
jumătate dintre clienţii barului credeau că fusese omorâtă de 
cineva care detesta noua lume ieşită la lumină. Cealaltă 
jumătate nu era la fel de sigură că fusese omorâtă pentru că 
era vârcolac-panteră. Această jumătate credea că 
promiscuitatea era un motiv suficient. Majoritatea bănuia că 
Jason era vinovatul. Unii dintre ei îl compătimeau. Alţii, care o 
cunoscuseră pe Crystal sau reputația ei, simțeau că acțiunile 
lui Jason erau justificate. Aproape toți aceşti oameni se 
gândeau la Crystal doar cu referire la vinovăția sau inocența 
lui Jason. Mi se părea cu adevărat trist că majoritatea 
oamenilor aveau să-şi amintească despre ea doar felul în care 
murise. 

Ar fi trebuit să mă duc să-l văd pe Jason sau să-l sun, dar nu 
găseam nici un imbold să fac asta. Acţiunile lui Jason din 


ultimele câteva luni omorâseră parcă ceva în mine. Deşi Jason 
era fratele meu, şi-l iubeam, şi dădea semne că în sfârşit se 
maturizează, nu mai simțeam că trebuia să-l sprijin în toate 
încercările pe care i le scotea în cale viața. Mi-am dat seama că 
asta mă făcea să nu fiu un bun creştin. Deşi ştiam că nu sunt 
un gânditor profund într-ale teologiei, mă întrebam uneori 
dacă momentele de criză din viața mea nu se rezumau la două 
alegeri: să nu fiu un bun creştin sau să mor. 

Am ales, de fiecare dată, viața. 

Priveam asta din perspectiva corectă? Mai exista vreun punct 
de vedere care să-mi ofere o revelație? 

Nu-mi venea în minte nici o persoană pe care să o pot 
întreba. Am încercat să-mi imaginez fața preotului metodist 
dacă l-aş fi întrebat: 

— E mai bine să înjungbhii pe cineva ca să rămâi în viață, sau 
să-l laşi în pace şi să te omoare? Ar fi mai bine să-mi calc 
jurământul făcut în fața lui Dumnezeu, sau să refuz să fac 
bucăți mâna prietenului meu? 

Acestea erau alegerile cu care mă confruntasem. Poate 
aveam o datorie foarte mare la Dumnezeu. Sau poate mă 
protejam aşa cum ar fi vrut el. Pur şi simplu nu ştiam şi nu 
puteam gândi suficient de profund ca să-mi imaginez 
Răspunsul Adevărat. 

Oare oamenii pe care-i serveam ar fi râs dacă ar fi ştiut la ce 
mă gândeam? l-ar amuza anxietatea pe care o resimțeam în 
legătură cu starea sufletului meu? Mulţi mi-ar spune probabil 
că toate situaţiile se găseau în Biblie şi că, dacă aş citi Cartea 
Sfântă mai des, aş găsi acolo răspunsurile. 

Asta nu funcționase pentru mine până atunci, dar nu 
cedam. Mi-am abandonat gândurile care se învârteau în cerc 
şi i-am ascultat pe cei din jurul meu, ca să-i ofer creierului o 
pauză. 

Sara Weiss se gândea că păream o tânără obişnuită şi 
ajunsese la concluzia că eram incredibil de norocoasă să 
primesc un asemenea dar, aşa cum îl considera ea. Credea tot 
ce-i spusese Lattesta legat de ceea ce se întâmplase la 
Piramidă, pentru că sub abordarea sa practică a vieţii exista o 
urmă de misticism. Şi Lattesta se gândea că era aproape 


posibil să fiu un medium; ascultase cu mult interes poveştile 
martorilor principali de la Rhodes, şi acum, că mă întâlnise, 
ajunsese să creadă că spuneau adevărul. 

Voia să ştie ce aş putea face pentru ţara mea şi cariera lui. Se 
întreba dacă ar fi obținut o avansare dacă m-ar fi convins să 
am suficientă încredere în el, încât să devină coordonatorul 
meu pe perioada în care ajutam FBl-ul. Dacă ar fi putut să 
pună mâna şi pe tovarăşul meu, traiectoria sa ascendentă ar fi 
fost asigurată. Ar fi ajuns la cartierul general de la 
Washington. Ar fi propulsat în sus pe scara ierarhică. 

M-am gândit să-i cer Ameliei să arunce o vrajă asupra 
agenților FBI, dar era ca şi cum aş fi trişat. Nu erau ființe 
supranaturale. Ei făceau doar ce li se ceruse să facă. Nu-mi 
voiau răul; de fapt, Lattesta credea că-mi face o favoare, 
pentru că m-ar fi putut scoate din fundătura asta în luminile 
rampei la nivel național, sau cel puţin m-aş fi bucurat de 
respectul FBI-ului. 

Ca şi cum asta ar fi contat pentru mine. 

În timp ce-mi vedeam de îndatoririle mele, zâmbind şi 
discutând cu clienții obişnuiţi, am încercat să-mi imaginez 
cum ar fi să plec din Bon Temps cu Lattesta. Ar găsi ei vreun 
test cu care să-mi măsoare acurateţea. În cele din urmă, se vor 
convinge că sunt telepată şi nu medium. Când vor descoperi 
tot ce sunt în stare să fac, mă vor duce în locuri unde s-au 
întâmplat lucruri oribile ca să găsesc supraviețuitori. Mă vor 
trimite în camere în care se află spioni ai altor țări sau 
americani pe care-i suspectează de lucruri îngrozitoare. Eu va 
trebui să le spun agenţilor FBI dacă aceşti oameni sunt sau nu 
vinovați de infracțiunea pe care FBI-ul îşi imagina că ar fi 
comis-o. Poate voi fi obligată să stau în preajma unor vinovați 
de genocid. Mi-am imaginat ce aş putea vedea în mintea 
acestor oameni şi m-am simțit îngrețoşată. 

Dar nu s-ar dovedi cunoştinţele mele de mare ajutor pentru 
cei în viață dacă aş afla despre comploturi cu mult timp 
înainte? 

Am clătinat din cap. Mintea îmi rătăcea mult prea departe. 
Toate astea s-ar putea întâmpla. Un criminal în serie s-ar 
putea gândi unde îi erau îngropate victimele chiar în 


momentul în care-i ascultam gândurile. Dar, din vasta mea 
experiență, oamenii gândeau rareori: „Da, am îngropat 
cadavrul la numărul 1218, pe Closer Drive, sub tufişul de 
trandafiri." Sau: „Banii pe care i-am furat sunt depozitați în 
siguranţă în contul cu numărul 12345 la Banca Naţională a 
Elveţiei." Cu atât mai puţin: „Plănuiesc să arunc în aer 
clădirea XYZ, pe 4 mai, iar cei şase tovarăşi ai mei sunt..." 

Da, aş putea face ceva bine. Dar, indiferent ce aş realiza, nu 
ar corespunde aşteptărilor guvernului. Şi nu aş mai fi liberă 
niciodată. Nu cred că m-ar închide într-o celulă, nimic de 
genul ăsta, nu sunt atât de paranoică. Dar nu credeam că voi 
ajunge vreodată să-mi trăiesc viața aşa cum voiam. 

Aşadar, am ajuns la concluzia că poate eram un creştin rău, 
sau doar un american rău. Dar ştiam că, dacă nu eram 
obligată să procedez aşa, nu aveam de gând să plec din Bon 
Temps împreună cu agentul Weiss sau cu agentul special 
Lattesta. Să fiu căsătorită cu un vampir era mult mai bine. 


CAPITOLUL 8 


Când am pornit spre casă în seara aia, eram furioasă pe 
aproape toată lumea. Din când în când, aveam momente din 
astea. Ține de hormoni sau are o ciclicitate cauzată de alte 
lucruri. Sau poate ţine de alinierea planetelor. 

Eram furioasă pe Jason pentru că fusesem furioasă pe el de 
luni întregi. Eram furioasă pe Sam într-un fel pentru că mă 
durea. Eram enervată de agenţii FBI pentru că veniseră să mă 
preseze, deşi de fapt nu făcuseră încă asta. Eram ofensată de 
aranjamentul lui Eric cu cuțitul şi de îndepărtarea cu dispreț a 
lui Quinn, deşi trebuia să recunosc că Eric spunea adevărul 
atunci când susținea că eu i-am dat prima papucii lui Quinn. 
Asta nu însemna că nu voiam să-l mai văd. (Sau asta 
însemna?) Cu siguranță nu însemna că Eric putea să-mi 
dicteze pe cine să văd şi pe cine nu. 

Şi poate eram furioasă pe mine, pentru că, atunci când a 
existat şansa să am o confruntare cu Eric pe tot felul de teme, 
mă blegisem şi-i ascultasem amintirile. Ca flashback-urile din 
Lost, amintirile vikingului Eric îşi făcuseră loc în cursul curent 
al acțiunii. 

Ca să fiu şi mai furioasă, în fața casei, acolo unde doar 
vizitatorii parchează, era o maşină pe care n-o recunoşteam. 
M-am dus la uşa din spate şi am urcat treptele verandei, 
încruntată şi foarte contrariată. Nu doream musafiri. Tot ce 
voiam era să-mi pun pijamaua, să mă spăl pe față şi să mă bag 
în pat cu o carte. 

Octavia stătea la masa din bucătărie cu cel mai negru bărbat 
pe care-l văzusem în viața mea şi pe a cărui față erau tatuate 
cercuri în jurul ochilor. În ciuda decoraţiunilor 
înspăimântătoare, părea calm şi agreabil. Când am intrat, s-a 
ridicat în picioare. 

— Sookie, zise Octavia cu o voce tremurată, acesta este 
prietenul meu Louis. 


— Îmi pare bine să te cunosc, am zis, şi i-am întins mâna. 

Mi-a strâns-o cu blândeţe şi m-am aşezat, ca să-şi reia şi el 
locul pe scaun. Atunci am observat valizele de pe hol. 

— Octavia? am zis arătând spre ele. 

— Ei, Sookie, chiar şi noi, bătrânele, avem ceva romantism 
în viețile noastre, zise Octavia, zâmbind. Louis şi cu mine am 
fost apropiaţi înainte de Katrina. Locuia la zece minute cu 
maşina de mine, în New Orleans. După ce s-a întâmplat 
nenorocirea, l-am căutat. În cele din urmă, am renunţat. 

— Am petrecut foarte mult timp încercând să dau de 
Octavia, zise Louis, cu privirea aţintită spre ea. În cele din 
urmă, acum două zile, am dat de nepoata ei, iar aceasta avea 
numărul de telefon de aici. Nu puteam crede că am găsit-o în 
cele din urmă. 

— Casa ta a supraviețuit...? accidentului, catastrofei, 
dezastrului, apocalipsei; alege cuvântul, toate sunt la fel de 
potrivite. 

— Da, slavă cerului, a supraviețuit. Şi am electricitate. Sunt 
multe de făcut, dar am lumină şi căldură. Pot găti din nou. 
Frigiderul funcționează şi strada e aproape curată. Îi pun 
înapoi acoperişul. Acum, Octavia se poate întoarce cu mine 
într-un loc potrivit pentru ea. 

— Sookie, zise ea blând, ai fosta atât de amabilă să mă laşi să 
stau cu tine. Dar vreau să fiu cu Louis şi trebuie să mă întorc 
în New Orleans. O să găsesc ceva ca să ajut la reconstrucția 
oraşului. Acolo e casa mea. 

Octavia simțea, evident, că îmi dădea o veste proastă. Am 
încercat să par tristă. 

— Trebuie să faci ce e mai bine pentru tine, Octavia. A fost o 
plăcere să te am în casă. Eram atât de recunoscătoare că 
Octavia nu era telepată. Amelia e aici? 

— Da, e sus să-mi aducă ceva. Binecuvântată să fie, mi-a 
luat un fel de cadou de despărțire. 

— Oho! am exclamat, încercând să nu exagerez. Louis m-a 
privit cercetător, dar Octavia i-a zâmbit. Nu o mai văzusem 
niciodată pe Octavia zâmbind aşa şi-mi plăcea cum îi stătea. 

— Mă bucur că ţi-am putut fi de ajutor, zise, încuviințând cu 
înțelepciune. 


Aveam ceva probleme în a-mi păstra zâmbetul 
oarecum-trist-dar-curajos, dar am reuşit. Slavă Domnului că 
Amelia cobori scările chiar în acel moment, cu un pachet 
frumos ambalat în mână, legat cu o panglică subţire roşie, cu 
o fundă mare. Fără să se uite la mine, Amelia zise: 

— Un cadou mic de la mine şi de la Sookie. Sper să-ți placă. 

— Oh, ce drăguţe sunteți! îmi pare rău că m-am îndoit de 
talentul tău, Amelia. Eşti o vrăjitoare dată naibii. 

— Octavia, înseamnă atât de mult pentru mine să te aud 
spunând asta! 

Amelia era sincer mişcată până la lacrimi. 

Slavă Domnului că Louis şi Octavia se ridicară atunci. Deşi o 
plăceam şi o respectam pe vrăjitoarea mai în vârstă, ea 
reprezentase o serie de hopuri în mersul gospodăriei pe care o 
formam cu Amelia. 

Chiar m-am trezit răsuflând uşurată atunci când uşa de la 
intrare se închise în urma ei şi a partenerului său. Cu toții 
ne-am spus din nou şi din nou la revedere unii altora, iar 
Octavia ne-a mulțumit în mod repetat pentru tot felul de 
lucruri, şi a găsit şi modalitatea de a ne aminti despre tot felul 
de lucruri misterioase pe care le-a făcut pentru noi şi de care 
noi nu ne aminteam. 

— Slavă cerului, zise Amelia prăbuşindu-se pe scări. 

Amelia nu era o persoană religioasă, sau cel puţin nu era 
religioasă în adevăratul sens al cuvântului, aşa că asta era o 
adevărată demonstrație pentru ea. 

M-am aşezat pe marginea canapelei. 

— Sper că sunt foarte fericiți, am zis. 

— Nu crezi că ar fi trebuit să-l verificăm cumva? 

— O vrăjitoare atât de puternică precum Octavia nu 
reuşeşte să-şi poarte singură de grijă? 

— Ai dreptate. Dar ai văzut ce tatuaje avea? 

— Erau impresionante, nu-i aşa? Cred că e un fel de vrăjitor. 

Amelia se arătă de acord. 

— Da, sunt sigură că practică vreo formă de magie africană, 
zise. Nu cred că trebuie să ne facem griji că rata ridicată a 
criminalității din New Orleans i-ar putea afecta pe Octavia şi 
pe Louis. Nu cred că-i va supăra cineva. 


— Ce cadou i-ai dat? 

— L-am sunat pe tata şi mi-a trimis prin fax un bon-cadou la 
magazinul său de materiale de construcții. 

— E o idee grozavă. Cât îți datorez? 

— Nici un ban. A insistat să fie din partea lui. Cel puţin acest 
incident fericit mi-a eliminat o parte din furia mea generală. 
Mă simțeam mai bine cu Amelia acum, că nu mai aveam nici 
un resentiment legat de faptul că o adusese pe Octavia la mine 
acasă. Am stat în bucătărie şi am povestit cam o oră înainte să 
mă duc la culcare, deşi eram prea obosită să încerc să-i 
povestesc tot ce mi se întâmplase în ultima vreme. Ne-am dus 
la culcare mai prietene decât fusesem de săptămâni întregi. 

În timp ce mă pregăteam de culcare, mă gândeam la cadoul 
nostru practic pentru Octavia şi asta mi-a amintit de plicul pe 
care mi-l dăduse Bobby Burnham. L-am scos din geantă şi 
l-am desfăcut cu pila de unghii. Am scos cartonul din interior. 
În el era o fotografie pe care nu o văzusem niciodată, fără 
îndoială făcută la şedinţa foto pentru calendarul pe care-l 
puteai cumpăra de la magazinul de suveniruri de la Fangtasia. 
În imaginea din calendar, Eric (Mister Ianuarie) stătea pe un 
pat uriaş, alb. Fundalul era gri, cu fulgi strălucitori atârnați 
peste tot. Eric avea un picior pe podea, cu celălalt genunchi 
îndoit pe pat. Ţinea o haină de blană albă într-o poziție 
strategică. În poza pe care mi-o trimisese azi, stătea oarecum 
în aceeaşi poziție, dar întindea o mână către cameră, ca şi cum 
ar fi invitat privitorul să vină alături de el pe pat. Iar blana albă 
nu acoperea chiar totul. „Aştept noaptea în care ai să fii lângă 
mine" scrisese pe cartonul alb, cu scrisul său ilizibil. 

Uşor exagerat? Da. Să-ţi lase gura apă? Oho, sigur! Puteam 
simți cum mi se încinge sângele. Mi-a părut rău că am 
deschis-o chiar înainte să mă bag în pat. Categoric, a durat 
mult timp până am reuşit să adorm. 

M-am simțit ciudat să nu o aud pe Octavia făcându-şi de 
lucru prin casă în dimineața următoare. Dispăruse din viața 
mea la fel de repede cum intrase. Speram că, în timpul 
petrecut împreună, Octavia şi Amelia discutaseră statutul 
Ameliei față de ce mai rămăsese din soborul din New Orleans. 
Era greu de crezut că Amelia a putut transforma un tânăr 


într-o pisică (în timpul unei partide foarte aventuroase de sex), 
m-am gândit în timp ce-mi priveam colocatara grăbindu-se să 
iasă pe uşa din spate ca să meargă la firma de asigurări. 
Amelia, îmbrăcată în pantaloni bleumarin şi cu un pulover 
arămiu cu albastru, părea gata să vândă prăjiturele pentru 
cercetaşi. Când uşa s-a trântit în urma ei, am tras adânc aer în 
piept. Eram singură în casă pentru prima dimineață de 
veacuri întregi. 

Singurătatea nu a durat mult. Îmi beam a doua cafea şi 
mâncam nişte pâine prăjită, când Andy Bellefleur şi agentul 
special Lattesta au bătut la uşa din față. Mi-am tras pe mine în 
grabă nişte blugi şi un tricou, ca să merg să deschid uşa. 

— Andy, agent special Lattesta, am spus. Intraţi. l-am 
condus înapoi spre bucătărie. Nu aveam de gând să-i las să 
mă ţină departe de cafeaua mea. 

— Vreţi o cană? i-am întrebat şi amândoi au clătinat din cap 
în semn de refuz. 

— Sookie, zise Andy cu o expresie serioasă, am venit în 
legătură cu cazul lui Crystal. 

— Desigur. 

Am muşcat din felia de pâine, am mestecat şi am înghițit. 
M-am întrebat dacă Lattesta ţinea dietă sau ceva de genul 
ăsta. Îmi urmărea fiecare mişcare. Am cercetat în creierul lui. 
Nu era fericit că nu purtam sutien, pentru că sânii mei îi 
distrăgeau atenţia. Se gândea că aveam forme cam generoase 
pentru gustul lui. Se gândea că mai bine nu s-ar mai gândi aşa 
la mine. Îi era dor de soţia lui. 

— Mi-am imaginat că asta are prioritate asupra celuilalt 
lucru, am zis străduindu-mă să-mi îndrept atenţia către Andy. 

Nu-mi puteam da seama cât ştia Andy — cât de mult îi 
povestise Lattesta — despre ce se întâmplase în Rhodes, dar 
Andy încuviință. 

— Credem, zise el după ce se uită la mine şi la Lattesta, că 
Crystal a murit cu trei nopți în urmă, undeva între unu şi trei 
sau patru dimineața. 

— Desigur, am zis din nou. 

— Ştiai asta? 

Lattesta merse direct la ţintă, ca un câine de vânătoare. 


— E logic. Întotdeauna e cineva la bar până pe la unu, două, 
şi apoi Terry vine să facă curat undeva între şase şi opt 
dimineața. Terry nu venea atât de devreme zilele astea, pentru 
că trebuia să se ocupe seara de bar şi dormea până mai târziu, 
dar mulți oameni nu s-ar gândi la asta, nu-i aşa? 

— Exact, zise Andy după o pauză apreciabilă. 

— Aşa, am spus, după ce am zis ce aveam de zis şi mi-am 
mai turnat nişte cafea. 

— Cât de bine îl ştii pe Tray Dawson? întrebă Andy. 

Asta era o întrebare plină de subințeles. Răspunsul corect 
era: „Nu atât de bine pe cât ai crede." Am fost prinsă odată pe o 
alee cu Tray Dawson, iar acesta era dezbrăcat, dar nu era ce 
credea lumea [iar eu ştiu destul de bine ce crede lumea). 

— lese cu Amelia, am spus, ceea ce era destul de neutru. 
Este colocatara mea, i-am amintit lui Lattesta care părea uşor 
pierdut. Aţi întâlnit-o acum două zile. Acum este la muncă. Şi, 
bineînțeles, Tray este vârcolac. 

Lattesta clipi. Avea să dureze o vreme până să se obişnuiască 
cu oamenii care spuneau asta cu fețe indiferente. Nici expresia 
lui Andy nu se schimbă. 

— Da, zise Andy. Amelia a fost cu Tray în noaptea în care a 
murit Crystal? 

— Nu-mi amintesc, întreab-o pe ea. 

— O vom face. A zis vreodată Tray ceva despre cumnata ta? 

— Nu-mi amintesc. Bineînţeles, se cunoşteau, măcar un pic, 
din moment ce amândoi erau vârcolaci. 

— De când ştii despre... vârcolaci? Şi despre ceilalți 
vârcolaci? întrebă Andy ca şi cum nu s-ar fi putut abține. 

— Oh, de ceva vreme, am zis. Mai întâi Sam şi apoi ceilalți. 

— Şi nu ai spus nimănui? întrebă neîncrezător Andy. 

— Bineînţeles că nu, am răspuns. Oamenii cred şi aşa că 
sunt destul de ciudată. În plus, nu era secretul meu ca să-l pot 
împărtăşi. 

Era rândul meu să-i arunc o privire ciudată. 

— Andy, şi tu ştiai. 

După noaptea aceea pe alee, când fusesem atacați de cineva 
care ura vârcolacii, Andy măcar l-a auzit pe Tray în forma sa 
de animal şi apoi l-a văzut gol în forma umană. Cele două 


aspecte ar fi trebuit să-l ducă la imaginea unui vârcolac. 

Andy privi în jos către carnețelul pe care-l scosese din 
buzunar. Nu scrisese nimic pe el. Trase adânc aer în piept. 

— Aşadar, atunci când l-am văzut pe Tray pe alee, abia se 
transformase înapoi? Mă bucur oarecum. Nu mi-am imaginat 
niciodată că eşti genul de femeie care să facă sex în locuri 
publice cu cineva pe care abia îl cunoştea. (Asta m-a surprins; 
întotdeauna m-am gândit că Andy credea ce e mai rău despre 
mine.) Şi câinele de vânătoare care era cu tine? 

— Era Sam, am spus, ridicându-mă să-mi clătesc cana de 
cafea. 

— Dar la bar s-a transformat într-un collie. 

— Câinii collie sunt drăguți, am spus. Şi-a imaginat că vor 
reacționa pozitiv mai mulți oameni. Este forma lui obişnuită. 

Ochii lui Lattesta ieşeau pur şi simplu din orbite. Era genul 
care nu putea să se relaxeze. 

— Să revenim la subiect, zise. 

— Alibiul fratelui tău pare să fie adevărat, zise Andy. Am 
vorbit cu Jason de două sau trei ori, şi am vorbit cu Michele de 
două ori, şi ea susține ferm că a fost cu el tot timpul. Ne-a 
povestit în detaliu ce s-a întâmplat în noaptea aceea. Andy 
zâmbi uşor. Cu prea multe detalii. 

Asta era Michele. Ce-i în guşă, şi-n căpuşă. Şi mama ei era la 
fel. Am fost odată la şcoala de religie de vară, când doamna 
Schubert preda la grupa mea de vârstă. Spune adevărul şi 
alungă diavolul, ne-a sfătuit. Michele punea în practică 
această vorbă, deşi poate nu chiar în felul în care îşi dorise 
mama el. 

— Mă bucur că o crezi, am zis. 

— Am vorbit şi cu Calvin. Andy se sprijini pe coate. Ne-a 
povestit despre Dove şi Crystal. După părerea lui, Jason ştia 
totul despre relația lor. 

— Ştia, am spus, după care mi-am închis gura. Nu aveam să 
vorbesc despre incident, dacă mă puteam abține. 

— Şi am vorbit cu Dove. 

— Bineînţeles. 

— Dove Beck, zise Lattesta, citind de pe notițe. Douăzeci şi 
şase de ani, căsătorit, cu doi copii. 


Din moment ce ştiam toate astea, nu aveam nimic de 
adăugat. 

— Vărul său, Alcee, a insistat să fie de față când vorbim cu 
el, zise Lattesta. Dove spune că a fost acasă toată noaptea, iar 
soția sa confirmă asta. 

— Nu cred că Dove a făcut-o, am spus, şi amândoi au părut 
surprinşi. 

— Dar tu ne-ai dat indiciul că ea şi Dove aveau o relaţie, zise 
Andy. 

M-am înroşit de jenă. 

— Îmi pare rău c-am făcut-o. Detestam ca toţi să se uite la 
Jason ca şi cum erau siguri că el e criminalul, când eu ştiu că 
nu este vinovat. Nu cred că Dove a omorât-o pe Crystal. Nu 
cred că-i păsa atât de mult de ea încât să-i facă asta. 

— Dar poate i-a distrus căsnicia. 

— Cu toate astea, nu ar fi făcut-o. Dove ar fi furios pe el, nu 
pe ea. Şi era gravidă. Dove nu ar ucide o femeie gravidă. 

— Cum poţi fi atât de sigură? 

Pentru că-i pot citi gândurile şi-i pot vedea nevinovăția, m-am 
gândit. Dar vampirii şi vârcolacii erau cei ce ieşiseră la lumină, 
nu eu. Eu cu greu puteam fi numită o creatură supranaturală. 
Eu eram doar o variație umană. 

— Nu cred că există aşa ceva în Dove, am zis. Nu văd. 

— Şi noi ar trebui să acceptăm asta ca probă? întrebă 
Lattesta. 

— Nu-mi pasă ce faceți, am spus, oprindu-mă înainte să-i 
dau o sugestie despre ce poate face cu proba. M-aţi întrebat; 
v-am răspuns. 

— Deci crezi că a fost o crimă din ură? 

Era rândul meu să privesc în jos spre masă. Eu nu aveam un 
carnețel pe care să mâzgălesc, dar voiam să mă gândesc la ce 
eram pe cale să spun. 

— Da, le-am spus hotărât. Cred că a fost o crimă din ură. 
Dar nu ştiu dacă era ceva personal, pentru că Crystal era o 
târfă... sau ceva rasist, pentru că era vârcolac-panteră. Am 
ridicat din umeri. Dacă aud ceva, vă spun. Vreau să rezolvați 
asta. 

— Să auzi ceva? La bar? 


Expresia lui Lattesta era avidă. În sfârşit, o fiinţă umană mă 
vedea ca pe ceva foarte valoros. Norocul meu că avea o căsnicie 
fericită şi că mă considera o ciudată. 

— Da, am zis. S-ar putea să aud ceva la bar. După asta au 
plecat, iar eu am fost bucuroasă să-i văd dispărând. Era ziua 
mea liberă. Am simțit nevoia să fac ceva special azi ca să 
sărbătoresc, din moment ce scăpasem de un moment atât de 
dificil, dar nu m-am putut gândi la nimic. M-am uitat pe 
Weather Channel şi am văzut că temperatura maximă a zilei 
avea să fie înjur de 15*. Am considerat că iarna se sfârşise în 
mod oficial, deşi era încă ianuarie. Urma să mai fie frig, dar 
aveam de gând să mă bucur de ziua asta. 

Mi-am scos şezlongul din magazie şi l-am pus în curtea din 
spate. Mi-am adunat părul într-o coadă de cal, pe care am 
prins-o apoi încă o dată, ca să nu atârne. Mi-am pus cel mai 
mic costum de baie, care era portocaliu strălucitor cu turcoaz. 
M-am dat cu loțiune bronzantă. Am luat un aparat de radio şi 
cartea pe care o citeam şi un prosop şi m-am dus în curte. Da, 
era rece. Da, mi s-a făcut pielea de găină când am simțit 
adierea vântului. Dar asta era întotdeauna o zi fericită în 
calendarul meu, prima zi în care făceam plajă. Aveam de gând 
să mă bucur de ea. Aveam nevoie. 

În fiecare an, mă gândeam la toate motivele pentru care nu ar 
trebui să stau la soare. În fiecare an, îmi treceam în revistă 
calitățile: nu beam, nu fumam, sex făceam foarte rar, deşi îmi 
doream să schimb asta. Dar iubeam soarele, şi azi strălucea pe 
cer. Mai devreme sau mai târziu, aveam să plătesc pentru 
asta, dar rămânea slăbiciunea mea. M-am întrebat dacă 
sângele de zână mă va ajuta să scap de cancerul de piele. Nu: 
mătuşa mea, Linda, a murit de cancer, şi ea avea mai mult 
sânge de zână decât mine. Ei... la naiba. 

M-am întins pe spate, cu ochii închişi, cu ochelarii de soare 
care să lase să treacă lumina la minim. Am oftat fericită, 
ignorând faptul că-mi era cam frig. Am avut grijă să nu mă 
gândesc la multe lucruri: Crystal, zâne misterioase 
răuvoitoare, FBI. După cincisprezece minute, m-am întors pe 
burtă ascultând postul de radio cu muzică country-western, 
din Shreveport, cântând cu voce tare, din când în când, pentru 


că nu era nimeni pe lângă mine care să mă audă. Am o voce 
îngrozitoare. 

— Şe faşi? întrebă o voce chiar lângă urechea mea. 

Nu am mai levitat niciodată, dar cred că am făcut-o atunci, 
ridicându-mă cam la trei centimetri deasupra şezlongului. Am 
şi scâncit. 

— Dumnezeule, am şuierat când am realizat în cele din urmă 
că vocea îi aparținea Dianthei, nepoata parțial-demon a 
avocatului pe jumătate demon, domnul Cataliades. Diantha, 
m-ai speriat, că aproape mi-a sărit inima din piept. 

Diantha râdea în tăcere, corpul ei plat şi suplu zgâlțâindu-se 
uşor. Stătea pe jos, cu picioarele încrucişate şi purta colanți 
roşii din lycra pentru alergat şi un tricou cu model negru cu 
verde. Bascheţii roşii cu şosete galbene îi completau ținuta. 
Avea o nouă cicatrice, una lungă, roşie, neregulată care se 
întindea în jos pe pulpa stângă. 

— Explozia, zise când văzu că mă uitam la ea. 

Diantha îşi schimbase şi culoarea părului; era argintiu 
strălucitor. Dar cicatricea era suficient de urâtă încât să-mi 
capteze atenția. 

— Eşti bine? am întrebat. 

Era simplu să adopti un stil laconic atunci când erai cu 
Diantha, a cărei conversaţie era ca şi cum ai fi citit o 
telegramă. 

— Mai bine, zise, privind şi ea în jos către cicatrice. 

Apoi, ciudațţii ei ochi verzi îi întâlniră pe ai mei. 

— Unchiul meu m-a trimis. 

Asta era preambulul mesajului pe care venise să-l livreze, am 
înțeles, pentru că-l spusese atât de încet şi clar. 

— Ce vrea unchiul tău să-mi spună? 

Stăteam tot pe burtă, sprijinită pe coate. Respirația îmi 
revenise la normal. 

— Spune că zânele se învârt în această lume. Spune să ai 
grijă. Spune că, dacă vor putea, te vor lua şi-ţi vor face rău. 

Diantha clipi. 

— De ce? am întrebat, iar toată plăcerea pe care o aveam că 
stăteam la soare se evaporă într-o clipă. 

Mi s-a făcut frig. Am aruncat o privire agitată prin curte. 


— Străbunicul tău are mulți duşmani, zise Diantha încet şi 
cu grijă. 

— Diantha, ştii de ce are atât de mulți duşmani? Asta nu era 
o întrebare pe care să i-o pot pune bunicului meu, sau cel 
puţin nu-mi adunasem curajul să o fac. 

Diantha mă privi ciudat. 

— Ei sunt de o parte; el e de cealaltă, zise ca şi cum aş fi fost 
cam proastă dacă nu pricepeam asta. L-au prins pe bunicul 
tău. 

— Ei... celelalte zâne l-au ucis pe bunicul meu, Fintan? 

Încuviinţă hotărât. 

— Nu ţi-a spus, zise. 

— Niall? Mi-a spus doar că fiul lui a murit. Diantha izbucni 
într-un hohot de râs. 

— Poţi să zici şi aşa, spuse, şi se îndoi de râs. Tăiat bucăţi! 
Mă izbi peste braț în excesul său de amuzament. 

M-am strâmbat. 

— Scuze, zise. Scuze scuze scuze. 

— Bine, am zis. Lasă-mă un minut. 

Mi-am frecat brațul tare, ca să-mi revin. Cum te aperi dacă 
zâne răuvoitoare sunt pe urmele tale? 

— De cine ar trebui să mă tem? am întrebat. 

— Breandan, zise. Înseamnă ceva; am uitat. 

— Oh. Dar ce înseamnă Niall? 

— Nor, zise Diantha. Toţi oamenii lui Niall au nume inspirate 
din cer. 

— Bine. Deci Breandan e pe urmele mele. Cine e ăsta? 

Diantha clipi. Asta era o conversaţie foarte lungă pentru ea. 

— Inamicul străbunicului tău, explică ea cu grijă, ca şi cum 
aş fi priceput foarte greu. Celălalt prinț al zânelor. 

— De ce te-a trimis domnul Cataliades? 

— Ai făcut tu tot ce-ai putut, zise dintr-o suflare. Ochii săi 
strălucitori, care nu clipeau, se fixară asupra mea şi ea 
încuviință din cap, apoi mă bătu delicat pe mână. 

Făcusem tot ce putusem ca să scot în viață pe toată lumea de 
la Piramidă. Dar nu reuşisem. Era oarecum plăcut să ştiu că 
avocatul îmi aprecia eforturile. Petrecusem o săptămână în 
care fusesem furioasă pe mine pentru că nu am acoperit mai 


repede întregul loc al exploziei. Dacă aş fi fost mai atentă, dacă 
nu m-aş fi lăsat distrasă de restul lucrurilor care se întâmplau 
în jurul meu... 

— Şi, vine şi cecul. 

— Oh, bun! 

Am simțit cum mă înveselesc, în ciuda grijilor cauzate de 
restul mesajului Dianthei. 

— Mi-ai adus cumva o scrisoare sau ceva de genul ăsta? am 
întrebat, sperând la ceva mai multe lămuriri. 

Diantha clătină din cap. Şi ţepii daţi cu gel ai părului său 
argintiu strălucitor îi tremurară pe tot capul, făcând-o să arate 
ca un arici agitat. 

— Unchiul trebuie să rămână neutru, zise clar. Fără hârtii 
fără telefoane fără emailuri. De asta m-a trimis pe mine. 

Cataliades chiar îşi pusese capul la bătaie pentru mine. Nu, 
pusese capul Dianthei. 

— Dacă te prind, Diantha? am întrebat. Ridică un umăr 
osos: 

— Bătaie bună, zise. 

Faţa îi deveni tristă. Deşi nu puteam citi gândurile demonilor 
în acelaşi fel în care le pot citi pe ale oamenilor, orice fraier ar fi 
putut să-şi dea seama că Diantha se gândea la sora ei, 
Gladiola, care murise dintr-o lovitură de sabie a unui vampir. 
Dar, după o secundă, Diantha căpătă o expresie pur şi simplu 
criminală: 

— Îi ard, zise Diantha. 

Mi-am îndreptat spatele şi am ridicat din sprâncene ca să 
arăt că nu înțeleg. 

Diantha îşi întoarse mâna cu palma în sus şi o privi. O mică 
sclipire a unei flăcări se aprinse exact deasupra ei. 

— Nu ştiam că poți face asta, am zis. 

Eram destul de impresionată. M-am gândit că va trebui 
întotdeauna să fiu în aceeaşi tabără cu Diantha. 

— Mică, zise ea, ridicând din umeri. 

Am dedus din asta că Diantha putea face doar o flacără mică, 
nu una mare. Gladiola probabil că fusese luată complet prin 
surpriză de către vampirul care o omorâse, pentru că vampirii 
sunt foarte inflamabili, mai mult decât oamenii. 


— Zânele ard ca vampirii? Clătină din cap. 

— Dar totul arde, zise, cu o voce sigură şi serioasă. Mai 
devreme, mai târziu. 

Mi-am reprimat un fior. 

— Vrei să bei sau să mănânci ceva? am întrebat-o. 

— Nu. 

Se ridică, îşi scutură costumul strălucitor de praf. 

— Tre să plec. 

Mă atinse pe cap şi apoi se întoarse, după care dispăru, 
fugind mai repede decât orice căprioară. 

M-am întins la loc pe şezlong să mă gândesc la toate astea. 
Acum, că Niall mă avertizase, domnul Cataliades mă 
avertizase, şi eu mă simțeam cu adevărat speriată. 

Dar avertizările, deşi venite la timp, nu-mi oferiseră nici o 
informație practică despre cum să mă păzesc împotriva acestei 
amenințări. Se putea materializa oricând, oriunde, din câte îmi 
dădeam eu seama. Puteam presupune că zânele duşmane nu 
vor lua pe sus Merlotte's ca să mă scoată de acolo, din moment 
ce erau atât de secretoase; dar, în afară de asta, nu aveam nici 
o idee despre forma pe care ar fi putut-o lua atacul sau despre 
cum să mă apăr. Uşile încuiate le țineau pe zâne departe? 
Trebuia să le inviți înăuntru, ca pe vampiri? Nu, nu-mi 
aminteam să-i fi spus lui Niall să intre, şi el fusese în casă. 

Ştiam că zânele nu erau limitate la viața de noapte, ca 
vampirii. Ştiam că sunt foarte puternice, la fel de puternice ca 
vampirii. Ştiam că toate creaturile magice care erau chiar zâne 
(spre deosebire de creaturile magice care erau goblini sau elfi) 
erau minunate şi crude; chiar şi vampirii respectau ferocitatea 
zânelor. Zânele mai bătrâne nu trăiau întotdeauna în lumea 
aceasta, aşa cum o făceau Claudine şi Claude; exista un alt loc 
în care se puteau duce, o lume secretă, care se micşora şi pe 
care ele o preferau de departe acesteia: o lume fără fier. Dacă 
îşi puteau limita expunerea la fier, zânele trăiau atât de mult, 
încât pierdeau şirul anilor. Niall, de exemplu, jongla cu sute de 
ani în cronologia conversațţiei sale, într-un mod foarte 
neglijent. Putea descrie un eveniment ca întâmplat cu cinci 
sute de ani în urmă, când un alt eveniment care l-a precedat 
era pomenit ca întâmplat cu două sute de ani în urmă. Pur şi 


simplu nu putea urmări scurgerea timpului, poate parțial din 
cauză că nu-şi petrecea prea multă vreme în lumea noastră. 

Am cercetat în mintea mea şi după alte informaţii. Mai ştiam 
un lucru şi nu puteam crede că îl uitasem nici măcar pe 
moment. Dacă fierul e rău pentru zâne, zeama de lămâie e şi 
mai rea. Sora lui Claude şi a lui Claudine fusese omorâtă cu 
zeamă de lămâie. 

Acum, că mi-am amintit de ei, m-am gândit că ar putea fi de 
folos pentru mine să vorbesc cu Claude şi Claudine. Nu numai 
că erau verii mei, dar Claudine era naşa mea zână, şi se 
presupunea că era obligată oarecum să mă ajute. Trebuia să 
fie la lucru în magazinul unde primea plângeri şi făcea pachete 
şi colecta plăți întârziate. Claude trebuia să fie la clubul de 
striptease pe care-l deținea şi-l conducea acum. El era mai 
uşor de găsit. Am intrat în casă să-i caut numărul de telefon. 
Claude răspunse chiar el. 

— Da, zise el reuşind să cuprindă indiferență, dispreț şi 
plictiseală într-un singur cuvânt. 

— Bună, dragule! am spus veselă. Trebuie să vorbesc față în 
față cu tine. Pot să vin pe la tine sau eşti ocupat? 

— Nu, nu veni încoace! Claude părea aproape alarmat de 
această idee. Ne vedem la mall. 

Gemenii locuiau în Monroe, care avea şi un mall drăguţ. 

— Bine, am zis. Unde şi când? Urmă un moment de tăcere. 

— Claudine poate merge la masă târziu. Ne vedem peste o 
oră şi jumătate în zona restaurantelor, pe la Chick-fil-A10. 

— Ne vedem acolo, am spus, şi Claude a închis. Domnul 
Farmec. Am tras pe mine blugii mei preferați şi un tricou alb 
cu verde. Mi-am periat părul. Ajunsese atât de lung încât mi se 
părea foarte dificil să mă descurc cu el, dar nu mă puteam 
hotări să-l tai. 

De când făcusem de câteva ori schimb de sânge cu Eric, nu 
numai că nu mai răcisem, dar nici măcar nu mai aveam fire 
despicate. În plus, părul meu era mult mai strălucitor şi chiar 
părea mai des. 

Nu eram surprinsă că oamenii cumpărau sânge de vampir de 


10 Lanţ de restaurante fast-food. 


pe piaţa neagră. Mă surprindea doar faptul că oamenii erau 
suficient de fraieri încât să aibă încredere în vânzătorii care 
spuneau că chestia roşie chiar era sânge adevărat de vampir. 
Deseori flacoanele conţineau Sângeadevărat, sau sânge de 
porc, sau chiar sângele scurgătorului. Dacă cumpărătorul 
chiar primea sânge de vampir, era vechi şi îl putea face foarte 
uşor să înnebunească. Nu aş fi mers niciodată la un scurgător 
să cumpăr sânge de vampir. Dar acum, că băusem de mai 
multe ori (şi foarte proaspăt), nici măcar nu mai aveam nevoie 
de fond de ten. Tenul meu era perfect. Mersi, Eric! 

Nu ştiam de ce mă deranjam să mă aranjez atât, pentru că 
nimeni nu avea să se uite de două ori la mine când eram cu 
Claude: aproape doi metri înălțime, păr negru, ondulat, ochi 
căprui, fizicul unui stripper (cu pătrăţele pe abdomen şi tot 
tacâmul) şi cu maxilarele şi pomeţii unei statui renascentiste. 
Din nefericire, avea şi personalitatea unei statui. 

Astăzi, Claude purta pantaloni şi un maiou mulat, pe sub o 
cămaşă verde de mătase, descheiată. Se juca cu o pereche de 
ochelari de soare. Deşi expresiile lui Claude, atunci când nu 
era „pornit", variau de la niciuna la indiferență, astăzi chiar 
părea nervos. Privea zona restaurantelor ca şi cum s-ar fi 
temut că m-a urmărit cineva, şi nu s-a relaxat când m-am 
aşezat pe un scaun la masa lui. Avea o cană Chick-fil-A în față, 
dar nu-şi luase nimic de mâncare, aşa că nu am făcut-o nici 
eu. 

— Verişoară, zise, eşti bine? 

Nici măcar nu se strădui să pară sincer, dar cel puţin 
spusese cuvintele potrivite. Claude devenise oarecum mai 
politicos când aflase că străbunicul meu era bunicul lui, dar 
nu uitase niciodată că eram (în cea mai mare parte) umană. 
Claude disprețuia oamenii, aşa cum o făceau majoritatea 
zânelor, dar era categoric topit să se culce cu oameni, atâta 
vreme cât aceştia trebuiau să se bărbierească. 

— Da, mulțumesc, Claude. A trecut ceva vreme. 

— De când ne-am întâlnit? Da. Şi asta era suficient pentru 
el. 

— Cu ce te pot ajuta? Ah, uite-o şi pe Claudine. Claudine 
purta un costum maro cu nasturi mari aurii şi o bluză maro cu 


dungi crem şi maro-gălbui. La serviciu se îmbrăca foarte 
conservator şi am observat că, deşi ţinuta îi venea perfect, ceva 
din croiala ei o făcea să pară mai puţin suplă. Era geamănă cu 
Claude; mai avuseseră o soră — fuseseră tripleți —, Claudette, 
dar Claudette fusese ucisă. Cred că, dacă rămân doi din trei, îi 
numeşti gemeni pe cei rămaşi. Claudine era la fel de înaltă ca 
şi Claude, iar când se aplecă să-l sărute pe obraz, părul lor 
(exact de aceeaşi nuanţă) se amestecă într-o cascadă de bucle 
negre. Mă sărută şi pe mine. M-am întrebat dacă tuturor 
creaturilor magice le place la fel de mult contactul fizic ca 
zânelor. Vara mea avea o tavă plină cu mâncare: cartofi prăjiți, 
bucățele de pui, un fel de desert şi o băutură răcoritoare cu 
mult zahăr. 

— Ce fel de necazuri are Niall? am întrebat, trecând direct la 
subiect. Ce fel de duşmani are? Sunt tot zâne? Sau sunt un alt 
fel de creaturi magice? 

Urmă un moment de tăcere, în care Claude şi Claudine îşi 
dădură seama de dispoziția mea nu tocmai plăcută. Nu fură 
deloc surprinşi de întrebările inele, ceea ce mi se păru 
semnificativ. 

— Inamicii noştri sunt zâne, zise Claudine. Celelalte creaturi 
magice nu se amestecă în politica noastră, de regulă, deşi cu 
toții suntem variaţii ale aceleiaşi specii — aşa cum pigmeii, 
caucazienii şi asiaticii sunt variaţii ale rasei umane. 

Părea tristă. 

— Ne tot împuţinăm, cu toții. 

Rupse pliculețul de ketchup şi-l turnă pe tot peste cartofi. Îşi 
îndesă în gură trei cartofi odată. Uau, ce foame! 

— Ne-ar lua ore întregi ca să-ți explicăm tot arborele 
genealogic, zise Claude, dar nu mă subaprecia. Era o simplă 
constatare. Venim dintr-o descendență a zânelor care pretinde 
domnia asupra cerurilor. Bunicul nostru, străbunicul tău, 
este unul dintre puţinii membri supraviețuitori ai familiei 
noastre regale. 

— E un prinț, am spus, pentru că ăsta era unul dintre 
puţinele lucruri pe care le ştiam. 


Făt-Frumos. Prințul Vaillant!!. Prințul Oraşului!?. Titlul 
avea o mare greutate. 

— Da. Mai există un prinț, Breandan. Claude îl pronunţă 
Bren-DAWNI!3. Diantha îl pomenise pe Breandan. 

— Este fiul fratelui mai în vârstă al lui Niall, Rogan. Rogan 
pretinde domnia asupra mării, şi de aici influența sa se întinde 
asupra tuturor apelor. Rogan a mers de curând pe tărâmurile 
verii. 

— A murit, traduse Claudine, înainte să ia o înghițitură de 
pui. 

Claude ridică din umeri. 

— Da, Rogan a murit. Era singurul care-l putea ţine în frâu 
pe Breandan. Şi ar trebui să ştii, Breandan este cel care... 

Dar Claude se opri în mijlocul frazei, pentru că sora lui îi 
puse o mână pe braț. O femeie care-i dădea băiețelului ei să 
mănânce cartofi prăjiți se uită curioasă la noi, gestul brusc 
făcut de Claudine atrăgându-i atenţia. Claudine îi aruncă lui 
Claude o privire care l-ar fi putut jupui de viu. Acesta înțelese, 
îşi scoase mâna din strânsoarea ei şi începu din nou să 
vorbească. 

— Breandan nu este deloc de acord cu Niall în ceea ce 
priveşte deciziile. El... 

Gemenii se priviră. În cele din urmă, Claudine încuviinţă. 

— Breandan crede că toți oamenii cu sânge de zână ar trebui 
eliminați. El crede că, de fiecare dată când unul dintre noi se 
împerechează cu oameni, pierdem ceva din magia noastră. 

Mi-am dres vocea, încercând să scap de nodul care mi se 
pusese în gât din cauza fricii. 

— Aşadar, Breandan e duşman. Mai sunt alți membri ai 
familiei regale de partea lui Niall? am întrebat cu vocea 
sugrumată. 

— Un sub-prinţ. Titlul său nu se poate traduce, zise Claude. 


11 Referire la o serie de benzi desenate create de Hal Foster, sau la 
adaptările ei cinematografice. 

12 Referire la un film din 1981 despre un polițist din NY care alege 
să demaşte corupţia, în regia lui Sidney Lumeţ. 

Tatăl nostru, Dillon, fiul lui Niall şi al primei lui soţii, Branna. 
Mama noastră e Binne. I Dacă Niall trece pe tărâmurile verii, 
Dillon îi va lua locul ca prinț. Dar, bineînţeles, trebuie să 
aştepte. 

Numele îmi erau necunoscute. Primul suna aproape ca 
Dylan, al doilea părea BEE-nah!. 

— Spune-le pe litere, te rog, i-am cerut. Iar Claudine silabisi: 
— B-I-N-N-E. D-I-L-L-O-N. Niall nu a fost fericit cu Branna şi 
i-a luat mult timp ca să-l iubească pe tatăl nostru, Dillon. 
Favoriţii lui Niall au fost fiii săi semiumani. 

Îmi zâmbi ca să mă asigure, bănuiesc, că nu avea nimic cu 
oamenii. 

Niall îmi spusese la un moment dat că eram singura lui rudă 
în viață. Dar asta nu era adevărat. Niall era categoric condus 
de sentimente, nu de fapte. Trebuia să țin minte asta. Spre 
uşurarea mea, Claude şi Claudine nu păreau să mă considere 
vinovată pentru lipsa de imparțialitate a lui Niall. 

— Şi cine e de partea lui Breandan? am întrebat. 

— Dermot, zise Claudine. Se uită la mine întrebătoare. 

Ştiam numele. M-am străduit să-mi amintesc unde l-am mai 
auzit. 

— Este fratele bunicului meu, Fintan, am spus încet. Este 
celălalt fiu pe care Niall l-a avut cu Einin. Dar el e pe jumătate 
uman. Einin fusese o femeie sedusă de Niall cu secole în urmă. 
(Crezuse că e un înger, asta ca să vă dați seama cam cât de 
bine arată zânele atunci când nu au nevoie să arate uman.) 
Unchiul meu pe jumătate uman încerca să-şi omoare tatăl? 

— Ţi-a spus Niall că Fintan şi Dermot erau gemeni? întrebă 
Claude. 

— Nu, am spus uimită. 

— Dermot era mai mare cu câteva minute. Gemeni, dar nu 
identici, înţelegi, zise. Îi plăcea ignoranţa mea. Erau... Se opri 
părând încurcat. Nu ştiu termenul corect, zise. 

— Bivitelini. Bine, interesant, şi? 

— De fapt, zise Claudine, privind în jos, foarte atentă, către 
bucăţile de pui din farfurie, fratele tău, Jason, este bucăţică 


14 Bee -albină (engl.). 


ruptă Dermot. 

— Vrei să spui că... Ce vrei să zici? 

Eram gata să explodez, imediat ce aflam de ce. 

— Îţi spunem doar că de-asta Niall a avut tendinţa să îţi 
acorde mai multă atenţie decât fratelui tău, zise Claude. Niall 
îl iubea pe Fintan, dar Dermot îl provoca pe Niall de câte ori 
avea ocazia. S-a răzvrătit în mod deschis față de bunicul 
nostru şi i-a declarat loialitate lui Breandan, deşi Breandan îl 
disprețuieşte. Pe lângă asemănarea fizică a lui Dermot cu 
Jason, care este doar un amestec de gene, Dermot este şi un 
nemernic, ca Jason. Acum înţelegi de ce Niall nu se declară 
rudă cu fratele tău. 

Un moment, mi-a părut rău pentru Jason, până când 
bunul-simț m-a trezit la realitate. 

— Aşadar, Niall mai are duşmani pe lângă Breandan şi 
Dermot? 

— Au propriii lor adepți şi asociați, inclusiv câţiva asasini. 

— Dar tatăl şi mama voastră sunt de partea lui Niall? 

— Da. Şi mai sunt, bineînţeles, şi alții. Toţi cei ai cerurilor. 

— Deci trebuie să fiu atentă la orice zâne care apar, şi 
acestea m-ar putea ataca pentru că sunt rudă cu Niall. 

— Da. Lumea creaturilor magice e prea periculoasă. Mai ales 
acum. Ăsta este unul dintre motivele pentru care noi trăim în 
lumea umană. 

Claude se uită la Claudine care înfuleca bucăţelele de pui ca 
şi cum ar fi fost lihnită. 

Claudine înghiţi, se şterse la gură cu şervețelul şi zise: 

— Cel mai important lucru. 

Băgă în gură o altă bucată şi-i aruncă o privire lui Claude, 
îndemnându-l astfel să continue. 

— Dacă vezi pe cineva care seamănă cu fratele tău, dar nu 
€..., zise Claude. 

Claudine înghiți. 

— Fugi mâncând pământul, mă sfătui ea. 


CAPITOLUL 9 


AM condus spre casa mai confuză decât fusesem vreodată. 
Deşi îmi iubeam străbunicul... şi eram gata să-l iubesc şi mai 
mult, şi voiam să-l sprijin până-n pânzele albe pentru că eram 
rude... tot nu ştiam cum puteam să lupt în acest război sau 
cum să-l evit. Zânele nu vor să fie descoperite de oameni şi nu 
vor fi niciodată. Nu sunt ca vârcolacii sau ca vampirii, care vor 
să împartă planeta cu noi. Existau mult mai puţine motive 
pentru zâne să urmeze regulile şi principiile noastre. Puteau 
face ce voiau şi apoi să dispară în lumea lor secretă. 

Pentru a mia oară, mi-am dorit să fi avut un străbunic 
normal în locul acestui neverosimil, glorios şi deloc comod 
prinț al zânelor. 

Apoi m-am ruşinat în sinea mea. Ar fi trebuit să fiu fericită 
pentru ce primisem. Speram că Dumnezeu nu observase lipsa 
mea de apreciere. 

Avusesem deja o zi plină şi era abia două. Se pare că nu era o 
zi liberă obişnuită. De obicei, spălam rufe, făceam curățenie, 
mergeam la cumpărături, citeam, plăteam facturi... Dar azi era 
atât de frumos, încât doream să stau afară. Doream să fac ceva 
care să mă lase în acelaşi timp să mă gândesc. Aveam o 
mulțime de lucruri de rumegat. 

Am aruncat o privire spre straturile de flori din jurul casei şi 
m-am hotărât să le plivesc. Asta era sarcina care-mi plăcea cel 
mai puțin, poate unde era cea care-mi era încredințată cel mai 
des când eram copil. Bunica credea că trebuie să fim puşi la 
treabă. În amintirea ei, încercam să menţin grădina în ordine, 
iar acum am oftat şi mi-am pus în gând să fac asta. Aveam să 
încep cu stratul de lângă alee, în partea de sud a casei. 

M-am dus la magazia de tablă în care se aflau uneltele, 
ultima dintre magaziile care serviseră generațiilor familiei 
Stackhouse, de când aceasta se instalase aici. Am deschis uşa 
cu familiarul amestec de sentimente de plăcere şi oroare, 


pentru că într-o bună zi avea să trebuiască să muncesc serios 
să fac ordine în interior. Încă mai aveam săpăliga bunicii mele; 
nu se ştia cine o folosise înaintea ei. Era veche, dar fusese atât 
de bine îngrijită, încât era mai bună decât orice substitut 
modern. Am păşit în umbra magaziei şi mi-am găsit mănuşile 
de grădinărit şi săpăliga. 

Văzusem la Antiques Roadshow!5 că erau oameni care 
colecționau diverse unelte vechi ce se găseau pe la ferme. 
Magazia asta ar fi fost o adevărată peşteră a lui Aladin pentru 
un astfel de colecționar. Familia mea nu credea în aruncatul 
lucrurilor dacă încă mai puteau fi folosite. Deşi plină până la 
refuz, magazia era încă ordonată, pentru că acesta fusese 
stilul bunicului meu. Când am venit să stau cu el şi cu bunica, 
stabilise un loc pentru fiecare unealtă pe care o foloseam cu 
toții. Acolo voia să fie pusă de fiecare dată după ce era folosită, 
şi tot acolo era ţinută şi acum. Săpăliga era probabil cea mai 
veche unealtă din magazie. Era grea, ascuţită şi mai îngustă 
decât variantele ei moderne, dar forma ei era familiară 
mâinilor mele. 

Dacă ar fi fost într-adevăr primăvară, mi-aş fi pus din nou 
costumul de baie ca să combin munca şi plăcerea. Dar, deşi 
soarele încă mai strălucea, nu mai eram într-o dispoziție prea 
bună, lipsită de griji. Mi-am pus mănugşile de grădinărit pentru 
că nu voiam să-mi distrug unghiile. Unele dintre buruienile 
astea se scot foarte greu. Una crescuse pe o tulpină groasă, 
cărnoasă, şi avea vârfurile frunzelor ascuţite. Dacă o lăsai să 
crească suficient de mult, înflorea. Era foarte urâtă şi ţepoasă 
şi trebuia scoasă din rădăcini. Erau destule din astea crescute 
printre straturile de canna indica. 

Bunica ar fi făcut un atac. 

M-am ghemuit şi m-am pus pe treabă. Cu mâna dreaptă am 
înfipt săpăliga în pământul moale al stratului de flori, 
dezgolind rădăcinile buruienii şi am tras-o în sus cu mâna 
stângă. Am scuturat tulpina ca să dau jos pământul de pe 
rădăcini şi am pus-o deoparte. Înainte să încep treaba, 


15 Reality show lansat în 1996, în care experți şi colecționari 
evaluează diferite obiecte. 


adusesem un radio pe veranda din spate. În scurt timp, 
cântam cu Leann Rimes!16. Am început să mă simt ceva mai 
calmă. În câteva minute, aveam o grămadă de buruieni scoase 
şi eram mândră de mine. 

Dacă nu ar fi vorbit, s-ar fi terminat totul altfel. Dar, din 
moment ce era foarte plin de el, trebuia să deschidă gura. 
Mândria lui mi-a salvat viața. 

A mai ales şi nişte cuvinte deloc recomandate. Să spui: „îmi 
va face plăcere să te omor pentru stăpânul meu" nu e un mod 
să te prezinți. 

Am reflexe bune şi am ţâşnit din poziția mea ghemuită cu 
săpăliga în mână şi am îndreptat-o în sus către stomacul 
intrusului. A intrat ca şi cum ar fi fost proiectată să fie o armă 
de omorât zâne. 

Şi exact asta s-a dovedit a fi, pentru că era de fier, iar el era 
zână. 

Am sărit înapoi şi am căzut în genunchi, încă ținând săpăliga 
în mână şi aşteptând să văd ce avea de gând să facă. Se uita cu 
o expresie de uimire absolută în jos la sângele care se scurgea 
printre degete, ca şi cum nu i-ar fi venit să creadă că îi 
stricasem costumul. Apoi se uită la mine, cu ochii săi uriaşi, 
de un albastru-deschis, iar pe fața lui se putea citi o mare 
mirare, ca şi cum m-ar fi întrebat dacă îi făcusem într-adevăr 
aşa ceva, dacă nu era vreo greşeală. 

Am început să urc cu spatele treptele verandei, neluându-mi 
ochii de la el, dar nu mai reprezenta de mult o ameninţare. În 
timp ce mă întindeam să deschid plasa de protecţie, aşa-zisul 
meu ucigaş se prăbuşi la pământ, încă arătând foarte 
surprins. 

M-am retras în casă şi am încuiat uşa. Apoi am mers cu 
picioarele tremurând spre fereastra de deasupra chiuvetei şi 
m-am uitat afară, aplecându-mă peste chiuvetă cât de mult 
am putut. Din unghiul ăsta puteam vedea doar o parte din 
corpul prăbuşit. 

— Bine, am zis tare. Bine. 

Se părea că e mort. Totul s-a întâmplat atât de repede. 


16 Cântăreață de muzică country. 


Am dat să iau telefonul fix de pe perete, am observat cât de 
tare îmi tremurau mâinile, şi am zărit telefonul mobil pe blatul 
de bucătărie, unde-l pusesem la încărcat. Din moment ce era 
un moment critic şi era neapărată nevoie de marele şef de trib, 
am apăsat pe apelare rapidă pentru marele număr secret al 
străbunicului meu. M-am gândit că situația era potrivită. O 
voce masculină, dar nu a lui Niall, răspunse. 

— Da? zise vocea pe un ton precaut. 

— Ah, Niall este acolo? 

— Pot să dau de el. Cu ce vă pot ajuta? Calm, mi-am spus. 
Calm. 

— Aţi putea să-i spuneți, vă rog, că am omorât o zână şi că 
acum zace în curtea mea şi nu ştiu ce să fac cu trupul? 

Urmă un moment de tăcere. 

— Da, o să-i spun asta. 

— Puteţi s-o faceți repede? Pentru că sunt singură şi cam 
speriată. 

— Da. Repede. 

— Şi o să vină cineva? 

La naiba, chiar păream plângăcioasă. M-am adunat. 

— Adică vreau să zic că aş putea să-l pun în portbagajul 
maşinii, cred, sau aş putea să-l chem pe şerif. 

Voiam să-l impresionez pe necunoscut arătându-i că nu 
eram complet neajutorată. 

— Dar e toată povestea asta cu voi care vreți să păstraţi 
secretul, iar el nu părea să aibă o armă, şi, evident, nu pot 
demonstra că tipul ăsta a spus că s-ar bucura să mă omoare. 

— Tu... ai omorât o zână. 

— Asta am spus. Mai devreme. 

Domnul Pricepe-greu. M-am uitat din nou pe fereastră. 

— Da, tot nu mişcă. E mort de-a binelea. 

De data asta tăcerea dură atât de mult, încât m-am gândit că 
probabil îmi pierdusem cunoştinţa şi am ratat ceva. Am zis: 

— Îmi pare rău...? 

— Chiar îţi pare? O să venim foarte repede. Şi a închis. 

Nu puteam să nu mă uit şi nu puteam să mă uit. Mai 
văzusem morți şi înainte, atât oameni cât şi ființa 
supranaturale. Şi, din noaptea în care-l întâlnisem pe Bill 


Compton la Merlotte's, văzusem mai multe cadavre decât îmi 
dorisem. Nu că ar fi fost vina lui Bill, bineînțeles. 

Mi se făcuse pielea de găină. 

În câteva minute, Niall şi o altă zână ieşiră din pădure. 
Trebuie să fie vreun fel de portal acolo. Poate fuseseră 
teleportaţi. Şi poate eu nu judecam prea limpede. 

Cele două zâne se opriră când văzură cadavrul şi apoi 
schimbară câteva cuvinte. Păreau uimiți. Dar nu erau speriați 
şi nu se purtau ca şi cum s-ar fi aşteptat ca tipul să se ridice şi 
să lupte, aşa că m-am târât spre veranda din spate şi spre 
plasa de protecție. 

Ştiau că sunt acolo, dar continuară să studieze cadavrul. 
Străbunicul meu îşi ridică braţul, iar eu m-am strecurat pe 
sub el. Mă trase la piept, iar când am privit în sus am văzut că 

zâmbea. 

Bine, asta era neaşteptat. 

— Eşti o mândrie pentru familia noastră. Mi-ai ucis 
duşmanul, zise. Am avut dreptate în legătură cu oamenii. 

Părea mândru nevoie mare. 

— Ăsta e un lucru bun? 

Cealaltă zână râse şi se uită la mine pentru prima dată. Avea 
părul de culoarea caramelului, iar ochii îi erau la fel ca părul, 
ceea ce pentru mine era ciudat şi surprindea în mod neplăcut 
- deşi, ca toate zânele, era minunat. A trebuit să-mi înăbuş un 
oftat. Între vampiri şi zâne eram condamnată să fiu o oarecare. 

— Eu sunt Dillon, se prezentă el. 

— Oh, tatăl lui Claudine. Mă bucur să vă cunosc. Cred că şi 
numele dumneavoastră înseamnă ceva? am zis. 

— Fulger, zise el, şi-mi oferi un zâmbet încântător. 

— Cine e ăsta? am întrebat făcând un semn cu capul spre 
cadavru. 

— El a fost Murray, zise Niall. Era un prieten apropiat al 
nepotului meu, Breandan. 

Murry părea foarte tânăr; în ochii oamenilor arăta probabil 
de optsprezece ani. 

— Spunea că abia aşteaptă să mă omoare. 

— Dar în loc de asta, l-ai omorât tu pe el. Cum ai făcut? 
întrebă Dillon ca şi cum ar fi întrebat cum am întins un aluat 


fraged. 

— Cu săpăliga bunicii mele, am spus. De fapt, se afla în 
familia mea de multă vreme. Nu că am avea vreo pasiune să 
adunăm unelte de grădină sau ceva de genul ăsta; dar că e 
bună şi nu a fost nevoie să cumpărăm alta. 

Vorbeam aiurea. 

Amândoi se uitau la mine. Nu-mi dădeam seama dacă 
credeau că sunt nebună sau altceva. 

— Ai putea să ne arăţi această unealtă de grădină? întrebă 
Niall. 

— Sigur. Vreţi nişte ceai sau altceva? Cred că mai am nişte 
pepsi şi limonada. 

Nu, nu, nu limonada! Or să moară! 

— Scuzațţi, uitaţi de limonada. Ceai? 

— Nu, răspunse Niall destul de blând. Cred că nu acum. 

Dădusem drumul săpăligii însângerate printre flori. Când 
am ridicat-o şi m-am apropiat de ei, Dillon tresări. 

— Fier! zise. 

— Nu ai mănuşile, îi spuse Niall fiului său, cu reproş, şi luă 
săpăliga din mâna mea. 

Mâinile îi erau acoperite de substanța transparentă, flexibilă, 
produsă în fabricile deținute de zâne. Acoperite de această 
substanță, zânele puteau merge în lumea oamenilor cu o 
oarecare siguranță că nu vor fi otrăvite. 

Dillon păru că regretă. 

— Nu, iartă-mă, tată. 

Niall clătină din cap ca şi cum ar fi fost dezamăgit de Dillon, 
dar atenţia îi era atrasă de săpăliga. Era probabil pregătit să 
manevreze ceva care ar fi putut fi otrăvitor pentru el şi am 
observat că-l manevra cu multă grijă. 

— A intrat în el foarte uşor, am spus, şi a trebuit să mă lupt 
cu un brusc val de greață. Nu ştiu de ce. E ascuțit, dar nu 
chiar atât de ascuțit. 

— Fierul intră în carnea noastră ca un cuțit fierbinte în unt, 
îmi explică Niall. 

— Au. 

Cel puțin ştiam că nu devenisem brusc extraordinar de 
puternică. 


— Te-a luat prin surprindere? întrebă Dillon. Deşi nu avea 
ridurile fine, fine care-l făceau pe străbunicul meu chiar mai 
frumos, Dillon părea doar puţin mai tânăr decât Niall, ceea ce 
făcea ca relaţia lor să fie şi mai ciudată. Dar când am privit din 
nou în jos, la cadavru, m-am întors în prezent. 

— Cu siguranță m-a surprins. Eu doar lucram plivind 
stratul de flori, iar apoi el stătea acolo, spunând că abia 
aşteaptă să mă omoare. Nu i-am făcut niciodată nimic. Şi m-a 
speriat aşa de tare, că m-am repezit cu săpăliga şi l-am nimerit 
în stomac. 

Din nou, m-am luptat cu tendința propriului meu stomac de 
a se revolta. 

— A mai zis ceva? încercă străbunicul meu să mă întrebe ca 
din întâmplare, dar părea destul de interesat de răspunsul 
meu. 

— Nu, domnule, am zis. Părea oarecum surprins, şi apoi el... 
el a murit. 

Am mers spre trepte şi m-am aşezat imediat. 

— Nu pot chiar să zic că mă simt vinovată, am spus într-un 
torent de cuvinte. Doar că el încerca să mă omoare şi era 
bucuros de asta, iar eu nu i-am făcut nimic. Nu ştiam nimic 
despre el şi acum e mort. 

Dillon îngenunche în fața mea. Mă privi direct în ochi. Nu 
părea chiar amabil, dar părea mai puţin detaşat. 

— Era duşmanul tău, şi acum e mort, zise. Ăsta este un 
motiv de bucurie. 

— Nu chiar, am zis. Nu ştiam cum să explic. 

— Eşti creştină, zise, ca şi cum ar fi descoperit că eram 
hermafrodită sau vegetariană. 

— Sunt una foarte rea, am spus repede. Buzele i se strânseră 
şi am văzut că se străduia din răsputeri să nu râdă. Nu mă 
simțisem niciodată mai puţin veselă decât atunci, cu bărbatul 
pe care-l ucisesem zăcând la un metru de mine. M-am întrebat 
câți ani avea Murray, şi acum era prăbuşit lipsit de viață, 
pătându-mi pietrişul cu sângele. Stai puţin! N-o mai făcea. Se 
transforma în... praf. Nu avea nimic din procesul treptat de 
sfărâmare a unui vampir; era mai degrabă ca şi cum cineva 
l-ar fi şters pe Murray. 


— Ţi-e frig? întrebă Niall. 

Nu părea să creadă că dispariția unor părți din corp era ceva 
neobişnuit. 

— Nu, domnule. Sunt doar supărată. Vreau să zic, făceam 
plajă şi apoi m-am dus să-i văd pe Claude şi pe Claudine, şi 
acum, iată-mă. 

Nu-mi puteam lua ochii de la dispariţia treptată a trupului. 

— Ai stat la soare şi ai grădinărit. Noi iubim soarele şi cerul, 
zise ca şi cum asta era o dovadă că aveam o relaţie specială cu 
ramura zânelor din familia mea. 

Îmi zâmbi. Era atât de frumos. Mă simțeam ca o adolescentă 
când eram în preajma lui, o adolescentă cu acnee, care nu 
scăpase încă de rotunjimile copilăriei. Acum mă simțeam ca o 
adolescentă ucigaşă. 

— O să-i adunați... cenuşa? am întrebat. M-am ridicat 
încercând să par plină de energie şi hotărâtă. Acţiunea avea să 
mă facă să mă simt mai puțin mizerabilă. 

Două perechi de ochi străini mă priveau fără să înțeleagă. 

— De ce? întrebă Dillon. 

— Ca să o îngropaţi. Părură îngroziți. 

— Nu, nu în pământ, zise Niall încercând să pară mai puțin 
revoltat decât era. Noi nu procedăm aşa. 

— Atunci ce o să faceți cu ea? 

Se adunase o grămăjoară de praf strălucitor pe aleea mea, şi 
încă îi mai rămăsese trunchiul. 

— Nu vreau să fiu insistentă, dar Amelia ar putea veni 
oricând acasă. Nu primesc mulți alți vizitatori, dar mai vin 
persoana ciudată de la UPS şi cel care citeşte contoarele. 

Dillon se uita la străbunicul meu ca şi cum aş fi început 
brusc să vorbesc în japoneză. Niall îl lămuri: 

— Sookie mai stă cu o femeie în casă, iar această femeie s-ar 
putea întoarce oricând. 

— O să mai vină şi alții după mine? am întrebat, distrasă de 
la întrebarea mea. 

— Posibil, zise Niall. Fintan te-a protejat mai bine decât o fac 
eu, Sookie. El te-a apărat chiar şi de mine, iar eu vreau doar să 
te iubesc. Dar el nu mi-a spus unde erai. 

Niall păru trist şi tracasat şi obosit pentru prima dată de 


când îl cunoscusem. 

— Am încercat să te țin departe de asta. Mi-am dorit doar să 
te întâlnesc înainte să mă omoare, şi am făcut aranjamentele 
prin vampir, pentru ca mişcările mele să treacă neobservate, 
dar aranjând acea întâlnire te-am pus în pericol. Poţi să ai 
încredere în fiul meu, Dillon. 

Puse mâna pe umărul zânei mai tinere. 

— Dacă el îți aduce un mesaj, să fii sigură că este de la mine. 

Dillon zâmbi fermecător, arătându-şi dinții supranatural de 
albi şi ascuțiți. Bine, era înspăimântător, chiar dacă era tatăl 
lui Claude şi al lui Claudine. 

— Ne auzim curând, zise Niall, aplecându-se ca să mă sărute 
pe obraz. 

Părul fin, strălucitor, deschis la culoare se lipi de obrazul 
meu. Mirosea atât de bine; aşa miros zânele. 

— Îmi pare rău, Sookie, zise. Am crezut că-i pot obliga să 
accepte... ei bine, nu am putut. 

Ochii săi verzi străluceau de tensiune şi regret. 

— Ai... da, furtun! Am putea aduna majoritatea prafului, dar 
cred că ar fi mult mai simplu dacă l-ai împrăştia. 

Mă îmbrăţişa, iar Dillon mă salută amuzat. Cei doi făcură 
câţiva paşi către copaci, şi apoi pur şi simplu dispărură în 
tufişuri, aşa cum fac căprioarele atunci când le întâlneşti în 
pădure. 

Aşadar, asta era. Rămăsesem în curtea mea însorită, 
singură, cu o grămadă măricică de praf strălucitor sub forma 
unui corp întins pe pietriş. 

Am mai notat ceva pe lista lucrurilor ciudate pe care le 
făcusem în ziua aceea. Am stat de vorbă cu poliția, am făcut 
plajă, am mers la mall cu nişte zâne, am plivit şi am ucis pe 
cineva. Acum era timpul să elimin corpul transformat în praf. 
Şi ziua încă nu se terminase. 

Am pornit robinetul, am descolăcit furtunul suficient încât 
să poată ajunge în zona vizată şi l-am reglat astfel ca apa să 
nimerească praful de zână. 

Aveam un sentiment ciudat, ca şi cum aş fi ieşit din propriul 
corp. 

— Ai crede că ar fi trebuit să mă obişnuiesc, am spus cu voce 


tare, uimindu-mă şi mai mult. 

Nu voiam să fac socoteala oamenilor pe care-i omorâsem, 
deşi, din punct de vedere tehnic, majoritatea lor nu erau 
oameni. Acum doi ani (poate chiar mai puţin dacă număram 
lunile), nu ridicasem nici măcar un deget asupra vreunei alte 
persoane la mânie, dacă nu punem la socoteală faza când l-am 
lovit pe Jason în stomac cu o bâtă de baseball din plastic, 
după ce smulsese părul păpugşii mele Bărbie. 

M-am adunat rapid. Faptul era consumat. Nu exista cale de 
întoarcere. 

Am oprit duza furtunului şi apoi apa de la robinet. 

În lumina care scădea, era greu de văzut, dar am crezut că 
am împrăştiat praful destul de bine. 

— Dar nu şi din memoria mea, am spus cu seriozitate. 

Apoi a trebuit să râd şi asta a sunat oarecum nebuneşte. 
Stăteam în curtea mea din spate împrăştiind praf de zână şi 
făcându-mi declarații melodramatice. Mai aveam puţin şi 
ajungeam la monologul lui Hamlet, pe care-l învățasem la 
şcoală. 

După-amiaza mă trezise brusc la realitate, la una urâtă. 

Mi-am muşcat buza de jos. Acum, că trecusem de euforia de 
a avea o rudă în viaţă, trebuia să mă obişnuiesc cu faptul că 
modul de a se purta al lui Niall era încântător (în majoritatea 
cazurilor), dar imprevizibil. După cum singur recunoscuse, mă 
pusese neintenționat în pericol. Poate ar fi trebuit să mă întreb 
înainte de asta cum fusese bunicul meu, Fintan. Niall îmi 
spusese că veghease asupra mea fără să se arate vreodată, o 
imagine care îți dădea fiori, dar era înduioşătoare. Niall îți 
dădea şi el fiori şi te înduioşa. Unchiul Dillon doar îți dădea 
fiori. 

Temperatura scădea odată cu lăsarea întunericului, iar eu 
tremuram deja când am intrat în casă. Furtunul putea să 
îngheţe în noaptea asta, dar pur şi simplu nu îmi păsa de el. 
Erau rufe în uscător şi trebuia să mănânc ceva din moment ce 
ratasem prânzul la mall. Se apropia ora cinei. Trebuia să-mi 
concentrez atenția supra lucrurilor mărunte. 

Amelia sună în timp ce eu împătuream rufele, îmi spuse că 
se pregătea să plece de la muncă şi că urma să se întâlnească 


cu Tray, să cineze împreună şi să vadă un film. Mă întrebă 
dacă voiam să merg şi eu, dar am spus că eram ocupată. 
Amelia şi Tray nu aveau nevoie de o a treia persoană după ei, 
iar eu nu voiam să mă simt în plus. 

Ar fi fost plăcut să nu fiu singură. Dar ce aş fi putut spune 
într-o conversație? Uau, săpăliga i-a intrat în burtă ca şi cum ar 
fi fost din jeleu. 

M-am cutremurat şi am încercat să mă gândesc ce aveam de 
făcut în continuare. Aveam nevoie de un tovarăş care să nu mă 
critice. Îmi lipsea motanul căruia noi îi spusesem Bob (deşi nu 
se născuse pisică şi acum nici nu mai era sub formă de 
animal). Poate îmi luam o altă pisică, una adevărată. Nu era 
prima dată când mă gândeam să merg la adăpostul de 
animale. Mai bine aşteptam ca mai întâi să se potolească criza 
zânelor. Nu avea nici un rost să iau un animal de casă dacă 
exista pericolul ca eu să fiu răpită sau omorâtă în orice 
moment. Nu ar fi fost corect față de animal. M-am surprins 
chicotind şi am ştiut că asta nu poate fi de bine. 

Era momentul să încetez cu gândurile deprimante şi să fac 
ceva. Mai întâi, o să curăț săpăliga şi am s-o pun deoparte. Am 
dus-o la chiuveta din bucătărie şi am frecat-o şi am clătit-o. 
Fierul lipsit de strălucire părea să fi primit un nou luciu, ca un 
tufiş care fusese udat după secetă. Am ţinut-o în lumină şi 
m-am holbat la bătrâna unealtă. M-am scuturat. 

Bine, asta chiar fusese o comparaţie neinspirată. Am alungat 
ideea şi am frecat în continuare. Când am crezut că săpăliga 
era fără pată, am clătit-o şi am uscat-o din nou. Apoi m-am 
îndreptat rapid spre uşa din spate şi prin întuneric am mers la 
magazie, ca să agăț afurisita de unealtă acolo unde-i era locul. 

M-am întrebat dacă nu puteam lua o săpăliga nouă şi ieftină 
de la Wal-Mart. Nu eram sigură că o voi putea folosi pe cea 
veche data viitoare când o să-mi treacă prin minte să mut nişte 
bulbi de narcise. M-aş fi simţit ca şi cum aş fi folosit o armă ca 
să scot cuie. Am ezitat, cu mâna întinsă, pregătindu-mă să 
agăț săpăliga în cuiul ei. Apoi m-am răzgândit şi am dus-o 
înapoi în casă. M-am oprit pe treptele din spate şi am admirat 
câteva momente ultima rază de lumină, până ce stomacul meu 
a început să facă gălăgie. 


Ce zi lungă fusese. Eram gata să mă aşez în fața televizorului 
cu o farfurie cu ceva care nu era bun pentru silueta mea, 
uitându-mă la o emisiune care nu mi-ar fi stimulat deloc 
inteligența. 

Am auzit scârțâitul roților unei maşini pe alee, în timp ce 
deschideam uşa din plasă. Am aşteptat afară să văd cine ar 
putea fi vizitatorul meu. Indiferent cine era mă cunoştea 
destul, pentru că maşina porni spre curtea din spate. 

Într-o zi plină de şocuri aveam să mai primesc unul: 
vizitatorul meu era Quinn, care nu ar fi trebuit să dea nici 
măcar cu nasul prin Districtul 5. Conducea un Ford Taurus, o 
maşină închiriată. 

— Oh, nemaipomenit, am zis. 

Îmi doream companie mai devreme, dar nu tovărăşia lui. 
Oricât de mult îl plăceam şi-l admiram pe Quinn, conversaţia 
cu el promitea să fie la fel de neplăcută cum fusese întreaga zi. 

Cobori din maşină şi porni spre mine, mergând la fel de 
grațios ca întotdeauna. Quinn este un bărbat foarte mare, ras 
în cap, şi cu ochi violeți ca panseluţele. Este unul dintre 
puţinii vârcolaci-tigru rămaşi în lume şi, probabil, singurul 
vârcolac-tigru de pe continentul nord-american. Ultima dată 
când ne-am întâlnit am hotărât să ne despărțim. Nu eram 
mândră de felul în care i-o spusesem sau de motivul pentru 
care o făcusem, dar m-am gândit că fusesem destul de 
explicită în ceea ce priveşte relația noastră de cuplu. 

Şi, cu toate astea, iată-l aici, cu mâinile sale mari şi calde 
odihnindu-se pe umerii mei. Orice plăcere aş fi putut simți 
văzându-l din nou era alungată de valul de teamă care mă 
cuprinsese. Am simțit cum pluteau necazurile în aer. 

— Nu ar trebui să fii aici, am spus. Eric ţi-a respins cererea, 
aşa mi-a zis. 

— Te-a întrebat pe tine mai întâi? Ştiai că vreau să te văd? 

Întunericul era de-acum suficient de adânc încât să 
determine aprinderea luminilor de siguranţă. Faţa lui Quinn 
avea linii aspre în strălucirea gălbuie. Mă fixa cu privirea. 

— Nu, dar nu despre asta e vorba, am spus. Am simțit furie 
în aer. Nu era furia mea. 

— Ba cred că este. 


Soarele asfințea. Pur şi simplu, nu era momentul să pornesc 
o ceartă. 

— Nu am spus tot ce era de spus, ultima dată când ne-am 
văzut? 

Nu doream să mai am parte de o scenă, indiferent cât de mult 
tineam la acest bărbat. 

— Am spus tot doar din punctul tău de vedere, iubito. Nu 
sunt de acord. 

Oh, grozav. Exact ce-mi trebuia! Dar, din moment ce ştiu că 
nu toate lucrurile ţin de mine, am numărat până la zece şi am 
zis: 

— Ştiu că nu ţi-am dat de ales când ţi-am spus că nu ar mai 
trebui să ne vedem, Quinn, dar am vorbit foarte serios. Ce s-a 
schimbat în situația ta personală? E mama ta în stare să-şi 
poarte singură de grijă? Sau a crescut Frannie suficient de 
mult încât să fie în stare să se ocupe de mama ta dacă scapă 
din nou? 

Mama lui Quinn a trecut prin momente îngrozitoare şi a 
rămas cam afectată psihic. Destul de mult, de fapt. Sora lui, 
Frannie, era încă o adolescentă. 

Şi-a plecat capul pentru un moment, ca şi cum şi-ar fi 
adunat gândurile. Apoi m-a privit din nou direct în ochi. 

— De ce eşti mai dură cu mine decât cu oricine altcineva? 
întrebă. 

— Nu sunt, am spus brusc. Dar apoi m-am gândit: sunt? 

— I-ai cerut lui Eric să renunţe la Fangtasia? I-ai cerut lui 
Bill să renunțe la afacerea lui cu computerul? I-ai cerut lui 
Sam să întoarcă spatele familiei? 

— Ce...? am început, încercând să stabilesc o legătură. 

— Îmi ceri să renunţ la ceilalți oameni pe care-i iubesc — 
mama şi sora mea — dacă vreau să fiu cu tine, zise. 

— Nu îţi cer să faci nimic, am spus, simțind cum îmi creşte 
tensiunea mult prea mult. i-am spus că îmi doresc să fiu cea 
mai importantă persoană din viața tipului cu care sunt. Şi 
mi-am imaginat, încă îmi imaginez, că familia ta va fi pe primul 
plan, pentru că nici mama ta şi nici sora ta nu sunt genul de 
femei independente-şi-pe-picioarele-lor. Nu i-am cerut lui Eric 
să renunţe la Fangtasia! De ce aş face asta? Şi ce rol are Sam 


în toată povestea noastră? 

Nici măcar nu mă puteam gândi la un motiv pentru care să-l 
menționez pe Bill. Cu el terminasem de mult. 

— Bill îşi iubeşte statutul pe care îl are în lumea oamenilor şi 
în lumea vampirilor, iar Eric îşi iubeşte bucăţica din Louisiana 
mai mult decât te va iubi pe tine vreodată, zise Quinn, şi 
aproape că îi părea rău pentru mine. 

Asta era ridicol. 

— De unde a ieşit toată ura asta? am întrebat, ținând 
mâinile deschise în fața mea. Nu am încetat să ies cu tine 
pentru că aveam sentimente pentru altcineva. Nu m-am mai 
întâlnit cu tine pentru că m-am gândit că aveai destule pe cap. 

— Încearcă să te ţină la distanţă de orice altă persoană 
căreia îi pasă de tine, zise Quinn, concentrându-se asupra 
mea cu o intensitate enervantă. Şi uită-te la câți depind de el. 

— Vorbeşti despre Eric? Toţi cei care „depind" de el sunt 
vampiri care pot foarte bine să aibă grijă singuri de ei. 

— N-o să renunţe niciodată la micul lui fief pentru tine. Nu va 
lăsa niciodată haita lui de vampiri să servească pe altcineva. 
Nu va... 

Nu mai puteam suporta asta. Am țipat pur şi simplu de 
frustrare. Chiar am bătut din picior ca un copil de trei ani. 

— Nici nu i-am cerut s-o facă! am tipat. Despre ce vorbeşti? 
Ai venit ca să-mi spui că nu mă va mai iubi nimeni niciodată? 
Ce nu e în regulă cu tine? 

— Da, Quinn, am auzit atunci o voce familiară rece. Ce nu e 
în regulă cu tine? 

Jur că am sărit de doi metri. Lăsasem cearta mea cu Quinn 
să-mi distragă atenţia şi nu l-am auzit pe Bill venind. 

— Ai speriat-o pe Sookie, zise Bill din spatele meu, de la 
jumătate de metru, iar pe şira spinării mă trecu un fior din 
cauză amenințării care-i răzbătea din voce. Asta n-o să se 
întâmple, tigrule. 

Quinn mârâi. Dinţii începură să-i crească, mai ascuțiți, chiar 
sub ochii mei. Bill ajunse lângă mine într-o secundă. Ochii îi 
străluceau şi aveau acum un maro-argintiu ciudat. 

Nu numai că mă temeam că se vor omori unul pe celălalt, 
mi-am dat însă seama că eram chiar obosită de persoanele 


care apăreau şi dispăreau brusc pe proprietatea mea, ca şi 
cum aceasta ar fi fost o gară pe o linie pentru ființe 
supranaturale. 

Mâinile lui Quinn se transformară în gheare. Un mârâit se 
auzi adânc în pieptul său. 

— Nu! am strigat, dorindu-mi ca ei să mă asculte. 

Asta era o zi venită din iad. 

— Tu nici nu eşti măcar pe listă, vampirule, zise Quinn, cu o 
voce care parcă nu mai era a lui. Tu aparțţii trecutului. 

— Te fac una cu pământul şi te calc în picioare, zise Bill, iar 
vocea îi era mai dură ca niciodată. 

Cei doi idioţi se repeziră unul la altul. 

Am dat să sar să-i opresc, dar partea care mai funcționa în 
creierul meu îmi transmise că asta ar fi curată sinucidere. 
M-am gândit: Iarba mea are să mai fie stropită de încă puțin 
sânge în seara asta. Ar fi trebuit însă să mă gândesc la: trebuie 
să mă dau naibii la o parte din calea lor. De fapt, ar fi trebuit să 
fug înăuntru, să încui uşa şi să-i las în pace. 

Dar gândul acesta mi-a venit mult prea târziu. De fapt, tot ce 
am făcut a fost să stau acolo un moment, dând inutil din 
mâini, încercând să-mi imaginez cum să-i despart... şi atunci 
cele două siluete încleştate s-au împleticit şi s-au clătinat. 
Quinn îl împinse deoparte pe Bill cu toată puterea. Bill se izbi 
de mine cu aşa o forță, că am fost pur şi simplu aruncată în 
aer... după care s-a rupt filmul. 


CAPITOLUL 10 


Simțeam cum îmi curge apă rece pe față şi pe gât. Am scuipat 
şi m-am înecat atunci când mi-a intrat şi în gură. 

— Prea mult? întrebă o voce dură, iar eu am deschis ochii ca 
să-l văd pe Eric. 

Mă aflam în camera mea şi doar lumina de la baie era 
aprinsă. 

— Destul, am zis. 

Salteaua se mişcă atunci când Eric se ridică să ducă 
prosopul ud la baie. Într-o secundă era înapoi cu un prosop 
uscat, tamponându-mi fața şi gâtul. Perna era udă, dar m-am 
gândit că nu era cazul să-mi fac griji pentru ea. În casă se 
făcuse frig acum, că soarele dispăruse, iar eu zăceam acolo în 
lenjeria de corp. 

— Frig, am zis. Unde-mi sunt hainele? 

— Murdare, zise Eric. 

La picioarele patului era o pătură şi o trase peste mine. Se 
întoarse cu spatele o clipă şi apoi i-am auzit pantofii căzând pe 
podea. Se vâri sub pătură lângă mine şi se ridică într-un cot. 
Stătea cu spatele la lumina care venea din baie, aşa că nu-i 
puteam vedea chipul. 

— ÎI iubeşti? întrebă. 

— Cei doi sunt în viață? 

Nu avea nici un rost să mă gândesc dacă-l iubeam sau nu pe 
Quinn dacă murise, nu-i aşa? Sau poate Eric se referea la Bill. 
Nu mă puteam decide. Mi-am dat seama că mă simțeam 
oarecum ciudat. 

— Quinn a plecat cu câteva coaste rupte şi cu maxilarul 
făcut praf, îmi explică Eric, cu o voce destul de neutră. Bill o să 
se vindece în seara asta, dacă nu cumva s-a şi rezolvat. 

M-am gândit la întâmplarea asta. 

— Bănuiesc că ai ceva legătură cu faptul că Bill a fost aici. 

— Am aflat când Quinn ne-a încălcat regulile. A fost văzut la 


o jumătate de oră după ce a intrat în zona mea. lar Bill era cel 
mai apropiat vampir pe care-l puteam trimite la tine acasă. 
Sarcina lui era să se asigure că nu vei fi sâcâită până 
ajungeam eu aici. Şi-a luat rolul puţin prea în serios. Îmi pare 
rău c-ai fost rănită, zise Eric cu voce gravă. 

Nu era obişnuit să-şi ceară scuze, iar eu am zâmbit în 
întuneric. Îmi era aproape imposibil să mă simt înfricoşată, 
am observat oarecum detaşată. Şi acum, sigur ar trebui să fiu 
supărată şi furioasă? 

— Sper că au încetat să se mai bată când eu am căzut la 
pământ. 

— Da, coliziunea a oprit... Încăierarea. 

— lar Quinn a plecat de bunăvoie? 

Mi-am trecut limba peste buze şi am simţi că aveau un gust 
ciudat, uşor acrişor şi metalic. 

— Da. l-am spus că voi avea grijă de tine. Ştia că întrecuse 
prea mult măsura venind să te vadă, din moment ce i-am spus 
să nu intre în zona mea. Bill nu a acceptat la fel de repede, dar 
l-am făcut să se întoarcă acasă. 

Comportament tipic de şerif. 

— Mi-ai dat din sângele tău? am întrebat. Eric recunoscu 
destul de relaxat. 

— Ai zăcut inconştientă, zise. Şi ştiu că asta este grav. Am 
vrut să-ți revii. Am greşit. 

Am oftat. 

— Domnul Arogant, am bombănit. 

— Explică-mi, nu cunosc termenul ăsta. 

— Înseamnă cineva care ştie ce e mai bine pentru toată 
lumea. la decizii în locul tuturor fără să-i întrebe. 

Poate că am adăugat şi o notă personală în expresie, dar ce 
dacă? 

— Atunci sunt arogant, zise Eric, fără nici un pic de ruşine. 
Sunt şi foarte... 

Se aplecă şi mă sărută încet, pe îndelete. 

— Plin de pofte, am zis. 

— Exact, răspunse şi mă sărută din nou. Am lucrat cu noii 
mei stăpâni. Mi-am consolidat autoritatea. Acum pot avea 
propria mea viață. E momentul să cer ce-mi aparține. 


Mi-am spus că o să hotărăsc singură ce voi face, indiferent 
cum ne legaseră pe mine şi pe Eric schimburile noastre de 
sânge. În fond, încă mai aveam voință proprie. Dar, chiar dacă 
asta se datora faptului că Eric îmi dăduse din sângele său, 
mi-am dat seama că trupul meu îmi cerea categoric să 
răspund la sărut şi să mângâi spatele vampirului de lângă 
mine. Prin materialul tricoului îi puteam simți toți muşchii şi 
tendoanele. Mâinile mele păreau să-şi amintească trupul lui 
Eric, iar buzele îşi aminteau felul în care săruta. Am continuat 
la fel de încet câteva minute, în timp ce el se obişnuia din nou 
cu mine. 

— Chiar îți aminteşti? l-am întrebat. Chiar îți aminteşti că ai 
mai stat cu mine? Îţi aminteşti cum era? 

— Oh, da, zise. Îmi amintesc. 

Îmi desfăcuse sutienul înainte să-mi dau seama că mâna lui 
era acolo. 

— Cum aş putea uita aşa ceva? zise, cu părul căzându-i în 
jurul feţei, în timp ce gura lui se lipea de sânii mei. 

Am simțit minusculele vârfuri ale colților săi şi plăcerea pe 
care mi-o ofereau buzele lui. I-am atins şlițul blugilor. Am 
frecat uşor şi, brusc, momentul tatonărilor trecu. 

Blugii şi tricoul lui au dispărut imediat, la fel şi chiloţii mei. 
Trupul său lung şi rece se lipea perfect de corpul meu cald. Mă 
sărată, iar şi iar, cu un fel de frenezie. Scoase un geamăt 
înfometat, iar eu i-am răspuns la fel. Îmi atinse clitorisul cu 
degetele, făcându-mă să mă zvârcolesc. 

— Eric, am spus, când el s-a aşezat deasupra mea. Acum. 

— Oh, da, zise el. 

Mă pătrunse şi totul se petrecu firesc, ca şi cum n-ar fi fost 
plecat niciodată, ca şi cum am fi făcut dragoste în fiecare 
noapte din acest an. 

— Aşa este cel mai bine, şopti, iar vocea sa avea acel accent 
pe care-l surprindeam ocazional, acel indiciu despre un timp şi 
un loc care erau atât de îndepărtate, încât nici nu mi le 
puteam imagina. Aşa este cel mai bine, repetă el. Aşa este 
perfect. 

S-a retras puţin, iar eu am gemut. 

— Nu-ţi fac rău? întrebă. 


— Nu, am spus. 

— Sunt prea mare. 

— Arată-mi, am răspuns. Bag-o la loc. Se împinse cu putere. 

— Oh, Doamne, am şoptit printre dinţi. Degetele mi se 
înfigeau adânc în muşchii braţelor lui. 

— Da, din nou! 

Pătrunsese adânc în mine. El lucea deasupra mea, iar pielea 
albă îi strălucea în întunericul camerei. Spuse ceva într-o 
limbă pe care nu am recunoscut-o; după un moment, repetă 
cuvintele. Apoi începu să se mişte din ce în ce mai repede, 
încât am crezut că o să explodez, dar am ţinut ritmul. Am ţinut 
ritmul până când i-am văzut colții strălucind când se aplecă 
mai mult spre mine. Când m-a muşcat de umăr, am leşinat 
pentru o clipă. În viața mea nu m-am simţit atât de bine. Nu 
aveam suficient suflu încât să țip sau măcar să vorbesc. L-am 
cuprins pe Eric cu braţele, şi l-am simţit cutremurându-se în 
momentul maxim de plăcere. 

Am fost atât de zguduită, încât nu aş fi putut vorbi nici 
măcar dacă viața mea ar fi depins de asta. Am zăcut în tăcere, 
epuizați. Nu mă deranja să simt greutatea lui deasupra mea. 
Mă simţeam în siguranță. 

Îmi linse semnul muşcăturii cu o mişcare leneşă, iar eu am 
zâmbit în întuneric. L-am mângâiat pe spate ca şi cum aş fi 
alintat un animal. Mă simțeam mai bine decât mă simțisem de 
luni întregi. Trecuse ceva vreme de când nu mai făcusem sex, 
iar asta fusese... gourmet sex. Chiar şi acum, simțeam mici 
fiori de plăcere străbătându-mi trupul. 

— Are să schimbe asta legătura de sânge? l-am întrebat. 

Am avut grijă să nu sune ca şi cum l-aş fi acuzat de ceva. 
Dar, bineînțeles, că o făceam. 

— Felipe te vrea. Cu cât e mai puternică legătura noastră, cu 
atât mai mici sunt şansele să te îndepărteze de mine. 

M-am înfiorat. 

— Nu pot face asta. 

— Nici nu e nevoie să o faci, zise Eric, vocea lui 
învăluindu-mă ca o plapumă de puf. Suntem uniţi prin cuțit. 
Suntem legați. Nu te poate lua de lângă mine. 

Nu puteam decât să fiu recunoscătoare că nu trebuia să 


merg la Las Vegas. Nu voiam să plec de acasă. Nu-mi puteam 
imagina cum ar fi să trăiesc înconjurată de atâta lăcomie; mă 
rog, ba puteam. Ar fi fost îngrozitor. Mâna mare şi rece a lui 
Eric îmi cuprinse sânul şi începu să-l mângâie. 

— Muşcă-mă, zise Eric, şi o spunea în sensul propriu. 

— De ce? Ai zis că deja mi-ai dat sânge. 

— Pentru că îmi place, spuse, apoi veni din nou peste mine. 
De asta. 

— Nu se poate să fii... Dar era din nou gata. 

— Vrei tu deasupra? întrebă Eric. 

— Am putea să o facem, am spus, încercând să nu par o 
femeie fatală. 

De fapt, abia mă abţineam să nu mârâi. Înainte să-mi pot 
reveni, schimbaserăm deja poziţiile. Ochii lui priveau direct 
într-ai mei. Mâinile lui continuau să-mi mângâie sânii, ciupind 
uşor. Apoi începu să-i sărute. 

Mi-era teamă că o să mi se înmoaie picioarele, atât eram de 
relaxată. Mă mişcăm încet, nu foarte regulat. Am simțit din 
nou cum se acumulează tensiunea. Am început să mă 
concentrez, să mă mişc uniform. 

— Încet, îmi ceru el, iar eu am redus ritmul, îmi prinse 
şoldurile şi începu să mă conducă. 

— Oh, am spus în timp ce o plăcere intensă începea să mă 
inunde. 

Mă atinse cu degetele. Am început să grăbesc ritmul, şi dacă, 
după asta, el a încercat să mă încetinească, l-am ignorat. Mă 
ridicam şi coboram tot mai repede şi mai repede, iar apoi l-am 
apucat de încheietură şi l-am muşcat cu toată puterea 
sugându-i sânge din rană. Tipă, scoțând un sunet de eliberare 
şi uşurare. Asta a fost suficient ca să termin şi eu şi m-am 
prăbuşit peste el. I-am Uns leneş încheietura, deşi saliva mea 
nu conținea coagulantul pe care-l aveau vampirii. 

— Perfect, zise. Perfect. 

Am dat să-i spun că nu era cu putinţă să vorbească serios, 
ținând cont de câte femei avusese el de-a lungul secolelor. Dar 
m-am gândit mai bine şi am decis să tac. De ce să stric 
momentul? Las-o aşa. 

Într-un rar moment de înțelepciune, mi-am ascultat propriul 


sfat. 

— Pot să-ți povestesc ce s-a întâmplat azi? am întrebat după 
ce am moțăit câteva minute. 

— Bineînţeles, iubirea mea. 

Ținea ochii pe jumătate închişi. Stătea întins pe spate, lângă 
mine, iar camera mirosea a sex şi a vampir. 

— Sunt numai urechi, cel puțin pentru moment. 

Râse. 

Asta însenina adevărata plăcere, sau măcar una dintre 
plăcerile adevărate — să ai pe cineva căruia să-i împărtăşeşti 
evenimentele de peste zi. Eric era un bun ascultător, cel puțin 
în momentele de relaxare ca acela de acum. l-am spus despre 
vizita lui Andy cu Lattesta, despre apariția Dianthei în timp ce 
făceam plajă. 

— Mi s-a părut mie că am simţit gustul soarelui pe pielea ta, 
zise, mângâindu-mă. Continuă. 

Aşa că am susurat ca un pârâu primăvara, spunându-i 
despre întâlnirea mea cu Claude şi Claudine, şi tot ce-mi 
explicaseră ei despre Breandan şi Dermot. 

Eric deveni mult mai atent când am pomenit de zâne. 

— Am simțit miros de zână în jurul casei, zise. Dar, copleşit 
de furie şi văzându-l pe pretendentul tău cu dungi de tigru, nu 
m-am mai gândit la asta. Cine a fost pe aici? 

— Păi, zâna asta rea, Murry. Dar nu-ţi face griji, l-am 
omorât, am spus. 

Dacă mă îndoisem cumva că Eric nu mă asculta cu toată 
atenţia, acum îndoiala dispăruse. 

— Cum ai făcut asta, iubirea mea? întrebă el foarte blând. 

I-am explicat cum s-au petrecut lucrurile. Când am ajuns la 
partea unde apăreau străbunicul meu şi Dillon, Eric se ridică 
şi dădu pătura la o parte. Era foarte serios şi atent. 

— Corpul a dispărut? întrebă pentru a treia oară, iar eu am 
răspuns: 

— Da, Eric, a dispărut. 

— Poate că ar fi o idee bună să stai în Shreveport, zise Eric. 
Ai putea chiar să locuieşti în casa mea. 

Asta era o premieră. Nu mai fusesem niciodată invitată acasă 
la Eric. Nu aveam nici cea mai vagă idee unde stătea. Eram 


uimită şi, oarecum, emoționată. 

— Apreciez invitația ta, am spus, dar ar fi teribil de greu 
pentru mine să vin din Shreveport până aici la muncă. 

— Ar fi mult mai sigur dacă ai renunţa la muncă până se 
rezolvă problema asta cu zânele. 

Eric îşi înclină capul în timp ce se uita la mine, cu fața lipsită 
de orice expresie. 

— Nu, mulțumesc, am spus. Drăguţ din partea ta că te-ai 
oferit. Dar, pun pariu că ar fi foarte neplăcut pentru tine. 
Pentru mine ar fi, ştiu sigur. 

— Doar pe Pam am mai invitat-o la mine acasă. Am zis 
veselă: 

— Doar blondele au voie, nu? 

— Îţi fac o onoare invitându-te. 

Tot nici un indiciu pe fața sa. Dacă nu aş fi fost obişnuită să 
citesc gândurile oamenilor, poate că aş fi putut interpreta mai 
bine limbajul corpului său. Eram mult prea obişnuită să ştiu 
ce voiau cu adevărat oamenii să spună, indiferent de cuvintele 
pe care le rosteau. 

— Eric, nu înțeleg, am spus. Pune toate cărțile pe masă, 
bine? Îmi dau seama că aştepţi de la mine o anumită reacţie, 
dar nu am nici cea mai vagă idee care ar trebui să fie asta. 

Părea nedumerit; aşa arăta. 

— Ce urmăreşti de fapt? mă întrebă clătinând din cap. 

Minunatul său păr auriu îi cădea în jurul feţei în şuvițe. Era 
complet răvăşit de când făcusem dragoste. Arăta mai bine ca 
niciodată. Foarte necinstit. 

— Ce urmăresc? 

Se întinse din nou pe spate, iar eu m-am întors pe o parte ca 
să stau cu fața la el. 

— Nu cred că urmăresc nimic, am continuat cu grijă. Am 
urmărit un orgasm şi am avut parte de o mulțime. 

I-am zâmbit, sperând că am dat răspunsul corect. 

— Nu vrei să renunți la serviciu? 

— De ce aş renunța la serviciu? Şi din ce să trăiesc? am 
întrebat. 

Apoi, în cele din urmă, am înțeles ideea. 

— Ai crezut că, din moment ce ne-am dat în bărci şi tu ai 


spus că sunt a ta, o să vreau să-mi las slujba şi să mă ocup de 
casa ta? Să mănânc bomboane toată ziua şi să te las pe tine să 
mă mănânci noaptea? 

Da, asta era. Fața sa mi-o confirmă. Nu ştiam cum să mă 
simt. Rănită? Furioasă? Nu, avusesem parte de destule din 
astea toată ziua. Nu mai puteam scoate vreo emoție puternică 
la suprafață nici dacă aş fi avut toată noaptea la dispoziție. 

— Eric, îmi place să muncesc, am spus calmă. Trebuie să ies 
din casă în fiecare zi şi să am de-a face cu oameni. Dacă nu fac 
asta, trebuie să mă lupt cu un fel de gălăgie asurzitoare. E 
mult mai bine pentru mine să am de-a face cu oameni, să-mi 
controlez deprinderea de a păstra toate vocile în fundal. 

Nu reuşeam să explic foarte bine. 

— Şi, în plus, îmi place să fiu la bar. Îmi place să-i văd pe cei 
cu care lucrez. Cred că să le oferi oamenilor alcool nu e ceea ce 
se poate numi un serviciu public nobil, poate din contră. Dar 
sunt bună la ceea ce fac, şi mi se potriveşte. Vrei să spui... Ce 
vrei să spui? 

Eric părea nesigur, iar expresia pe care o avea acum arăta 
ciudat pe faţa sa de obicei încrezătoare. 

— Asta este ceea ce au vrut celelalte femei de la mine, spuse. 
Am încercat să-ți ofer ceva înainte să ceri tu. 

— Eu nu sunt ca celelalte femei, am spus. 

Era greu să ridic din umeri în poziția în care mă aflam, dar 
am încercat. 

— Eşti a mea, zise. 

Apoi, observând încruntarea mea, îşi explică rapid cuvintele. 

— Eşti doar iubita mea. Nu a lui Quinn, nu a lui Sam, nu a 
lui Bill. 

Urmă o pauză lungă. 

— Nu-i aşa? 

O discuție despre relație începută de bărbat. Asta era ceva 
neobişnuit, dacă era să mă iau după poveştile pe care le 
auzisem de la celelalte chelnerițe. 

— Nu ştiu dacă... tihna... pe care o simt atunci când sunt cu 
tine este dată de legătura de sânge sau e un sentiment pe care 
l-aş fi avut în mod normal, am spus, alegându-mi cu mare 
grijă fiecare cuvânt. Nu cred că aş fi fost atât de dispusă să fac 


sex cu tine în seara asta, dacă nu am fi avut o legătură de 
sânge, pentru că azi a fost o zi îngrozitoare. Nu pot spune: „Oh, 
Eric, te iubesc, ia-mă cu tine" pentru că nu ştiu ce e real şi ce 
nu. Până nu sunt sigură, nu am nici o intenție să-mi schimb 
radical viața. 

Sprâncenele lui Eric începură să se apropie, semn clar de 
supărare. 

— Dacă sunt fericită când sunt cu tine? Mi-am lipit mâna de 
obrazul lui. 

— Da, sunt. Dacă eu cred că a face dragoste cu tine este cel 
mai minunat lucru? Da, cred. Vreau să o facem din nou? Poţi 
să pui pariu, dar nu acum, că sunt cam somnoroasă. Dar 
curând. Şi des. Dacă mai fac sex cu cineva? Nu. Şi n-o s-o fac, 
dacă n-o să cred că doar legătura de sânge ne ţine împreună. 

Arăta ca şi cum s-ar fi gândit la mai multe răspunsuri 
diferite. 

— Îţi pare rău după Quinn? 

— Da, am spus, pentru că trebuia să fiu sinceră. Pentru că 
am început ceva frumos împreună şi poate că am făcut o 
greşeală uriaşă că l-am gonit. Dar nu am fost niciodată 
încurcată cu doi bărbaţi în acelaşi timp, şi nu încep acum. În 
acest moment, tu eşti perechea mea. 

— Mă iubeşti, spuse. 

— Te apreciez, am zis precaută. Te doresc. Îmi place să fiu cu 
tine. 

— E altceva, zise Eric. 

— Da, este. Dar, mă vezi tu pe mine sâcâindu-te să-mi spui 
ce simți pentru mine? Pentru că sunt al naibii de sigură că n-o 
să-mi placă răspunsul. Aşa că mai bine te-ai abţine şi tu 
puţin. 

— Nu vrei să ştii ce simt pentru tine? Eric păru neîncrezător. 

— Nu pot să cred că eşti femeie. Femeile vor întotdeauna să 
ştie ce simţi pentru ele. 

— Şi pun pariu că le pare rău atunci când le spui, nu-i aşa? 

Ridică o sprânceană. 

— Dacă le spun adevărul. 

— Şi asta ar trebui să-mi dea încredere? 

— Întotdeauna îți spun adevărul, zise, şi nu mai era nici 


urmă de zâmbet pe fața lui. Poate că nu-ţi spun tot ce ştiu, dar 
ce îți spun... e adevărat. 

— De ce? 

— Legătura de sânge funcționează în ambele direcții, zise. 
Am băut sânge de la multe femei. Am avut un control aproape 
total asupra lor. Dar ele nu au băut niciodată sângele meu. Au 
trecut decenii, poate secole, de când i-am dat unei femei din 
sângele meu. Poate că de când am transformat-o pe Pam. 

— Asta e regula generală printre vampirii pe care-i cunoşti? 

Nu ştiam prea bine cum să întreb ceea ce voiam să ştiu. 

Ezită puţin, apoi încuviinţă. 

— În mare parte. Sunt vampiri cărora le place să deţină 
controlul absolut asupra unei ființe umane... să o transforme 
într-un Reinfeld al lor. 

I-am simțit disprețul din voce când a pronunţat cuvântul. 

— Ăsta-i din Dracula, nu-i aşa? 

— Da, servitorul uman al lui Dracula. O creatură înjosită... 
De ce cineva atât de important ca Dracula ar fi vrut un bărbat 
atât de josnic precum... 

Eric clătină din cap dezgustat. 

— Dar se întâmplă. Cei mai buni dintre noi se uită strâmb la 
un vampir care face servitor după servitor. Omul e pierdut 
când vampirul preia prea mult controlul. Când omul este 
complet supus, nu mai merită să fie transformat. Nu mai 
valorează nimic. Mai devreme sau mai târziu, va trebui să fie 
ucis. 

— Ucis! De ce? 

— Dacă vampirul care a preluat prea mult controlul îl 
abandonează pe servitor, sau dacă vampirul moare... viața 
slujitorului nu mai merită trăită după aia. 

— Trebuie eutanasiat, am spus. Ca un câine turbat. 

— Da. 

Eric privi în altă parte. 

— Dar asta n-o să se întâmple cu mine. Şi n-o să mă 
transformi niciodată. 

Vorbeam foarte serios. 

— Nu. Nu te voi forța niciodată să-mi fii servitoare. Şi nu te 
voi transforma niciodată, dacă tu nu vrei. 


— Chiar dacă ar fi să mor, nu mă transforma. Aş uri asta mai 
mult decât orice. 

— Sunt de acord cu asta. Indiferent cât de mult aş vrea să te 
păstrez. 

Imediat după ce ne-am întâlnit, Bill nu m-a transformat 
când am fost aproape de moarte. Nu am realizat niciodată că 
ar fi putut fi tentat să o facă. În loc de asta, mi-a salvat viaţa 
mea umană. Am lăsat problema asta deoparte ca să mă 
gândesc la ea mai târziu. E delicat să te gândeşti la un bărbat, 
atunci când eşti în pat cu altul. 

— M-ai salvat cândva şi nu m-ai lăsat să fiu legată de André, 
am spus. Dar m-a costat. 

— Dacă ar fi trăit, m-ar fi costat şi pe mine. Indiferent cât de 
calm a părut că reacționează, Andre s-ar fi răzbunat pentru 
intervenția mea. 

— Părea atât de liniştit în seara aceea, am zis. Eric îl 
convinsese pe Andre să-l lase pe el să bea din sângele meu. 
Fusesem foarte recunoscătoare în acel moment, pentru că 
Andre îmi producea repulsie şi nu dădea doi bani pe mine. 
Mi-am amintit discuția mea cu Tara. Dacă l-aş fi lăsat pe 
Andre să bea din sângele meu în acea seară, aş fi liberă acum, 
pentru că el e mort. Încă nu ştiam exact ce simţeam în legătură 
cu asta. Probabil vreo trei chestii diferite. 

Seara asta se dovedea a fi una nemaipomenită pentru 
realizări mărețe. Dar era cazul să se oprească de acum. 

— Andre nu ar fi uitat niciodată că nu i-a fost respectată 
dorința, zise Eric. Sookie, ştii cum a murit? 

Aoleu! 

— A fost ucis de o ţeapă de lemn care i s-a înfipt în piept, am 
spus, înghițind în sec. 

Ca şi Eric, nici eu nu spuneam întregul adevăr. Ţeapă de 
lemn nu a ajuns accidental în pieptul lui Eric. Quinn făcuse 
asta. 

Eric se uită la mine pentru ceea ce mie mi se păru un 
moment foarte lung. Îmi putea simţi teama, bineînţeles. Am 
aşteptat să văd dacă va continua cu subiectul. 

— Nu mi-e dor de Andre, zise în cele din urmă. O regret 
totuşi pe Sophie-Anne. Era curajoasă. 


— Sunt de acord, am spus, uşurată. Apropo, cum te înţelegi 
cu noii tăi şefi? 

— Până acum, bine. Sunt foarte progresiști. Îmi place asta. 

De la sfârşitul lui octombrie, Eric a trebuit să se acomodeze 
cu structurile unei noi şi impozante organizații, cu caracterul 
vampirilor care o făceau să funcționeze. A trebuit de asemenea 
să colaboreze cu noii şerifi. Chiar şi pentru el asta însemna 
destul de mult. 

— Pun pariu că vampirii care te-au însoțit înainte de noaptea 
aceea sunt foarte bucuroşi că şi-au declarat loialitatea față de 
tine, când atât de mulți vampiri din Louisiana au murit atunci. 

Eric zâmbi larg. Ar fi fost foarte înspăimântător, dacă nu i-aş 
mai fi văzut colții înainte. 

— Da, zise, cu multă satisfacție. Îmi sunt datori şi ştiu şi ei 
asta. 

Mă luă în brațe şi mă ţinu lipită de trupul său rece. Eram 
mulțumită şi satisfăcută. Degetele mele îşi făceau drum pe 
linia de păr auriu care ducea de la abdomen în jos. M-am 
gândit la imaginea provocatoare a lui Eric în postură de Mister 
Ianuarie, în calendarul „Vampirii din Louisiana". Îmi plăcea şi 
mai mult cea pe care mi-o dăduse. M-am întrebat dacă o 
puteam face de mărimea unui afiş. Râse când l-am întrebat. 

— Ar trebui să ne gândim să facem un alt calendar, zise. A 
însemnat un real câştig pentru noi. Dacă îmi dai o poză cu tine 
în aceeaşi poziție, îți dau un afiş cu mine. 

M-am gândit la asta vreo douăzeci de secunde. 

— Nu cred că aş putea face poze nud, am spus cu oarece 
regret. Întotdeauna par să se întoarcă şi să te muşte de fund. 

Eric râse din nou, adânc şi răguşit. 

— Vorbeşti cam mult despre asta, zise. Ar trebui să te muşc 
de fund? 

Replica a deviat spre cu totul alte lucruri. Lucruri minunate 
şi jucăuşe. După ce toate acestea şi-au găsit un final fericit, 
Eric se uită la ceasul de lângă pat. 

— Trebuie să plec, şopti. 

— Ştiu, am zis. 

Ochii îmi erau împăienjeniți de somn. 

Începu să se îmbrace pentru a se întoarce la Shreveport, iar 


eu am dat la o parte cuvertura şi m-am băgat ca lumea în pat. 
Îmi era greu să-mi ţin ochii deschişi, deşi era foarte plăcut să-l 
privesc învârtindu-se prin dormitorul meu. 

Se aplecă să mă sărute, iar eu l-am prins cu braţele pe după 
gât. Pentru o secundă, am ştiut că se gândea să vină din nou 
în pat lângă mine. Am sperat că limbajul corpului său şi 
geamătul de plăcere erau cele care îmi dăduseră indicii despre 
gândurile sale. Din când în când, zăream câte ceva în mintea 
unui vampir şi asta mă speria de moarte. Nu credeam că aş fi 
rezistat prea mult dacă vampirii îşi dădeau seama că le 
puteam citi gândurile, indiferent cât de rar se întâmpla asta. 

— Te vreau din nou, zise el, părând puţin surprins. Dar 
trebuie să plec. 

— Ne vedem curând, bănuiesc? 

Eram suficient de trează încât să mă simt nesigură. 

— Da, zise. 

Ochii îi sclipeau, iar pielea îi era luminoasă. Semnul de la 
încheietură îi dispăruse. Am atins locul. Se aplecă să mă 
sărute pe gât, acolo unde mă muşcase, iar pe mine mă trecură 
fiori. 

— Curând, adăugă. 

Apoi dispăru, şi am auzit uşa din spate închizându-se încet 
în urma lui. Cu ultimele rămăşiţe de energie, m-am ridicat şi 
am traversat bucătăria ca să trag zăvorul. Am văzut maşina 
Ameliei parcată lângă a mea; înseamnă că, la un moment dat, 
se întorsese şi ea acasă. 

Am mers la chiuvetă ca să beau nişte apă. Ştiam bucătăria 
întunecată pe de rost, aşa că nu aveam nevoie de lumină. Am 
băut şi mi-am dat seama cât de sete îmi fusese. În timp ce mă 
întorceam să pornesc spre pat, am zărit ceva mişcându-se la 
marginea pădurii. Am înghețat, cu inima bătându-mi gata 
să-mi sară din piept. 

Bill ieşi dintre copaci. Am ştiut că era el, deşi nu-i puteam 
vedea bine fața. Rămase privind în sus. Am ştiut că-l urmărea 
pe Eric luându-şi zborul. Asta însemna că Bill îşi revenise 
complet după lupta cu Quinn. 

M-am aşteptat să fiu furioasă că Bill mă urmărea, dar nici 
vorbă de aşa ceva. Indiferent ce se întâmplase între noi, nu 


puteam scăpa de sentimentul că Bill nu mă spiona pur şi 
simplu, ci veghea asupra mea. 

Practic vorbind, nu era nimic de făcut. Ar fi fost greu să 
deschid uşa şi să-mi cer scuze că eram cu un bărbat. În acest 
moment, nu-mi părea deloc rău că mă culcasem cu Eric. De 
fapt, mă simțeam atât de sătulă, de parcă avusesem parte de 
un festin de Ziua Recunoştinţei în ceea ce priveşte sexul. Eric 
nu arăta deloc ca un curcan... dar, după ce am avut în minte o 
imagine amuzantă cu el pe masa mea din bucătărie, alături de 
nişte cartofi dulci şi bomboane cu gelatină, am fost în stare să 
mă gândesc doar la patul meu. M-am strecurat sub cuvertură 
zâmbind şi am adormit aproape de îndată ce am pus capul pe 
pernă. 


CAPITOLUL 11 


Ar fi trebuit să ştiu că fratele meu are să vină să mă vadă. Ar 
fi trebuit doar să fiu surprinsă că nu a apărut mai devreme. 
Când m-am trezit a doua zi la prânz, simțindu-mă la fel de 
relaxată ca o pisică la soare, Jason era în curtea din spate, pe 
şezlongul pe care stătusem eu cu o zi înainte. M-am gândit că 
a fost inteligent din partea lui să nu intre, ținând cont de 
faptul că eram certați. 

Astăzi nu avea să fie nici pe departe la fel de cald ca ieri. Se 
făcuse rece şi umed. Jason era înfofolit într-o jachetă groasă 
de camuflaj şi avea căciulă. Se uita în sus la cerul fără nori. 

Mi-am amintit de avertismentul gemenilor şi l-am privit cu 
atenţie; dar nu, era Jason. Tiparul gândurilor sale îmi era 
familiar, dar poate o zână ar fi putut să copieze şi asta. Am 
ascultat o secundă. Nu, categoric era fratele meu. 

Era ciudat să îl văd stând pur şi simplu şi chiar şi mai ciudat 
să-l văd singur. Jason mereu vorbea, bea, flirta cu femeile, 
lucra la serviciu sau acasă; şi, dacă nu era cu o femeie, avea 
aproape întotdeauna o umbră masculină - Hoyt (până a fost 
acaparat de Holly) sau Mei. Contemplarea şi singurătatea nu 
erau stări pe care să le asociez cu fratele meu. Uitându-mă la 
el cum privea cerul, în timp ce-mi beam cafeaua, m-am gândit: 
Jason e văduv acum. 

Asta era o nouă identitate ciudată pentru Jason, una dificilă 
căreia s-ar putea să nu fie în stare să-i facă față. Lui îi pasase 
de Crystal mai mult decât îi pasase acesteia de el. Asta fusese 
o experiență nouă şi pentru Jason. Crystal — arăta bine, era 
proastă şi infidelă - fusese echivalentul său feminin. Poate 
infidelitatea ei fusese o încercare de a-şi reafirma 
independenţa, de a se lupta împotriva sarcinii care o lega şi 
mai mult de Jason. Poate fusese doar o femeie rea. Nu am 
înțeles-o niciodată şi nici n-o mai puteam face acum. 

Ştiam că trebuia să mă duc să vorbesc cu fratele meu. Deşi îi 


spusesem lui Jason să stea departe de mine, nu mă asculta. O 
făcuse vreodată? Poate interpretase armistițiul generat de 
moartea lui Crystal drept o nouă stare de lucruri. 

Am oftat şi m-am îndreptat către uşa care dădea în curtea 
din spate. Pentru că dormisem până târziu, făcusem un duş 
înainte să-mi pregătesc cafeaua. Mi-am luat haina roz, 
matlasată, din cuierul de pe uşă şi am tras-o peste pulover şi 
blugi. 

Am pus o cană de cafea pe pământ, lângă Jason, şi m-am 
aşezat pe scaunul pliant de lângă el. Nu şi-a întors capul, deşi 
ştia că sunt acolo. Ochii îi erau ascunşi în spatele unor 
ochelari cu lentile de culoare închisă. 

— M-ai iertat? întrebă după ce a luat o gură de cafea. 

Vocea îi părea aspră şi răguşită. M-am gândit că plânsese. 
— Mă aştept s-o fac mai devreme sau mai târziu, am spus. 
Dar nu voi mai avea niciodată aceleaşi sentimente față de tine. 

— Doamne, ce dură te-ai făcut. Tu eşti singura rudă care 
mi-a mai rămas. 

Ochelarii întunecațţi se întoarseră să mă privească. Trebuie 
să mă ierti, pentru că tu eşti tot ce am şi doar tu mă poți ierta. 

M-am uitat la el, simțindu-mă uşor enervată, puţin tristă. 
Dacă deveneam mai dură era ca reacție la lumea din jurul 
meu. 

— Dacă aveai nevoie de mine atât de mult, cred că ar fi 
trebuit să te gândeşti înainte să îmi înscenezi tot circul. 

Mi-am frecat fața cu mâna liberă. Avea nişte rude de care nu 
ştia, iar eu nu aveam de gând să-i spun. Ar fi încercat să se 
folosească şi de Niall. 

— Când te vor lăsa să iei corpul lui Crystal? am întrebat. 

— Poate peste o săptămână, zise. Apoi, pot organiza 
înmormântarea. Vii? 

— Da. Unde va fi? 

— Este o capelă aproape de Hotshot. Nu e mare lucru. 

— Sfânta biserică a Chivotului? 

Era o clădire albă, dărăpănată, care se cojea, undeva în 
câmp. 

Dădu din cap. 

— Calvin spune că acolo se fac înmormântările din Hotshot. 


Unul dintre tipii din Hotshot este pastor la capela asta. 

— Cine? 

— Marvin Norris. 

Marvin era unchiul lui Calvin, deşi avea cu patru ani mai 
puțin. 

— Cred că-mi amintesc că am văzut un cimitir pe lângă 
biserică. 

— Da. Comunitatea sapă groapa, unul dintre ei face 
coşciugul, iar altul ţine slujba. Este foarte intim şi restrâns. 

— Ai mai fost la vreo înmormântare acolo? 

— Da, în octombrie. A murit un nou-născut. Nu mai 
văzusem vreun necrolog de bebeluş în ziarul din Bon Temps de 
luni bune. Mă întrebam dacă bebeluşul fusese născut la spital 
sau într-una din casele din Hotshot; dacă a fost vreodată 
înregistrată vreo urmă a existenţei sale. 

— Jason, a mai trecut poliția pe la tine? 

— Nu o dată. Dar nu am făcut-o eu şi nimic din ce spun sau 
fac ei nu poate schimba asta. Plus, alibiul. 

Nu îl puteam contrazice. 

— Cum ţi-ai aranjat treburile în ceea ce priveşte munca? 
M-am întrebat dacă aveau să-l concedieze pe Jason. Nu era 
prima dată când avea necazuri. Şi, deşi Jason nu era niciodată 

vinovat de cele mai rele crime care-i erau atribuite, mai 
devreme sau mai târziu, reputaţia sa de tip în general OK avea 
să fie afectată definitiv. 

— Catfish a spus să-mi iau liber până la înmormântare. O să 
trimită o jerbă la capelă când îi vom recupera corpul. 

— Şi Hoyt? 

— Nu a fost prin preajmă, zise Jason părând uimit şi rănit. 

Holly, logodnica lui, nu l-ar fi vrut prin preajma lui Jason. 
Puteam înţelege asta. 

— Mei? am întrebat. 

— Da, zise Jason, luminându-se la față. Mei trece pe la mine. 
Am lucrat la camionul lui ieri, iar la sfârşitul ăsta de 
săptămână zugrăvim bucătăria mea. 

Jason îmi zâmbi, dar zâmbetul îi dispăru încet. 

— Îmi place Mei, zise, dar îmi lipseşte Hoyt. Ăsta era unul 
dintre cele mai oneste lucruri rostite de Jason vreodată. 


— Nu ai auzit nimic de asta, Sookie? mă întrebă Jason. Ştii, 
în felul ăla în care auzitu lucruri? Dacă ai putea îndrepta 
poliția în direcția bună, ar reuşi să afle cine mi-a ucis soția şi 
copilul şi mi-aş trăi şi eu viaţa. 

Nu credeam că Jason avea să-şi reia vreodată vechea viaţă. 
Eram sigură că nu avea să înțeleagă nici măcar dacă-i 
spuneam pe litere. Dar apoi am văzut ce era în mintea lui, 
într-un moment de maximă claritate. Deşi Jason nu putea să 
exprime în cuvinte aceste idei, înțelegea, şi se prefăcea, din 
răsputeri, că totul va fi la fel... Dacă ar fi putut să scape de 
apăsarea morții lui Crystal. 

— Sau, dacă ne spui nouă, zise, o să ne ocupăm noi de asta, 
Calvin şi cu mine. 

— O să fac tot ce pot, am zis. 

Ce altceva aş mai putea spune? Am ieşit din mintea lui Jason 
şi mi-am jurat că nu voi mai intra niciodată. 

După o lungă tăcere, se ridică. Poate aşteptase să vadă dacă 
mă ofeream să-i pregătesc prânzul. 

— Cred că mă voi întoarce atunci acasă, zise. 

— La revedere. 

Câteva clipe mai târziu, am auzit cum a pornit camioneta. 
Am intrat din nou în casă, agățând jacheta de unde o luasem. 

Amelia îmi lăsase un bilețel lipit pe cutia de lapte, în frigider. 
„Bună, soro! scria în deschidere. Se pare că ai avut companie 
azi-noapte. Mi-a mirosit a vampir? Am auzit pe cineva ieşind 
pe uşă pe la trei şi jumătate. Auzi, nu uita să verifici robotul 
telefonic. Ai mesaje." 

Pe care Amelia le ascultase deja, pentru că beculețul nu mai 
pâlpâia. Am pornit robotul. 

— Sookie, sunt Ariene. Îmi pare rău pentru tot. Mi-aş dori să 
treci pe la mine să vorbim. Sună-mă. 

M-am holbat la robot, nu prea sigură de ceea ce simțeam 
legat de acest mesaj. Trecuseră câteva zile, iar Ariene avusese 
timp să se gândească la felul în care plecase din bar. Era 
posibil să vrea să spună că voia să-şi reanalizeze credințele 
legate de Frăție? 

Mai era un mesaj. De data asta, de la Sam. 

— Sookie, ai putea veni la muncă puțin mai devreme sau 


să-mi dai un telefon? Trebuie să vorbesc cu tine. 

Am aruncat o privire spre ceas. Era abia unu după-amiaza, 
iar eu nu trebuia să merg la muncă până la cinci. Am sunat la 
bar. A răspuns Sam. 

— Hei, sunt Sookie, am zis. Ce s-a întâmplat? Acum am 
primit mesajul tău. 

— Ariene vrea să se întoarcă la muncă, zise. Nu ştiu ce să-i 
spun. Ai vreo părere? 

— Mi-a lăsat un mesaj pe robot. Vrea să vorbească cu mine, 
am zis. Nu ştiu ce să cred. Ea e mai mereu băgată în câte o 
chestie nouă, nu-i aşa? Crezi că ar fi putut renunța la Frăție? 

— Dacă a renunțat Whit la ea, zise el, iar eu am râs. 

Nu eram prea sigură că voiam să reiau prietenia noastră, şi, 
cu cât mă gândeam mai mult la asta, cu atât aveam îndoieli 
mai mari. Ariene spusese nişte lucruri îngrozitoare, şi care 
m-au rănit, despre mine. Dacă vorbise serios, de ce ar fi vrut 
să reia legătura cu o persoană îngrozitoare ca mine? Şi dacă 
nu vorbise serios, de ce naiba îi ieşiseră pe gură? Dar am 
simţit o strângere de inimă când m-am gândit la copiii ei, Coby 
şi Lisa. Stătusem cu ei atâtea seri şi mă ataşasem mult de cei 
mici. Nu-i mai văzusem de săptămâni întregi. Am descoperit 
că nu eram prea afectată de sfârşitul relației mele cu mama 
lor, dar de copii mi-era dor. l-am spus asta lui Sam. 

— Eşti prea bună, dragă, zise. Nu cred că o vreau înapoi aici. 

Deci luase o hotărâre. 

— Sper să poată găsi o altă slujbă, iar eu îi voi da o 
recomandare pentru binele acelor copii. Dar ne făcea necazuri 
încă înainte de această ultimă izbucnire, şi nu are nici un rost 
să ne supunem toţi în continuare la momente dure. 

După ce am închis, mi-am dat seama că decizia lui Sam mă 
determina să-mi văd fosta prietenă. Din moment ce Ariene şi 
cu mine nu vom avea ocazia să redevenim prietene văzându-ne 
zilnic la bar, o să încerc să repar lucrurile ca să ne putem 
saluta dacă ne întâlneam din întâmplare la Wal-Mart. A ridicat 
la primul apel. 

— Ariene, sunt Sookie, am spus. 

— Bună, drăguță, mă bucur că m-ai sunat, zise. Urmă un 
moment de tăcere. 


— M-am gândit să trec să te văd, doar pentru un minut, am 
spus neîndemânatică. Mi-ar plăcea să-i văd pe copii şi să 
vorbesc cu tine, dacă vrei. 

— Sigur, treci pe aici. Dă-mi câteva minute, ca să pot aduna 
mizeria. 

— Nu trebuie să faci ordine pentru mine. Curățasem rulota 
lui Ariene de multe ori, în schimbul vreunui favor pe care mi-l 
făcuse sau pentru că nu aveam nimic altceva de făcut, în timp 
ce ea era plecată iar eu aveam grijă de copii. 

— Nu vreau să-mi reiau obiceiurile, zise veselă, părând atât 
de amabilă, că inima îmi tresări... pentru o clipă. 

Dar nu am aşteptat câteva minute. 

Am plecat imediat spre ea. 

Nu-mi puteam explica de ce nu făcusem ceea ce-mi ceruse 
ea. Poate am sesizat ceva în vocea lui Ariene, chiar şi la telefon. 
Poate îmi aminteam de toate momentele în care Ariene mă 
lăsase baltă, toate ocaziile în care mă făcuse să mă simt prost. 

Nu cred că mă gândisem prea mult la toate aceste incidente, 
pentru că arătau cât de jalnică eram. Aveam nevoie de un 
prieten atât de mult, încât mă mulțumeam cu firimiturile de la 
masa lui Ariene, deşi ea profita de mine, iar şi iar. Când vântul 
întâlnirilor sufla din cealaltă direcție, nu se gândise de două 
ori înainte să scape de mine ca să intre în grațiile noului ei 
iubit. 

De fapt, de ce mă gândeam mai mult, de aia eram mai tentată 
să întorc maşina şi să pornesc spre casă. Dar nu le datoram lui 
Coby şi Lisei încă o încercare de a relua relația mea cu mama 
lor? Mi-am amintit toate jocurile în care ne antrenasem 
împreună, toate dăţile când i-am pus în pat şi am petrecut 
noaptea în rulotă, pentru că Ariene sunase să întrebe dacă 
putea petrece noaptea în altă parte. 

Ce naiba făceam? De ce aveam acum încredere în Ariene? 

Nu aveam, nu în totalitate. De asta aveam de gând să studiez 
situația. 

Ariene nu trăia într-un parc de rulote, ci pe un acru de 
pământ la vest de oraş, pe care i-l dăduse tatăl ei înainte să 
moară. Doar un sfert de acru fusese curățat, suficient pentru 
rulotă şi o curte mică. În spate, se aflau două leagăne pe care 


unul dintre foştii ei iubiţi le montase pentru copii şi două 
biciclete sprijinite de spatele rulotei. 

Mă uitam la rulotă din spate, pentru că intrasem de pe drum 
în curtea năpădită de buruieni a casei care se înălțase alături 
până ce un racord defect la rețeaua electrică provocase un 
incendiu, cu câteva luni în urmă. De atunci, scheletul casei 
stătea pe jumătate carbonizat şi părăsit, iar foştii chiriaşi îşi 
găsiseră adăpost în altă parte. Am putut să trag maşina în 
spatele casei, pentru că vremea rece împiedicase buruienile să 
năpădească locul. 

Am apucat pe o cărare printre buruienile şi copacii care 
separau casa asta de cea a lui Ariene. 

Mi-am croit drum pe unde era desişul mai mare, până 
într-un loc de unde puteam vedea zona de parcare din fața 
rulotei şi toată curtea din spate. De pe drum era vizibilă doar 
maşina lui Ariene, deoarece fusese lăsată în curtea din față. 

Din locul unde mă aflam, puteam vedea că în spatele rulotei 
era parcată o camionetă Ford Ranger neagră, de vreo zece ani 
vechime, şi un Buick Skylark, de aproape aceeaşi vârstă. 
Camioneta era încărcată cu lemne, una dintre bucăți fiind mai 
lungă, astfel încât ieşea din camionetă. Aveau în jur de patru 
inchi pe patru, am estimat eu. 

În timp ce priveam, o femeie pe care o recunoşteam vag ieşi în 
spatele rulotei pe mica verandă. Se numea Helen Ellis şi 
lucrase la Merlotte's cam cu patru ani în urmă. Deşi Helen era 
harnică şi atât de drăguță că atrăgea bărbații ca pe muşte, 
Sam a trebuit să o concedieze pentru că întârzia mereu. Helen 
fusese supărată şi se manifestase vulcanic. Lisa şi Coby o 
urmară pe Helen pe verandă. Ariene stătea în prag. Purta un 
top cu imprimeu leopard şi pantaloni mulați maro. 

Copiii arătau mult mai maturi decât ultima dată când îi 
văzusem. Păreau şovăitori şi oarecum nefericiți, mai ales 
Coby. Helen le zâmbi încurajator şi se întoarse către Ariene 
să-i spună: 

— Să mă anunti când s-a terminat! 

Urmă o pauză, timp în care Helen făcea eforturi să-şi 
găsească cuvintele pentru a formula ceva ce nu-şi dorea să 
priceapă copiii. 


— O să primească ceea ce merită. 

O puteam vedea pe Helen doar din profil, dar zâmbetul ei îmi 
întoarse stomacul pe dos. Mi s-a pus un nod în gât. 

— Bine, Helen. O să te sun când îi poți aduce înapoi, zise 
Ariene. 

În spatele ei stătea un bărbat. Era mult prea departe în 
interiorul rulotei ca să-l pot recunoaşte cu siguranță, dar 
m-am gândit că era bărbatul pe care-l lovisem în cap cu o tavă, 
cu vreo două luni în urmă, bărbatul care fusese atât de 
scârbos cu Pam şi Amelia. Era unul dintre noii amici ai lui 
Ariene. 

Helen şi copiii plecară cu Buickul. 

Ariene închise imediat uşa, ca să împiedice frigul de afară să 
pătrundă în casă. Am închis ochii şi am localizat-o în 
interiorul rulotei. Am descoperit că erau doi bărbați înăuntru 
cu ea. La ce se gândeau? Erau cam departe, dar mi-am extins 
puțin al şaselea meu simț. 

Se gândeau să-mi facă ceva cumplit. 

M-am ghemuit sub o mimoză desfrunzită, simțindu-mă 
deprimată şi mai mizerabil ca niciodată. Trebuia să recunosc, 
ştiam de ceva vreme că Ariene nu era cu adevărat o persoană 
bună sau măcar una fidelă. Trebuia să recunosc că o auzisem 
tunând şi fulgerând despre eradicarea ființelor supranaturale 
din lume. Trebuia să recunosc că îmi dădusem seama că 
ajunsese să mă considere şi pe mine una dintre ele. Dar nu 
mi-am permis niciodată să cred că, indiferent câtă afecțiune a 
avut pentru mine, aceasta a dispărut în întregime, înlocuită de 
ura propovăduită de Frăţie. 

Mi-am scos mobilul din buzunar. L-am sunat pe Andy 
Bellefleur. 

— Bellefleur, răspunse el scurt. 

Nu prea puteam spune că eram prieteni dar, cu siguranță, 
mă bucuram să-i aud vocea. 

— Andy, sunt Sookie, am spus, cu grijă să vorbesc în şoaptă. 
Auzi, sunt doi tipi în rulota lui Ariene, împreună cu ea, şi au 
nişte bucăți lungi de lemn în spatele camionetei. Nu-şi dau 
seama că ştiu că sunt în rulotă cu Ariene. Plănuiesc să-mi facă 
ceea ce i s-a făcut lui Crystal. 


— Ai ceva care să poată fi folosit la tribunal? m-a întrebat 
precaut. 

Andy a crezut întotdeauna în telepatia mea, deşi asta nu 
însemna neapărat că era şi un fan al meu. 

— Nu, am spus, mă aşteaptă să apar. 

M-am târât mai aproape, sperând din suflet că nu se uitau pe 
ferestrele din spate. În spatele camionetei era şi o cutie de cuie 
extralungi. A trebuit să închid ochii pentru o secundă, 
simțindu-mă cuprinsă de oroare. 

— Sunt cu Weiss şi Lattesta, zise Andy. Eşti dispusă să te 
duci dacă te acoperim noi? 

— Sigur, am spus, nesimțind totuşi chiar aşa. Pur şi simplu 
ştiam că trebuie să fac asta. Ar fi putut însemna sfârşitul 
tuturor suspiciunilor mele care planau asupra lui Jason. 
Putea să însemne răscumpărarea sau măcar o plată pentru 
moartea lui Crystal şi a copilului nenăscut. Aş fi putut băga 
măcar câţiva fanatici ai Frăției după gratii şi poate le-aş fi dat o 
lecţie celorlalți. 

— Unde eşti acum? am întrebat tremurând de frică. 

— Eram deja în maşină ca să mergem la motel. Putem fi 
acolo în şapte minute, zise Andy. 

— Am parcat în spatele casei Freer, am zis. Trebuie să 
închid, iese cineva din rulotă. 

Whit Spradlin şi amicul său, al cărui nume nu mi-l pot 
aminti, coborâră scările şi descărcară bucăţile de lemn din 
camionetă. Bucăţile erau deja tăiate la lungimea potrivită. 
Whit se întoarse spre rulotă şi strigă ceva, iar Ariene deschise 
uşa şi cobori treptele din spate, cu geanta pe umăr. Merse 
către cabina camionetei. 

La naiba, avea să urce în ea şi să plece, lăsându-şi maşina 
parcată în față, ca şi cum ar fi fost acasă! Orice rest de 
afecțiune pe care-l mai aveam în sufletul meu dispăru în acel 
moment. M-am uitat la ceas. Mai erau poate trei minute până 
avea să apară Andy. 

Îl sărută pe Whit şi-i făcu semn celuilalt bărbat, iar aceştia 
intrară în rulotă să se ascundă, ca să nu-i văd eu. Conform 
planurilor lor, eu veneam la uşa din față, băteam, unul dintre 
ei îmi deschidea uşa şi mă trăgea înăuntru. 


Game over. 

Ariene deschise portiera camionetei, cu cheile în mână. 
Trebuia să rămână. Ea era veriga slabă. Ştiam asta în orice 
fel posibil — intelectual, emoțional, şi prin celălalt simț al meu. 

Avea să fie îngrozitor. M-am adunat. 

— Bună, Ariene, am spus, ieşind din ascunzătoare. 

Țipă şi se sperie. 

— Dumnezeule, Sookie, ce faci în curtea mea din spate? 

Făcu un efort exagerat să se adune. Mintea îi era un amestec 
de furie şi teamă şi vină. Şi regret. Era ceva regret, jur. 

— Aşteptam să ne vedem, am spus. 

Nu aveam nici o idee ce să fac acum, dar asta încetini 
oarecum derularea evenimentelor. Era posibil să trebuiască să 
o rețin făcând apel la forța mea. Bărbații din casă nu 
observaseră apariția mea bruscă, dar asta nu avea să dureze 
decât dacă eram extrem de norocoasă. Şi nu prea avusesem 
parte de noroc în ultima vreme, cu atât mai puţin de noroc 
chior. 

Ariene stătea nemişcată, cu cheile în mână. Era uşor să intru 
în mintea ei şi să cotrobăi pe acolo. 

— Ce faci, te pregăteşti să pleci, Ariene? am întrebat, în 
continuare, vorbind în şoaptă. Ar trebui să fii înăuntru, 
aşteptând ca eu să ajung aici. 

Înţelese totul şi ochii i se închiseră. Vinovată, vinovată, 
vinovată. Încercase să construiască un clopot de sticlă care să 
țină intenţiile bărbaţilor ascunse de ea însăşi, să le împiedice 
să-i atingă inima. Asta nu funcționase — dar nici nu 
împiedicase trădarea ei de azi. Ariene era demascată în faţa ei 
însăşi. 

I-am spus: 

— Te-ai implicat prea mult. 

Propria mea voce părea detaşată şi calmă. 

— Nimeni nu va înţelege şi nu va uita asta. Ochii i se măriră 
când îşi dădu seama că ce spuneam e adevărat. 

Dar şi eu aveam propriul meu şoc. Am ştiut, brusc şi sigur, 
că nu ea o ucisese pe Crystal şi nici vreunul dintre aceşti 
bărbaţi; plănuiseră să mă crucifice ca o emulație a morții lui 
Crystal, pentru că li se părea o idee atât de bună, o declaraţie 


clară cu privire la părerea lor despre anunţul lansat de 
teriantropi. Eu fusesem aleasă să fiu mielul sacrificat, în ciuda 
faptului că ştiau sigur că nu sunt teriantrop; de fapt, ei se 
gândeau că nu mă voi opune prea mult, din moment ce eram 
doar un simpatizant al teriantropilor, nu o ființă cu 
dublă-natură. Nu voi fi la fel de puternică, după părerea lor. 
Asta mi s-a părut incredibil. 

— Eşti o persoană jalnică, i-am spus lui Ariene. Nu mă 
puteam opri şi nici nu o puteam spune altfel decât ca pe o 
constatare. 

— Nu ţi-ai spus ţie însăți adevărul niciodată în întreaga ta 
viață, nu-i aşa? Te crezi tot drăguță, tânără, de douăzeci şi 
cinci de ani, şi tot mai speri că o să apară un bărbat care are să 
vadă asta în tine. Cineva o să aibă grijă de tine, o să accepte să 
renunti la serviciu, o să-ți trimită copiii la şcoli particulare 
unde nu vor trebui niciodată să vorbească cu cineva mai 
prejos de ei. Asta n-o să se întâmple niciodată, Ariene. Asta e 
viața ta. 

Şi am făcut un semn cu mâna spre rulota din curtea plină de 
buruieni, spre camioneta veche. Era cel mai răutăcios lucru pe 
care-l spusesem vreodată, dar fiecare cuvinţel era adevărat. 

Atunci ea începu să ţipe. Nu părea să se poată opri din tipat. 
Am privit-o în ochi. Tot încerca să privească în altă parte, dar 
nu părea să reuşească. 

— Vrăjitoareo! urlă ea. Eşti o vrăjitoare! Există aşa ceva, iar 
tu eşti una dintre ele! 

Dacă ar fi avut dreptate, aş fi putut preveni ceea ce s-a 
întâmplat în continuare. 

În acel moment, Andy opri în curtea Freer, exact cum 
făcusem şi eu. Din câte ştia el, încă mai era timp să se furişeze 
spre rulotă. I-am auzit maşina mai mult sau mai puţin în 
spatele meu. Toată atenţia mea era concentrată asupra lui 
Ariene şi asupra uşii din spate a rulotei. Weiss, Lattesta şi 
Andy apărură în spatele meu exact când Whit şi prietenul său 
țâşniră pe uşa din spate a rulotei, cu puştile în mâini. 

Ariene şi cu mine stăteam între două tabere armate. Am 
simţit razele soarelui pe braţe. Am simţit o briză rece 
ridicându-mi părul şi aruncându-mi jucăuşă o buclă peste 


față. Peste umărul lui Arleney am văzut fața prietenului lui 
Whit şi mi-am amintit în cele din urmă că numele său era 
Donny Boling. Se tunsese de curând. Îmi dădeam seama după 
cei doi centimetri de piele albă de la baza gâtului său. Purta un 
tricou de la firma Orville's de scoatere a buturugilor. Ochii săi 
aveau culoarea maro năclăit. Țintea spre agentul Weiss. 

— Are copii, am strigat. N-o face! Ochii i se măriră de spaimă. 

Donny îndreptă puşca spre mine. Se gândi: Împuşc-o PE EA! 

M-am aruncat la pământ atunci când puşca i se descarcă. 

— Lăsați armele jos! strigă Lattesta. FBI! 

Dar ei n-o făcură. Nici măcar nu cred că înțeleseseră 
cuvintele. 

Aşa că Lattesta trase. Dar nu poți spune că nu-i avertizase. 


CAPITOLUL 12 


În momentele următoare, după ce agentul special Lattesta le 
ceru celor doi bărbați să lase armele jos, gloanţele zburară prin 
aer ca polenul de pin primăvara. 

Deşi eram într-o poziție expusă, niciunul dintre ele nu mă 
nimeri, ceea ce mi se păru uimitor. 

Ariene, care nu s-a lăsat în jos la fel de repede ca mine, se 
alese cu o gaură în umăr. Agentul Weiss încasă glonțul — 
acelaşi cu cel care a lovit-o pe Ariene - în piept, dreapta sus. 
Andy îl împuşcă pe Whit Spradlin. Agentul special Lattesta îl 
rată pe Donny Boling cu primul său glonț, îl nimeri însă cu cel 
de-al doilea. A fost nevoie de săptămâni întregi ca să se 
stabilească cum s-au întâmplat lucrurile, dar acesta este 
adevărul. 

Şi apoi, împuşcăturile se opriră. Lattesta suna la 911, în 
timp ce eu eram încă la pământ, numărându-mi degetele de la 
mâini şi de la picioare ca să mă asigur că eram întreagă. Andy 
fu la fel de rapid şi sună la departamentul şerifului ca să 
raporteze că a avut loc un schimb de focuri şi că un ofițer şi un 
civil erau răniți. 

Ariene țipa din cauza micii sale răni, ca şi cum ar fi fost 
împuşcată în măruntaie. 

Weiss zăcea sângerând între buruieni, cu ochii plini de frică 
şi cu dinții strânşi. Glonţul îi intrase sub brațul ridicat. Se 
gândea la copii şi la soțul ei şi la faptul că putea să moară 
acolo în tufişuri, lăsându-i în urmă. Lattesta îi scoase haina şi 
tinu apăsat peste rană, iar Andy se grăbi să-i lege pe cei doi 
care trăseseră. 

Încet, m-am ridicat în poziţie aşezată. Nu aş fi putut să mă 
țin pe picioare. Stăteam acolo în ace de pin şi praf şi mă uitam 
la Donny Boling, care era mort. Nu mai avea nici cea mai vagă 
urmă de activitate în creier. Whit era încă în viață, deşi nu 
într-o formă prea bună. După ce Andy o examina fugitiv pe 


Ariene şi îi spuse să tacă din gură, aceasta încetă să țipe şi se 
puse pe plâns. 

Aveam o mulțime de lucruri în viața mea pentru care să mă 
învinovățesc. Am adăugat acest incident pe listă, în timp ce 
urmăream sângele scurgându-se în noroi, în partea stângă a 
lui Donny. Nimeni nu ar fi fost împuşcat, dacă m-aş fi urcat în 
maşină şi aş fi plecat. Dar nu, eu trebuia să-i prind pe ucigaşii 
lui Crystal. Şi acum ştiam - prea târziu -— că aceşti idioţi nici 
măcar nu erau vinovații. Mi-am spus că Andy a cerut să dau o 
mână de ajutor, că Jason avea de asemenea nevoie să-l ajut... 
dar, în acest moment, nu puteam vedea cum m-aş fi putut 
simți bine în legătură cu asta, multă vreme de acum înainte. 

Pentru un scurt moment, m-am gândit să mă întind la loc şi 
să-mi doresc să fi murit. 

— Eşti bine? întrebă Andy, după ce îi puse cătuşele lui Whit 
şi-l verifică pe Donny. 

— Da, am răspuns. Andy, îmi pare rău. 

Dar el fugise în curtea din față, să-i facă semn ambulanțţei. 
Brusc, îşi făcură apariția tot mai mulți oameni prin preajmă. 

— Te simți bine? întrebă o femeie purtând uniforma 
serviciilor medicale de urgenţă. 

Mânecile îi erau ridicate, astfel încât să-i arate muşchii pe 
care nu bănuiam că o femeie i-ar fi putut avea. Îl puteai vedea 
pe fiecare în parte mişcându-se sub pielea ei de culoarea 
cafelei. 

— Pari cam pierdută, mai spuse ea. 

— Nu sunt obişnuită să văd oameni împuşcaţi, am zis. 

Ceea ce era în mare parte adevărat. 

— Cred că mai bine ai veni şi te-ai aşeza pe scaun aici, zise şi 
arătă spre un scaun pliant care avusese şi zile mai bune. După 
ce mă ocup de cei care sângerează, o să vin şi la tine. 

— Audrey! îşi strigă ea partenerul, un bărbat cu o burtă 
uriaşă, am nevoie de încă o pereche de mâini aici. 

Audrey se grăbi să o ajute, şi un alt membru al echipei de 
urgențe medicale veni alergând pe după rulotă. Am avut 
aproape acelaşi dialog şi cu ei. 

Weiss plecă spre spital prima, iar eu am înţeles că planul era 
să o stabilizeze la spitalul din Clarice, apoi s-o trimită pe calea 


aerului la Shreveport. 

Whit fu pus în cea de-a doua ambulanţă. O a treia veni 
pentru Ariene. Pentru tipul mort avea să vină medicul legist. 

Eram pregătită pentru orice urma să se întâmple. 

Lattesta privea în gol, către pini. Mâinile îi erau pătate cu 
sânge de la rana lui Weiss. În timp ce-l priveam, îşi reveni. 
Voința îşi puse din nou amprenta pe chipul său, iar gândurile 
porniră să-i curgă năvală. El şi Andy începură să se consulte. 

Curtea începuse deja să fie foarte plină de oameni ai legii, 
care păreau a fi cu toţii foarte agitați. Schimburile de focuri în 
care să fie ofițeri răniți nu sunt obişnuite în Bon Temps sau în 
districtul Renani Când FBl-ul este prezent la fața locului, 
agitația şi tensiunea creşteau de patru ori mai mult. 

Mai mulți oameni mă întrebară dacă eram bine, dar nimeni 
nu părea nerăbdător să-mi spună ce să fac sau să-mi sugereze 
să plec de acolo, aşa că am stat pe scaunul paradit, cu mâinile 
în poală. Am urmărit toată activitatea şi am încercat să-mi 
păstrez mintea goală. Asta nu era însă posibil. 

Eram îngrijorată pentru agentul Weiss şi încă mai simțeam 
puterea copleşitoare a uriaşului val de vină care mă 
cuprinsese. Presupun că ar fi trebuit să fiu tristă că tipul din 
Frăţie era mort. Dar nu eram. 

După un timp, mi-a trecut prin minte că aveam să întârzii şi 
la muncă dacă lucrurile nu se rezolvau mai repede. Ştiam că 
ăsta era un gând lipsit de importanţă, atunci când te uitai la 
sângele care fusese absorbit în pământ, dar ştiam că pentru 
şeful meu nu va fi la fel de lipsit de importanţă. 

L-am sunat pe Sam. Nu-mi amintesc exact ce i-am spus, dar 
ştiu că a trebuit să vorbesc cu el să vină să mă ia. l-am spus 
lui Sam că erau o mulțime de oameni la fața locului şi că 
majoritatea dintre ei erau înarmați. După asta, nu am mai 
avut nimic de făcut decât să mă uit la pădure. Era un amestec 
de ramuri căzute, frunze şi diverse nuanţe de maro, întrerupt 
din loc în loc de pinii de diverse înălțimi, care răsăriseră 
întâmplător. Ziua strălucitoare făcea amestecul de umbre şi 
nuanţe de-a dreptul fascinant. 

În timp ce priveam în adâncul pădurii, am devenit conştientă 
că acolo se afla cineva care se uita la mine. Mult mai în spate 


față de linia copacilor stătea un bărbat; nu, nu un bărbat -o 
zână. Nu pot citi zânele prea limpede; nu sunt la fel de 
ermetice ca vampirii, dar se prezintă cel mai apropiat de 
aceştia din acest punct de vedere. 

Era uşor să citesc ostilitatea în atitudinea sa. Zâna asta nu 
era de partea bunicului meu. Această zână ar fi fost bucuroasă 
să mă vadă zăcând la pământ însângerată. M-am ridicat 
dreaptă, brusc dându-mi seama că habar nu aveam dacă toți 
ofițerii de poliţie din lume m-ar fi putut apăra de o zână. Inima 
îmi bătu din nou cu putere, răspunzând adrenalinei într-un 
ritm mai degrabă obosit. Voiam să spun cuiva că mă aflam în 
pericol, dar ştiam că, dacă aş fi arătat zâna oricăruia dintre 
oamenii prezenţi, aceasta nu numai că ar fi dispărut din nou 
în pădure, dar i-aş fi pus în pericol şi pe aceştia. Făcusem 
destul pentru acea zi. 

În timp ce mă ridicam pe jumătate din scaunul de grădină 
fără nici un plan în minte, zâna îmi întoarse spatele şi dispăru. 

Nu pot avea un moment de linişte? La gândul acesta, a trebuit 
să mă aplec şi să-mi acopăr fața cu mâinile pentru că râdeam, 
dar nu era un râs vesel. Andy veni şi se opri lângă mine, 
încercând să mă privească în față. 

— Sookie, zise, şi pentru prima dată vocea îi era amabilă. 
Hei, fată, adună-te. Trebuie să vii să vorbeşti cu şeriful 
Dearborn. 

Nu numai că am vorbit cu şeriful Dearborn, a trebuit să 
vorbesc şi cu o mulțime de alți oameni. Mai târziu nu mi-am 
putut aminti niciuna dintre conversațiile avute atunci. Am 
spus adevărul oricui m-a întrebat. 

Nu am pomenit de faptul că văzusem zâna în pădure doar 
pentru că nu m-a întrebat nimeni: „Ai mai văzut pe cineva aici 
în după-amiaza asta?" Când am avut o secundă în care nu 
m-am simțit copleşită şi mizerabilă, m-am întrebat de ce 
apăruse, de ce venise. Mă urmărea? Exista cumva vreun fel de 
emițător supranatural montat asupra mea? 

— Sookie, zise Bud Dearborn. Am revenit la realitate. 

— Da, domnule? 

M-am ridicat şi muşchii îmi tremurau. 

— Poţi pleca acum, o să vorbim cu tine mai târziu, zise. 


— Mulţumesc, i-am spus, abia conştientă de ceea ce 
spuneam. 

M-am urcat în maşina mea, simțindu-mă total amorțită. 
Mi-am spus că trebuie să merg acasă şi să-mi pun costumul 
de chelneriță şi să mă duc la muncă. Să servesc băuturi 
clienţilor avea să fie mai bine decât să stau acasă şi să 
retrăiesc evenimentele zilei, dacă reuşeam să stau trează atât 
de mult. 

Amelia era la muncă, aşa că aveam casa la dispoziția mea 
atunci când mi-am tras pe mine pantalonii de lucru şi tricoul 
cu mânecă lungă de la Merlotte's. Imaginea reflectată în 
oglinda de la baie era îngrozitoare: arătam albă ca un vampir, 
aveam cearcăne mari sub ochi şi cred că arătam ca o persoană 
care văzuse mulți oameni sângerând în ziua aceea. 

Seara căzuse rece şi tăcută când eu ieşeam din casă şi mă 
îndreptam spre maşină. Noaptea avea să vină curând. De când 
Eric şi cu mine eram legați, mă trezisem gândindu-mă la el de 
fiecare dată când cerul se întuneca. Acum, că ne culcaserăm 
împreună, gândurile mele deveniseră pofte. Am încercat să-l 
trimit în fundul minţii mele în timp ce conduceam spre bar, 
dar el continua să iasă în față. 

Poate unde ziua fusese aşa un coşmar, am descoperit că aş fi 
renunțat la toate economiile mele doar ca să-l văd pe Eric chiar 
acum. M-am îndreptat spre uşa angajaților, apucând săpăliga 
din geantă. M-am gândit că mă arătam pregătită pentru un 
atac, dar eram atât de preocupată, încât nu mi-am trimis 
înainte şi celălalt simț al meu ca să detecteze alte prezențe, şi 
nu l-am văzut pe Antoine la umbra tomberonului până ce nu a 
ieşit de acolo să mă salute. Fuma. 

— La naiba, Antoine, m-ai speriat de moarte. 

— Scuze, Sookie. Ai de gând să plantezi ceva? Se uită la 
săpăliga pe care-o scosesem din geantă. 

— Nu suntem prea solicitaţi în seara asta. Am avut vreme să 
fumez o ţigară. 

— Toată lumea e calmă pe aici? 

Am îndesat săpăliga la loc în geantă, fără să încerc să dau 
vreo explicație. Poate avea să o pună pe seama ciudățeniei 
mele cunoscute. 


— Da, nimeni nu ne ţine predici; nimeni nu a fost ucis. 
Zâmbi. D'Eriq nu mai termină de povestit despre un tip care a 
venit mai devreme şi despre care el crede că era o zână. D'Eriq 
e cam prostuț, dar poate vedea lucruri pe care alții nu le văd. 
Dar totuşi... zâne? 

— Nu zână în sensul de gay, ci zână ca Tinker Bell!7? 

M-am gândit că nu-mi mai rămăsese suficientă energie să fiu 
alarmată. Am gândit greşit. Am aruncat o privire în jurul 
parcării destul de speriată. 

— Sookie? E adevărat? Antoine se holba la mine. 

Am ridicat încet din umeri. M-a prins. 

— Rahat, zise Antoine. La naiba, rahat. Asta nu e aceeaşi 
lume cu aia în care m-am născut, nu-i aşa? 

— Nu, Antoine. Nu e. Dacă D'Erig mai spune ceva, te rog să 
mă anunti. E important. 

Ar fi putut fi străbunicul meu care mă apăra, sau fiul său, 
Dillon. Sau ar fi putut fi Domnul Ostil, care mă spiona din 
pădure. Ce s-a declanşat în lumea creaturilor magice? Ani 
întregi nu am văzut niciuna. Acum nu mai puteai să arunci o 
săpăliga fără să loveşti o zână. 

Antoine se uită la mine cu îndoială. 

— Desigur, Sookie. Ai necazuri de care ar trebui să ştiu? 

Aveam la necazuri... 

— Nu, nu. Doar încerc să evit o problemă, am spus. 

Nu voiam ca Antoine să se îngrijoreze şi, mai ales, nu voiam 
să împărtăşească acele griji cu Sam. Sam avea oricum destule 
griji. 

Bineînţeles, Sam auzise mai multe versiuni legate de 
evenimentele de la rulota lui Ariene, iar eu a trebuit să-i 
povestesc totul pe scurt în timp ce mă pregăteam de muncă. 
Era foarte supărat pentru intenţiile celor doi, Donny şi Whit, 
iar când i-am spus că Donny era mort, mi-a replicat: 

— Whit ar fi trebuit să moară şi el. 

Nu eram sigură că-l auzisem bine, dar, când m-am uitat la 
fața lui Sam, mi-am dat seama că era foarte mânios, dornic de 
răzbunare. 

— Sam, au murit destui oameni, am zis. Nu i-am iertat şi nici 
măcar nu e ceva ce pot face, dar nu cred că ei sunt cei care au 
ucis-o pe Crystal. 

Sam se întoarse pufnind şi trânti o sticlă de rom cu aşa o 
putere, că m-am gândit că s-ar putea să se spargă în bucăți. 

În ciuda alarmei, s-a dovedit că am apreciat greşit acea 
seară... pentru că nu s-a întâmplat nimic. 

Nimeni nu a anunţat brusc că e vreun gargui şi că vrea să fie 
şi el considerat american. 

Nimeni nu a avut vreun acces de furie. Nimeni nu a încercat 
să mă omoare sau să mă avertizeze sau să mă mintă; nimeni 
nu-mi acordă vreo atenție specială. Eram din nou o parte din 
ambianța de la Merlotte's, situație care de obicei mă plictisea. 
Mi-am amintit serile de dinainte de a-l întâlni pe Bill Compton, 
când ştiam că există vampiri, dar nu întâlnisem şi nu văzusem 
niciunul în carne şi oase. Mi-am amintit cum îmi doream să 
întâlnesc un vampir adevărat. Credeam ceea ce comunicaseră 
despre ei, că erau victimele unui virus care-i făcuse alergici la 
diverse lucruri (lumina soarelui, usturoi, mâncare) şi că 
puteau supraviețui doar consumând sânge. 

Partea asta, cel puţin, era destul de adevărată. 

În timp ce lucram, m-am gândit la zâne. Erau diferite de 
vampiri şi vârcolaci. Zânele puteau scăpa şi să se retragă în 
lumea lor, orice s-ar fi întâmplat. Era o lume pe care nu-mi 
doream să o vizitez sau să o văd. Zânele nu fuseseră ființe 
umane. Cel puţin vampirii îşi puteam aminti cum era să fii om, 
iar vârcolacii erau oameni în majoritatea timpului, chiar dacă 
aveau o cultură diferită; mi-am imaginat că să fii vârcolac era 
ca şi cum ai fi avut dublă cetățenie. Asta era marea diferență 
dintre zâne şi celelalte creaturi supranaturale, care le făcea pe 
zâne şi mai înspăimântătoare. În timp ce seara trecea, iar eu 
mergeam de la o masă la alta, făcând un efort să notez corect 
comenzile şi să le servesc zâmbind, am avut momente în care 
m-am întrebat dacă nu ar fi fost mai bine să nu-l fi întâlnit 
deloc pe străbunicul meu. Ideea mă atrăgea destul de mult. 

I-am dus lui Jane Bodehouse cea de-a patra băutură şi i-am 
făcut semn lui Sam că era cazul să nu-i mai dăm. Jane bea 
mult, indiferent dacă o serveam sau nu. Decizia ei de a nu mai 


bea o ținuse o săptămână, dar nu mi-am imaginat niciodată că 
avea să dureze. Mai luase astfel de hotărâri şi înainte, cu 
acelaşi rezultat. 

Cel puţin dacă Jane bea aici, ne vom asigura că ajunge cu 
bine acasă. Am omorât un bărbat ieri. Poate fiul ei avea să vină 
s-o ia; era un tip simpatic, care nu înghițise niciodată o gură 
de alcool. Am văzut un bărbat împuşcat mortal astăzi. A trebuit 
să stau nemişcată o clipă, pentru că încăperea începuse să se 
învârtă cu mine. 

După o secundă sau două, m-am simţit din nou stabilă. 
M-am întrebat dacă aveam să rezist până la sfârşitul serii. 
Concentrându-mă să pun un picior înaintea celuilalt şi să 
blochez lucrurile rele (din experienţa trecută eram expertă la 
asta), am reuşit. Mi-am amintit chiar şi să-l întreb pe Sam ce 
făcea mama lui. 

— Este mai bine, zise, închizând casa. Şi tatăl meu a cerut 
divorțul. Spune că ea nu merită pensie alimentară pentru că 
nu şi-a revelat adevărata natură atunci când s-au căsătorit. 

Deşi fusesem întotdeauna de partea lui Sam, indiferent care 
ar fi fost aceasta, trebuia să recunosc (doar pentru mine) că 
puteam înțelege punctul de vedere al tatălui său vitreg. 

— Îmi pare rău, am spus totuşi. Ştiu că sunt vremuri dificile 
pentru mama ta, pentru toată familia de fapt. 

— Nici logodnica fratelui meu nu e prea fericită de asta, zise 
Sam. 

— Oh, nu, Sam. S-a speriat de faptul că mama ta...? 

— Da, şi bineînţeles ştie şi despre mine. Fratele şi sora mea 
se obişnuiesc cu ideea. Deci ei sunt bine — dar Deidra nu simte 
la fel. Şi cred că nici părinții ei. 

L-am bătut pe Sam pe umăr, pentru că nu ştiam ce să spun. 
Mi-a zâmbit, apoi m-a îmbrățişat. Zise: 

— Ai fost grozavă, Sookie. 

După care, rămase nemişcat. Nările lui începură să 
freamăte. 

— Miroşi a... e o urmă de vampir, zise şi toată căldura îi 
dispăru din voce. 

Îmi dădu drumul din îmbrăţişare şi mă privi cu atenţie. 

Chiar fusesem atentă şi folosisem toate produsele mele 


obişnuite de îngrijire, dar nasul fin al lui Sam simțise acea 
urmă de miros pe care Eric o lăsase în urmă. 

— Păi..., am zis, apoi m-am oprit brusc. 

Am încercat să organizez ceea ce voiam să spun, dar ultimele 
patruzeci de ore fuseseră atât de obositoare. 

— Da, am continuat. Am fost cu Eric noaptea trecută. 

Am lăsat-o aşa şi gata. Mi se rupse inima. M-am gândit să-i 
explic lui Sam despre străbunicul meu şi despre necazurile pe 
care le aveam, dar Sam avea destul necazuri. Plus că întregul 
personal se simțea destul de mizerabil din cauza lui Ariene şi a 
arestării sale. 

Se întâmplaseră prea multe. 

Am avut un alt moment de amețeală şi greață, dar trecu 
repede, aşa cum se mai întâmplase şi înainte. Sam nici măcar 
nu-l observă. Era pierdut în gânduri sumbre, cel puţin atât cât 
puteam eu citi în mintea sa întortocheată de teriantrop. 

— Condu-mă la maşină, am spus brusc. 

Simțeam nevoia să ajung acasă şi să dorm, şi habar nu 
aveam dacă Eric urma să apară în noaptea asta sau nu. Nu 
voiam să apară nimeni altcineva care să mă ia prin 
surprindere, aşa cum făcuse Murry. Voiam ca nimeni să nu 
mă mai atragă spre pierzanie sau să folosească arma în 
apropierea mea. Nu mai voiam nici trădări din partea 
oamenilor de care-mi păsa. 

Aveam o lungă listă de cereri şi ştiam că asta nu e bine. 

În timp ce mi-am scos geanta din sertarul biroului lui Sam şi 
i-am strigat noapte bună lui Antoine, care încă mai făcea curat 
în bucătărie, mi-am dat seama că tot ce-mi doream era să 
ajung acasă fără să mai vorbesc cu nimeni şi să dorm 
neîntoarsă toată noaptea. 

M-am întrebat dacă era posibil. 

Sam nu mai spuse nimic altceva despre Eric şi păru să 
considere cererea mea un şoc nervos ca urmare a incidentului 
de la rulotă. Aş fi putut sta în uşa barului şi cerceta zona cu 
celălalt simț al meu, dar era mai bine să fiu şi mai grijulie; 
telepatia mea şi nasul lui Sam făceau o pereche bună. Era 
nerăbdător să verifice parcarea. De fapt, păru aproape 
dezamăgit atunci când mă anunţă că, în afară de noi, nu mai 


era nimeni. 

În timp ce plecam, l-am zărit pe Sam sprijinindu-se de capota 
camionetei sale parcate în fața rulotei, îşi ținea mâinile în 
buzunar şi se uita la pietrişul de pe jos de parcă îl detesta. 
Chiar când am luat curba la bar, Sam a lovit cu mâna în 
capota camionetei, absent, după care a intrat în bar, cu umerii 
lăsaţi. 


CAPITOLUL 13 


— AMELIA, ce se poate face împotriva zânelor? am întrebat. 

Dormisem toată noaptea şi, drept urmare, mă simțeam mult 
mai bine. Şeful Ameliei era plecat din oraş, aşa că ea era liberă 
după-amiaza. 

— Vrei să spui ceva care să alunge zânele? întrebă. 

— Da, sau chiar să le omoare, am zis. Prefer asta decât să 
mor eu, am zis. Trebuie să mă apăr. 

— Nu ştiu prea multe despre zâne, din moment ce sunt atât 
de rare şi de ascunse, zise. Nu am fost sigură că există până 
când nu am auzit de bunicul tău. Ai nevoie de ceva gen ciomag 
pentru zâne, da? 

Mi-a venit brusc o idee. 

— Deja am ceva, Amelia, am zis, simțindu-mă mai veselă 
decât fusesem de zile întregi. 

Am privit pe rafturile de pe uşa frigiderului. Bineînţeles că 
era o sticlă de suc concentrat de lămâie. 

— Acum, tot ce am de făcut este să cumpăr un pistol cu apă 
de la Wal-Mart, am zis. Nu e vară, dar trebuie să găsesc unul la 
departamentul de jucării. 

— Asta funcționează? 

— Da, este o chestie supranaturală puțin cunoscută. Chiar 
şi numai contactul cu zeama de lămâie este fatal. Am înțeles 
că dacă este înghițită, rezultatul este şi mai rapid. Dacă ai 
putea ţinti în gura deschisă a unei zâne, ar muri sigur. 

— Se pare că ai necazuri mari, Sookie. Amelia citea, dar 
acum pusese cartea pe masă. 

— Da, am. 

— Vrei să vorbim despre asta? 

— E complicat. E greu de explicat. 

— Ştiu ce înseamnă complicat. 

— Scuze. Ei bine, s-ar putea să nu fie bine pentru tine să 
înveţi toate dedesubturile. Mă poţi ajuta? Vrăjile tale de pază 


funcționează şi împotriva zânelor? 

— O să-mi verific sursele, zise Amelia, în stilul acela înțelept 
pe care-l folosea atunci când nu avea nici cea mai mică idee. O 
s-o sun pe Octavia dacă trebuie. 

— Apreciez. Şi dacă ai nevoie de anumite ingrediente pentru 
vrăji, banii nu sunt o problemă. 

Chiar de dimineaţă primisem prin poştă un cec de la 
avocatul lui Sophie-Anne, domnul Cataliades, care-mi 
trimisese banii pe care mi-i datora. Aveam să dau o fugă la 
bancă după-amiază, căci automatul de depozit funcționa. 

Amelia trase adânc aer în piept, aflată în impas. Din moment 
ce era un emițător excepţional de clar, am ştiut despre ce voia 
să vorbim, dar, ca să ne păstrăm relația pe picior de egalitate, 
pur şi simplu am aşteptat până a deschis ea discuţia. 

— Am auzit de la Tray, care are prieteni în poliție — deşi nu 
prea mulți — că Whit şi Ariene neagă că au omorât-o pe Crystal. 
Ei... Ariene spune că plănuiau să te dea exemplu de ceea ce se 
întâmplă cu oamenii care stau pe lângă ființele supranaturale; 
că moartea lui Crystal le-a dat ideea. 

Buna mea dispoziție se evaporă. Am simțit o depresie 
profundă care mă apăsa. Să aud asta spusă cu voce tare făcea 
ca totul să fie şi mai îngrozitor. Nu ştiam ce să răspund. 

— Ce a auzit Tray în legătură cu ce-i aşteaptă? am zis în cele 
din urmă. 

— Depinde al cui a fost glonţul care l-a lovit pe agentul 
Weiss. Dacă era al lui Donny... ei bine, el e mort. Whit poate 
spune că s-a tras în el, aşa că el doar s-a apărat. Poate spune 
că nu ştie nimic despre vreun plan de a-ţi face rău. Îşi vizita 
prietena şi s-a întâmplat să aibă nişte bucăţi de lemn în 
spatele camionetei. 

— Şi Helen Ellis? 

— l-a spus lui Andy Bellefleur că a venit la rulotă să-i ia pe 
copii, care s-au descurcat de minune la şcoală, şi le promisese 
că-i duce la Sonic!8 să le ia câte o îngheţată. Mai mult de atât 
nu ştie. 

Fața Ameliei exprima îndoiala. 


18 Celebru lanţ de restaurante drive-in. 


— Aşadar, Ariene este singura care vorbeşte. 

Am şters tava. Făcusem fursecuri în acea dimineaţă. Terapia 
prin gătit, ieftină şi satisfăcătoare. 

— Da, şi ar putea retrage totul oricând. A fost foarte 
tulburată când a vorbit, dar se va deştepta. Poate prea târziu. 
Cel puţin, să sperăm. 

Avusesem dreptate; Amelia era cea mai slabă verigă. 

— Are avocat? 

— Da. Nu şi l-a putut permite pe Sid Matt Lancaster, aşa că a 
angajat-o pe Melba Jennings. 

— Bună mişcare, am spus gânditoare. 

Melba Jennings avea doar cu câțiva ani mai mult decât mine. 
Era singura femeie afro-americană din Bon Temps care 
absolvise Facultatea de Drept. Avea o față dură şi îi plăceau la 
maximum confruntările. Se ştia că alți avocaţi încercau pe cât 
posibil să o ocolească pe Melba dacă o vedeau venind. 

— O face să pară mai puțin bigotă. 

— Nu cred că va păcăli pe nimeni, dar Melba este ca un 
pitbull. 

Melba fusese la agenţia de asigurări unde lucra Amelia şi 
reprezentase nişte clienţi. 

— Ar fi bine să mă duc să-mi fac patul, zise Amelia 
ridicându-se şi întinzându-se. Auzi, Tray şi cu mine mergem la 
film în Clarice în seara asta. Vrei să vii cu noi? 

— Chiar insistați să mă includeți în întâlnirile voastre. Sper 
că nu te-ai plictisit deja de Tray? 

— Deloc, zise Amelia părând uşor surprinsă. De fapt, cred că 
e grozav. Drake, amicul lui Tray, l-a tot sâcâit. Drake te-a 
văzut la bar şi vrea să te cunoască. 

— E vârcolac? 

— Doar un tip obişnuit. Crede că eşti drăguță. 

— Nu ies cu tipi obişnuiţi, am spus, zâmbind. Nu merge prea 
bine. 

De fapt, „mergea" dezastruos. Imaginează-ți ce însemnă să 
ştii ce crede partenerul tău despre tine în fiecare minut. 

În plus, mai era şi problema cu Eric şi cu relaţia noastră 
neclară, dar... intimă. 

— Păstrează posibilitatea ca rezervă. E foarte drăguţ şi prin 


drăguţ vreau să zic frumos de pică. 

După ce Amelia a pornit pe scări în sus, mi-am turnat un 
pahar de ceai. Am încercat să citesc, dar mi-am dat seama că 
nu mă puteam concentra asupra cărţii. În cele din urmă, i-am 
pus semnul de carte şi am rămas privind în gol, gândindu-mă 
la o mulțime de lucruri. 

M-am întrebat unde erau acum copiii lui Ariene. Cu bătrâna 
mătuşă a lui Ariene, care trăia în Clarice? Sau tot cu Helen 
Ellis? O plăcea Helen pe Ariene suficient de mult încât să-i țină 
la ea pe Coby şi Lisa? 

Nu puteam scăpa de sâcâitorul sentiment de 
responsabilitate pentru situaţia tristă în care se aflau copiii, 
dar trebuia să fie unul din acele lucruri pe care le suportam 
pur şi simplu. Persoana cu adevărat responsabilă era Ariene. 
Nu puteam face nimic pentru ei. 

Ca şi cum gândurile la copii au tras de una din sforile din 
univers, sună telefonul. M-am ridicat şi m-am dus la telefonul 
prins pe perete în bucătărie. 

— Alo? am spus fără entuziasm. 

— Domnişoara Stackhouse? Sookie? 

— Da, la telefon, am spus. 

— Sunt Remy Savoy. 

Fostul soț al verişoarei mele Hadley, tatăl copilului ei. 

— Mă bucur că ai sunat. Ce face Hunter? Hunter era un copil 
„dotat', Dumnezeu să-l binecuvânteze. Fusese „dotat" în 
acelaşi fel în care fusesem şi eu. 

— E bine. Ştii..., despre treaba aia. 

— Sigur. 

Asta însemna că aveam să vorbim despre telepatie. 

— O să aibă curând nevoie de îndrumare. Începe grădinița. 
Or să observe. Vreau să zic că o să dureze puțin, dar mai 
devreme sau mai târziu... 

— Da, or să observe. 

Am deschis gura ca să-i sugerez lui Henry să-l aducă pe 
Hunter la mine în următoarea mea zi liberă, sau să merg eu la 
ei, la Red Ditch. Dar apoi mi-am amintit că eram ţinta unui 
grup de zâne ucigaşe. Nu era un moment potrivit să vină în 
vizită şi cine ştie dacă nu aveau să mă urmărească la căsuţa 


lui Remy? Până acum nimeni nu ştia de Hunter. Nici măcar 
străbunicului meu nu-i spusesem despre talentul special al lui 
Hunter. Dacă Niall însuşi nu ştia, poate că niciunul dintre 
duşmani nu descoperise informația. 

Luând în calcul totul, era mai bine să nu ne asumăm riscuri. 

— Chiar vreau să-l întâlnesc şi să ajung să-l cunosc. Promit 
să-l ajut cât de mult pot, am zis. Dar, chiar în acest moment, 
nu e posibil. Dar dacă mai avem puţin timp înainte de 
grădiniță... poate peste o lună, cam aşa? 

— Oh, zise Remy. Speram să-l aduc în ziua mea liberă. 

— Am o mică problemă pe care trebuie să o rezolv. 

Dacă mai eram în viață după ce o rezolvam... dar nu aveam 
să-mi imaginez asta. Am încercat să mă gândesc la o scuză 
acceptabilă, şi, bineînţeles, aveam una. 

— Cumnata mea a murit, i-am spus lui Remy. Pot să te sun 
când n-o să mai fiu atât de ocupată cu detaliile... 

Nu am putut să găsesc alte cuvinte de a spune asta. 

— Promit să o fac curând. Dacă nu o să ai o zi liberă, poate îl 
aduce Kristen? 

Kristen era iubita lui Remy. 

— Asta face parte din problemă, zise Remy, şi păru deodată 
obosit, dar şi puțin amuzat. Hunter i-a spus lui Kristen că ştie 
că nu-l place cu adevărat, şi că ar trebui să nu se mai 
gândească la tăticul lui fără haine pe el. 

Am tras adânc aer în piept, am încercat să nu râd, nu mi-a 
ieşit. 

— Îmi pare rău, am spus. Cum a suporta Kristen asta? 

— A început să plângă, apoi mi-a spus că mă iubea, dar că 
puştiul era un monstru, şi a plecat. 

— Cel mai rău scenariu cu putință, am zis. Aoleu, crezi că va 
spune şi altora? 

— Nu văd de ce n-ar face-o. 

Asta părea deprimant de cunoscut; umbre din dureroasa 
mea copilărie. 

— Remy, îmi pare rău, am zis. 

Remy păruse un tip de treabă în scurtul timp cât am apucat 
să ne cunoaştem şi îmi dădusem seama că îi era devotat fiului 
său. 


— Dacă te face să te simți mai bine, află că şi eu am 
supraviețuit oarecum. 

— Dar părinții tăi au făcut-o? 

Spre meritul lui, i-am simțit o urmă de zâmbet în voce. 

— Nu, am spus. Oricum asta nu are nimic de-a face cu mine. 
Au fost prinşi de o viitură într-o noapte când mergeau spre 
casă. Ploua cu găleata, vizibilitatea era groaznică, apa era 
neagră ca drumul, iar ei au traversat podul şi au fost măturaţi 
de viitură. 

Ceva trase atunci un semnal în creierul meu, un semnal că 
acest gând putea să fie important. 

— Îmi pare rău, glumeam, spuse Remy cu o voce şocată. 

— Nu, nici o problemă. Se mai întâmplă şi astfel de lucruri, 
am spus eu în felul în care o faci atunci când nu vrei ca 
cealaltă persoană să-şi facă griji în legătură cu sentimentele 
tale. 

Ne-am despărțit stabilind că-l voi suna când voi avea „ceva 
timp liber" (asta însemna, de fapt, „când nimeni nu va încerca 
să mă ucidă", dar nu i-am explicat asta lui Remy). Am închis şi 
m-am aşezat pe scaunul de lângă blatul de bucătărie. Mă 
gândeam la moartea părinților mei pentru prima dată după o 
bună bucată de timp. Aveam amintiri triste, dar asta era cea 
mai dureroasă dintre ele. Jason avea zece ani, iar eu aveam 
şapte, aşa că amintirile mele nu erau clare, dar vorbisem 
despre asta de-a lungul anilor, bineînţeles, iar bunica mea a 
povestit istoria de multe ori, mai ales pe măsură ce 
îmbătrânea. Nu varia niciodată. Ploaia torențială, drumul care 
ducea spre văiuga unde era pârâul, apa neagră... şi au fost 
măturați în întuneric. Camioneta a fost găsită a doua zi; 
cadavrele lor, la o zi sau două după tragedie. 

M-am îmbrăcat automat pentru muncă. Mi-am ridicat părul 
într-o coadă de cal prinsă foarte sus, asigurându-mă că orice 
fir de păr rebel era fixat cu gel. În timp ce-mi legam şiretul la 
pantofi, Amelia se grăbi pe scări să-mi spună că şi-a consultat 
cărțile de magie. 

— Cea mai bună metodă de a omori zâne este cu fier. 

Faţa îi strălucea victorioasă. Îmi părea rău să-i stric plăcerea. 
Lămâile erau chiar şi mai bune, dar era cam greu să-i strecori 


unei zâne o lămâie în gură fără ca ea să-şi dea seama. 

— Ştiam asta, am zis încercând să nu par deprimată. Adică, 
apreciez efortul, dar trebuie să fiu capabilă să le vin de hac. 

Ca să pot fugi. Nu ştiam dacă mai suportam să trebuiască să 
curăț aleea încă o dată. 

Bineînţeles, să omor inamicul era o variantă mai bună decât 
să le las să mă prindă şi să facă ce vor cu mine. 

Amelia era gata pentru întâlnirea ei cu Tray. Purta tocuri 
înalte, cu blugii ei de marcă, un stil neobişnuit pentru Amelia. 

— Ce e cu tocurile astea? am întrebat-o, iar Amelia a zâmbit 
cu minunații ei dinţi albi. 

— Îi plac lui Tray, zise. Cu sau fără blugi. Ar trebui să vezi ce 
lenjerie am! 

— Mă lipsesc, am zis. 

— Dacă vrei să ne întâlnim după ce ieşi de la muncă, pun 
pariu că Drake va fi acolo. Este foarte interesat să te cunoască. 
Şi e drăguţ, deşi felul în care arată s-ar putea să nu te atragă 
prea tare. 

— De ce? Cum arată Drake? am întrebat curioasă. 

— Asta e partea ciudată. Seamănă destul de bine cu fratele 
tău. 

Amelia se uită cu îndoială la mine. 

— Asta ar putea fi cam ciudat, nu-i aşa? 

Am simțit cum mă albesc. Mă ridicasem să plec, dar m-am 
aşezat brusc. 

— Sookie? Ce s-a întâmplat? Sookie? Amelia mă studia 
temătoare. 

— Amelia, am rostit cu greu, trebuie să-l eviți pe tipul ăsta. 
Vorbesc serios. Tu şi Tray staţi departe de el. Şi, pentru 
numele lui Dumnezeu, nu-i răspundeţi la nici o întrebare 
despre mine! 

Am văzut din vina care i se citea pe chip că răspunsese deja 
mai multora. Deşi era o vrăjitoare isteață, Amelia nu-şi dădea 
seama când oamenii nu erau chiar oameni. Evident, nici Tray 
nu putea face asta... deşi mirosul dulce, chiar şi al unei 
semi-zâne, ar fi trebuit să-l alerteze pe vârcolac. Poate că 
Dermot avea aceeaşi abilitate de a-şi masca mirosul pe care o 
avea şi tatăl său, străbunicul meu. 


— Cine e? întrebă Amelia. 

Era speriată, ceea ce reprezenta un lucru bun. 

Am încercat să formulez cea mai bună explicaţie. 

— Vrea să mă omoare. 

— Asta are ceva de-a face cu moartea lui Crystal? 

— Nu cred, am spus. 

Am încercat să mă gândesc raţional la această posibilitate şi 
am descoperit că mintea mea pur şi simplu nu putea face față 
ideii. 

— Nu înţeleg, zise Amelia. Trec luni - mă rog, săptămâni — în 
care nu avem parte de altceva decât de viață plicticoasă şi 
apoi, iată-ne! 

Ridică mâinile. 

— Poţi să te muţi înapoi la New Orleans dacă vrei, am spus 
cu voce pierdută. 

Desigur, Amelia ştia că poate pleca oricând dorea, dar voiam 
să subliniez că nu o amestecam în problemele mele decât dacă 
ea alegea să fie amestecată. Ca să spun aşa. 

— Nu, zise cu fermitate. Îmi place aici, iar casa mea din New 
Orleans nu e oricum gata. 

Tot spunea asta. Nu că aş fi vrut să plece, dar nu vedeam de 
ce amâna mereu. În fond, tatăl ei era constructor. 

— Nu-ţi lipseşte oraşul New Orleans? 

— Ba da, zise Amelia. Dar îmi place aici, îmi place micul meu 
apartament de sus, şi îmi place Tray, şi îmi plac micile mele 
slujbe care mă ţin în mişcare. Şi-mi mai place — al naibii de 
mult — să nu fiu în raza vizuală a tatălui meu. 

Mă bătu uşor pe umăr. 

— Du-te la muncă şi nu-ţi face griji. Dacă nu-mi vine nici o 
idee până dimineaţă, o sun pe Octavia. Acum, că ştiu adevărul 
despre acest Drake, o să-l pun la punct. Şi Tray o va face. 
Nimeni nu poate pune la punct ca Tray. 

— Amelia, e foarte periculos, am spus. 

Nu puteam sublinia suficient asta pentru colocatara mea. 

— Da, da, am înţeles asta, zise. Dar, ştii, nu sunt nici eu vreo 
floricică nevinovată, iar Dawson se poate lupta cu cei mai buni 
dintre ei. 


Ne-am îmbrățişat şi mi-am permis să fac o incursiune în 
mintea Ameliei. Era caldă, activă, curioasă şi... nerăbdătoare. 
Nu exista nostalgia trecutului când venea vorba de Amelia 
Broadway. Mă bătu pe spate ca semn de despărțire şi ne-am 
îndepărtat. 

Am fugit la bancă, apoi m-am oprit la Wal-Mart. După ce am 
căutat puţin, am găsit un mic rastel cu pistoale cu apă. Am 
luat un pachet cu două bucăţi din plastic transparent, una 
galbenă şi una albastră. Când m-am gândit la cruzimea şi la 
puterea rasei zânelor, şi la faptul că tot ce aveam de făcut era 
să deschid un pachet şi să scot un pistol cu apă, metoda mea 
de apărare păru ridicolă. O să fiu înarmată cu pistoale cu apă 
şi cu o săpăliga. 

Am încercat să-mi golesc mintea de toate grijile care mă 
asaltau. Erau atât de multe lucruri la care să mă gândesc... De 
fapt, erau atât de multe de care să mă tem. Poate că venise 
momentul să învăţ ceva de la Amelia şi să privesc spre viitor. 
Ce trebuie să fac în seara astă? Care dintre grijile mele curente 
putea fi rezolvată? În seara asta, puteam asculta în bar 
căutând indicii privind moartea lui Crystal, aşa cum mă 
rugase Jason. (Aş fi făcut-o oricum, dar acum, când necazurile 
începeau să se adune din toate părțile, părea şi mai important 
să-i găsesc ucigaşii.) Mă puteam înarma împotriva unui atac al 
zânelor. 

Puteam fi atentă şi la alți membri ai Frăției. Şi puteam 
încerca să mai găsesc vreun mod de apărare. 

În fond, se presupunea că sunt sub protecţia haitei de 
vârcolaci din Shreveport pentru că-i ajutasem. Eram, de 
asemenea, şi sub protecţia noului regim al vampirilor pentru 
că îi salvasem fundul liderului lor. Felipe de Castro ar fi 
devenit o grămadă de cenuşă dacă nu aş fi fost eu; că tot veni 
vorba, la fel ar fi fost şi Eric. Nu era ăsta cel mai potrivit 
moment să cer datoriile? 

Am coborât din maşină în spate la Merlotte's. Am privit în 
sus spre cer, dar era înnorat. M-am gândit că trecuse abia o 
săptămână de la luna nouă. Şi, categoric, era întuneric beznă. 
Mi-am scos telefonul din geantă. Am găsit numărul lui Eric 
mâzgălit pe spatele uneia dintre cărțile sale de vizită, care 


fusese aruncată undeva pe lângă telefonul de la capul patului 
meu. A răspuns la al doilea apel. 

— Da, zise, şi mi-am dat seama din acest singur cuvânt că 
mai era cu cineva. 

Un mic fior m-a trecut pe şira spinării auzindu-i vocea. 

— Eric, am început eu, şi apoi mi-am dorit să-mi fi pregătit 
mai bine cuvintele pentru a-mi formula cererea. Regele a spus 
că mi-e dator, am continuat, dându-mi seama că era cam 
brutal şi cam îndrăzneț felul în care procedam. Sunt într-un 
real pericol. Mă întreb ce poate face el în cazul ăsta. 

— Amenințarea implică rudele tale mai în vârstă? Da, 
categoric era cu alte persoane. 

— Da. Inamicul... a încercat să-i convingă pe Amelia şi pe 
Tray să-mi fie prezentat. Nu pare să-şi dea seama că-l voi 
recunoaşte sau se preface foarte bine. Se presupune că e de 
partea celor care sunt împotriva oamenilor, dar e pe jumătate 
uman. Nu-i înțeleg comportamentul. 

— Am înţeles, zise Eric după o pauză apreciabilă. Aşadar e 
nevoie de protecție. 

— Da. 

— Şi ceri asta în calitate de...? 

Dacă ar fi fost cu supușii săi, le-ar fi cerut să plece ca să 
poată vorbi cu mine. Din moment ce nu făcuse asta, era 
probabil cu unul dintre vampirii din Nevada: Sandy Sechrest, 
Victor Madden sau însuşi Felipe de Castro, deşi asta era puțin 
probabil. Afacerile mult mai productive ale lui Castro din 
Nevada cereau prezenţa sa acolo în majoritatea timpului. În 
cele din urmă, mi-am dat seama că încerca să afle dacă 
ceream asta în calitate de partener de pat şi „nevastă", sau în 
calitate de cineva căruia îi era dator vândut. 

— Cer asta în calitate de persoană care i-a salvat viaţa lui 
Felipe de Castro, am precizat. 

— O să-i prezint cererea asta lui Victor, din moment ce se 
află aici la bar, zise Eric calm. O să te sun eu în seara asta. 

— Grozav. Neuitând de auzul extrem de fin al vampirilor, am 
adăugat: Apreciez asta, Eric, ca şi cum am fi fost amici. 

Răsucind în gând întrebarea ce eram de fapt unul pentru 
celălalt, am pus deoparte telefonul şi m-am apucat de treabă, 


grăbindu-mă pentru că întârziasem deja câteva minute. 
Acum, că vorbisem cu Eric, eram mult mai optimistă în ceea ce 
priveşte şansele mele de supraviețuire. 


CAPITOLUL 14 


Mi-am ţinut mintea deschisa în acea seară, aşa că a fost una 
grea pentru mine. După ani de exerciţiu şi puţin ajutor din 
partea lui Bill, am învăţat să blochez majoritatea gândurilor 
venite de la oamenii din jurul meu. Dar, în seara asta, era ca în 
vechile vremuri rele, când zâmbeam tot timpul ca să maschez 
confuzia din mintea mea, cauzată de bombardamentul de 
gânduri venit de la cei din jur. 

Când am trecut pe lângă masa unde Bud Dearborn şi vechiul 
său prieten Sid Matt Lancaster se serveau cu pui şi bere, am 
auzit, Crystal nu e o mare pierdere, dar nimeni nu este 
crucificat în districtul Renard... Trebuie să rezolvăm cazul 
acesta, şi mi-a adus nişte vârcolaci adevăraţi drept clienţi. Aş fi 
vrut ca Elva Deane să fi trăit să vadă asta; i-ar fi plăcut la 
nebunie. Dar, în general, Sid Matt se gândea la hemoroizii săi 
şi la cancerul care i se răspândea în corp. 

Oh, la naiba, nu ştiusem. Când am trecut data următoare pe 
lângă masa lui, l-am bătut pe umăr pe venerabilul avocat. 

— Dă-mi de ştire dacă ai nevoie de ceva, am spus şi am 
răspuns privirii sale de broască țestoasă cu o față lipsită de 
expresie. 

Putea să înțeleagă ce voia, câtă vreme ştia că eram dispusă 
să ajut. 

Când îţi întinzi plasa atât de departe, aduni şi o mulțime de 
gunoaie. Am aflat în cursul serii că Tanya se gândea că e 
posibil să rămână pentru totdeauna alături de Calvin, că Jane 
Bodehouse credea că este infectată cu clamidia şi se întreba 
cine e vinovatul, şi că ofițerii de politie Kevin şi Kenya, care 
cereau mereu să lucreze în acelaşi schimb, acum chiar trăiau 
împreună. Din moment ce Kenya era neagră, iar Kevin era 
cum nu se poate mai alb, asta îi făcea pe ai lui Kevin să aibă 
oarece probleme, dar el le ținea piept. Nici fratele Kenyei nu era 
prea fericit de situaţia în care se afla acum, dar nu avea să-l 


bată pe Kevin sau chestii de genul ăsta. Le-am zâmbit frumos 
când le-am dus paharele cu burbon şi cola, iar ei mi-au 
răspuns la fel. Se întâmpla atât de rar să o vezi pe Kenya 
zâmbind, că aproape am izbucnit în râs. Arăta cu cinci ani mai 
tânără când zâmbea. 

Andy Bellefleur a venit cu proaspăta lui soție, Halleigh. Îmi 
plăcea Halleigh şi ne-am îmbrățişat. Halleigh se gândea că e 
posibil să fie însărcinată şi că sunt prea la începutul căsniciei 
ca să întemeieze o familie, dar Andy era mult mai în vârstă 
decât ea. Această posibilă sarcină nu fusese planificată, aşa că 
ea era destul de îngrijorată de reacția lui Andy la aflarea veştii. 
Din moment ce tot mă aflam acolo, am încercat ceva nou. 
Mi-am trimis simțul meu „suplimentar" în stomacul lui 
Halleigh. Dacă era cu adevărat însărcinată, era totuşi prea 
devreme pentru micuțul creier să se simtă. 

Andy se gândea că Halleigh fusese cam tăcută în ultimele zile 
şi îşi făcea griji că ar putea fi ceva în neregulă cu ea. Îşi făcea 
griji şi pentru investigarea morții lui Crystal, iar când simți 
privirea lui Bud Dearborn aţintită asupra lui, îşi dori să fi ales 
orice alt loc din Bon Temps pentru această seară în oraş. 
Schimbul de focuri de la rulota lui Ariene îi bântuia visele. 

Alți oameni din bar se gândeau la lucruri obişnuite. 

Care sunt cele mai populare gânduri din toate timpurile? Ei 
bine, ele sunt foarte, foarte plictisitoare. 

Majoritatea oamenilor se gândesc la probleme financiare, la 
ce trebuie să cumpere de la magazin, la ce treburi au de făcut 
acasă, la cum le merg slujbele, îşi fac griji pentru copii... 
multe. Se macină pentru probleme cu şefii lor, cu partenerii şi 
cu colegii de birou şi cu alți membri ai parohiei lor. 

În general, 95% din ce aud nu sunt chestii pe care cineva 
să-şi dorească să le treacă în agendă. 

Când şi când, tipii (mai rar, femeile) se gândesc să facă sex 
cu cineva pe care l-au zărit în bar — dar cinstit, asta este atât 
de obişnuit, încât o pot da la o parte, doar dacă nu se gândesc 
la mine. Cam dezgustător. Ideile despre sex se înmulțesc odată 
cu numărul paharelor băute; asta nu constituie deloc o 
surpriză. 

Oamenii care se gândeau la Crystal şi la moartea ei erau 


reprezentanții legii însărcinați să afle cine a omorât-o. Dacă 
vreunul dintre vinovaţi se afla la bar, pur şi simplu nu se 
gândea la ce făcuse. Şi trebuiau să fie mai multe persoane 
implicate. Să ridici o cruce nu era ceva ce putea face un singur 
om; sau, cel puţin, nu fără o mulțime de pregătiri şi un 
aranjament elaborat al unui scripete. Trebuia să ai puteri 
supranaturale să o ridici singur. 

La asta se gândea Andy în timp ce-şi aştepta salata cu 
bucățele crocante de pui. 

Trebuia să fiu de acord cu el. Pun pariu că şi Calvin se 
gândise deja la scenariul ăsta. Calvin mirosise cadavrul şi nu 
pomenise că ar fi simţit vreun vârcolac, de orice fel. Dar apoi 
mi-am amintit că unul dintre cei care coborâseră cadavrul 
fusese o ființă supranaturală. 

Cât privea aflatul de noutăţi, aveam o pagină goală până 
când a intrat Mei. Mei, care trăia într-unui din duplexurile pe 
care le închiria Sam, arăta ca unul dintre renegații din 
musicalul Robin Hood. Părul lung, mustaţa şi barba îngrijite şi 
nădragii strâmți îi dădeau un aer teatral. 

Mei mă luă prin surprindere când mă îmbrățişa ca şi cum aş 
fi fost unul dintre amicii săi. 

Dacă atitudinea asta s-ar fi datorat faptului că el şi fratele 
meu erau amândoi pantere... dar tot nu avea prea multă 
logică. Niciuna dintre celelalte pantere nu devenise intimă cu 
mine datorită lui Jason - nici pe departe. Comunitatea din 
Hotshot fusese mult mai amabilă atunci când Calvin se 
gândise că aş putea deveni partenera lui de viață. Oare Mei 
avea vreo dorință secretă să iasă cu mine? Asta ar fi fost 
neplăcut şi deloc bine-venit. 

Am făcut o mică excursie în mintea lui Mei, unde nu am găsit 
nici un gând nepotrivit legat de mine. Dacă ar fi fost atras de 
mine, s-ar fi gândit la asta din moment ce mă aflam exact în 
fața lui. Mei se gândea la ceea ce spusese Catfish Hennessy, 
şeful lui Jason, despre Jason la Bon Temps Auto Parts în acea 
zi. Răbdarea lui Catfish ajunsese la limită şi-i transmisese lui 
Mei că se gândea să-l concedieze pe Jason. 

Mei era foarte îngrijorat pentru Jason, binecuvântată-i fie 
inima. M-am întrebat întreaga mea viață cum de cineva atât de 


egoist ca fratele meu putea atrage prieteni atât de credincioşi. 
Străbunicul meu îmi spusese că oamenii cu sânge de zână 
erau mult mai atrăgători pentru ceilalți oameni, deci poate în 
asta consta explicaţia. 

M-am dus în spatele barului să mai pun nişte ceai pentru 
Jane Bodehouse, care azi încerca să rămână trează ca să facă 
o listă cu tipii care i-ar fi putut transmite clamidia. Un bar nu 
este locul potrivit să începi un program de abstinenţă... dar 
Jane avea oricum şanse reduse să reuşească. Am pus o felie de 
lămâie în ceai şi i l-am dus lui Jane. l-am privit mâinile care-i 
tremurau în timp ce-l bea. 

— Vrei ceva de mâncare? am întrebat-o aproape în şoaptă. 

Doar pentru că nu văzusem un bețiv schimbându-se într-un 
bar nu însemna că nu se putea întâmpla. 

Jane clătină din cap fără să scoată o vorbă. Părul vopsit 
castaniu îi scăpase deja din agrafa care-l ținea adunat la 
spate, iar pulovărul ei negru era acoperit de tot felul de resturi. 
Machiajul şi-l făcuse tot cu o mână tremurândă. Puteam vedea 
cum rujul i se adunase în ridurile de pe buze. Majoritatea 
alcoolicilor din zonă se opreau din când în când la Merlotte's, 
dar aveau punctul de întâlnire la Bayou. Jane era singurul 
nostru alcoolic rezident, de când murise Willie Chenier. Când 
Jane venea la bar, se aşeza întotdeauna pe acelaşi scaun. Hoyt 
îi făcuse un fel de etichetă într-o seară când băuse prea mult, 
dar Sam l-a pus să-l dea jos. 

Am privit în mintea lui Jane, doar unul sau două minute 
îngrozitoare, şi am urmărit ritmul lent al gândurilor sale, i-am 
observat venele sparte de pe obraji. Gândul că ar fi putut 
deveni ca Jane era suficient să sperie orice persoană trează. 

M-am întors ca să descopăr că Mei stătea lângă mine. 
Pornise spre toaleta bărbaţilor, pentru că asta era în mintea 
lui când am cercetat-o. 

— Ştii ce fac în Hotshot cu oamenii de felul ăsta? întrebă 
încet, făcând un semn cu capul spre Jane, ca şi cum ea nu l-ar 
fi putut auzi sau vedea. 

(De fapt, cred că avea dreptate în legătură cu asta. Jane era 
atât de prinsă în gândurile sale, încât nu părea să ia contact 
prea mult cu lumea azi.) 


— Nu, am spus uimită. 

— Îi lasă să moară, zise. Nu le dau masă sau apă sau 
adăpost, dacă persoana nu poate avea grijă de ea însăşi. 

Sunt sigură că mi s-a citit groaza pe chip. 

— Până la urmă, asta e o dovadă de milă, zise. Trase adânc 
aer în piept. 

— Comunitatea din Hotshot are felul său de a scăpa de cei 
slabi. 

A plecat, cu spatele drept. 

Am bătut-o pe umăr pe Jane, dar mi-e teamă că nu mă 
gândeam la ea. Mă întrebam ce făcuse Mei ca să merite exilul 
într-un duplex din Bon Temps. Dacă ar fi fost după mine, aş fi 
fost fericită să scap de multiplele legături şi de ierarhia 
microscopică din grămada de căsuțe de la vechea răscruce, 
dar nu-mi dădeam seama dacă la fel simțea şi Mei. 

Fosta soție a lui Mei mai bea câte o Margarita din când în 
când la Merlotte's. M-am gândit să mai fac nişte cercetări 
legate de noul amic al fratelui meu data viitoare când Ginger 
avea să vină. 

Sam mă întrebă de vreo câteva ori dacă mă simțeam bine şi 
am fost surprinsă de puterea dorinței mele de a vorbi cu el 
despre ceea ce se întâmplase în ultima vreme. Am fost uimită 
să-mi dau seama cât de des mă confesasem lui Sam, cât de 
mult ştia despre viața mea secretă. Dar mai ştiam că Sam are 
destule probleme acum. A vorbit la telefon cu sora şi fratele lui 
de mai multe ori în cursul serii, ceea ce era neobişnuit pentru 
el. Părea sâcâit şi îngrijorat şi ar fi fost o dovadă de egoism din 
partea mea să mai contribui şi eu la problemele lui. 

Telefonul mobil din buzunarul şorțului meu vibra de mai 
multe ori, iar când am avut un moment liber m-am dus la 
toaleta femeilor ca să-mi citesc mesajele. Unul era de la Eric. 
„Vine protecția", spunea. Asta era bine. Mai era un mesaj, de la 
Alcide Herveaux, liderul haitei din Shreveport. „A sunat Tray. 
Ai necazuri?", scria. „Îți suntem datori." 

Şansele mele de supraviețuire crescuseră simţitor şi mă 
simțeam mult mai veselă când mi-am terminat schimbul. 

Era bine să ai favoruri de colectat atât de la vampiri, cât şi de 
la vârcolaci. Poate că toate rahaturile prin care trecusem 


toamna trecută vor fi meritat. 

Una peste alta, trebuia să recunosc că ceea ce-mi 
propusesem pentru seara aceasta se dovedise a fi o ratare. 
Bineînţeles că, după ce i-am cerut voie lui Sam, mi-am umplut 
ambele pistoale cu zeamă de lămâie din frigider (păstrată 
pentru ceai). M-am gândit că poate lămâile adevărat vor fi mult 
mai puternice decât sucul de lămâie conservat pe care-l aveam 
acasă. Aşa că m-am simțit oarecum mai în siguranță, dar nu 
ştiam nimic în plus despre moartea lui Crystal. Fie ucigaşii nu 
veniseră la bar, fie nu aveau remuşcări legate de chestia 
îngrozitoare pe care o făcuseră, fie nu se gândeau la ea atunci 
când eu le cercetasem mințile. Sau, m-am gândit, toate cele de 
mai sus. 


CAPITOLUL 15 


După muncă, mă aştepta protecţia trimisă de vampiri. 
Bubba stătea lângă maşina mea când am plecat de la 
Merlotte's. Zâmbi larg când mă văzu, iar eu am fost bucuroasă 
să-l îmbrățişez. Majoritatea persoanelor nu ar fi fost fericite să 
vadă un vampir cu probleme mentale şi cu o pasiune pentru 
sângele de pisică, dar eu mă ataşasem de Bubba. 

— Când te-ai întors în oraş? am întrebat. Bubba fusese prins 
în New Orleans în timpul Katrinei şi avusese nevoie de o 
refacere îndelungată. Vampirii erau doritori să-i ofere adăpost, 
pentru că fusese unul dintre cei mai faimoşi oameni din lume 
până ce a fost transformat la morga din Memphis. 

— Cam acu' o săptămână. Mă bucur să te văd, domnişoară 
Sookie. 

Colţii lui Bubba ieşiră ca să-mi arate cât era de bucuros. La 
fel de repede dispărură. Bubba încă mai avea talent. 

— Am călătorit. Am stat la prieteni. Dar, în seara asta, am 
fost la Fangtasia în vizită la domnul Eric şi el m-a întrebat 
dacă mi-ar plăcea o slujbă în care să am grijă de tine. l-am 
spus: „Domnişoara Sookie şi cu mine suntem prieteni buni şi 
asta îmi convine de minune." Ţi-ai luat altă pisică? 

— Nu, Bubba, nu mi-am luat. Slavă Domnului! 

— Am nişte sânge în răcitorul din portbagajul maşinii. 

Făcu semn cu capul spre uriaşul Cadillac alb, vechi, care 
fusese restaurat cu o mulțime de timp, necazuri şi bani. 

— Oh, maşina e minunată, am spus. Aproape că am 
adăugat: „A fost a ta când erai în viață?" Dar lui Bubba nu-i 
plăceau referirile la vechea sa existenţă; îl supărau şi îi creau 
confuzie. (Dacă ştiai cum să-l iei, din când în când cânta. L-am 
auzit cântând „Blue Christmas". De neuitat.) 

— Russell mi-a dat-o, zise. 

— Oh, Russell Edgington? Regele din Mississippi? 


— Da, nu-i drăguţ? A spus că din moment ce era regele 
statului meu de origine, era cazul să-mi dea ceva special. 

— Ce mai face? 

Russell şi noul său soț, Bart, supraviețuiseră amândoi 
exploziei de la hotelul din Rhodes. 

— Se simte foarte bine acum. Şi el, şi domnul Bart s-au 
vindecat. 

— Mă bucur să aud asta. Aşadar, se presupune că vii după 
mine acasă? 

— Da, ăsta-i planul. Dacă laşi uşa din spate descuiată, spre 
dimineaţă o să intru în ascunzătoarea din dormitorul tău de 
oaspeți; aşa a zis domnul Eric. 

Atunci era şi mai bine că Octavia se mutase. Nu ştiu cum ar 
fi reacționat dacă i-aş fi spus că Tipul din Memphis trebuie să 
doarmă în dulapul ei toată ziua. 

Când am ajuns acasă, Bubba şi-a oprit uimitoarea maşină 
chiar lângă a mea. Am văzut că se afla acolo şi camioneta lui 
Dawson. Nu eram surprinsă. Dawson lucra ca bodyguard din 
când în când şi era în zonă. Cum Alcide s-a hotărât că vrea să 
mă ajute, Tray Dawson era alegerea evidentă, indiferent de 
relația pe care o avea cu Amelia. 

Tray însuşi stătea la masa mea din bucătărie când am intrat 
cu Bubba. Pentru prima dată de când îl ştiam, bărbatul uriaş 
păru cu adevărat uimit. Dar era suficient de deştept încât să 
nu zică nimic. 

— Tray, acesta este prietenul meu Bubba, l-am prezentat. 
Unde-i Amelia? 

— E sus. Am ceva de discutat cu tine. 

— Mi-am imaginat. Bubba este aici pentru acelaşi motiv. 
Bubba, el este Tray Dawson. 

— Hei, Tray! 

Bubba dădu noroc, râzând că scosese o rimă. Transformarea 
lui nu fusese chiar reuşită. Scânteia vieții fusese atât de slabă 
atunci când asistentul cu colți de la morgă s-a ocupat de el, iar 
drogurile din corpul lui atât de puternice, că Bubba fusese 
norocos să supraviețuiască transformării atât de bine. 

— Hei, zise Tray, precaut. Ce mai faci... Bubba? Am fost 
uşurată că Tray îi reținuse numele. 


— Foarte bine, mulțumesc. Mi-am luat nişte sânge în 
răcitorul ăsta, iar domnişoara Sookie ţine nişte Sângeadevărat 
în frigider, sau aşa obişnuia. 

— Da, sigur, am zis. Vrei să stai jos, Bubba? 

— Nu, don'şoară. Cred că o să-mi iau o sticlă şi o să mă aşez 
în pădure. Bill încă mai stă dincolo de cimitir? 

— Da. 

— E bine întotdeauna să ai prietenii aproape. 

Nu eram sigură că puteam spune că Bill e prietenul meu; 
trecutul nostru era cam complicat pentru asta. Dar eram 
absolut sigură că avea să mă ajute dacă mă aflam în pericol. 

— Da, am spus, asta e întotdeauna bine. Bubba se învârti pe 
lângă frigider şi luă două sticle. Le ridică spre noi şi plecă 
zâmbind. 

— Doamne, Dumnezeule, zise Tray. E cine cred eu că e? 

Am încuviințat şi m-am aşezat pe scaunul din fața lui. 

— Asta explică toate chestiile ciudate, zise. Auzi, el e afară, 
iar eu stau aici cu tine, înăuntru. E bine aşa? 

— Da. Cred că ai vorbit cu Alcide? 

— Da. Nu încerc să mă amestec în treburile tale, dar ar fi fost 
mai bine să aud lucrurile astea direct de la tine. Mai ales că ai 
vorbit cu Amelia despre tipul ăsta, Drake, şi Amelia e foarte 
supărată pentru că aparent a dat informații inamicului. Dacă 
am fi ştiut că ai necazuri, şi-ar fi ţinut gura închisă. L-aş fi 
omorât atunci când s-a prezentat prima dată. Ne-ar fi scutit de 
o mulțime de necazuri. Ce crezi? 

Tray era foarte direct de felul lui. 

— Cred că te cam amesteci în treburile mele, Tray. Când eşti 
aici în calitate de amic al meu şi iubit al Ameliei, îți povestesc 
ceea ce cred că pot fără să vă pun în pericol, pe tine sau pe 
Amelia. Nu mi-a trecut niciodată prin minte că duşmanii lui 
Niall se vor gândi să obţină informații despre mine prin 
intermediul colocatarei mele. Şi e o noutate pentru mine că tu 
nu poți deosebi o zână de un om. 

Tray se strâmbă. 

— S-ar putea să nu vrei să fii responsabil cu paza mea, cu 
toate complicațiile pe care le implică prezenţa iubitei tale sub 
acelaşi acoperiş cu femeia pe care se presupune că trebuie să o 


aperi. Nu e un conflict de interese cam mare? 

Tray mă privi hotărât. 

— Nu, accept slujba, zise, şi, deşi era vârcolac, mi-am dat 
seama că scopul său principal era ca Amelia să fie în 
siguranţă. 

Deoarece ea locuia cu mine, putea împugşca doi iepuri dintr-o 
lovitură. 

— În primul rând, trebuie să mă răzbun pe Drake. Nu am 
ştiut că e zână, şi nu înțeleg cum a reuşit asta. Am un nas 
bun. 

Mândria lui Tray fusese rănită. Puteam înţelege asta. 

— Tatăl lui Drake îşi poate ascunde mirosul, chiar şi de 
vampiri. Poate şi Drake face asta. Nici nu e în totalitate magic. 
E pe jumătate om, iar numele lui adevărat este Dermot. 

Tray ascultă, încuviință. Mi-am dat seama că se simțea puțin 
mai bine. Încercam să-mi dau seama dacă şi eu mă simţeam. 
Nu eram convinsă de aranjament. M-am gândit să-l sun pe 

Alcide şi să-i explic de ce Tray nu era chiar garda de corp 
perfectă, dar am renunțat. Tray Dawson era un luptător 
minunat şi ar fi făcut tot ce putea pentru mine... până la 
momentul în care ar fi trebuit să aleagă între Amelia şi mine. 

— Deci? zise, şi mi-am dat seama că tăcusem prea mult. 

— Vampirul stă de pază noaptea, iar tu, ziua, am zis. Ar 
trebui să fiu în siguranţă cât sunt la bar. 

Am dat scaunul în spate, m-am ridicat şi am plecat din 
bucătărie fără să mai adaug nimic. Trebuia să recunosc că, în 
loc să mă simt uşurată, eram şi mai îngrijorată. Am crezut că 
sunt foarte deşteaptă cerând un plus de protecţie; în loc de 
asta, acum eram îngrijorată pentru siguranța persoanelor 
care-mi asigurau acea protecție. 

M-am pregătit încet de culcare, în cele din urmă 
recunoscând în sinea mea că aşteptam să apară Eric. Mi-ar fi 
plăcut să am parte de terapia de relaxare oferită de el, ca să mă 
ajute să dorm. M-am aşteptat să rămân trează anticipând 
următorul atac. După cum s-a dovedit însă, eram atât de 
obosită încă din noaptea de dinainte, încât am adormit foarte 
repede. 

În loc de visele mele plictisitoare (clienţi care mă strigă mereu 


în timp ce eu mă străduiesc să mă grăbesc, mucegaiul punând 
stăpânire pe baia mea), în noaptea aceea l-am visat pe Eric. În 
visul meu era uman şi mergeam împreună prin soare. Destul 
de ciudat, se ocupa cu afaceri imobiliare. 

Când am privit la ceas dimineața următoare, era foarte 
devreme, cel puțin pentru mine: nici măcar nu era ora opt. 
M-am trezit cu un sentiment de panică. M-am întrebat dacă 
avusesem un alt vis, unul pe care nu mi-l aminteam. M-am 
întrebat dacă simțul meu telepatic a prins ceva în timp ce 
dormeam, ceva în neregulă, ceva ciudat. 

Mi-a luat un moment să-mi scanez casa, ceea ce nu era felul 
meu de a începe ziua. Amelia plecase, dar Tray era aici şi avea 
necazuri. 

Mi-am pus un halat şi papucii şi am ieşit pe hol. Chiar în 
momentul în care deschideam uşa, l-am putut auzi vomitând 
în baie. 

Sunt anumite momente când ai nevoie de intimitate, iar cele 
în care vomiți ar trebui să fie în capul listei. Dar vârcolacii sunt 
de obicei sănătoşi, iar acesta era tipul care fusese trimis să mă 
păzească, iar el în mod evident (scuzaţi-mă) suferea ca un 
câine. 

Am aşteptat până când zgomotele au luat o pauză. Am 
strigat: 

— Tray, e ceva ce pot face pentru tine? 

— Am fost otrăvit, zise, înecându-se şi horcăind. 

— Să chem doctorul? Unul obişnuit? Sau pe doctorița 
Ludwig? 

— Nu. 

Asta fu suficient de clar. 

— Încerc să scap de otravă, icni după o altă repriză. Dar e 
prea târziu. 

— Ştii cine a făcut-o? 

— Da. Noua iubită... 

Vocea i se pierdu câteva secunde. 

— În pădure. Noua tipă cu care se regulează Bill. 

Am avut o reacție instinctivă. 

— El nu era cu ea, nu-i aşa? am strigat. 

— Nu, ea... 


Alte zgomote îngrozitoare. 

— Venea din direcţia casei lui, a zis că e... Am ştiut fără urmă 
de îndoială că Bill nu avea vreo prietenă nouă. Deşi eram 
jenată să recunosc asta față de mine, eram atât de sigură 
pentru că ştiam că mă vrea înapoi. Ştiam că nu şi-ar pune 
şansele în pericol aducând pe altcineva în patul său şi 
permițând unei astfel de femei să se plimbe prin pădure, unde 
ar fi putut da nas în nas cu mine. 

— Cum arăta? am întrebat, sprijinindu-mi fruntea de lemnul 
rece al uşii. 

Obosisem de atâta strigat. 

— Era o adoratoare a colților. 

Am simțit creierul lui Tray concentrându-se sub ceața stării 
de rău. 

— Cel puţin părea umană. 

— La fel cum şi Dermot părea uman. Şi ai băut ceva ce ţi-a 
dat ea. 

Era oarecum o răutate din partea mea să par neîncrezătoare, 
dar să fim sinceri! 

— Nu m-am putut abține, zise foarte încet. Mi-era atât de 
sete. Trebuia să beau. 

Fusese sub influența unei vrăji. 

— Şi ce era? Chestia pe care ai băut-o? 

— Avea gust de vin. Mârâi. La naiba, trebuie să fi fost sânge 
de vampir! Acum îi simt gustul în gură! 

Sângele de vampir era drogul la modă pe piața neagră, iar 
reacțiile oamenilor variau atât de mult, încât să-l bei însemna 
o adevărată ruletă rusească. Vampirii îi detesta pe scurgătorii 
care adunau sângele, pentru că deseori aceştia îi lăsau pe 
vampiri expuşi luminii zilei. Vampirii îi detestau şi pe cei care 
foloseau sângele, pentru că ei creau piaţa. Unii dintre cei 
care-l folosiseră deveniseră atât de dependenți de senzația de 
extaz pe care o putea oferi sângele, încât încercau să-l procure 
direct de la sursă într-un fel de atac sinucigaş. Dar, din când 
în când, cel care-l bea o lua razna şi omora alți oameni. 
Oricum reprezenta o publicitate negativă pentru vampirii care 
încercau să se integreze în societatea oamenilor. 

— De ce ar face asta? am întrebat, incapabilă să elimin furia 


din voce. 

— Nu m-am putut abține, zise, şi, în cele din urmă, uşa băii 
se deschise. 

Am făcut câțiva paşi în spate. Tray arăta rău şi mirosea şi 
mai rău. Purta pantaloni de pijama şi nimic altceva, şi o mare 
parte a părului său de pe piept era la nivelul ochilor mei. Avea 
pielea ca de găină. 

— Cum aşa? 

— Nu am putut... să nu-l beau. Clătină încet din cap. 

— Şi apoi am venit înapoi aici şi m-am urcat în pat lângă 
Amelia. M-am sucit şi m-am răsucit toată noaptea. Eram treaz 
când Rege... când Bubba a intrat şi s-a dus la culcare în 
dulapul tău. A zis ceva despre o femeie care a vorbit cu el, dar 
mă simțeam deja foarte rău atunci şi nu-mi amintesc ce a 
spus. Bill a trimis-o încoace? Te urăşte chiar atât de mult? 

Am privit în sus, în ochii lui. 

— Bill Compton mă iubeşte, am zis. Nu mi-ar face rău 
niciodată. 

— Nici acum când ţi-o tragi cu marele blond? Amelia nu-şi 
putuse ţine gura închisă. 

— Nici acum când mi-o trag cu marele blond, am răspuns. 

— Amelia zice că nu poți citi gândurile vampirilor. 

— Nu, nu pot. Dar unele lucruri le ştii, pur şi simplu. 

— Sigur. 

Deşi Tray nu avea suficientă energie să pară sceptic, încercă. 

— Trebuie să mă duc în pat, Sookie. Nu pot avea grijă de tine 
azi. 

Vedeam asta. 

— De ce nu te duci la tine acasă şi să încerci să te odihneşti 
în patul tău? am zis. Azi merg la muncă şi voi fi prin preajma 
cuiva. 

— Nu, trebuie să fii apărată. 

— O să-l sun pe fratele meu, am spus, surprinzându-mă 
chiar şi pe mine însămi. Nu merge la muncă acum şi este 
panteră. Ar trebui să fie în stare să-mi păzească spatele. 

— Bine. 

Faptul că nu m-a contrazis, deşi nu era fânul lui Jason din 
nici un punct de vedere, reprezenta dovada clară că Tray nu 


era deloc în apele lui. 

— Amelia ştie că nu mă simt bine. Dacă vorbeşti cu ea 
înaintea mea, spune-i că o s-o sun diseară. 

Vârcolacul se clătină spre camioneta lui. Speram că era în 
stare să conducă până acasă şi l-am strigat ca să mă asigur, 
dar mi-a făcut doar semn cu mâna şi a pornit pe alee. 

Simțindu-mă ca amorțţită, l-am urmărit cum pleacă. 
Făcusem şi eu un lucru prudent o dată: îmi sunasem 
datornicii şi obținusem protecție. Şi nu-mi servise la nimic. 
Cineva care nu putuse să mă atace în propria mea casă — 
datorită magiei bine făcute de Amelia, bănuiam - a aranjat să 
mă atace în alte feluri. Murry apăruse afară, iar acum, o zână 
se întâlnise cu Tray în pădure, vrăjindu-l să bea sânge de 
vampir. Ar fi putut să-l înnebunească de tot; ne-ar fi putut 
ucide pe toți. Cred că zânele ar fi avut oricum de câştigat. Deşi 
nu a înnebunit şi nici nu ne-a ucis pe mine şi pe Amelia, i s-a 
făcut atât de rău, încât nu mai putea funcţiona ca gardă de 
corp pentru o vreme. 

Am pornit pe hol spre camera mea să mă îmbrac. Astăzi se 
anunța o zi grea şi întotdeauna mă simțeam mai bine dacă 
eram îmbrăcată în timp ce gestionam o criză. Într-un fel, când 
am pe mine lenjeria mă simt mai capabilă. 

Am avut cel de-al doilea şoc al zilei când eram pe cale să intru 
în camera mea. Am zărit mişcare în sufragerie. Am înțepenit şi 
am tras foarte adânc şi cu furie aer în piept. Străbunicul meu 
stătea pe canapea, dar mi-a trebuit un moment să-l recunosc 
pe Niall. Se ridică, privindu-mă oarecum cu uimire, în timp ce 
eu stăteam cu gura căscată şi cu mâna pe inimă. ~ - Nu arăţi 
prea bine, zise. 

— Da, păi... nu aşteptam musafiri, am spus fără suflare. 

Nici el nu arăta prea bine, ceea ce era o premieră. Hainele îi 
erau rupte şi pătate, şi, dacă nu mă înşel, mirosea cam tare a 
transpirație. Străbunicul meu, prințul-zână, arăta pentru 
prima dată altfel decât superb. 

Am intrat în sufragerie şi m-am uitat la el mai de aproape. 
Deşi era devreme, am simțit a doua săgetare de teamă pe ziua 
aceea. 

— Ce s-a întâmplat? am întrebat. Arăţi ca şi cum te-ai fi 


luptat. 

A ezitat un lung moment, ca şi cum ar fi încercat să aleagă 
dintre mai multe veşti. 

— Breandan s-a răzbunat pentru moartea lui Murry, zise 
Niall. 

— Ce a făcut? 

Mi-am frecat fața cu mâinile uscate. 

— A prins-o aseară pe Enda şi acum e moartă, zise. 

Îmi dădeam seama din vocea lui că moartea nu fusese una 
uşoară. 

— Nu ai întâlnit-o, era foarte timidă când venea vorba de 
oameni. 

Îşi dădu la o parte o şuviță din părul său atât de blond că 
părea aproape alb. 

— Breandan a omorât o zână de sex feminin? Nu mai sunt 
prea multe zâne-femei, nu-i aşa? Aşadar, ce-a făcut... nu e şi 
mai îngrozitor? 

— Asta era şi intenţia, zise Niall. Vocea îi era lipsită de orice 
intonație. 

Pentru prima dată am observat că pantalonii străbunicului 
meu erau plini de sânge în jurul genunchilor, acesta fiind 
probabil motivul pentru care nu venise mai aproape ca să mă 
îmbrățişeze. 

— Trebuie să-ți scoţi hainele astea, am zis. Te rog, Niall, intră 
la duş, iar eu pun astea la spălat. 

— Trebuie să plec, zise, şi mi-am dat seama că nu auzise 
vorbele mele. Am venit aici să te avertizez personal să iei 
situaţia foarte în serios. O magie puternică înconjoară casa 
asta. Am putut să apar în casă doar pentru că am mai fost aici. 
E adevărat că vampirii şi vârcolacii te păzesc? Ai o 
extra-protecţie, o simt. 

— Am o gardă de corp zi şi noapte, am minţit pentru că nu 
era nevoie să fie îngrijorat pentru mine. Şi ştii că Amelia e o 
vrăjitoare puternică. Nu-ţi face griji. 

Se holba la mine, dar nu cred că mă vedea. 

— Trebuie să plec, zise brusc. Voiam să mă asigur că eşti 
bine. 

— Bine... mulțumesc. 


Încercam să mă gândesc la o îmbunătăţire a acestui jalnic 
răspuns, când Niall a dispărut din sufrageria mea. 

I-am spus lui Tray că aveam să-l sun pe Jason. Nu eram 
sigură cât de sinceră fusesem în legătură cu asta, dar acum 
ştiam că trebuie să o fac. După cum vedeam eu treaba, 
favoarea pe care mi-o datora Alcide fusese achitată; îi ceruse 
lui Tray să vină să mă păzească, iar acum Tray era scos din 
cursă. Nu aveam de gând să-i cer lui Alcide să vină el pe post 
de paznic, şi nu eram apropiată de niciunul dintre membrii 
haitei. Am tras aer în piept şi l-am sunat pe fratele meu. 

— Jason, am zis când a răspuns la telefon. 

— Surioară. Ce s-a întâmplat? 

Părea ciudat, ca şi cum ar fi trecut prin ceva nemaipomenit. 

— Tray a trebuit să plece şi cred că am nevoie de protecție 
astăzi, am zis. 

A urmat o tăcere lungă. Nu s-a grăbit să mă chestioneze, 
ceea ce era ciudat. 

— Speram că poți merge cu mine? Ce mi-am propus să fac 
astăzi... 

Am încercat să mă gândesc ce aveam de făcut. Era greu să ai 
o criză adevărată când viața reală cerea să fie trăită. 

— Păi, trebuie să merg la librărie. Trebuie să iau o pereche de 
pantaloni de la curățătorie. 

Nu verificasem eticheta înainte de această achiziție. 

— Trebuie să lucrez în schimbul de zi la Merlotte's. Cred că 
asta e tot. 

— În regulă, zise Jason. Deşi aceste drumuri nu par chiar 
urgente. 

Urmă o pauză lungă. Brusc, mă întrebă: 

— Eşti bine? 

— Da, am spus precaută. Nu ar trebui să fiu? 

— În dimineaţa asta mi s-a întâmplat cel mai ciudat lucru. 
Mei a dormit la mine azi-noapte, pentru că nu mai era bun de 
nimic după ce ne-am întâlnit la Bayou. Azi-dimineaţă aud o 
bătaie în uşă. Am deschis şi tipul ăsta era acolo, şi era, nu 
ştiu, nebun sau... ceva. Partea cea mai ciudată era că semăna 
bine cu mine. 

— Oh, nu. 


M-am aşezat imediat pe scaun. 

— Nu era în toate minţile, surioară, zise Jason. Nu ştiu ce nu 
era în regulă cu el, dar ceva avea. A început să vorbească când 
Mei a deschis uşa, ca şi cum noi am fi ştiut cine este. Spunea 
chestii nebuneşti. Mei a încercat să se bage între mine şi el, iar 
el l-a aruncat pe Mei în partea cealaltă a camerei şi l-a făcut 
ucigaş. Mei şi-ar fi rupt gâtul dacă nu ateriza pe canapea. 

— Deci Mei e bine. 

— Da, e bine. Destul de furios, dar ştii... 

— Sigur. 

Nu sentimentele lui Mei erau importante în povestea asta. 

— Şi ce-a făcut în continuare? 

— A zis nişte rahaturi despre faptul că acum, când era față în 
față cu mine, poate să înțeleagă de ce străbunicul meu nu mă 
vrea prin preajmă, şi că toţi cei din relații mixte ar trebui să 
moară, dar eu eram clar sânge din sângele lui şi că se hotărâse 
că trebuia să ştiu ce se întâmplă în jurul meu. A zis că sunt 
ignorant. Nu am înțeles multe şi tot nu ştiu ce era. Nu era 
vampir şi ştiu că nu e vreun teriantrop, l-am mirosit. 

— Eşti bine, asta-i cel mai important. 

Oare greşisem când îl ţinusem pe Jason în afara poveştii cu 
zânele? 

— Da, zise, cu vocea sa brusc precaută şi temătoare. Nu ai de 
gând să-mi spui despre ce este vorba, nu-i aşa? 

— Vino încoace şi vorbim despre asta. Te rog, te rog, nu 
deschide uşa decât dacă ştii cine e. Tipul ăsta e rău, Jason, şi 
nu prea stă pe gânduri atunci când vine vorba despre cei pe 
care-i poate răni. Cred că tu şi Mei sunteţi foarte norocoşi. 

— E cineva acolo, cu tine? 

— Nu, de când a plecat Tray. 

— Sunt fratele tău. O să vin dacă ai nevoie de mine, zise 
Jason, cu neaşteptată demnitate. 

— Apreciez asta, am zis. 

Am primit doi la preț de unul. Mei a venit cu Jason. Asta era 
stânjenitor pentru că aveam nişte chestiuni de familie pe care 
să i le povestesc lui Jason şi n-o puteam face cu Mei prin 
preajmă. Dând dovadă de un tact neaşteptat, Mei i-a spus lui 
Jason că trebuie să fugă acasă şi să ia un pachet de gheață 


pentru umăr, care fusese rău lovit. Cât timp Mei a fost plecat, 
l-am pus pe Jason să stea pe scaun, de cealaltă parte a mesei 
din bucătărie, şi am început: 

— Am nişte lucruri să-ți spun. 

— Despre Crystal? 

— Nu, încă nu am auzit nimic despre asta. Asta este despre 
noi. Despre bunica. Nu prea o să-ți vină să crezi. 

Îl avertizasem. Mi-am amintit cât de supărată am fost când 
străbunicul meu mi-a povestit despre cum bunicul meu 
semizână, Fintan, a întâlnit-o pe bunica mea şi cum ea a avut 
doi copii cu el, tatăl nostru şi mătuşa noastră, Linda. 

Acum, Fintan era mort — ucis — iar bunica noastră, tatăl 
nostru şi sora lui erau de asemenea morți. Dar noi eram în 
viață, şi doar într-o mică măsură zâne, iar asta ne 
transformase în țintă pentru inamicii străbunicului nostru. 

— Şi unul dintre aceşti inamici, i-am spus după ce i-am 
povestit istoria familiei noastre, este unchiul nostru pe 
jumătate uman, fratele lui Fintan, Dermot. Le spusese lui Tray 
şi Ameliei că se numea Drake, cred că pentru că părea mai 
modem. Dermot seamănă cu tine şi el este cel care a apărut la 
tine acasă. Nu ştiu care-i treaba. I s-a alăturat lui Breandan, 
cel mai mare duşman al lui Niall, chiar dacă şi el este zână, în 
concluzie unul dintre chestiile pe care Breandan le urăşte. Aşa 
că, atunci când spui că e nebun, probabil că asta e explicaţia. 
Pare să vrea să aibă o relaţie cu tine, dar te şi urăşte. 

Jason rămase uitându-se la mine. Faţa îi era complet lipsită 
de vreo expresie. Gândurile i se împotmoliseră, în cele din 
urmă, zise: 

— Vrei să spui că încerca să-i convingă pe Tray şi Amelia să 
ţi-l prezinte? Şi niciunul dintre ei nu a ştiut ce este? 

Am încuviințat. A urmat o tăcere şi mai lungă. 

— Deci, de ce vrea să vă întâlniți? Vrea să te omoare? De ce e 
nevoie să te întâlnească mai întâi? 

Bună întrebare. 

— Nu ştiu, am zis. Poate voia să vadă cum sunt. Poate nu 
ştia exact ce vrea. 

Nu-mi puteam da seama şi m-am întrebat dacă Niall avea să 
se întoarcă şi să-mi explice. Probabil că nu. Avea un război pe 


cap, chiar dacă acesta se purta mai ales în afara razei vizuale a 
oamenilor. 

— Nu înţeleg, am zis cu voce tare. Murry vine direct să mă 
atace şi el era zână. De ce Dermot, care este de aceeaşi parte, 
mă ia... pe ocolite? 

— Murry? întrebă Jason, iar eu am închis ochii. Rahat. 

— Era o zână, am spus. A încercat să mă omoare. Acum nu 
mai reprezintă o problemă. 

Jason încuviință din cap. 

— Bravo, Sookie, zise. Bine, stai să văd dacă am înţeles bine. 
Străbunicul meu nu vrea să mă întâlnească pentru că semăn 
bine cu Dermot, care este... fratele bunicului meu, nu-i aşa? 

— Da. 

— Dar Dermot, aparent, mă place pentru că a venit la mine 
acasă şi a încercat să vorbească cu mine. 

Puteai fi sigur că Jason aşa va interpreta situația. 

— Corect, am zis. 

Jason se ridică în picioare şi se învârti prin bucătărie. 

— Asta este doar vina vampirilor, zise. Se holbă la mine. 

— De ce crezi asta? Era ceva neaşteptat. 

— Dacă nu ar fi ieşit la lumină, nimic din toate astea nu s-ar 
fi întâmplat. Uite ce se întâmplă de când au apărut la televizor. 
Uită-te cum s-a schimbat lumea. Acum am ieşit noi. Apoi, 
afurisitele de zâne. Iar creaturile magice aduc doar necazuri, 
Sookie. Calvin m-a avertizat asupra lor. Crezi că sunt drăguţe 
şi blânde şi bune, dar nu sunt. Mi-a spus despre ele poveşti 
care ți-ar face părul măciucă. Tatăl lui Calvin cunoştea una, 
două zâne. Din cele spuse de el, ar fi un lucru bun dacă ar 
muri toate. 

Nu mă puteam decide dacă eram surprinsă sau furioasă. 

— De ce eşti rău, Jason? Nu e nevoie să te cerți cu mine sau 
să spui lucruri rele despre Niall. Nu-l cunoşti. Nu... Auzi, 
parțial eşti şi tu zână, ține minte asta! 

Aveam sentimentul îngrozitor că o parte din cele spuse de el 
erau absolut adevărate, dar, cu siguranţă, nu era momentul 
să avem această discuție. 

Jason părea înverşunat, cu fiecare trăsătură a feței 
tensionată. 


— Nu vreau să mă înrudesc cu nici o zână, zise. El nu mă 
vrea, nu-l vreau nici eu. Dacă-l mai văd pe nebunul ăla, o să-l 
omor. 

Nu ştiu ce aş fi spus, dar în momentul acela Mei a intrat fără 
să bată, şi amândoi ne-am întors să-l privim. 

— Îmi pare rău! zise, în mod evident confuz şi deranjat din 
cauza furiei lui Jason. 

Păru, pentru o secundă, să creadă că Jason a vorbit despre 
el. Când niciunul dintre noi nu avu o reacție vinovată, se 
relaxa. 

— Iartă-mă, Sookie, mi-am uitat manierele. 

În mână ducea o pungă cu gheaţă şi se mişca încet şi se 
vedea că are dureri. 

— Îmi pare rău că ai fost rănit de musafirul neaşteptat al lui 
Jason, am zis. 

Se presupune întotdeauna că trebuie să-ți faci musafirii să 
se simtă în largul lor. Nu mă gândisem prea mult la Mei, dar 
chiar în acea secundă mi-am dat seama că aş fi fost mult mai 
fericită dacă în locul său s-ar fi aflat fostul cel mai bun prieten 
al lui Jason, Hoyt. Nu era vorba că nu-mi plăcea Mei, m-am 
gândit. Era din cauză că nu-l ştiam prea bine şi nu aveam în el 
încrederea aceea pe care o simți automat față de anumiţi 
oameni, din când în când. Mei era diferit. Chiar şi pentru un 
vârcolac-panteră era greu de citit, dar asta nu însemna că era 
imposibil. 

După ce i-am oferit lui Mei ceva de băut, din pură politeţe, 
l-am întrebat pe Jason dacă avea să rămână întreaga zi, să 
meargă cu mine unde aveam treabă. Mă îndoiam puternic că o 
să accepte. Jason se simțea respins (de un străbunic-zână pe 
care nu-l întâlnise niciodată şi pe care nu voia să-l accepte), şi 
asta era o situație căreia Jason nu-i făcea față prea bine. 

— O să merg cu tine, zise fără să zâmbească şi foarte rigid. 
Mai întâi, lasă-mă să trec pe-acasă să-mi verific puşca. O să 
am nevoie de ea şi nu am mai curățat-o de un veac. Mei? Vii cu 
mine? 

Jason voia, pur şi simplu, să nu mai fie pe lângă mine, ca să 
se calmeze. Puteam citi asta la fel de uşor ca şi cum ar fi 
scris-o pe carnețelul cu lista de cumpărături de lângă telefon. 


Mei se ridică să plece cu Jason. 

— Mei, ce ai reținut legat de vizitatorul lui Jason, în 
dimineața asta? l-am întrebat. 

— În afară de faptul că mă poate arunca în capătul celălalt al 
camerei şi că semăna suficient de bine cu Jason încât să mă 
facă să mă întorc ca să mă asigur că fratele tău iese din 
dormitor? Nu prea mult, zise Mei. 

Mei reuşise să-şi îmbrace pantalonii săi de doc obişnuiţi şi 
un tricou polo, dar vânătăile albăstrui de pe braţe îi stricau 
oarecum aspectul. Trăsese peste ele, cu multă grijă, o jachetă. 

— Ne vedem curând, Sookie. Vino să mă iei, zise Jason. 

Bineînţeles voia să meargă cu maşina mea şi să consume 
benzina mea, deoarece erau treburile mele. 

— Până atunci, ai numărul meu de telefon. 

— Da. Ne vedem într-o oră sau cam aşa. 

Deoarece singurătatea nu fusese o stare obişnuită pentru 
mine în ultima vreme, m-aş fi bucurat să am toată casa la 
dispoziția mea, asta dacă nu aş fi fost îngrijorată că ucigaşii 
supranaturali erau pe urmele mele. 

Nu se întâmplă nimic. Am mâncat un bol de cereale. În cele 
din urmă, m-am decis să fac un duş în ciuda amintirilor 
despre Psycho!”. M-am asigurat că uşile erau încuiate şi am 
încuiat şi uşa băii. A fost cel mai rapid duş pe care l-am făcut 
vreodată. 

Nimeni nu încercase încă să mă omoare. M-am şters, m-am 
machiat şi m-am îmbrăcat pentru muncă. 

Când s-a făcut ora de plecare, am rămas pe veranda din 
spate şi am estimat, iar şi iar, din priviri, distanța dintre trepte 
şi maşina mea. M-am gândit că aveam de făcut vreo zece paşi. 
Am descuiat maşina cu telecomanda. Am tras de câteva ori 
adânc aer în piept şi am descuiat uşa cu plasă a verandei. Am 
deschis-o şi am sărit de pe verandă, trecând cu totul peste 
scări. Într-o bâlbâială jenantă, am deschis portiera maşinii, 
m-am strecurat înăuntru, am trântit-o şi am blocat-o. Am 
privit în jurul meu. 

Nimic nu mişca. 

Am râs oarecum cu respiraţia tăiată. Prostuța de mine! 

Toată tensiunea pe care o simțeam făcea ca în mintea mea să 
apară toate filmele de groază pe care le văzusem vreodată. Mă 
gândeam la Jurassic Park şi dinozauri — poate că gândurile 
mele se legaseră oarecum de faptul că zânele erau dinozaurii 
lumii supranaturale — şi mă aşteptam cumva ca o bucată 
dintr-o capră să-mi cadă pe parbriz. 

Nici asta nu s-a întâmplat. Bine... 

Am băgat cheia în contact, am răsucit-o, şi motorul a pornit. 
Nu a explodat. Nu era nici un tiranozaur în oglinda mea 
retrovizoare. 

Până aici, toate bune. M-am simțit mai bine odată ce am 
început să înaintez încet pe aleea care traversa pădurea, dar 
eram atentă la tot. Am simțit nevoia să intru în contact cu 
cineva, să spun cuiva unde eram şi ce tăceam. 

Mi-am scos telefonul din geantă şi am sunat-o pe Amelia. 
Când a răspuns, am zis: 

— Mă duc la Jason. Pentru că lui Tray îi e atât de rău, Jason 
o să stea pe lângă mine azi. Auzi, ştii că Tray a fost vrăjit de o 
zână să bea sânge alterat de vampir? 

— Sunt la muncă, zise Amelia, cu o voce precaută. Da, a 
sunat acum zece minute, dar a trebuit să se ducă să vomite. 
Bietul Tray. Cel puţin casa a fost în ordine. 

Ceea ce voia Amelia să spună era că vrăjile ei de pază 
rezistaseră. Avea dreptul să se mândrească cu asta. 

— Eşti grozavă, am zis. 

— Mersi. Auzi, sunt foarte îngrijorată pentru Tray. Am 
încercat să-l sun înapoi după câteva minute, dar nu mi-a 
răspuns. Sper că doar a adormit, dar mă duc pe la el după ce 
plec de la birou. Ce zici să ne întâlnim acolo? O să ne gândim 
ce putem face ca să-ți oferim mai multă siguranță. 

— Bine, am zis. Trec pe acolo imediat după serviciu, probabil 
în jur de cinci. 

Cu telefonul în mână, am sărit din maşină şi mi-am luat 
corespondența din cutia de scrisori care se afla la marginea 
Hummingbird Road. Apoi m-am urcat înapoi în maşină cât de 
repede am putut. 

Asta fusese o prostie. Aş fi putut trăi şi fără să-mi verific 


corespondența. E foarte greu să renunți la tabieturi, chiar şi 
atunci când sunt mărunte. 

— Sunt foarte norocoasă că stai cu mine, Amelia, am zis. 

Poate că era puțin prea mult spus, dar era categoric 
adevărat. Dar Amelia abordase alt subiect. 

— Vorbeşti din nou cu Jason? I-ai spus? Despre lucruri? 

— Da, a trebuit. Străbunicul nu poate face totul aşa cum 
vrea el. S-au întâmplat tot felul de chestii. 

— Întotdeauna să întâmplă în preajma ta, zise Amelia. 

Nu părea furioasă şi nu mă condamna. 

— Nu întotdeauna, am spus după un moment dureros de 
îndoială. 

De fapt, m-am gândit în timp ce o luam la stânga pe 
Hummingbird Road, ca să merg la Jason, ceea ce a spus 
fratele meu cum că totul s-a schimbat atunci când vampirii au 
ieşit la lumină... asta era ceva cu care puteam fi de acord. 

În mod prozaic, am realizat că aproape rămăsesem fără 
benzină. Trebuia să opresc la Grabbit Quik. În timp ce 
pompam aurul lichid în maşina mea, m-am trezit 
gândindu-mă la ceea ce îmi spusese Jason. Ce ar fi fost atât de 
urgent încât să aducă o semizână retrasă şi mizantropă la uşa 
lui Jason? De ce i-ar spune lui Jason...? Trebuia să mă 
gândesc la asta. 

Asta era o prostie şi ar fi trebuit să am grijă de mine, în loc 
să-i rezolv problemele lui Jason. 

Dar după încă vreo câteva secunde în care am întors 
conversaţia pe toate părțile, în gând, am început să am o 
bănuială că încep să înțeleg. 

L-am sunat pe Calvin. La început, nu a înţeles ce-i spuneam, 
dar apoi a fost de acord să se întâlnească cu mine acasă la 
Jason. 

L-am zărit pe Jason în curtea din spate când am tras pe aleea 
circulară a micii case pe care tatăl meu o construise atunci 
când el şi mama s-au căsătorit. Era departe de oraş, mult mai 
departe spre vest decât rulota lui Ariene, şi, deşi se vedea de la 
stradă, avea un iaz şi mai mulți acri de pământ în spate. 
Tatălui meu îi plăcuse să pescuiască şi să vâneze, şi la fel şi 
fratelui meu. Jason instalase de curând un poligon de tir, şi 


am putut auzi puşca. 

Am decis să trec prin casă şi am avut grijă să strig când am 
ajuns la uşa din spate. 

— Hei, îmi răspunse Jason. 

Ținea o carabină Winchester. Fusese a tatălui nostru. Mei 
stătea în spatele lui, având în mână o cutie de muniţie. 

— Am hotărât că ar fi bine să mai exersăm un pic. 

— O idee bună. Voiam să mă asigur că nu credeţi că sunt 
musafirul vostru nebun venit să vă mai spună câte ceva. 

Jason râse. 

— Tot nu înțeleg ce credea Dermot că face dacă apare aşa la 
uşă. 

— Eu cred că pricep, am zis. 

Jason întinse mâna fără să se uite, iar Mei îi dădu nişte 
gloanţe. Jason deschise carabina şi începu să o încarce. Am 
privit spre capra pe care o instalase şi am observat toate 
bidoanele de lapte goale care zăceau pe jos. Le umpluse cu apă 
ca să stea fixe, şi din cauza găurilor de gloanțe apa se scurgea 
acum pe jos. 

— Bună ţintă, am spus. Am tras adânc aer în piept. 

— Ascultă, Mei, vrei să-mi povesteşti despre înmormântările 
din Hotshot? Nu am mai fost la niciuna, iar cea a lui Crystal va 
avea loc de îndată ce corpul va fi înapoiat, bănuiesc. 

Mei păru puţin surprins. 

— Ştii că nu mai trăiesc acolo de ani buni, protestă el. Pur şi 
simplu, nu e pentru mine. 

Exceptând vânătăile care păleau, nu arăta ca şi cum ar fi fost 
aruncat prin cameră de cineva, cu atât mai puțin de o 
semizână țicnită. 

— Mă întreb de ce tipul ăla te-a aruncat pe tine şi nu pe 
Jason, am zis, şi am simțit cum gândurile lui Mei încep să se 
agite din cauza fricii. Eşti rănit? 

Îşi mişcă puţin umărul drept. 

— Am crezut că mi-am rupt ceva. Dar cred că e doar durere. 
M-am întrebat ce era. Nu unul de-al nostru. 

Am observat că nu-mi răspunsese la întrebare. Jason părea 
mândru că nu dezvăluise secretul. 

— Nu e pe de-a-ntregul uman, am zis. Mei păru uşurat. 


— Ei, e bine de ştiut, zise. Mândria mea a fost zdruncinată 
cam tare când m-a aruncat. Adică, vreau să zic, că sunt o 
panteră pursânge, şi a fost ca şi cum aş fi fost un biet copilaş. 

Jason râse. 

— Am crezut că avea să intre şi să mă omoare, am crezut că 
s-a terminat. Dar, odată ce Mei a fost la pământ, tipul ăsta a 
început să vorbească cu mine. Mei făcea pe mortul, iar tipu’ 
ăsta care arăta ca mine îmi explica ce mare favoare-mi făcuse. 

— A fost ciudat, se arătă şi Mel de acord, dar păru stânjenit. 
Ştii că m-aş fi ridicat dacă începea să te pocnească, dar chiar 
mă zdruncinase, şi mi-am zis că aş putea la fel de bine să stau 
jos dacă părea că nu are să vină după tine. 

— Mel, sper că eşti într-adevăr bine. 

Mi-am luat un ton preocupat şi m-am apropiat puţin. 

— Stai să mă uit la umărul tău. 

Am întins mâna şi Jason s-a încruntat. 

— De ce trebuie...? 

O suspiciune îngrozitoare se strecură pe chipul său. Fără 
nici un cuvânt în plus, trecu în spatele prietenului său şi-l tinu 
bine, cu mâinile apucându-l pe Mei de o parte şi de cealaltă, 
chiar sub umeri. Mei se strâmbă de durere, dar nu spuse 
nimic, nici un cuvânt; nici măcar nu se prefăcu indignat sau 
surprins, şi asta era aproape suficient. 

Mi-am pus mâinile de o parte şi de cealaltă a feței lui Mei, am 
închis ochii şi am privit în mintea sa. lar de această dată, Mei 
se gândea la Crystal, nu la Jason. 

— El a făcut-o, am zis. 

Am deschis ochii şi m-am uitat la fratele meu peste umărul 
lui Mei. Jason ţipă şi nu era un sunet uman. Faţa lui Mei păru 
să se topească, ca şi cum toți muşchii şi toate oasele s-ar fi 
transformat. Abia dacă mai părea uman. 

— Lasă-mă să mă uit la tine, se rugă Mei. Jason păru confuz, 
deoarece Mei se uita la mine; nu putea să se uite în altă parte, 
din cauza felului în care-l ținea Jason. Mei nu se lupta, dar îi 
puteam vedea fiecare muşchi de sub piele ieşind în relief, şi nu 
credeam că avea să fie pasiv pentru totdeauna. M-am aplecat 
şi am luat puşca, bucuroasă că Jason o reîncărcase. 

— Vrea să se uite la tine, nu la mine, i-am spus fratelui meu. 


— La naiba, zise Jason. 

Respirația îi era grea şi sacadată, ca şi cum ar fi alergat, iar 
ochii îi erau măriți. 

— Trebuie să-mi spui de ce. 

M-am dat în spate şi am ridicat puşca. De la distanța asta, 
nici măcar eu nu puteam rata. 

— Întoarce-l, dacă vrea să vorbească cu tine față în faţă. 

Stăteau în profil față de mine când Jason îl întoarse pe Mei. 
Strânsoarea lui Jason deveni mai puternică asupra 
vârcolacului-panteră, dar acum fața lui Jason era la treizeci de 
centimetri de cea a lui Mei. Calvin apăru de după casă. Sora 
lui Crystal, Dawn, îl însoțea. Era cu ei şi un băiat de vreo 
cincisprezece ani, care se târa în urma lor. Mi-am amintit că 
l-am întâlnit la nuntă. Îl chema Jacky, era cel mai în vârstă văr 
primar al lui Crystal. Adolescenţii sunt de obicei foarte 
emoționațţi şi confuzi, iar Jacky nu făcea excepție. Se străduia 
să mascheze faptul că era în acelaşi timp agitat şi încântat. Îi 
era greu să pară calm. 

Cei trei nou-veniți preluară scena. Calvin clătină din cap, cu 
o figură solemnă. 

— Asta e o zi proastă, zise încet, iar Mei tresări auzind vocea 
liderului său. 

Jason se eliberă de o parte din tensiune când îi văzu pe 
ceilalți vârcolaci-panteră. 

— Sookie spune că el a făcut-o, îi spuse lui Calvin. 

— Asta e suficient pentru mine, zise Calvin. Dar, Mei, ar 
trebui să ne povesteşti tu însuți, frățioare. 

— Nu sunt fratele tău, zise cu amărăciune Mei. Nu am trăit 
cu voi de ani de zile. 

— Asta a fost alegerea ta, zise Calvin. 

Îi ocoli ca să-i poată vedea faţa lui Mei, iar ceilalţi doi îl 
urmăriră. Jacky mârâia,; orice încercare de a se stăpâni 
încetase. Animalul din el ieşea la iveală. 

— Nu mai e nimeni în Hotshot ca mine. Aş fi fost singur. 

Jason nu păru impresionat. 

— Sunt o mulţime de tipi ca tine în Hotshot, zise. 

— Nu, Jason, am zis. Mei e homosexual. 

— Nu suntem de acord cu asta? îl întrebă fratele meu pe 


Calvin. 

Jason se pare că nu alesese tabăra în ceea ce priveşte 
anumite lucruri. 

— Suntem de acord cu cei care fac ce vor în pat, după ce 
şi-au făcut datoria față de clan, zise Calvin. Masculii pursânge 
trebuie să conceapă un copil, indiferent de ce se întâmplă. 

— Nu am putut s-o fac, zise Mei. Pur şi simplu nu am putut 
s-o fac. 

— Dar ai fost căsătorit o dată, am zis, şi mi-am dorit să nu fi 
deschis gura. 

Asta era acum o problemă a clanului. Nu-l sunasem pe Bud 
Dearbom, îl sunasem pe Calvin. Cuvântul meu era valabil 
pentru Calvin, nu pentru tribunal. 

— Căsătoria noastră nu mergea la capitolul ăsta, zise Mei. 

Vocea îi păru aproape normală. 

— Ceea ce părea în regulă pentru ea. Avea oricum alte 
preocupări. Nu am făcut niciodată sex... clasic. 

Dacă eu consideram asta ciudat, îmi imaginez cât de greu 
trebuie să-i fi fost lui Mei. Dar apoi, mi-am amintit cum 
arătase Crystal acolo sus pe cruce şi toată simpatia se evaporă 
ca prin minune. 

— De ce i-ai făcut asta lui Crystal? am întrebat, îmi dădeam 
seama, după furia care cuprindea minţile din jurul meu, că 
vremea discuțiilor se apropia de sfârşit. 

Mei privi dincolo de mine, dincolo de fratele meu, în altă 
parte decât spre liderul haitei, spre sora şi vărul victimei. 
Părea să se concentreze la crengile dezgolite de iarnă ale 
copacilor, care înconjurau iazul liniştit, cenuşiu. 

— Îl iubesc pe Jason, zise. Îl iubesc. Iar ea se folosea de el şi 
de copilul lui. Apoi m-a chinuit pe mine. A venit aici în ziua 
aceea. Trecusem să-l rog pe Jason să mă ajute să fac nişte 
rafturi pentru magazin, dar el nu era aici. A apărut în timp ce 
eu eram în curte şi-i scriam lui Jason un bilețel. A început să 
spună... a spus lucruri îngrozitoare. Apoi, mi-a spus că 
trebuia să fac sex cu ea, că dacă o făceam avea să le spună 
tuturor celor din Hotshot şi eu aveam să pot să trăiesc acolo, 
iar Jason ar putea veni să trăiască cu mine. Zicea: „Copilul pe 
care-l port în pântece nu te excită deloc? Şi apoi... tot mai rău 


şi mai rău. Haionul camionetei era lăsat, din cauza lemnului 
care ieşea în afară, iar ea se sprijinea cumva de el, iar eu o 
puteam vedea. Era... ea era... Îmi tot spunea ce fraier sunt şi 
că lui Jason nu avea să-i pese niciodată de mine... Şi am 
plesnit-o cât de tare am putut. 

Dawn Norris se întoarse într-o parte, ca şi cum ar fi fost pe 
cale să vomite. Dar îşi strânse buzele într-o linie subțire şi se 
îndreptă. Jacky nu era la fel de rezistent. 

— Dar nu era moartă. 

Fratele meu se strădui să strecoare cuvintele printre dinţii 
încleştați. 

— A sângerat pe cruce. A pierdut copilul după ce a fost 
ridicată. 

— Îmi pare rău pentru asta, zise Mei. 

Îşi luă privirea de la iaz şi de la copaci şi şi-o opri asupra lui 
Jason. 

— Am crezut că lovitura a omorât-o, chiar am crezut. Nu aş fi 
lăsat-o şi să intru în casă dacă aş fi ştiut că e încă în viață. Nu 
aş fi lăsat pe nimeni altcineva să o ia. Ceea ce făcusem era 
suficient de rău, pentru că dorisem să moară. Dar nu am 
crucificat-o. Te rog să mă crezi. Indiferent ce crezi despre mine 
pentru că am rănit-o, nu aş fi făcut niciodată asta. M-am 
gândit că, dacă o duceam în altă parte, nimeni nu va crede c-ai 
făcut-o tu. Ştiam că ieşi în seara aceea, şi mi-am imaginat că 
dacă o pun în altă parte o să ai un alibi. Mi-am imaginat că 
aveai să petreci noaptea cu Michele. 

Mei îi zâmbi lui Jason şi era o privire atât de tandră, că mi se 
rupse inima. 

— Aşa că am lăsat-o în spatele camionetei şi am intrat în 
casă să beau ceva. Când am ieşit din nou, dispăruse. Nu 
puteam crede. M-am gândit că s-a ridicat şi a plecat. Dar nu 
era nici o urmă de sânge şi dispăruse şi lemnul. 

— De ce la Merlotte's? întrebă Calvin, iar vocea îi păru un 
mârâit. 

— Nu ştiu, Calvin, zise Mei. 

Faţa îi era aproape sublimă din cauza uşurării de sub povara 
vinovăţiei, a eliberării prin mărturisirea crimei şi a dragostei 
pentru fratele meu. 


— Calvin, ştiu că o să mor şi îți jur că nu am nici cea mai 
vagă idee despre ce s-a întâmplat cu Crystal după ce am intrat 
în casă. Nu i-am făcut chestia aia oribilă. 

— Nu ştiu la ce-mi foloseşte asta, zise Calvin. Dar avem 
mărturisirea ta şi trebuie să începem. 

— Accept asta, zise Mei. Jason, te iubesc. Dawn îşi întoarse 
capul o fracțiune de secundă, astfel încât privirea ei să o poată 
întâlni pe a mea. 

— Mai bine pleci, zise. Avem treabă. 

Am plecat cu puşca şi nu m-am întors să mă uit nici măcar 
atunci când celelalte pantere se apucară să-l sfâşie pe Mei. 
Puteam totuşi auzi. 

După o secundă, țipetele încetară. 

Am lăsat puşca lui Jason pe veranda din spate şi am plecat la 
muncă. Cumva, nu mai părea la fel de important să am o 
gardă de corp. 


CAPITOLUL 16 


În timp ce serveam beri şi daiquiri şi cocktailuri Vodca 
Collins oamenilor care se opreau la bar în drumul lor dinspre 
birou spre casă, am încercat să privesc din afară şi am fost 
uimită. Munceam de ore bune, servind şi zâmbind, şi nu 
cedasem deloc. Desigur, a trebuit să cer câtorva persoane să 
repete comenzile. Şi am trecut pe lângă Sam de două ori, iar el 
mi-a zis ceva şi eu nu i-am răspuns, ştiam asta, pentru că mă 
oprise să-mi atragă atenţia. Dar dusesem farfuriile şi băuturile 
cerute le mesele corecte, iar bacşişurile mele erau peste medie, 
ceea ce însemna că fusesem amabilă şi nu uitasem nimic 
important. 

Te descurci atât de bine, mi-am spus. Sunt atât de mândră de 
tine. Trebuie să treci de asta. Poţi să pleci acasă în 
cincisprezece minute. 

M-am întrebat câte femei şi-au spus acelaşi text: fata care 
ținea fruntea sus şi dansa în timp ce partenerul ei îi acorda 
atenţie unei alte colege de clasă; femeia care nu fusese 
promovată la serviciu; femeia care primise un diagnostic 
înspăimântător şi reuşise să nu cedeze. Ştiam că şi bărbaţii au 
zile din astea. 

Ei, poate nu prea mulți oameni au zile exact ca asta. 

Bineînţeles mă gândeam la insistența ciudată a lui Mei că nu 
el fusese responsabil pentru ciudata crucificare a lui Crystal, 
în timpul căreia şi murise. Gândurile sale păreau adevărate. Şi 
chiar nu exista nici un motiv pentru care să refuze să 
mărturisească totul când deja spusese atât de mult, aflându-şi 
pacea sufletului. De ce ar fura-o cineva pe Crystal şi lemnul, şi 
să facă ceva atât de dezgustător? Trebuie să fi fost cineva care 
o ura foarte tare pe Crystal, sau cineva care-i ura pe Mei sau 
pe Jason. Era un act inuman şi m-am trezit crezând în 
confesiunea finală a lui Mei că nu o făcuse el. 

Am fost atât de bucuroasă să plec de la muncă, încât am 


condus spre casă pe pilot automat. Când aproape am ajuns la 
aleea care ducea spre casă, mi-am amintit că-i spusesem 
Ameliei cu ore în urmă că ne vedeam la Tray acasă. 

Uitasem cu totul. 

Aveam o scuză, dacă puneam la socoteală ce zi avusesem, 
dacă Amelia era bine. Dar amintindu-mi starea de rău a lui 
Tray şi consumul de sânge de vampir, am simțit un atac de 
panică. 

Am privit la ceas şi am băgat de seamă că eram în întârziere 
cu mai mult de patruzeci şi cinci de minute. Întorcând pe 
următoarea alee, am condus spre oraş ca scăpată din puşcă. 
Încercam să mă prefac față de mine că nu sunt speriată. Nu 
reuşeam prea bine. 

Nu erau maşini parcate în fața căsuței. Ferestrele erau 
întunecate. Am putut vedea bara de protecție a camionetei lui 
Tray ieşind din garajul din spatele casei. 

Am trecut pe lângă casă şi am întors un kilometru mai sus. 
Confuză şi îngrijorată, m-am întors şi am parcat lângă casa lui 
Tray. Casa şi atelierul său se aflau la marginea oraşului Bon 
Temps, dar nu izolate. Tray avea un lot de vreo jumătate de 
acru; casa mică şi uriaşul hangar de tablă care adăpostea 
afacerea sa cu reparații se aflau exact lângă unele similare, 
care aparțineau lui Brock şi Chessie Johnson, care aveau un 
atelier de tapițerie. Era clar că Brock şi Chessie intraseră în 
casă să se culce. Luminile din living erau aprinse; în timp ce 
mă uitam, Chessie trase draperiile, ceea ce mulți oameni de pe 
aici nu prea fac. 

Noaptea era întunecată şi tăcută; câinele familiei Johnson 
lătra, dar ăsta era singurul sunet. Era prea rece pentru corul 
gâzelor care uneori umpleau noaptea de viață. 

M-am gândit la mai multe scenarii care ar fi putut explica 
aspectul de pustiu al casei. 

Primul. Sângele de vampir încă mai avea efect asupra lui 
Tray şi o omorâse pe Amelia. Chiar acum era în casă, pe 
întuneric, gândindu-se cum să se sinucidă. Sau poate mă 
aştepta să apar, să mă poată omori şi pe mine. 

Al doilea. Tray îşi revenise după ce băuse sângele de vampir 
şi când Amelia apăruse la uşa lui au decis să-şi petreacă 


după-amiaza ca doi porumbei. Nu ar fi fost deloc fericiți dacă-i 
întrerupeam. 

Al treilea. Amelia trecuse pe aici, dar nu găsise pe nimeni, şi 
acum era din nou acasă la noi pregătind cina pentru ea şi 
pentru mine, pentru că se aştepta să apar dintr-o clipă 
într-alta. Cel puţin, asta era explicaţia pe care o găsisem cu 
privire la absența maşinii Ameliei. 

Am încercat să mă gândesc la o serie mai bună de întâmplări, 
dar nu am putut. Am scos telefonul mobil şi am format 
numărul meu de acasă. Mi-am auzit vocea pe robotul telefonic. 
Apoi am sunat pe mobilul Ameliei. După trei apeluri, a intrat 
în funcțiune mesageria vocală. Nu mai aveam opțiuni fericite. 
Imaginându-mi că un telefon ar putea fi mai potrivit decât o 
bătaie în uşă, am încercat numărul lui Tray. Am putut auzi 
târâitul slab al telefonului sunând în casă... dar nu răspunse 
nimeni. 

L-am sunat pe Bill. Nu m-am gândit la asta mai mult de o 
secundă. Pur şi simplu am făcut-o. 

— Bill Compton, zise familiara voce relaxată. 

— Bill, am spus, şi apoi nu am mai putut continua. 

— Unde eşti? 

— Stau în maşină lângă casa lui Tray Dawson. 

— Vârcolacul care este proprietarul service-ului de 
motociclete. 

— Exact. 

— Vin imediat. 

A ajuns în mai puţin de zece minute. Maşina sa a oprit în 
spatele maşinii mele. Eram oprită pe marginea drumului 
pentru că nu am vrut să intru pe aleea cu pietriş din fața casei. 

— Sunt slabă, am zis, când a ajuns lângă mine. Nu ar fi 
trebuit să te sun. Dar, jur pe Dumnezeu, nu am ştiut ce 
altceva să fac. 

— Nu l-ai sunat pe Eric. Era o simplă remarcă. 

— Dura prea mult, am zis. l-am spus ce făcusem. 

— Nu pot să cred că am uitat de Amelia, am recunoscut 
uimită de egoismul meu. 

— Cred că se acceptă să uiţi ceva după o astfel de zi, Sookie, 
zise Bill. 


— Nu, nu este, am spus. Doar că... nu pot să intru acolo şi 
să-i găsesc morți. N-o pot face. Curajul meu tocmai s-a 
terminat. 

Se aplecă spre mine şi mă sărută pe obraz. 

— Ce mai înseamnă o persoană moartă pentru mine? zise. 

Şi apoi ieşise din maşină, mişcându-se în linişte prin lumina 
slabă ce răzbătea pe lângă draperiile casei de alături. Ajunse la 
uşa din față, ascultă atent. Nu auzi nimic, am ştiut, pentru că 
a deschis uşa şi a intrat. 

Chiar când a dispărut, mi-a sunat telefonul. Am sărit atât de 
sus, încât aproape am dat cu capul de tavan. Am scăpat 
telefonul din mână şi a trebuit să mă aplec după el. 

— Alo? am spus plină de teamă. 

— Hei, ai sunat? Eram la duş, spuse Amelia, iar eu m-am 
prăbuşit peste volan, gândindu-mă: Mulţumesc Doamne, 
mulțumesc Doamne, mulțumesc Doamne. 

— Eşti bine? întrebă Amelia. 

— Da, am spus. Sunt bine. Unde e Tray? E acolo cu tine? 

— Nu. Am fost la el acasă, dar nu era acolo. Te-am aşteptat 
niţel, dar nu ai venit, aşa că mi-am imaginat că el s-a dus la 
doctor, iar tu ai fost reținută la muncă sau ceva de genul ăsta. 
M-am întors la agenţia de asigurări şi am ajuns acasă cam 
acum treizeci de minute. Ce s-a întâmplat? 

— Vin şi eu curând, am zis. Încuie uşile şi nu lăsa pe nimeni 
să intre. 

— Uşile sunt încuiate; nu bate nimeni, zise. 

— Nu mă lăsa să intru, am spus, decât dacă-ţi spun parola. 

— Sigur, Sookie, zise. 

Mi-am dat seama că era convinsă că depăşisem limita. 

— Care e parola? 

— Nădragi de zână, am zis, şi cum de mi-a venit habar 
n-aveam. 

Mi se părea foarte puţin probabil ca oricine altcineva în lume 
să o spună. 

— Am înţeles, zise Amelia. Nădragi de zână. Bill se întorsese 
la maşină. 

— Trebuie să închid, am zis şi am închis. Când a deschis 
portiera, lumina din maşină i-a dezvăluit fața. Părea tristă. 


— Nu e aici, zise imediat. Dar a fost o luptă. 


— Ar putea fi încă în viață. După cum mirosea, nu cred că 
era tot al lui. 

Umerii mi se lăsară. 

— Nu ştiu ce să fac, am recunoscut, şi m-am simțit aproape 
bine să o spun cu voce tare. Nu ştiu unde să mă duc să-l 
găsesc sau cum să-l ajut. Se presupune că ar trebui să fie 
garda mea de corp. Dar noaptea trecută a ieşit în pădure şi s-a 
întâlnit cu o femeie care a zis că e noua ta iubită. I-a dat ceva 
de băut. Era sânge alterat de vampir şi l-a făcut să se simtă 
rău. Am privit spre Bill. Poate l-a luat de la Bubba. Nu l-am 
văzut ca să-l întreb. Sunt oarecum îngrijorată pentru el. 

Ştiam că Bill mă putea vedea mult mai clar decât îl vedeam 
eu pe el. Mi-am desfăcut mâinile a neputinţă. O cunoştea pe 
femeia aceea? 

Bill se uită la mine. Gura îi schiță un zâmbet mai degrabă 
amar. 

— Nu mă văd cu nimeni, zise. 

Am decis să ignor cu totul partea emoţională. Nu aveam timp 
sau energie în seara asta. Avusesem dreptate când mă 
îndoisem de identitatea misterioasei femei. 

— Aşadar era cineva care putea pretinde că e un adorator al 
colților, cineva suficient de convingător încât să nu-i trezească 
suspiciuni lui Tray, cineva care-l putea vrăji ca să bea sângele. 

— Bubba nu are prea mult bun-simt, zise Bill. Chiar dacă 
magia zânelor nu funcționează asupra vampirilor, nu cred că 
el ar fi greu de păcălit. 

— L-ai văzut în seara asta? 

— A venit la mine să pună băuturi în răcitor, dar părea slăbit 
şi dezorientat. După ce a băut vreo două sticle de 
Sângeadevărat, a părut mai bine. Ultima dată când l-am văzut 
mergea prin cimitir spre casa ta. 

— Cred că ar fi mai bine să mergem acolo. 

— Te urmez. 

Bill se duse la maşina lui şi am pornit spre casa mea. Dar Bill 


a prins stopul de la intersecția dintre autostradă şi 
Hummingbird Road, iar eu am avut în fața lui un avans de 
câteva secunde. Am tras în spatele casei, care era bine 
luminată. Amelia nu-şi făcuse niciodată griji că nu ar avea cu 
ce plăti factura de electricitate; îmi venea uneori să plâng când 
mergeam în urma ei şi stingeam bec după bec. 

Am ieşit din maşină şi m-am grăbit spre treptele verandei din 
spate, gata să strig „nădragi de zână!" când Amelia avea să 
vină la uşă. Bill urma să fie acolo în mai puțin de un minut, şi 
am fi putut face un plan ca să-l găsim pe Tray. Când Bill va 
ajunge aici, o să-l verifice pe Bubba; eu nu puteam merge în 
pădure. Eram mândră de mine că nu mă grăbisem printre 
copaci ca să găsesc vampirul. 

Aveam atât de multe la care să mă gândesc, încât nu m-am 
gândit la cel mai evident pericol. 

Nu există nici o scuză pentru lipsa mea de atenţie la detalii. 

O femeie singură trebuie să fie atentă, iar o femeie care a 
avut parte de experienţele prin care am trecut eu are un motiv 
în plus să fie atentă atunci când există unele semnale de 
alarmă. Lumina de siguranţă era aprinsă la casă, iar curtea 
din spate părea normală, e adevărat. Am zărit-o chiar şi pe 
Amelia în bucătărie, prin fereastră. M-am grăbit la uşa din 
spate, cu geanta atârnată de umăr, cu săpăliga şi pistoalele cu 
apă în ea şi cu cheile în mână. 

Dar în întuneric se pot ascunde multe lucruri şi nu e nevoie 
decât de un moment de neatenție pentru ca o capcană să se 
închidă. 

Am auzit câteva cuvinte într-o limbă pe care nu am 
recunoscut-o, dar pentru o secundă m-am gândit bombăne, şi 
nu mi-am putut imagina ce ar fi putut bombăni bărbatul din 
spatele meu; eram pe cale să pun piciorul pe prima treaptă a 
verandei. 

Şi apoi nu am mai ştiut nimic. 


CAPITOLUL 17 


AM crezut că mă aflu într-o peşteră. Părea a fi o peşteră: rece, 
umedă. Şi zgomotele erau ciudate. 

Gândurile mele erau oricum, numai rapide nu. Senzaţia că e 
ceva în neregulă se ridică la suprafața conştiinţei mele cu o 
certitudine surprinzătoare. Nu eram acolo unde ar fi trebuit să 
fiu şi nu trebuia să fiu oriunde aş fi fost. În acel moment, 
acestea păreau a fi două gânduri separate. 

Cineva mă pocnise în cap. 

M-am gândit la asta. Capul nu mă durea: îl simţeam greu, ca 
şi cum aş fi avut o răceală urâtă şi pe deasupra aş fi folosit un 
decongestionant nazal puternic. Aşa că am tras concluzia (cu 
viteza unei broaşte țestoase), că am fost pocnită mai degrabă 
cu magie decât fizic. Rezultatul era cam acelaşi. Mă simțeam 
ca naiba şi mi-era teamă să-mi deschid ochii. În acelaşi timp, 
voiam foarte tare să ştiu cine era în acelaşi spațiu cu mine. 
M-am adunat şi mi-am ridicat pleoapele. Am zărit imaginea 
unei fețe minunate şi indiferente, şi apoi pleoapele mi se 
închiseră din nou. Păreau să lucreze după propriul lor 
program. 

— Îşi revine, zise cineva. 

— Super, putem să ne distrăm, zise o altă voce. Asta nu suna 
deloc promițător. Şi nu credeam că distracţia avea să fie ceva 
de care să mă bucur şi eu. 

Mi-am imaginat că aveam să fiu salvată foarte curând şi că 
asta ar fi perfect. 

Dar cavaleria nu năvăli. Am oftat şi mi-am forțat ochii să se 
deschidă din nou. De data aceasta pleoapele rămaseră 
ridicate, şi la lumina unei torţe — una adevărată, o torță care 
ardea, cinstită — mi-am studiat răpitorii. Unul era o zână de 
sex masculin. Era la fel de frumos ca şi fratele lui Claudine, 
Claude, şi aproape la fel de fermecător — adică deloc. Avea 
părul negru la fel ca al lui Claude, şi trăsături frumoase şi un 


corp lucrat, tot la fel cu Claude. Dar fața sa nu putea nici 
măcar să pară interesată de mine. Claude era capabil măcar 
să se prefacă atunci când o cereau circumstanțele. 

M-am uitat la răpitorul Numărul Doi. Cu greu ar fi putut 
părea mai promițătoare. Şi ea era o zână, şi din acest motiv era 
minunată, dar nu părea să fie mai bună sau mai iubitoare de 
distracție decât partenerul ei. În plus, purta un costum mulat, 
sau ceva foarte asemănător, şi arăta bine în el, ceea ce în sine 
era suficient să mă facă să o urăsc. 

— O avem pe tipa care trebuie, zise Numărul Doi. Târfa 
iubitoare de vampiri. Cred că aia tunsă scurt era ceva mai 
atrăgătoare. 

— Ca şi cum vreuna dintre ființele umane ar putea fi cu 
adevărat atrăgătoare, zise Numărul Unu. 

Nu era destul că fusesem răpită; trebuia să fiu şi insultată. 
Deşi cuvintele lor erau ultimul lucru care ar fi trebuit să mă 
îngrijoreze, o mică sclipire de furie se aprinse în pieptul meu. 
Țineţi-o tot aşa, ticăloşilor, m-am gândit. Stati numai până pune 
străbunicul meu mâna pe voi. 

Am sperat că nu-i răniseră pe Amelia şi pe Bubba. 

Am sperat că Bill era bine. 

Am sperat că-i sunase pe Eric şi pe străbunicul meu. 

Aveam cam multe speranţe. Că tot eram în zona dorințelor, 
mi-am dorit ca Eric să fie pe aceeaşi lungime de undă cu 
suferința mea foarte mare şi cu frica mea cât se poate de reală. 
Putea să dea de mine prin intermediul emoţiilor? Asta ar fi fost 
minunat, pentru că sigur aveam o mulțime. Asta era cea mai 
nasoală situație în care mă aflasem vreodată. Cu ani în urmă, 
când Bill şi cu mine făcusem schimb de sânge, mi-a spus că 
avea să fie capabil să dea de mine oriunde. Speram că spusese 
adevărul şi mai speram că abilitatea nu-i dispăruse cu timpul, 
îmi doream să fiu salvată de oricine. Curând. 

Numărul Unu mă apucă de subraț şi mă ridică în poziţie 
aşezată. Pentru prima dată, mi-am dat seama că mâinile îmi 
erau amorțite. Am privit în jos şi am văzut că erau legate cu un 
şnur de piele. Acum eram sprijinită de zid şi am putut vedea că 
nu eram într-o peşteră. Eram într-o casă abandonată. Exista o 
gaură în acoperiş şi puteam vedea stelele prin ea. Mirosul de 


igrasie era puternic, aproape sufocant, şi sub el se simțea 
mirosul lemnului şi tapetului putrezite. În cameră nu era 
nimic în afară de geanta mea, care fusese aruncată într-un 
colț, şi o fotografie veche, înrămată, care atârna strâmbă pe 
zidul din spatele celor două zâne. Fotografia fusese făcută 
afară, probabil în 1920 sau 1930, şi reprezenta o familie de 
negri îmbrăcaţi de gală pentru aventura fotografiei. Păreau a fi 
o familie de fermieri. Măcar mai eram încă în lumea mea, 
mi-am imaginat, deşi probabil nu pentru multă vreme. 

Cât mai puteam, le-am zâmbit Numărului Unu şi Numărului 
Doi. 

— Străbunicul meu are să vă omoare, am spus. Am reuşit 
chiar să par veselă şi fericită la această perspectivă. 

— Staţi să vedeți. 

Unu râse, aruncându-şi părul pe spate cu gestul unui 
manechin. 

— Nu o să ne găsească niciodată. Mai degrabă are să cedeze 
şi să renunţe, decât să te vadă ucisă încet şi dureros. Îi 
iuuuubeşte pe oameni. 

Doi zise: 

— Ar fi trebuit să treacă în tărâmurile verii cu multă vreme în 
urmă. Interacțiunea cu oamenii are să ne ucidă chiar mai 
repede decât murim deja. Breandan are să ne sigileze. O să fim 
în siguranță. Niall nu mai e valabil. 

Ca şi cum ar fi expirat la raft sau ceva de genul ăsta. 

— Spunețţi-mi că aveţi un şef, am zis. Spuneţi-mi că nu 
sunteți voi creierul operațiunii. 

Eram oarecum conştientă că eram serios confuză, probabil, 
ca urmare a vrăjii care mă scosese din joc, dar faptul că ştiam 
că nu sunt eu însămi nu părea să mă facă să mă opresc din 
vorbit, ceea ce era chiar păcat. 

— Îi suntem loiali lui Breandan, spuse Unu mândru, ca şi 
cum asta ar fi clarificat totul pentru mine. 

În loc să leg cuvintele lor de inamicul străbunicului meu, mi 
l-am imaginat pe Brandon cu care am fost în şcoală, care era 
fundaş în echipa de fotbal. Mersese la Louisiana Tech şi apoi 
intrase în forțele aeriene. 

— Nu mai e în armată? am întrebat. 


Se uitară la mine neînțelegând nimic. Nu îi puteam învinovăți 
pentru asta. 

— Armata cui? întrebă Doi. 

Încă îi purtam ranchiună pentru că spusese că sunt o târfă şi 
m-am decis să nu vorbesc cu ea. 

— Şi, care-i programul? l-am întrebat pe Unu. 

— Aşteptăm să primim veşti de la Niall, care va răspunde 
cererilor lui Breandan, zise. Breandan ne va izola în Ţara 
Magică, şi nu vom mai avea niciodată de-a face cu cei ca tine. 

În acel moment, asta părea a fi un plan excelent, şi temporar 
am fost de partea lui Breandan. 

— Şi Niall nu vrea să se întâmple asta? am zis, încercând să 
nu-mi tremure vocea. 

— Nu, vrea să-i viziteze pe cei ca tine. În timp ce Fintan a 
ascuns existența ta şi a fratelui tău, Niall s-a comportat 
civilizat, dar când l-am eliminat pe Fintan... 

— Bucată cu bucată, zise Doi şi râse. 

— A fost capabil să găsească suficientă informaţie ca să dea 
de urma ta. Şi la fel am făcut şi noi. Într-o zi am găsit casa 
fratelui tău şi afară, într-o camionetă, era un cadou. Am decis 
să ne distrăm puțin cu el. Am urmărit mirosul tău până acolo 
unde lucrezi şi am lăsat monstrul care era soția fratelui tău 
afară s-o vadă toți. Acum o să ne distrăm cu tine. Breandan a 
spus că putem face ce vrem, mai puţin să te omoram. 

Poate gândurile mele încetinite prinseseră puţină viteză. Am 
înțeles că îl sprijineau pe inamicul străbunicului meu şi că-l 
omorâseră pe bunicul Fintan şi o crucificaseră pe biata 
Crystal. 

— N-aş face asta dacă aş fi în locul vostru, am spus, destul 
de disperată. Să mă răniți, vreau să zic. Pentru că, în fond, ce 
se întâmplă dacă Breandan nu primeşte ce vrea? Dacă Niall 
învinge? 

— În primul rând, e puţin probabil, zise Doi. Zâmbi. Plănuim 
să câştigăm, şi plănuim să ne distrăm grozav. Mai ales dacă 
Niall vrea să te vadă; cu siguranţă va cere o dovadă că eşti în 
viață înainte să se predea. Trebuie să te păstrăm în viață, dar, 
cu cât va fi mai mare chinul tău, cu atât se va sfârşi războiul 
mai repede. 


Avea gura plină de cei mai lungi şi mai ascuțiți dinți pe care-i 
văzusem vreodată. Unii dintre ei aveau vârfurile îmbrăcate în 
metal argintiu. Arătau oribil. 

La vederea acelor dinţi, acelor dinți îngrozitori care 
străluceau, am scăpat de ultimele rămăşiţe din magia pe care 
o aruncaseră asupra mea, ceea ce era chiar păcat. 

Ora următoare, care a fost cea mai lungă din viața mea, am 
devenit complet lucidă. 

Mi s-a părut uimitor — şi absolut şocant — că puteam simţi o 
astfel de durere şi că nu mor din cauza ei. 

Aş fi fost bucuroasă să mor. 

Ştiam o mulțime de lucruri despre oameni, din moment ce 
priveam în mințile lor în fiecare zi, dar nu ştiam prea multe 
despre civilizația zânelor. Credeam că Numărul Unu şi 
Numărul Doi erau într-o echipă numai a lor. Nu-mi puteam 
imagina că străbunicul meu ar fi început să râdă atunci când 
am început să sângerez. Şi speram că nu-i făcea plăcere să 
cresteze oamenii cu un cuțit, aşa cum făceau Unu şi Doi. 

Citisem cărți în care o persoană care era torturată se afla „în 
altă parte" în timpul chinurilor. Am făcut tot ce am putut ca să 
găsesc un loc în care să mă refugiez mental, dar am rămas 
chiar acolo în cameră. M-am concentrat asupra fețelor 
hotărâte ale familiei de fermieri din fotografie, şi aş fi vrut să 
nu fie atât de prăfuită încât să-i pot vedea mai clar. Aş fi vrut 
ca fotografia să stea dreaptă. Ştiam că familia ar fi fost 
îngrozită de lucrurile la care asistau acum. 

În momentele în care cele două zâne nu-mi făceau rău, îmi 
era foarte greu să cred că eram trează şi că asta se întâmpla 
într-adevăr. Tot speram că sufeream din cauza vreunui vis 
absolut îngrozitor şi că mă voi trezi din el, mai degrabă mai 
devreme decât mai târziu. Ştiusem de la o vârstă foarte fragedă 
că există cruzime în lume — credeți-mă, aflasem asta — dar încă 
eram şocată că aceste Creaturi chiar se simțeau bine. Eu nu 
însemnam nimic pentru ele — nu aveam identitate. Erau 
complet indiferente față de planurile pe care le aveam în viață, 
față de plăcerile de care speram să mă bucur. Aş fi putut fi la 
fel de bine un căţel abandonat sau o broască prinsă lângă iaz. 

Că eu însămi mă puteam gândi ca astea să se întâmple unui 


căţel sau unei broaşte era oribil. 

— Nu e ea fata celor pe care i-am ucis? o întrebă Unu pe Doi 
în timp ce eu țipam. 

— Da. Au încercat să conducă prin apă în timpul viiturii, 
spuse Doi pe tonul cuiva care rememorează ceva plăcut. Apă! 
Când bărbatul avea sânge pe linia celor din văzduh! Au crezut 
că o să-i apere conserva aceea de tablă. 

— Spiritele apei au fost fericite să-i tragă în adâncuri, spuse 
Unu. 

Părinții mei nu muriseră în accident. Fuseseră omorâți. 
Chiar şi prin durerea pe care o simțeam am reținut asta, deşi 
în acel moment era dincolo de puterile mele să am vreun 
sentiment față de asta. 

Am încercat în mintea mea să vorbesc cu Eric, în speranța că 
m-ar fi putut găsi prin intermediul legăturii noastre. M-am 
gândit la singurul telepat adult pe care-l ştiam, Barry, şi i-am 
trimis mesaje — deşi ştiam al naibii de bine că eram mult prea 
departe unul de celălalt ca să ne transmitem gândurile. Spre 
ruşinea mea, spre sfârşitul acelei ore, m-am gândit chiar să-l 
contactez pe micuțul meu văr, Hunter. Ştiam, totuşi, nu 
numai că Hunter era prea mic ca să înțeleagă, dar... nici nu-i 
puteam face asta unui copil. 

Am renunțat să mai sper şi am aşteptat moartea. 

În timp ce ei făceau sex, m-am gândit la Sam şi la cât de 
fericită aş fi fost dacă l-aş fi putut vedea acum. Voiam să 
rostesc numele cuiva care mă iubea, dar eram prea răguşită de 
la atâta țipat. 

M-am gândit la răzbunare. Voiam ca Unu şi Doi să moară, 
îmi doream atât de tare, încât îmi ardeau măruntaiele. Speram 
ca cineva, oricare dintre prietenii mei supranaturali — Claude 
şi Claudine, Niall, Alcide, Bill, Quinn, Tray, Pam, Eric, Calvin, 
Jason — să-i sfâşie pe cei doi, bucată cu bucată. Poate că restul 
zânelor se puteau ocupa de ei la fel de mult ca şi ei de mine. 

Unu şi Doi spuseseră că Breandan voia ca ei să nu mă 
omoare, dar nu era nevoie să fii telepat ca să-ți dai seama că 
nu vor fi în stare să se abțină. Aveau să fie luați de valul 
distracției, aşa cum se întâmplase şi în cazul lui Fintan şi al lui 
Crystal, şi nu mă vor putea repara. 


Eram sigură că urma să mor. 

Am început să am halucinaţii. Am crezut că l-am văzut pe 
Bill, ceea ce nu avea sens. El era probabil în curtea din spatele 
casei mele, întrebându-se pe unde umblam. Era în lumea care 
avea sens. Dar puteam jura că l-am văzut strecurându-se în 
spatele creaturilor, care se distrau făcându-şi de lucru cu 
nişte brice. Avea degetul dus la buze, ca şi cum mi-ar fi spus 
să tac din gură. Din moment ce nu era aici, iar gâtul meu era 
prea rănit ca să mai pot vorbi (nu mai puteam scoate nici 
măcar un țipăt decent), asta era uşor. O umbră neagră îl 
urma, o umbră care avea deasupra o mică flacără. 

Doi mă înţepă cu un cuțit ascuţit pe care-l scosese din cizmă, 
un cuţit care strălucea ca dinţii ei. Amândoi se aplecară spre 
mine ca să-mi vadă reacția. Am putut doar să scot un sunet 
aspru. Fața îmi era acoperită de lacrimi şi sânge. 

— Broscuţa orăcăie, zise Unu. 

— Ascult-o. Orăcăie, broscuţo. Orăcăie pentru noi. 

Am deschis ochii şi am privit într-ai ei, privind-o direct 
pentru prima dată după multe minute lungi. Am înghițit şi 
mi-am adunat toată puterea care-mi mai rămăsese. 

— O să muriţi, am spus foarte sigură. 

Dar o mai spusesem şi înainte, şi nu mi-au dat mai multă 
atenție acum decât o făcuseră prima dată. 

Mi-am forțat buzele să zâmbească. 

Masculul a avut suficient timp să pară uimit înainte ca ceva 
strălucitor să scânteieze între capul şi umerii săi. Apoi, spre 
intensa mea plăcere, era tăiat în două bucăţi, iar eu eram 
acoperită de un val de sânge proaspăt. Se scurse peste mine, 
înecând sângele deja uscat de pe pielea mea. Dar ochii nu îmi 
fură acoperiți, aşa că am putut vedea o mână albă apucând 
gâtul lui Doi, ridicând-o, învârtind-o, iar şocul ei fii cât se 
poate de satisfăcător atunci când dinţi aproape la fel de 
ascuțiți ca ai ei îi sfâşiară gâtul lung. 


CAPITOLUL 18 


NU MĂ AFLAM LA SPITAL. 

Dar eram într-un pat, nu al meu. Şi eram puţin mai curată 
decât înainte şi bandajată şi aveam dureri mari; de fapt, 
aveam dureri absolut îngrozitoare. Partea în care eram mai 
curată şi bandajată — oh, era o stare grozavă. Partea cealaltă, 
durerea - ei bine, asta era de aşteptat, de înțeles. Cel puţin nu 
încerca nimeni să mă rănească mai mult decât fusesem deja. 
Aşa că m-am decis că mă simțeam excelent. 

Aveam câteva goluri în memorie. Nu-mi puteam aminti ce se 
întâmplase între momentul în care eram în cocioaba 
dărăpănată şi momentul în care mă aflam acum; îmi 
aminteam frânturi de acțiune, sunetul vocilor, dar nu aveam 
nici o poveste coerentă care să le lege. Mi-am amintit cum s-a 
desprins capul lui Unu, şi ştiam că Doi a fost muşcată de 
cineva. Speram că era la fel de moartă ca şi Unu. 

Dar nu eram sigură. Chiar îl văzusem pe Bill? Ce era cu 
umbra din spatele lui? 

Am auzit un clic, clic, clic. Am întors capul foarte încet. 
Claudine, naşa mea zână, stătea lângă pat şi tricota. 

Imaginea lui Claudine tricotând era la fel de suprarealistă ca 
şi imaginea lui Bill apărând în peşteră. Am decis să adorm din 
nou, o retragere laşă, dar credeam că am dreptul. 

— O să fie bine, zise doctorița Ludwig. Capul ei apăru la 
marginea patului meu, ceea ce-mi spuse sigur că nu eram 
într-un pat modern de spital. 

Dr. Ludwig se ocupă de cazurile care nu pot fi duse la un 
spital obişnuit pentru oameni, pentru că personalul ar lua-o la 
goană urlând la vederea lor sau laboratorul nu ar putea să le 
analizeze sângele. Am putut vedea părul aspru al doctoriţei 
Ludwig în timp ce se îndrepta dinspre pat spre uşă. Ea are o 
voce gravă. Suspectam că e un hobbit - nu chiar, dar sigur 


arăta ca unul. Deşi purta pantofi, nu-i aşa? Am petrecut 
câteva momente încercând să-mi amintesc dacă-i zărisem 
măcar picioarele. 

— Sookie, zise, ochii ei apărând la cotul meu. Îşi fac efectul 
medicamentele? 

Nu ştiam dacă aceasta era a doua sa vizită sau leşinasem 
pentru câteva momente. 

— Nu mai am dureri atât de mari, am spus, iar vocea îmi era 
răguşită şi pierită. Încep să mă simt oarecum amorţită. Asta 
€... excelent. 

Încuviinţă. 

— Da, zise. Luând în calcul că eşti o ființă umană, eşti foarte 
norocoasă. 

Amuzant. Mă simțeam mai bine decât atunci când fusesem 
în cocioabă, dar nu puteam spune că mă simţeam norocoasă. 
Am încercat să adun puţină recunoştinţă pentru norocul meu. 
Nu era nici un pic care să poată fi adunată. Era complet 
epuizată. Emoţiile îmi erau la fel de afectate ca şi corpul. 

— Nu, am spus. 

Am încercat să clatin capul, dar nici măcar analgezicele nu 
puteau să ascundă faptul că gâtul mă durea prea tare pentru a 
mă putea mişca. Mă sugrumaseră de mai multe ori. 

— Nu eşti moartă, sublinie doctorița Ludwig. 

Dar am fost al naibii de aproape; oarecum trecusem peste 
linie. Salvarea venise la momentul oportun. Dacă aş fi fost 
eliberată înainte de acel moment, aş fi râs tot drumul până la 
clinica supranaturală, sau ce-o fi fost. Dar privisem moartea 
prea de aproape - suficient de aproape ca să-i văd porii de pe 
față — şi suferisem prea mult. Nu aveam să dau înapoi de data 
asta. 

Emoţional şi fizic fusesem ciopârțită şi lovită şi ciupită şi 
muşcată până devenisem o suprafață aspră, dureroasă. Nu 
ştiam dacă voi mai reuşi să ajung la starea de dinainte de 
răpire. l-am spus asta în cuvinte mult mai simple doctoriței. 

— Sunt morți, dacă asta te ajută, zise ea. 

Da, într-adevăr, asta ajuta puţin. Speram că nu-mi 
imaginasem partea aceea; mi-era puţin teamă că moartea lor 
fusese o fantezie încântătoare. 


— Străbunicul tău l-a decapitat pe Lochlan, zise. Deci el era 
Unu. 

— lar vampirul Bill Compton i-a sfâşiat beregata surorii lui 
Lochlan, Neave. 

Ea fusese Doi. 

— Unde e Niall acum? am întrebat. 

— Se pregăteşte de război, zise ea supărată. Gata cu 
negocierile, gata cu şantajul pentru avantaje. Acum e doar 
moarte. 

— Bill? 

— A fost grav rănit, spuse micuța doctoriță. L-a lovit cu lama 
cuțitului înainte să sângereze de moarte. Şi l-a muşcat şi ea. 
Cuţitul ei era cu argint, şi vârfurile dinţilor erau îmbrăcate şi 
ele. I-a pătruns în corp. 

— O să se facă bine, am zis. Ea ridică din umeri. 

Am crezut că inima o să mi se facă fărâme. Nu puteam privi 
în față situația asta îngrozitoare. 

M-am străduit să mă gândesc la altceva în afara lui Bill. 

— Şi Tray? El e aici? 

Mă privi un moment în tăcere. 

— Da, zise în cele din urmă. 

— Trebuie să-l văd. Şi pe Bill. 

— Nu. Nu te poți mişca. Bill doarme pentru că e ziuă. Eric 
vine în seara asta, de fapt în vreo două ore, şi mai aduce cel 
puţin un vampir cu el. Asta o să fie de folos. Vârcolacul este 
prea rănit ca să-l deranjezi. 

Nu am reținut asta. Mintea mea o luase înainte. Era o cursă 
destul de înceată, dar gândeam ceva mai clar. 

— Ştii dacă l-a anunţat cineva pe Sam? Cât am fost leşinată? 
Cât am lipsit de la muncă? 

Doctorita ridică din umeri. 

— Nu ştiu. Cred că da. El pare să afle tot. 

— Bine. 

Am încercat să-mi schimb poziția, am gemut. 

— O să trebuiască să merg la baie, am avertizat-o. 

— Claudine, zise doctorița Ludwig, iar verişoara mea puse 
deoparte tricotajul şi se ridică din balansoar. 

Pentru prima dată am observat că minunata mea naşă-zână 


arăta ca şi cum cineva ar fi încercat să o împingă printr-un 
aparat de rindeluit lemnul. Braţele dezgolite îi erau acoperite 
cu zgârieturi, julituri şi tăieturi. Faţa îi era un dezastru. Îmi 
zâmbi, dar era un zâmbet dureros. 

Când m-a ridicat în braţe, am simţit că face un efort. În mod 
normal, Claudine ar fi putut ridica un vițel mare fără nici un 
fel de probleme. 

— Îmi pare rău, am spus. Nu pot merge. Sunt sigură. 

— Nu te gândi la asta, zise Claudine. Vezi, aproape am ajuns. 

Când misiunea noastră fu îndeplinită, mă ridică şi mă duse 
înapoi în pat. 

— Ce ai pățit? am întrebat-o. 

Doctorița Ludwig plecase fără să mai spună ceva. 

— Am nimerit într-o ambuscadă, zise cu vocea sa plăcută. 
Nişte elfi şi o zână. Lee se numea. 

— Bănuliesc că erau aliații lui Breandan ăsta? încuviință, 
după care-şi luă andrelele şi lucrul. 

Chestia la care lucra părea a fi un pulover mic. M-am 
întrebat dacă era pentru un elf. 

— Au fost, zise. Acum sunt bucăți de oase şi came. 

Păru destul de încântată. 

Claudine nu avea să devină înger în ritmul ăsta. Nu eram 
prea sigură de cum mergea treaba, dar să reduci alte ființe la 
părțile lor componente probabil că nu era cea mai bună cale. 

— Bine, am zis. Cu cât mai mulți susținători de-ai lui 
Breandan îşi găseau naşul, cu atât mai bine. L-ai văzut pe 
Bill? 

— Nu, zise Claudine, în mod evident, deloc interesată. 

— Unde e Claude? am întrebat. E bine? 

— E cu bunicul, zise, şi pentru prima dată păru îngrijorată. 
Încearcă să-l găsească pe Breandan. Bunicul îşi imaginează că 
dacă elimină sursa, susținătorii lui Breandan n-or să aibă de 
ales decât să oprească războiul şi să-i jure credinţă. 

— Oh, am zis. Şi tu de ce nu ai mers? 

— Te păzesc pe tine, zise simplu. Cel puţin tu crezi că am 
ales partea cea mai puțin periculoasă. Sunt sigură că 
Breandan încearcă să găsească acest loc. Probabil e foarte 
furios. Trebuie să vină în lumea oamenilor pe care o urăşte 


atât de mult, acum, că ucigaşii săi de casă sunt morţi. Îi iubea 
pe Neave şi Lochlan. Erau cu el de secole şi amândoi erau 
iubiții săi. 

— Bleah, am zis din inimă sau, poate, din străfundul 
stomacului meu. Oh, bleah. 

Nici nu mă puteam gândi la ce dragoste puteau face. Ceea ce 
văzusem nu părea a fi dragoste. 

— Şi nu te-aş acuza niciodată că alegi cel mai mic pericol, am 
spus după ce am depăşit momentul de greață. Toată lumea 
asta e periculoasă. 

Claudine îmi aruncă o privire atentă. 

— Ce fel de nume e Breandan? am întrebat după un moment 
în care am urmărit cum andrelele zânei se mişcau cu viteză şi 
mândrie. 

Nu eram sigură cum va ieşi puloverul verde şi pufos, dar 
efectul era bun. 

— Irlandez, zise. Toţi cei mai bătrâni din partea asta de lume 
sunt irlandezi. Claude şi cu mine aveam nume irlandeze. Mi se 
părea idiot. De ce să nu ne facem o plăcere? Nimeni nu poate 
scrie aceste nume şi nu le poate pronunţa corect. Fostul meu 
nume sună ca o pisică scuipând un ghem de blană. 

Am rămas tăcute câteva minute. 

— Pentru cine e pulovăraşul? O să ai o mică comoară? am 
întrebat cu noua mea voce şuierătoare şi şoptită. 

Încercam să par glumeaţă, dar scoteam nişte sunete oribile. 

— Da, zise ridicând capul să se uite la mine. Ochii îi 
străluceau. O să am un copil. Un copil-zână pursânge. 

Eram uimită, dar am încercat să ascund asta cu cel mai 
minunat zâmbet pe care mi-l puteam lipi pe față. 

— Oh, asta-i grozav! am zis. 

M-am întrebat dacă ar fi nepoliticos să mă interesez de 
identitatea tatălui. Probabil. 

— Da, zise serioasă. E minunat. Nu suntem o rasă prea 
fertilă, iar cantitatea uriaşă de fier din lume ne-a scăzut şi mai 
mult natalitatea. Numărul nostru scade cu fiecare secol. Sunt 
foarte norocoasă. Este unul dintre motivele pentru care nu mă 
culc cu oameni, deşi uneori mi-aş dori asta; sunt delicioşi unii 
dintre ei. Dar detest să pierd un ciclu fertil cu un om. 


Întotdeauna presupusesem că dorinţa ei de a ajunge la 
statutul de înger era cea care o împiedica pe Claudine să se 
culce cu numeroşii ei admiratori. 

— Aşadar, tatăl e zână, am spus, oarecum învârtindu-mă în 
jurul subiectului paternității. Aţi ieşit împreună? 

Claudine râse. 

— Ştiam că e perioada mea fertilă. Ştiam că e un tip fertil; nu 
eram prea înrudiți. Am descoperit că ne plăceam. 

— O să te ajute să creşti copilul? 

— Oh, da, o să fie acolo ca să-l păzească atunci când e mic. 

— Pot să-l cunosc şi eu? am întrebat. 

Eram chiar încântată de fericirea lui Claudine, într-un fel 
oarecum ciudat şi îndepărtat. 

— Bineînţeles - dacă vom câştiga războiul şi trecerea dintre 
lumi va fi deschisă. El stă mai mult în Ţara Magică, zise 
Claudine. Nu e prea amator de companie umană. 

Spuse asta ca şi cum ar fi zis că e alergic la pisici. 

— Dacă iese cum vrea Breandan, Ţara Magică va fi închisă şi 
tot ce am construit în această lume va dispărea. Lucrurile 
minunate pe care oamenii le-au inventat şi pe care noi le 
putem folosi, banii pe care i-am făcut ca să finanțăm aceste 
invenții... toate se vor duce. Este atât de grozav să fii cu 
oamenii. Ne dau atâta energie, atât de multe emoții 
încântătoare. Sunt pur şi simplu... amuzanți. 

Acest nou subiect era destul de plăcut, dar mă durea gâtul şi 
când nu am putut răspunde, Claudine îşi pierdu interesul 
pentru discuție. Deşi se întoarse la tricotatul ei, am fost 
alarmată să constat că, după câteva minute, deveni tot mai 
tensionată şi atentă. Am auzit zgomote pe hol, ca şi cum 
oamenii s-ar fi mişcat în grabă prin clădire. Claudine se ridică 
şi se îndreptă spre uşa îngustă a camerei ca să vadă ce se 
întâmplă. A treia oară, trânti uşa şi o încuie. Am întrebat-o ce 
se întâmpla. 

— Necazuri, zise. Şi Eric. 

Unul şi acelaşi lucru, m-am gândit. 

— Mai sunt şi alți pacienți aici? E ca un fel de spital? 

— Da, zise. Dar Ludwig şi ajutoarele sale evacuează pacienții 
care pot merge. 


Presupusesem că avusesem parte de teamă câtă puteam 
suporta, dar emoţiile mele începură să reînvie pe măsură ce 
absorbeam tensiunea ei. 

Cam o jumătate de oră mai târziu, a ridicat capul şi mi-am 
dat seama că asculta. 

— Vine Eric, zise. O să trebuiască să te las cu el. Eu nu-mi 
pot ascunde mirosul aşa cum poate bunicul. 

Se ridică şi descuie uşa. O deschise larg. 

Eric intră fără să facă nici un zgomot; acum mă uitam la uşă 
şi în minutul următor stătea în cadrul ei. Claudine îşi adună 
lucrurile şi ieşi din cameră păstrând distanța față de Eric cât 
de mult o permitea camera. Nările lui fremătară la mirosul 
delicios al zânei. Apoi aceasta dispăru, iar Eric fu lângă pat, 
privind în jos către mine. Nu mă simțeam fericită sau 
mulțumită, aşa că ştiam că şi legătura slăbise, măcar 
temporar. Fața mă durea atât de tare când mi-am schimbat 
expresia, că mi-am dat seama că e acoperită cu julituri şi 
tăieturi. Vederea ochiului stâng îmi era îngrozitor de 
încețoşată. Nu aveam nevoie de o oglindă care să-mi spună cât 
de groaznic arătam. În acel moment, pur şi simplu nu-mi 
păsa. 

Eric încercă să nu lase furia să i se citească pe chip, dar nu-i 
ieşi. 

— Ale dracului zâne, zise, şi buzele îi dezveliră dinții într-un 
mârâit. 

Nu-mi puteam aminti să-l fi auzit pe Eric înjurând până 
acum. 

— Moarte acum, am şoptit, încercând să reduc la minim 
cuvintele. 

— Da. Au scăpat prea ieftin cu o moarte rapidă. Am 
încuviințat (cât de mult am putut), dându-i dreptate din toată 
inima. De fapt, aş fi dat mult să le pot învia doar pentru a le 
putea ucide mai lent. 

— O să mă uit la rănile tale, zise Eric. Nu voia să mă sperie. 

— Bine, am şoptit, dar ştiam că priveliştea va fi destul de 
dezgustătoare. 

Ceea ce văzusem când mi-am ridicat cămaşa în baie arăta 
atât de rău, încât nu am avut nici o dorință să mă examinez 


mai departe. 

Cu o îndemânare deosebită, Eric dădu la o parte cearşafurile 
şi pătura. Purtam o cămaşă de noapte obişnuită în orice spital 
— ai fi crezut că într-un spital pentru ființe supranaturale ai 
putea găsi ceva mai exotic — şi bineînțeles se oprea mai sus de 
genunchi. Peste tot pe picioarele mele erau urme de muşcături 
— urme adânci de muşcături. În unele locuri lipsea carnea. 
Când mă uitam la picioarele mele, gândul îmi fugea la 
Săptămâna Rechinilor de pe Discovery Channel. 

Ludwig le bandajase pe cele mai grave şi eram sigură că 
existau multe copci sub tifonul alb. Eric rămase absolut 
nemişcat un lung moment. 

— Ridică-ţi cămaşa, spuse. 

Când îşi dădu seama că mâinile îmi erau mult prea slăbite 
pentru a face asta, m-a ajutat el. 

Atacatorii se ocupaseră mai ales de părțile moi, iar asta era 
foarte neplăcut, actualmente chiar dezgustător. Nu am mai 
putut privi, după ce am aruncat o privire rapidă. Am închis 
ochii, ca un copil care a nimerit să privească la un film de 
groază. Nici nu era de mirare că durerea era atât de mare. Nu 
voi mai fi niciodată aceeaşi persoană, fizic sau mental. 

După un lung moment, Eric mă acoperi şi zise: 

— Mă întorc într-un minut, şi l-am auzit ieşind din cameră. 

Se întoarse rapid cu două sticle de Sângeadevărat. Le puse 
pe podea lângă pat. 

— Dă-te mai încolo, zise, şi eu m-am uitat la el, confuză. 

— Dă-te mai încolo, spuse din nou cu nerăbdare şi puse o 
mână pe spatele meu şi pe cealaltă sub genunchi şi mă mută 
cu uşurinţă la cealaltă margine a patului. 

Din fericire, era mult mai larg decât un pat obişnuit de spital 
şi nu trebuia să mă întorc pe o parte ca să-i fac loc. 

Eric zise: 

— Am să te hrănesc. 

— Ce? 

— Am să-ți dau sânge. Altfel, o să ai nevoie de săptămâni ca 
să te vindeci. Nu avem atâta timp la dispoziţie. 

Părea o constatare atât de brutală, încât am simţit cum în 
cele din urmă mi se relaxează umerii. Nu îmi dădusem seama 


cât de rănită fusesem. 

Eric se muşcă de încheietură şi apoi o apropie de buzele 
mele. 

— Ia, zise, ca şi cum nu ar fi existat nici o posibilitate ca eu 
să refuz. 

Îşi strecură mâna liberă sub gâtul meu ca să-mi ridice capul. 
Asta nu avea să fie amuzant sau erotic, ca o muşcătură uşoară 
în timpul sexului. Şi, pentru un moment, mi-am pus întrebări 
despre faptul că acceptasem asta fără să am nici cea mai mică 
îndoială. Dar zisese că nu avem timp. La un anume nivel, 
ştiam ce vrea să zică, dar la alt nivel eram prea slăbită ca să fac 
mai mult decât să consider timpul ca un fapt trecător şi 
irelevant. 

Am deschis gura şi am înghițit. Aveam dureri atât de mari şi 
eram atât de afectată de rănile suferite de corpul meu, încât nu 
m-am gândit prea mult la cât de înțelept era ceea ce făceam. 
Ştiam cât de rapide erau efectele ingerării de sânge de vampir. 

Încheietura lui Eric se vindecă imediat, dar el se muşcă din 
nou. 

— Eşti sigur că e bine să faci asta? am întrebat când am 
observat ce face. 

Gâtul mi se strânse de durere şi am regretat că am încercat 
să rostesc o frază întreagă. 

— Da, zise. Ştiu când e prea mult. Şi m-am hrănit bine 
înainte să vin aici. Trebuie să fii în stare să te mişti. 

Se comporta într-un fel atât de natural şi practic, încât am 
început să mă simt ceva mai bine. Nu aş fi suportat mila. 

— Să mă mişc? 

Chiar şi ideea de mişcare mă umplea de groază. 

— Da. În orice clipă, supuşii lui Breandan ar putea găsi acest 
loc. Acum te urmăresc după miros. Miroşi ca zânele care te-au 
rănit şi acum ştiu că Niall te iubeşte suficient de mult încât 
să-i ucidă pe cei de-o rasă cu el pentru tine. Se vor simți fi 
extrem, extrem de fericiți să te vâneze. 

La gândul că este posibil să urmeze şi mai multe necazuri, 
m-am oprit din băut şi am început să plâng. Mâna lui Eric mă 
mângâie pe față, dar zise: 

— Gata, acum. Trebuie să fii puternică. Sunt foarte mândru 


de tine, da? 

— De ce? 

Am pus gura la încheietura lui şi am băut din nou. 

— Eşti încă un om întreg, asta contează. Lochlan şi Neave au 
lăsat în urmă vampiri şi zâne făcuți bucăţi — efectiv, bucăți. 
Dar tu ai supraviețuit, iar sufletul şi personalitatea ta sunt 
intacte. 

— Am fost salvată. 

Am tras adânc aer în piept şi m-am aplecat din nou asupra 
încheieturii lui. 

— Ai fi rezistat şi mai mult, ai fi supraviețuit oricum. 

Eric se aplecă să ia sticla de Sângeadevărat şi o bău rapid. 

— Nu aş fi vrut. Abia dacă voiam să mai trăiesc după asta... 

Am tras din nou aer în piept, conştientă că gâtul încă mă 
durea, dar nu la fel de tare. Mă sărută pe frunte. 

— Dar ai supraviețuit. Şi ei au murit. Şi eşti a mea, şi vei fi a 
mea. N-or să pună ei mâna pe tine. 

— Chiar crezi că vor veni? 

— Da. Forţele care i-au rămas lui Breandan vor găsi acest loc 
mai devreme sau mai târziu, dacă nu chiar Breandan însuşi. 
Nu are nimic de pierdut şi e o chestiune de mândrie. Mi-e 
teamă că ne vor găsi în scurt timp. Ludwig i-a mutat aproape 
toți ceilalți pacienți. 

Se întoarse ca şi cum ar fi ascultat. 

— Da, majoritatea au plecat. 

— Cine mai e aici? 

— Bill e în camera de alături. Primeşte sânge de la Clancy. 

— Tu nu i-ai fi dat? 

— Dacă nu te-am fi putut recupera... nu, l-aş fi lăsat să 
putrezească. 

— De ce? am întrebat. El a venit să mă salveze. De ce să fii 
furios pe el? Tu unde erai? 

Furia mă sufocă. 

Eric se trase înapoi cam un centimetru, o reacție majoră 
pentru un vampir atât de vechi ca el. Privi în altă parte. Nu 
puteam crede că spusesem aceste lucruri. 

— Nu că ai fi fost obligat să mă cauţi, am spus, dar am sperat 
tot timpul... am sperat că ai să vii, m-am rugat să vii, m-am 


gândit iar şi iar c-ai să mă auzi... 

— Mă omori, zise. Mă omori, pur şi simplu. Se cutremură 
lângă mine, ca şi cum ar fi putut cu greu să-mi îndure 
cuvintele. 

— O să-ți explic, zise cu voce înfundată. O să fac asta. O să 
înţelegi. Dar acum nu avem suficient timp. Te simți deja mai 
bine? 

M-am gândit la asta. Nu mă mai simțeam la fel de îngrozitor 
ca înainte să beau sângele. Rănile din carne îmi dădeau acum 
o senzație de mâncărime aproape de nesuportat, ceea ce 
însemna că se vindecau. 

— Încep să mă simt parcă mai bine şi cred că lucrurile vor 
merge tot aşa, am spus cu grijă. Oh, Tray Dawson e aici? 

Se uită la mine cu o expresie foarte serioasă. 

— Da; nu poate fi mutat. 

— De ce nu? De ce nu l-a luat doctorița Ludwig? 

— Nu ar supraviețui mutării. 

— Nu, am spus şocată chiar şi după toate lucrurile prin care 
trecusem. 

— Bill mi-a spus despre sângele de vampir pe care l-a 
înghițit. Sperau că va înnebuni suficient încât să-ţi facă rău, 
dar şi faptul că te-a lăsat singură a fost destul de grav. Lochlan 
şi Neave au fost întârziați; o pereche de războinici de-ai lui 
Niall i-a găsit, i-a atacat şi au trebuit să lupte. Apoi s-au gândit 
să îți supravegheze casa. Voiau să fie siguri că Dawson nu are 
să te ajute. Bill m-a sunat să-mi spună că tu şi el mergeţi 
acasă la Dawson. Până atunci ei puseseră deja mâna pe 
Dawson. Se distraseră cu el, înainte să... să pună mâna pe 
tine. 

— Dawson e atât de grav afectat? 

Am crezut că efectele sângelui stricat de vampir s-ar fi 
atenuat până acum. Nu mi-l puteam imagina pe bărbatul 
uriaş, pe cel mai puternic vârcolac pe care-l ştiam, învins. 

— Sângele de vampir pe care l-au folosit a fost un vehicul 
pentru otravă. Nu o mai încercaseră niciodată pe un vârcolac, 
bănuiesc, pentru că a durat mult până a acționat. Apoi şi-au 
încercat talentele pe el. Te poţi ridica? 

Am încercat să-mi conving muşchii să facă un efort. 


— Cred că nu încă. 

— Te duc eu. 

— Unde? 

— Bill vrea să vorbească cu tine. Trebuie să fii curajoasă. 

— Geanta, am spus. Am nevoie de ceva din ea. Fără o vorbă, 
Eric puse geanta din pânză, acum murdară şi pătată, pe pat 
lângă mine. Cu mare concentrare, am reuşit s-o deschid şi 
să-mi bag mâna înăuntru. Eric ridică din sprâncene când văzu 
ce scoteam de acolo, dar auzi ceva afară care-l făcu să se 
alarmeze. Se ridică imediat, mă luă în braţe şi apoi se îndreptă 
la fel de uşor ca şi cum aş fi fost o farfurie cu spaghete. La uşă 
se opri, iar eu am reuşit să răsucesc de mâner pentru el. O 
deschise cu piciorul şi apoi am ieşit pe coridor. Am putut să 
văd că eram într-o clădire veche, una de birouri, care fusese 
transformată pentru destinația sa actuală. Erau uşi de-a 
lungul coridorului, iar la mijlocul distanţei exista un fel de 
cabină de control, cu pereţi de sticlă. Prin sticlă, am putut 
vedea de cealaltă parte un depozit destul de întunecat. Erau 
câteva lumini aprinse, suficient cât să pot vedea că era gol, cu 
excepția unor resturi, cum ar fi rafturi distruse şi bucăți de 
maşini. 

Am luat-o la dreapta ca să intrăm într-o cameră de la capătul 
holului. Din nou, am avut onoarea de a mă ocupa de clanţă, şi 
de data aceasta nu am mai simțit o durere la fel de acută când 
am apăsat. 

În cameră erau două paturi. 

Bill era în patul din dreapta, iar Clancy stătea pe un scaun 
de plastic aşezat lângă pat. Îl hrănea pe 

Bill în acelaşi fel în care Eric mă hrănise pe mine. Pielea lui 
Bill era cenuşie. Obrajii îi erau scobiți. Arăta ca naiba. 

Tray Dawson se afla în patul de alături. Dacă Bill arăta ca şi 
cum ar fi fost pe moarte, Tray arăta ca şi cum ar fi fost mort 
deja. Faţa îi era vineție. Era acoperit de sânge închegat, iar 
asta era doar ce puteam vedea din față. Braţele îi erau aşezate 
peste cearşaf. 

Eric mă puse jos lângă Bill. Ochii lui Bill se deschiseră, şi 
măcar ăştia erau la fel ca de obicei: căprui-închis, în care nu se 
putea citi nimic. Se opri din băut, dar nu se mişcă şi nu arăta 


mai bine. 

— Argintul e în organismul său, zise încet Clancy. Otrava lui 
a pătruns în fiecare colțişor. O să aibă nevoie de mult, mult 
sânge ca să-l elimine. 

Voiam să întreb dacă o să se facă bine. Dar nu am putut să 
fac asta, nu cu Bill acolo. Clancy se ridică de lângă pat, şi el şi 
Eric începură o conversaţie şoptită, una foarte neplăcută, dacă 
expresia de pe fața lui Eric putea fi un indiciu. 

Bill zise: 

— Ce faci, Sookie? O să te vindeci? vocea i se frânse. 

— Exact asta voiam să te întreb şi eu, am zis. Niciunul dintre 
noi nu avea puterea sau energia să întrețină conversaţia. 

— Vei supraviețui, spuse satisfăcut. Pot mirosi că Eric ţi-a 
dat sânge. Te-ai fi vindecat oricum, dar asta va ajuta la 
cicatrizare. Îmi pare rău că nu am ajuns acolo mai repede. 

— Mi-ai salvat viața. 

— l-am văzut când te-au luat, zise. 

— Poftim? 

— l-am văzut când te-au luat. 

— Tu... am vrut să spun, „nu i-ai oprit?" Dar asta părea 
îngrozitor de crud. 

— Ştiam că nu-i puteam învinge pe amândoi, spuse simplu. 
Dacă aş fi încercat să-i prind şi m-ar fi omorât, ai fi fost ca şi 
moartă. Ştiu foarte puține despre zâne, dar chiar şi eu am 
auzit despre Neave şi fratele ei. 

Aceste câteva propoziţii părură să-l epuizeze pe Bill. Încercă 
să-şi mişte capul pe pernă ca să mă poată privi direct în față, 
dar reuşi să îl întoarcă doar doi centimetri. Părul său negru 
părea rar şi lipsit de luciu, iar pielea nu mai avea acea 
strălucire care mi se păruse minunată atunci când îl văzusem 
prima dată. 

— Deci l-ai sunat pe Niall? am întrebat. 

— Da, zise cu buzele abia mişcându-se. Sau, cel puţin, l-am 
sunat pe Eric, i-am spus ce-am văzut, i-am spus să-l sune pe 
Niall. 

— Unde era casa? m-am interesat. 

— La nord de aici, în Arkansas, zise. Mi-a luat ceva vreme 
să-ți dau de urmă. Dacă ar fi folosit o maşină... dar s-au 


mişcat prin lumea magică, şi doar cu mirosul meu şi 
cunoştinţele despre magie ale lui Niall am putut să te găsim. În 
cele din urmă. Măcar ţi-am salvat viața. Cred că pentru 
vârcolac a fost prea târziu. 

Nu ştiusem că Tray era în casă. Nu că m-ar fi ajutat la ceva 
dacă aş fi ştiut, dar poate m-aş fi simțit mai puţin singură. 

Bineînţeles, ăsta era probabil motivul pentru care cele două 
zâne nu m-au lăsat să-l văd. Puteam pune pariu că erau 
puţine lucruri despre psihologia torturii pe care Neave şi 
Lochlan să nu le fi ştiut. 

— Eşti sigur că... 

— Iubito, uită-te la el. 

— Nu am murit încă, mormăi Tray. 

Am încercat să mă ridic şi să merg la el. Asta încă îmi 
depăşea posibilitățile, dar m-am întors într-o parte ca să pot 
sta cu fața spre el. Paturile erau atât de apropiate, încât îl 
puteam auzi cu uşurinţă. Cred că putea să vadă cam unde mă 
aflam. 

— Tray, am zis, îmi pare rău. Clătină din cap fără o vorbă. 

— E vina mea. Ar fi trebuit să ştiu... femeia din pădure... nu 
era în ordine. 

— Ai făcut tot ce ai putut. Dacă ai fi opus rezistenţă, ai fi fost 
omorât. 

— Mor acum, zise. 

Se strădui să deschidă ochii. Aproape reuşi să se uite chiar 
spre mine. 

— E greşeala mea, mai zise. 

Nu m-am putut împiedica să nu plâng. Păru să-şi piardă 
cunoştinţa. M-am răsucit încet să-l privesc pe Bill. Avea o 
culoare puțin mai bună. 

— Nu i-aş fi lăsat pentru nimic în lume să-ți facă rău, zise. 
Pumnalul ei era de argint şi avea vârfuri de argint pe dinți... 
Am reuşit să-i sfâşii beregata, dar nu a murit suficient de 
repede... A luptat până la ultima suflare. 

— Clancy ţi-a dat sânge, am spus. O să-ţi revii. 

— Poate, zise, iar vocea îi era la fel de relaxată şi calmă cum 
fusese întotdeauna. Acum am căpătat ceva putere. O să rezist 
luptei. Asta e suficient. 


Am fost atât de şocată, încât nu am mai putut vorbi. Vampirii 
mureau doar dacă li se înfigea un țăruş în inimă, erau 
decapitați sau, în cazuri foarte rare, de Sino-SIDA. Dar 
otrăvire cu argint? 

— Bill, am spus grăbită, gândindu-mă la o mulțime de 
lucruri pe care voiam să i le zic. 

Închisese ochii, dar acum îi deschise ca să se uite la mine. 

— Vin, zise Eric, şi toate cuvintele mi se opriră în gât. 

— Oamenii lui Breandan? am întrebat. 

— Da, răspunse scurt Clancy. Ți-au găsit urma după miros. 

Avea o atitudine disprețuitoare chiar şi acum, ca şi cum ar fi 
fost o slăbiciune să las în urmă un miros. 

Eric scoase un cuțit foarte, foarte lung dintr-o teacă de pe 
coapsă. 

— Fier, zise zâmbind. 

Şi Bill zâmbi, dar nu era un zâmbet plăcut. 

— Omoară cât de mulți poţi, zise cu voce puternică. Clancy, 
ajută-mă. 

— Nu, am răspuns. 

— Iubito, zise Bill foarte răspicat, te-am iubit întotdeauna, şi 
voi fi mândru să mor în slujba ta. Când nu voi mai fi, să spui o 
rugăciune pentru mine într-o biserică adevărată. 

Clancy se aplecă să-l ajute pe Bill să se dea jos din pat, 
aruncându-mi o privire foarte neprietenoasă în timp ce făcea 
asta. Bill se clătina pe picioare. Era la fel de slab ca o ființă 
umană. Aruncă halatul de spital şi rămase doar în pantalonii 
de pijama. 

Nici eu nu voiam să mor într-un halat de spital. 

— Eric, ai un cuțit şi pentru mine? întrebă Bill, şi, fără să-şi 
întoarcă fața de la uşă, Eric îi dădu lui Bill o variantă mai 
scurtă a propriului său cuţit, care era cam cât o jumătate de 
sabie, dacă mă întrebaţi pe mine. 

Clancy era şi el înarmat. 

Nimeni nu suflă un cuvințel despre vreo încercare de a-l 
muta pe Tray. Când i-am aruncat o privire, m-am gândit că se 
poate să fi murit deja. 

Telefonul mobil al lui Eric sună, ceea ce mă făcu să tresar. 
Răspunse cu un „Da?". Ascultă şi apoi îl închise. Aproape că 


m-a apucat râsul la ideea că în comunitatea supranaturală se 
comunica prin intermediul telefoanelor. Dar, când am privit 
către Bill, cenuşiu acum la față, sprijinit de un zid, m-am 
gândit că nimic în lume nu va mai fi amuzant vreodată. 

— Niall şi creaturile sale magice sunt pe drum, ne spuse 
Eric, cu o voce calmă şi hotărâtă ca şi cum ne-ar fi citit o 
poveste despre piața bursieră. Breandan a blocat toate 
celelalte portaluri către lumea creaturilor magice. Acum mai 
există o singură trecere. Nu ştiu dacă vor ajunge la timp. 

— Dacă scap de asta, zise Clancy, o să-ți cer să mă eliberezi 
de jurământ, Eric, şi o să-mi caut alt stăpân. Mi se pare 
dezgustătoare ideea de a muri ca să apăr o femeie umană, 
indiferent care este legătura ei cu tine. 

— Dacă mori, zise Eric, o să mori pentru că eu, şeriful tău, 
ţi-am poruncit să lupţi. Motivul nu este pertinent. 

Clancy încuviință din cap: 

— Da, stăpâne. 

— Dar te voi elibera, dacă trăieşti. 

— Mulţumesc, Eric. 

Ce prostie! Speram că acum erau fericiți că stabiliseră asta. 

Bill se clătina pe picioare, dar nici Eric şi nici Clancy nu-l 
priveau altfel decât aprobator. Nu puteam auzi ce spuneau, 
dar tensiunea din cameră devenea aproape de nesuportat pe 
măsură ce inamicii noştri se apropiau tot mai mult. 

În timp ce-l urmăream pe Bill, care aştepta aparent cu calm 
să îi vină moartea, am avut o imagine cu el aşa cum îl ştiam: 
primul vampir pe care-l întâlnisem vreodată, primul bărbat cu 
care făcusem sex, primul pretendent pe care-l iubisem 
vreodată. Tot ce urmase pătase aceste amintiri, dar pentru un 
moment l-am văzut limpede şi l-am iubit din nou. 

Uşa crăpă şi am văzut strălucirea unei lame de topor şi am 
auzit strigătele ascuțite de încurajare ale celorlalte zâne 
adresate celui care ţinea toporul. 

M-am decis să mă ridic şi eu, pentru că mai degrabă muream 
în picioare decât în pat. Măcar atâta curaj îmi mai rămăsese. 
Poate, deoarece băusem din sângele lui Eric, simțeam furia 
luptei. 

Nimic nu-l încânta mai tare pe Eric decât perspectiva unei 


lupte zdravene. M-am străduit să mă ridic. Am descoperit că 
puteam merge, măcar puţin. Erau nişte cârje de lemn 
sprijinite de zid. Nu-mi puteam aminti să fi văzut vreodată 
cârje din lemn, dar nimic din acest spital nu era făcut după 
standardele unui spital pentru oameni. 

Am apucat o cârjă din partea de jos, am mişcat-o puţin să 
văd dacă o puteam roti. Răspunsul era „probabil nu". Erau 
mari şanse să cad când făceam asta, dar să fiu activă era mai 
bine decât să rămân pasivă. Între timp, aveam în mână armele 
pe care le luasem din geantă, şi cel puțin cârja avea să mă țină 
în picioare. 

Toate acestea s-au petrecut mai repede decât vă pot eu 
povesti. Apoi uşa fu sfărâmată, iar zânele smulgeau bucăți de 
lemn. În cele din urmă, gaura fu suficient de mare încât să 
poată intra un mascul înalt, slab, cu părul blond şi fin, şi ochi 
verzi sclipind de bucuria luptei. Se repezi la Eric cu o sabie, 
dar Eric pară lovitura şi reuşi să-i taie abdomenul inamicului 
său. Zâna ţipă şi se aplecă, iar lovitura lui Clancy îl atinse în 
ceafă şi-i tăie capul. 

M-am rezemat cu spatele de zid şi m-am sprijinit în cârjă. 
Mi-am apucat armele, una în fiecare mână. Bill şi cu mine 
eram unul lângă celălalt, iar apoi, încet şi în mod deliberat, se 
aşeză în fața mea. Bill îşi azvârli cuțitul spre următoarea zână 
care intra pe uşă, iar vârful acestuia se înfipse chiar în gâtul 
zânei. Bill se întinse în spate şi apucă săpăliga bunicii mele. 

Uşa era aproape dărâmată acum, iar zânele care o atacau 
păreau să se retragă. Un alt bărbat intră printre aşchii şi trecu 
peste corpul primei zâne, şi am ştiut că trebuie să fi fost 
Breandan. Părul său roşcat era prins la spate într-o coadă 
împletită, iar sabia sa aruncă stropi de sânge de pe lamă când 
o ridică să-l atace pe Eric. 

Eric era mai înalt, dar Breandan avea o sabie mai lungă. 
Breandan era deja rănit, căci avea cămaşa plină de sânge 
într-o parte. Am văzut ceva strălucitor, o andrea, care ieşea 
din umărul lui Breandan, şi am fost sigură că sângele de pe 
sabia sa era al lui Claudine. Mă apucă furia, şi doar asta mă 
tinu în picioare atunci când ar fi trebuit să mă prăbuşesc. 

Breandan păşi într-o parte, în ciuda încercărilor lui Eric de 


a-l ţine ocupat, şi o femeie războinică sări în locul eliberat de 
Breandan şi răsuci un buzdugan - un buzdugan, pentru 
numele lui Dumnezeu - către Eric. Eric se lăsă în jos, iar 
buzduganul îşi continuă cursa şi-l lovi pe Clancy în tâmplă. 
Brusc, părul său roşu fu şi mai roşu, şi se prăbuşi ca un sac 
de nisip. Breandan sări peste Clancy ca să-l înfrunte pe Bill, 
sabia sa tăindu-i capul lui Clancy în timp ce trecea peste el. 
Rânjetul lui Breandan deveni şi mai hidos. 

— Tu eşti acela, zise. Cel care a ucis-o pe Neave. 

— l-am rupt beregata, zise Bill, iar vocea îi păru foarte 
puternică, aşa cum fusese întotdeauna. 

Dar se clătină pe picioare. 

— Văd că te-a şi omorât, zise Breandan şi zâmbi, 
relaxându-se uşor. Eu voi fi cel care te va face să-ți dai seama 
de asta. 

În spatele meu, uitat în patul din colț, Tray Dawson făcu un 
efort supraomenesc şi apucă de cămaşa zânei. Cu un gest 
neglijent, Breandan se răsuci uşor şi înfipse sabia în 
vârcolacul lipsit de apărare, iar când o scoase era plină de 
sânge proaspăt. Dar în clipa în care se întoarse, Bill înfipse 
săpăliga mea sub brațul ridicat al lui Breandan. Expresia 
acestuia din urmă era de uimire. Privi în jos către unealtă, ca 
şi cum nu şi-ar fi putut imagina cum de ieşea din trupul lui, 
iar apoi sângele începu să-i curgă pe la unul din colțurile gurii. 

Bill era pe punctul de a se prăbuşi. 

Totul încremeni o clipă, dar doar în mintea mea. Spaţiul din 
fața mea era gol, iar femeia abandonă lupta cu Eric şi sări pe 
trupul prințului ei. 

Scoase un țipăt lung şi puternic, şi pentru că Bill se 
prăbuşea, mă luă pe mine ca ţintă a săbiei ei. 

Am stropit-o cu sucul de lămâie din pistolul meu. 

Țipă din nou, dar de această dată de durere. Sucul căzuse 
peste ea ca o ploaie, peste piept şi peste partea de sus a 
braţelor, iar din locurile unde o atinsese lămâia începu să se 
ridice un fum. Mi-am dat seama că o picătură îi atinsese 
pleoapa, pentru că începuse să se frece la ochiul care o ardea 
cu mâna rămasă liberă. Şi, în timp ce făcea asta, Eric îşi răsuci 
cuțitul cel lung şi-i reteză braţul, apoi o înjunghie. 


Apoi, în cadrul uşii apăru Niall, iar ochii mă durură la 
vederea lui. Nu purta costumul negru pe care-l îmbrăca atunci 
când ne întâlneam în lumea oamenilor, ci un fel de tunică 
lungă şi pantaloni băgațţi în cizme. Totul era alb şi strălucea... 
cu excepţia locurilor unde era pătat de sânge. 

Se lăsă liniştea. Nu mai rămăsese nimeni de ucis. 

Am alunecat la pământ, cu picioarele moi ca gelatina. M-am 
trezit lipită de perete de către Bill. Nu-mi dădeam seama dacă 
era viu sau mort. Eram prea şocată ca să plâng, şi prea 
îngrozită ca să țip. Unele dintre rănile mele se deschiseseră din 
nou, iar mirosul sângelui şi aroma zânelor îl înnebuneau pe 
Eric, deja agitat din cauza bătăliei. Înainte ca Niall să poată 
ajunge la mine, Eric era în genunchi lângă mine, Ungând 
sângele dintr-o tăietură de pe obrazul meu. Nu mă deranja; îmi 
dăduse sângele lui. Reciclam. 

— Dă-te la o parte, vampirule, zise străbunicul meu, cu o 
voce foarte blândă. 

Eric ridică uşor capul, cu ochii închişi de plăcere, dar imediat 
se cutremură. Apoi se prăbuşi lângă mine. Se holba la corpul 
lui Clancy. Toată încântarea dispăru de pe chipul său şi o 
lacrimă roşie îi curse pe obraz. 

— Bill trăieşte? am întrebat. 

— Nu ştiu, spuse. 

Privi în jos către brațul său. Fusese şi el rănit: o tăietură 
urâtă pe antebraţul stâng. Nu am văzut când s-a întâmplat. 
Prin mâneca sfâşiată am observat cum tăietura începea să se 
vindece. 

Străbunicul meu stătea în fața mea. 

— Niall, am zis, buzele şi gura depunând un efort serios 
pentru a rosti cuvintele. Niall, nu am crezut c-ai să ajungi la 
timp. 

Sincer, eram atât de şocată, încât cu greu mă puteam 
concentra la ceea ce spuneam. Pentru prima dată, să continui 
să trăiesc mi se părea atât de dificil, încât nu eram convinsă că 
merită efortul. 

Străbunicul meu mă luă în brațe. 

— Acum eşti în siguranță, zise. Sunt singurul prinț în viață. 
Nimeni nu-mi poate lua asta. Aproape toți inamicii mei sunt 


morți. 

— Priveşte înjur, am spus, după care mi-am pus capul pe 
umărul lui. Niall, priveşte la tot ce s-a dus. 

Sângele lui Tray Dawson se scurgea încet de pe cearşaful 
îmbibat până jos pe podea. Bill era prăbuşit lângă coapsa mea 
dreaptă. În timp ce străbunicul meu mă ţinea în braţe şi-mi 
mângâia părul, am privit peste umărul lui la Bill. Trăise atâția 
ani, supra-viețuise. Fusese gata să moară pentru mine. Nu 
există nici o femeie - fie ea om, zână sau vampir — care să nu se 
arate sensibilă la asta. M-am gândit la nopţile pe care le-am 
petrecut împreună, la clipele în care am stat de vorbă întinşi 
amândoi în pat — şi am plâns, deşi mă simțeam aproape prea 
obosită ca să mai am şi lacrimi. 

Străbunicul meu se ridică şi mă privi. 

— Trebuie să mergi acasă, zise. 

— Claudine? 

— E pe tărâmurile verii. 

Nu mai puteam suporta alte veşti proaste. 

— Zână, te las pe tine să curețţi locul ăsta, spuse Eric. 
Strănepoata ta e femeia mea, a mea şi doar a mea. Eu o s-o 
duc acasă. 

Niall îl privi pe Eric. 

— Nu toate corpurile sunt de creaturi magice, zise Niall, 
aruncând o privire spre Clancy. Şi ce se presupune că trebuie 
să facem cu acesta? 

Făcu o mişcare cu capul spre Tray. 

— Acesta trebuie să fie dus acasă la el. Va fi înmormântat 
cum se cuvine. Nu poate să dispară. 

Habar nu aveam ce şi-ar fi dorit Tray, dar nu puteam lăsa 
zânele să-i arunce corpul în vreun puț pe undeva. Merita mai 
mult de-atât. Şi mai trebuia să-i spun şi Ameliei. Oh, Doamne! 
Am încercat să-mi trag picioarele ca să mă pregătesc să mă 
ridic, dar copcile mă ţineau şi durerea mă săgeta. 

— Ah, am gemut şi am strâns din dinți. 

Am privit în jos spre podea cât mi-am recăpătat suflarea. Şi, 
în timp ce priveam aşa, unul din degetele lui Bill se mişcă. 

— Trăieşte, Eric, am spus şi, deşi eram foarte tristă, am 
putut zâmbi. Bill trăieşte. 


— Asta-i bine, zise Eric, deşi părea prea calm. Luă mobilul şi 
sună pe cineva de pe apelare rapidă. 

— Pam, zise. Pam, Sookie trăieşte. Da, şi Bill. Nu şi Clancy. 
Adu repede maşina. 

Deşi la un moment dat mi-am pierdut din nou cunoştinţa, în 
cele din urmă Pam sosi cu o furgonetă mare. Avea o saltea în 
spate, iar Bill şi cu mine am fost puşi înăuntru de către Pam şi 
Maxwell Lee, un om de afaceri negru care se întâmpla să fie 
vampir. Cel puţin, asta era impresia pe care o lăsa 
întotdeauna. Chiar şi în acea noapte plină de violență, Maxwell 
arăta îngrijit şi neşifonat. Deşi era mai înalt decât Pam, ne 
urcară în furgonetă cu o blândețţe şi o grijă pe care le-am 
apreciat foarte tare. Pam chiar merse mai departe şi făcu nişte 
glume, ceea ce era o schimbare binevenită. 

În timp ce conduceam înapoi spre Bon Temps, am putut auzi 
vampirii vorbind în şoaptă despre sfârşitul războiului zânelor. 
— Ar fi păcat să plece din această lume, zise Pam. Îmi plac 

atât de mult! Sunt atât de greu de prins. 

Maxwell Lee zise: 

— Nu am avut niciodată o zână. 

— Miam, zise Pam, şi acesta era cel mai elocvent „miam" pe 
care l-am auzit vreodată. 

— Linişte, zise Eric, şi amândoi tăcură. Degetele lui Bill se 
mişcară, apoi mă apucă uşor de mână. 

— Clancy trăieşte prin Bill, le spuse Eric celorlalți doi. 

Aceştia primiră veştile într-o tăcere care mie mi se păru plină 
de respect. 

— Aşa cum tu trăieşti prin Sookie, zise Pam foarte încet. 


+ kk 


Străbunicul meu a venit să mă vadă două zile mai târziu. 
După ce l-a lăsat să intre, Amelia s-a dus sus să mai plângă 
puţin. Ştia adevărul, bineînţeles, deşi restul comunității 
noastre era şocat că intrase cineva în casa lui Tray şi-l 
torturase. Părerea tuturor era că atacatorii lui trebuie să fi 
crezut că Tray vindea droguri, deşi nu se găsise nimic legat de 
droguri, la o cercetare atentă a casei şi atelierului său. Fosta 


soție a lui Tray şi fiul lor pregăteau înmormântarea, iar Tray 
avea să fie îngropat la biserica catolică a Imaculatei concepții. 
Voiam să încerc să merg ca să o sprijin pe Amelia. Mai aveam o 
zi în care să mă fac bine, dar astăzi eram fericită să zac în pat, 
îmbrăcată în cămaşă normală de noapte. Eric nu-mi putea da 
mai mult sânge ca să mă vindec. În primul rând, în ultimele 
câteva zile îmi dăduse deja sânge de două ori, ca să nu-l mai 
punem la socoteală pe cel pe care-l schimbasem atunci când 
făceam dragoste, iar el spuse că eram periculos de aproape de 
o limită nedefinită. În al doilea rând, Eric avea nevoie de tot 
sângele ca să se vindece şi mai luase şi de la Pam. Aşa că 
aveam mâncărimi şi mă vindecam, şi văzusem că sângele de 
vampir vindecase zonele de pe picioarele mele de unde carnea 
fusese muşcată. Asta făcea ca explicaţiile pe care le dădusem 
legate de rănile mele (un accident de maşină: fusesem lovită de 
un necunoscut care fugise) să fie acceptabile dacă nu-mi 
examinau prea mulți oameni rănile. Bineînţeles, Sam ştiuse 
imediat că nu ăsta e adevărul. În cele din urmă, i-am povestit 
ce se întâmplase. L-am pus la curent cu totul, prima dată când 
a venit să mă vadă. Clienţii de la Merlotte's erau foarte plini de 
compătimire, îmi povesti când veni a doua oară. Îmi adusese 
margarete şi o porție de pui de la Dairy Queen. Când a crezut 
că nu-l văd, mi-a aruncat o privire tristă. 

După ce Niall îşi trase un scaun lângă pat, mă luă de mână. 
Poate că evenimentele din ultimele zile făcuseră ca ridurile sale 
fine să devină puțin mai adânci. Poate părea trist. Dar 
străbunicul meu de rang regal era încă minunat, încă regal, 
încă ciudat, şi acum, când ştiam de ce erau în stare semenii 
lui... părea înspăimântător. 

— Ştiai că Neave şi Lochlan mi-au ucis părinții? am întrebat. 

Niall încuviință după o pauză. 

— Bănuiam, zise. Când mi-ai spus că părinții tăi s-au înecat, 
a trebuit să iau în calcul asta. Cu toţii aveau o afinitate pentru 
apă, oamenii lui Breandan adică. 

— Mă bucur că sunt morți, am zis. 

— Da, şi eu, spuse el simplu. Şi majoritatea celor ce-l urmau 
pe Breandan sunt morți. Am iertat două femei, pentru că avem 
atât de multă nevoie de ele, şi, deşi una era mama copilului lui 


Breandan, am lăsat-o să trăiască. 

Păru că vrea să-l laud pentru asta. 

— Şi copilul? am întrebat. 

Niall clătină din cap, iar părul său alb se mişcă uşor. Mă 
iubea, dar venea dintr-o lume chiar şi mai sălbatică decât a 
mea. 

Ca şi cum mi-ar fi auzit gândurile, Niall zise: 

— O să blochez trecerea către lumea noastră. 

— Dar de la asta a pornit războiul, am spus uimită. Asta voia 
Breandan. 

— Am ajuns să cred că avea dreptate, deşi din motive greşite. 
Nu lumea creaturilor magice trebuie apărată de oameni, ci 
lumea oamenilor trebuie apărată de noi. 

— Ce ar însemna asta? Care sunt consecințele? 

— Cei dintre noi care doresc să trăiască în lumea oamenilor 
vor trebui să aleagă. 

— Cum e Claude. 

— Da. Va trebui să taie legăturile cu ţinutul nostru secret, 
dacă vrea să trăiască aici. 

— Şi restul? Cei care trăiesc deja aici? 

— Nu vom mai apărea între oameni. Faţa îi era marcată de 
durere. 

— Nu te voi mai vedea? 

— Nu, inima mea. E mai bine aşa. 

Am încercat să mă gândesc cum să protestez, să-i spun că nu 
era mai bine, din moment ce aveam atât de puţine rude, că nu 
voi mai vorbi cu el. Dar nu puteam face cuvintele să-mi iasă 
din gură. În schimb, am întrebat: 

— Şi Dermot? 

— Nu putem da de el, zise Niall. Dacă a murit, s-a 
transformat în cenuşă undeva unde n-am dat de el. Dacă e 
aici, e foarte deştept şi foarte tăcut. O să tot încercăm până se 
închide portalul. 

În acel moment, intră Jason. Străbunicul meu, străbunicul 
nostru, sări în picioare. Dar, după un moment, se relaxa: 

— Tu trebuie să fii Jason, zise. 

Fratele meu se uită la el neînțelegând. Jason nu mai fusese el 
însuşi de la moartea lui Mei. Aceeaşi ediție a ziarului local în 


care se pomenea despre îngrozitoarea descoperire a corpului 
lui Tray Dawson, conținea şi un articol despre dispariţia lui 
Mei Hart. Exista şi posibilitatea ca aceste două evenimente să 
fie oarecum legate. 

Nu ştiam cum curățaseră vârcolacii-panteră scena din 
spatele casei lui Jason şi nici nu voiam să aflu. Nu ştiam nici 
unde era corpul lui Mei. Poate-l mâncaseră. Poate era pe 
rundul iazului lui Jason. Poate zăcea undeva în pădure. 

Măcar fusese aşa cum bănuisem. Jason şi Calvin au spus 
poliției că Mei mergea singur la vânătoare, iar camioneta lui 
Mei a fost descoperită pe un teren de vânătoare unde acesta 
avea permis. Existau nişte pete de sânge în spate, care îi 
făceau pe poliţişti să suspecteze că Mei ar fi putut şti ceva 
despre moartea îngrozitoare a lui Crystal Stackhouse, iar 
acum Andy Bellefleur fusese auzit spunând că nu ar fi 
surprins ca Mei să se fi sinucis în pădure. 

— Da, sunt Jason, spuse apăsat fratele meu. Tu trebuie să 
fii... străbunicul meu? 

Niall dădu din cap. 

— Eu sunt. Am venit să-mi iau la revedere de la sora ta. 

— Dar nu şi de la mine? Eu nu sunt suficient de bun. 

— Semeni prea mult cu Dermot. 

— Ei, rahat! 

Jason se trânti pe pat, la picioarele mele. 

— Dermot nu mi s-a părut prea rău, străbunicule. Măcar a 
venit să mă avertizeze despre Mel, să mă anunţe că Mel mi-a 
ucis soția. 

— Da, zise Niall. Dermot poate că te-a simpatizat oarecum 
datorită asemănării fizice dintre voi. Bănuiesc că ştii că a 
ajutat la uciderea părinţilor voştri? 

Amândoi ne-am holbat la Niall. 

— Da, creaturile magice ale apei, care erau de partea lui 
Breandan, au tras camioneta în viitură, aşa cum am auzit, dar 
numai Dermot putea să atingă uşa şi să-i tragă afară pe 
părinții tăi. Apoi, nimfele apei i-au ţinut sub apă. 

M-am cutremurat. 

— Dacă mă întrebi pe mine, sunt fericit că-ți iei la revedere, 
zise Jason. Mă bucur că pleci. Sper să nu te mai întorci, nici 


vreun altul ca tine. 

Chipul lui Niall era plin de durere. 

— Nu îţi pot influența sentimentele, zise. Am vrut doar să-mi 
cunosc strănepoata. Dar nu i-am adus lui Sookie decât 
durere. 

Am deschis gura să protestez şi mi-am dat seama că spunea 
adevărul. Nu întregul adevăr. 

— Mi-ai dat încrederea că am rude care mă iubesc, am spus, 
şi Jason a scos un sunet ca şi cum s-ar fi înecat. Ai trimis-o pe 
Claudine să-mi salveze viața, şi a făcut-o de mai multe ori. O 
să-mi fie dor de tine, Niall. 

— Vampirul nu e rău şi te iubeşte, zise Niall. Se ridică. 

— La revedere. 

Se aplecă şi mă sărută pe obraz. Atingerea sa avea o putere 
ciudată şi, brusc, m-am simţit mai bine. Înainte ca Jason să se 
poată aduna ca să obiecteze, Niall îl sărută pe frunte; muşchii 
lui Jason, încordațţi, se relaxară. 

Apoi, străbunicul meu a dispărut înainte ca eu să apuc să-l 
întreb la care vampir se referea. 


